
			מבוא

			החניכה, לפי מירצ'ה אליאדה, מסמלת את התופעה היותר רוחנית בהיסטוריה האנושית. במובן הרחב ביותר מתייחסת החניכה לגוף של טקסים ותורות שבעל פה, דומים זה לזה, אשר מטרתם היתה לייצר שינוי משמעותי במעמדו הדתי והחברתי של החניך. במונחים פילוסופיים, כתב אליאדה, החניכה מקבילה לשינוי הבסיסי במעמדו האקזיסטנציאלי של החניך הטירון משהוא רוכש בסופו של המסע זהות חדשה ושונה, לאמור הוא נהיה 'אחר'.1 אליאדה חילק את טקסי החניכה לשלוש קטגוריות המכוונות כל אחת למטרה משלה. האחת מתייחסת לטקסי התבגרות, כלומר לטקסי מעבר מילדות לחיים הבוגרים. אלו היו בבחינת חובה אשר הוטלה על כל מי שהשתייך לחברה מסוימת. הקטגוריה השנייה מתייחסת לטקסים שהיו מיועדים לאינדיבידואל אשר ביקש להתקבל לאחווה או למסדר סודי כלשהו בעל אופי גברי על דרך הכלל. הקטגוריה השלישית מתייחסת לחניכה של מי שהועידו לו תפקיד רוחני מיסטי כגון השמאן או הרופא השבטי. חניכה זו שבסופה מוקנים לחניך ידע וכוחות דתיים רוחניים, מתייחדת בהיותם של החניכים במקרים רבים 'נבחרים' או 'מסומנים' לייעוד זה על ידי ישויות או כוחות על טבעיים. במילים אחרות יעוד שכזה לא תמיד נובע מרצונם החופשי של אותם 'נבחרים'.2 

			גם רנה גואנון3 רואה בחניכה 'לידה שנייה' של החניך, וכל כך הואיל והיא פותחת בפניו עולם שונה מאד מן העולם הגשמי שבו מתנהלת פעילותו היומיומית. עולם אשר יקנה לו את האפשרות לפתח את הפוטנציאל הטמון בו.4 גואנון רואה שלושה תנאים הכרחיים לחניכה הנובעים זה מזה. האחד נוגע לכישורים, לפוטנציאל הטמון בטבעו של החניך, באופיו המולד, שעליו אמורה עבודת החניכה להטביע את חותמה. השני נוגע להליך המסירה, ההעברה הבינדורית באמצעות זיקה לארגון מסורתי בעל השפעה רוחנית אשר תעניק לחניך את אותה 'הארה' אשר תאפשר לו לפתח את הפוטנציאל הטמון בו. השלישי מתייחס לעבודה הפנימית אשר באמצעות עזרה מבחוץ, בעיקר בשלבים הראשונים של החניכה, תתאפשר אותה התפתחות איטית שלב אחר שלב במעלה הדרגות השונות של היררכית החניכה בה פוסע היחיד המובל אל עבר המטרה הסופית של החניכה, הלא היא השגת 'השחרור המלא'.5 

			ההגדרה המילונית של הערך 'חניכה' מלמדת כי החניכה עוסקת בפיתוח המידות, האופי והכשרים הרוחניים של החניך. החניכה היא הליך של הקניית הרגלים, דרכי חשיבה והתנהגות. אלה מוקנים לחניך בהדרכתו של אומן־מורה, אשר לעתים מפתח ומעצב את אופיו ואת מידותיו של החניך למטרת כניסתו לתפקיד מסוים.6 

			את המאפיינים הבסיסיים הללו אכן נמצא בכל אחת מן התרבויות העתיקות של המזרח אשר בהן השתרשה החניכה כאמצעי דומיננטי להעברה בין דורית של ידע רוחני גבוה, של מסרים באשר לאמיתות אוניברסליות ושל מסורות פולחניות עתיקות יומין משל אותן תרבויות. עם זאת נמצא כי לכל אחת מן התרבויות והדתות מאפיינים, מושגים ומסורות המייחדים אותן. חיבור זה בוחן את הופעותיה של החניכה על סיבותיה ומאפייניה, על טבעם של הלימודים, על טבעו של המורה, על טבעו של החניך ועל טבעם של יחסי המורה והחניך במסורות של המזרח ובהן בהינדואיזם, בבודהיזם, בג'ייניזם, בבודהיזם הטיבטי, בנצרות ובסופיזם. אולם עיקרו של החיבור ממוקד בצפת של המאה השש עשרה ובניתוח החניכה שחנך האר"י הקדוש את תלמידו המובהק ר' חיים ויטאל, תוך בחינת מערכת היחסים יוצאת הדופן אשר התפתחה ביניהם כדוגמא ומשל לחניכה במסורת הקבלית.7 אשר על כן מחקר זה מתייחס בעיקרו לקטגוריה השלישית של סוגי חניכה על פי הגדרתו של אליאדה.8 

			המתודולוגיה

			חיבור זה הוא תמטי וסינכרוני ולא היסטורי דיאכרוני. לאמור הוא מחולק לתמות ולסוגיות נבחרות העוסקות ביחסי מורה ותלמיד בדתות השונות ובמסורת הקבלית. ממילא מובן שתמות או קטגוריות אלו אדוקות זו לזו, משתלשלות זו מזו ואינן עומדות בהכרח בפני עצמן. במילים אחרות המתודולוגיה אשר הנחתה עבודה זו משלבת ניתוח של טקסטים המתייחסים לתמות הנבחרות העוסקות בנושא אצל המסורות הדתיות השונות מזה, וניתוח של החומר הקבלי העוסק בחניכתו של ר' חיים ויטאל מזה. ניתוח זה מתבסס על מתודולוגיות שונות: היסטורית, פילולוגית, מושגית, טקסטואלית־תמטית ופרסונאלית. השיח בשער הראשון העוסק בחניכה וביחסי מורה ותלמיד במסורות השונות במזרח ובמערב, הוא שיח פנומנולוגי. כיווני המחקר משלבים בין כיוון כללי תיאורטי רעיוני לכיוון פרסונאלי.9 

			הקורפוס המחקרי שעמד נגד עינינו נסמך לכתבים העתיקים של דתות המזרח ובהם: הבהגבאד גיטה, האופנישדות, הגורו גיטה, כתבים של הגֵ'ייניזם, של הבודהיזם הטיבטי ובהם ספריו של הדלאי לאמה ושל ספר המתים והחיים הטיבטי; לספרות סופית ועוד, כמו גם לספרות מחקר אשר נכתבה על מקורות אלה. 

			הקורפוס המחקרי אליו נסמך החלק הקבלי המתייחס לחניכתו של האר"י את ר' חיים ויטאל, כולל ספרים שחיבר הרח"ו וביניהם: שער רוח הקודש, שער הגלגולים, שערי קדושה, שער הייחודים, שער הכוונות, שער המצוות, ספר הגלגולים, עץ חיים,10 ספר פרי עץ חיים, ספר החזיונות, ספר הליקוטים, שער מאמרי רשב"י, ספר הפעולות, ספר הגורלות ועוד. עוד נסמך חלק זה של החיבור בהרחבה על ספרות השבחים אשר עוסקת בדמותו ובפועלו של האר"י כפי שעוצבה בתודעתו שלו, בתודעתו של ר' חיים ויטאל ובאופן שהשתמרה בזיכרונם של בני דורו ובני הדור שלאחר האר"י.11 על מקורות אלו נוספה ספרות המחקר הרלוונטית. 

					8	ראו לעיל הערה 2. 

				

				
					9	על כיוון המחקר הפרסונאלי הקושר בין הביוגרפיה של המקובל לבין התאוסופיה שלו ראו: בן עמי שרפשטיין, פילוסופים כבני אדם, וכן יהודה ליבס, 'כיוונים חדשים בחקר הקבלה', פעמים, 50 (תשנ"ב), עמ' 170-150 (להלן ליבס, כיוונים חדשים). 

				

				
					10	בעיקר הקדמת הרח"ו על שער ההקדמות שבתחילת עץ חיים (ראו מהדורת ר' צבי מיכל וידצקי, בני ברק תשמ"ח).

				

				
					11	ראו יוסף דן, 'ספרות השבחים: מזרח ומערב', פעמים 26 (תשמ"ו) (להלן דן, ספרות השבחים), עמ' 79. שם כתב: "מכתבי ר' שלמה שלומל מדרעני המהווים תשתית לקובץ זה נכתבו דור אחד לאחר פטירת האר"י, והסיפורים הכלולים בהם יונקים ממסורת ישירה של תלמידי האר"י בצפת. הפרטים ההיסטוריים והעניינים הרעיוניים המשולבים בהם מיוסדים היטב על מסורת היסטורית, כפי שנשתמרה בזכרונם של בני הדור שלאחר האר"י". 

				

			

		

	
		
			החניכה במסורות המזרח12 
הולדת המורה 

			סידהארתה גאוטמה בודהה מייסד הבודהיזם ולורד מהווירה13 (הכובש הגדול) 'מייסד' או מחדש דת הג'ייניזם כפי שהיא מוכרת לנו היום,14 היו שניהם מייסדים של דתות אשר התייחדו בכך שהגיעו להארה בכוחות עצמם ללא עזרת מורים. הבודהה השיג את הנירוונה בעצמו הגם שתר אחר מספר מורים אולם מצא אותם חסרים במובנים שונים. מהווירה, שמוצאו היה משושלת ג'ייניסטית עתיקת יומין, מצא אף הוא את השחרור, את ה'מוקשה' באמצעות מאמציו שלו. אולם על דרך הכלל האמונה כי כל מחפשי הדרך נזקקים להדרכתו של מורה רוחני מנוסה, של גּורוּ,15 היא אחת מאבני היסוד במסורות המזרח העתיקות. אם מחפש הדרך, טוען המורה הרוחני הגדול סְרי אוּרובּינְדוּ16 [1950-1872], נשלט על ידי אגואיזם, על ידי תשוקות עזות, על ידי יוהרה או כל חולשת אופי אחרת; אם כוח הרצון שלו או חיוניותו חלושים, אם דעתו מוסחת ובלתי בהירה, הוא עלול להיכשל ולהתאכזב. הוא יסטה אל עבר נתיבים שקריים וייפול בשבי התנסויות כאוטיות מהן יתקשה להיחלץ ולמצוא את הדרך המובילה לחוויית העצמי העילאי האמתי והשגתה של האמת. על הסכנות הללו שהיו מוכרות היטיב למהלכים בדרך הרוחנית, באה החניכה, על המשמעת והכניעה החמורה להנחיות ולהדרכה של המורה הרוחני הנלוות אליה, לענות.17 

			בחברה הווֶדית הברהמינית נמצא כי חובת הלימוד עם מורה נועדה לשמר את הידע בכל הנוגע לביצוע טקסי הפולחן, טקסי הקבורה והלוויה ולהעבירו אל דורות ההמשך. אשר על כן נשלחו בני שלושת המעמדות העליונים ובהם: הכהנים הברהמינים, המלכים הלוחמים ומעמד עובדי האדמה ובעלי המלאכה עוד בילדותם לתקופת לימוד/חניכה אשר נמשכה 12 שנה אצל הברהמינים ושמונה שנים אצל יתר המעמדות.18 במשך אותו פרק זמן הם הוכשרו למלא את חובותיהם הפולחניים ולדקלם חלקים מן הוודות,19 לאמור הם הוכשרו לנהל את הטקסים המסורתיים עבור המשפחות שהקימו עם שובם לבית אביהם בתום תקופת חניכותם. 

			משאת נפשם של היוגים בני ההינדואיזם, הג'ייניזם והבודהיזם היתה מאז ומעולם השגת 'המוקשה' — אותו שחרור מכבלי הגוף, מן העולם הפיזי, מן החומר, מן הקארמה והגלגולים [הסמסארה], מן הזמן והחלל, לאמור השגת הנצחיות. הדרך אל אותו שחרור מצריכה השלמה כנועה עם גורלו של האדם, היא מחייבת תרגול סגפני, טוהר מידות ולימוד כתבי הקודש.20 כל זאת בעזרתו של גורו מיומן. ואכן הדרישה הבסיסית מהחניך במסורות ההודיות היתה מאז ומעולם לבקש אחר הדרכתו של מורה, של גורו מנוסה.21

			ההכרה בנחיצותו של מורה רוחני, של גורו, היא אפוא תנאי מוקדם לחניכתו של כל תלמיד באשר הוא.22 האופנישדות23 מטיבות לבטא היבט זה. בשַאנדוגיָה אופנישד מבקש נרַאדַה את הדרכתו של החכם סַאנַאטקומארה.24 הוא תוהה על טבעו של האין סוף ולומד אט אט כי האין סוף אינו אלא העצמי הנמצא בכל.25 בקֵנָה אופנישד מתנהל דו־שיח בין תלמיד למורה, שניהם אנונימיים.26 התלמיד מבקש להיחלץ מכל מה ששקרי או אשלייתי, מן החושך, מן המוות. הוא מבקש מורה דרך שיַקנה לו חכמה רוחנית.27 בקאטָה אופנישד, היותר אהובה שבאופנישדות, מתנהל עימות דמיוני דרמטי בין התלמיד האידיאלי נַאצ'יקֶטָה, נער עול ימים, למורה האולטימטיבי שאיננו אלא אֵל המוות יָאמָה.28 נאצ'יקטה אשר ויתר על הנאות החיים מחפש לו מורה. בעזרת הדרכתו של האל יאמה הוא תר אחר הנצחיות. הוא מתחנן לאל המוות להסיר את ספקותיו וללמד אותו באם יחיה האדם לאחר מות הגוף אם לאו. יאמה מצדו מייחל לתלמידים כמות נאצ'יקטה תוך שהוא מעיר כי ההתעוררות שחש תלמידו באה לו לא באמצעות ההיגיון או הלימוד, אלא מתוך קרבתו היתירה למורה מואר. הפְּרַאשְנָה אופנישד מתעדת ששה תלמידים המחפשים אחר מורה שיובילם בנתיב הרוחני. סוּקַשָה, סַאטיָאקַאמָה, קַבַּאנדְהי, קאוּסַאליאָה, בַּהָארגַאבָה וקָאבַּאנְדהי הלכו אצל החכם פִּיִפַּאלָאדָה בבקשה שיורה להם את הנתיב אל עבר הכרת העצמי. 

			אף בג'ייניזם, כמו בשאר המסורות ההודיות, הגורו הינו מושא הערצה מצד חסידים ופשוטי עם. נוכחותו ותרומתו קרדינלית להתפתחותו של התלמיד או החסיד. כמעט לכל משפחה יש גורו נערץ שתמונתו ניצבת על המזבח הביתי שלה. החסידים המעריצים רואים עצמם תלויים רוחנית בגורו. הם נזקקים לעצתו של הגורו במנעד רחב של תחומים ובהם: דת, משפחה ועניינים כלכליים. הם זוכים אפוא לתועלות רוחניות וגשמיות גם יחד ממנו, ברכות אותן הם מתארים במונחים של חסד ורחמים. הג'ייניזם דומה מן הצד האחד להינדואיזם ולבודהיזם בהכירו בעקרונות הקארמה, בגלגולים, ובשאיפה להשיג את המוקשה, אותו שחרור מלא מן החומר ומכבלי הגוף. כמו הבודהיסטים ושלא כמות מרבית ההינדים, הג'ייניזם איננו מכיר בקיומו של אל בדמותו של האלוהים בדתות האברהמיות. הוא אף מתנגד נחרצות לעליונותם הרוחנית המולדת של ילידי הקאסטה הברהמינית.29 מאידך מתייחד הג'ייניזם בפרישות, בתרגול סגפנות, בהימנעות מאלימות מכל סוג, בחוסר היצמדות לחומר, בצמחונות ובדבקות.30 הפרקסיס של הרעבה עצמית עד כדי מוות, דרך משל, הוא אמנם נדיר היום אבל מצוי לעיתים אצל נזירים ונזירות ג'ייניסטים כאקט אולטימטיבי של דבקות ואי היצמדות לחומר ולרכוש. הגם שלא מדובר בהתאבדות, הפרקסיס הזה מותר אך ורק בהרשאתו של גורו. הלה מבטיח שמניעיו של מי שלוקח על עצמו צום עד מוות טהורים, שהוא עושה זאת מתוך חמלה כלפי החיים אשר יינצלו על ידי זה שהוא לא יאכל, לא ינשום ולא יצרוך דבר. מוות קדוש שכזה עשוי לקדם את הנשמה בנתיב שלה אל עבר השחרור המלא והוא אפשרי רק עבור מי שמדרגתו הרוחנית גבוהה דייה עד כדי העדפת המוות על פני גרימת כאב או מוות אפילו ליצור הזעיר ביותר.31 אף שני תרגילים הכרוכים בישיבה בריכוז, בתפילה, בקריאת כתבי הקודש, בדיון שקט בעקרונות הדת ובמדיטציה הנהוגים בג'ייניזם, עדיף אם גם לא חובה שייעשו בנוכחותו של הגורו.32 

			גם על פי המסורת הטיבטית, כפי שתועדה בידי סוגיאל רינפוצ'ה33 ביצירת המופת שלו ספר המתים והחיים הטיבטי, הצורך בגורו איננו שנוי במחלוקת. כך אומר הבודהה באחת מן הטנטרות:34 

			כל הבודהות שהגיעו מעולם להארה, אף לא אחד מהם השיג זאת בלי תמיכה של מורה, ומכל אלפי הבודהות שיופיעו בעידן זה, אף לא אחד מהם יגיע להארה בלי תמיכה של מורה.35 

			עוד מעיד סוגיאל רינפוצ'ה כי לאחר מותו של מורו האהוב דוג'ום רינפוצ'ה,36 הבין באופן העמוק והכואב ביותר כי ללא עזרתו ועזרת כל שאר המורים שהיו לו, לא היה מסוגל לרדת לעומקה של האמת שבתורות. לא היה לעיל ידו להגיע לצנועה מבין ההבנות להן זכה בלעדיהם.37 קיינטסה רינפוצ'ה מאשש אף הוא וכותב כי:

			יש רק דרך אחת להגיע לחירות ולידיעת הכל שנובעת מן ההארה: ללכת בדרכו של מורה רוחני אמתי, מורה הדרך שיעזור לך לחצות את אוקיינוס הסאמסארה.38 כאשר קרני האור השופעות של חמלת הבודהה ממוקדות דרך זכוכית המגדלת של אמונתך והתמסרותך, יכולה להבת החסד להתלקח בהווייתך.39 

			לעיתים קרובות מתעורר הצורך הדחוף במורה רוחני מואר ברגע של משבר עמוק בחיים.40 דוגמא עתיקת יומין המבטאת את ההכרה בצורך במורה ברגע שכזה נמצאת דרך משל בבְּהַגָאווָאד גיטה,41 משאַרג'וּנָה נסיך בני פאנדו מבקש מסְרי קְרִישְנָה להיות לו לגוּרוּ. ארג'ונה נאלץ להילחם בבני קורו אשר כבשו את ארצו, כשהוא מזהה בצבא האויב בני משפחה, חברים ומורים לשעבר. הוא איננו יודע את נפשו ופונה לסרי קרישנה שינחה אותו במשבר בו הוא נמצא. וכך אומר ארג'ונה: 

			רְצוֹנִי מְשֻׁתָּק, וּנְבוֹכִים שַׂרְעַפָּי

			אֱמֹר לִי מַהוּ דֶּרֶךְ הַיָּשָׁר לְמַעַן אֲכַוֵּן נְתִיבוֹתַי

			הַרְשֵׁה לִי וְאֶהְיֶה לְךָ לֶחָנִיךְ

			לְמַרְגְּלוֹתֶיךָ כָּרַעְתִּי

			הַנְחֵה נְתִיבוֹתַי.42

			אף הנסיך ראמה ממש כמו ארג'ונה, חש בצורך בהדרכתו של מורה בשעת מצוקה ודיכאון משלא מצא טעם לחייו בשל שיגיונותיה של הכרתו. הוא פונה אל חכם הארמון, וַסישְטְהָה ומתחנן בפניו שינחה אותו על מנת שישתחרר מצער לתמיד. זוהי ההזדמנות עבורו להתבסס בחכמה. הזדמנות נוספת מי יודע מתי תינתן לו. ייאושו כה גדול עד כי הוא נודר לצום למוות באם החכם לא ימצאהו ראוי.43 

			הנביאים הקדומים של ישראל היו כידוע מורים — מורים שלמדו והעבירו באמצעות הטפותיהם וכתביהם אידיאלים לאומיים דתיים וחברתיים, תוכחות וערכי צדק ומוסר. הם היו למצפון הפומבי של עם ישראל, לב לבה של הדת היהודית. ובכך יצרו את דמותו של מורה הדת המשכנע והמעורר כבוד ויראה. המושג 'מורה' היה שם נרדף ל'נביא', בחירו של האל, השליח שבפיו שם האל את אשר ביקש להעביר.44 

			כזה היה אף ישוע האיש מנצרת, מורה, מטיף ומנהיג מבטן ומלידה. הוא תפס את עצמו כנביא וכיורשו של מי שנחשב אז לאליהו החדש,45 הוא יוחנן המטביל. אף ישוע טען כי קיבל את תלמודו מאת "אביו", כלומר מאת האלוהים ולא ממורה בשר ודם. אולם שלא כדרכם של נביאי ישראל אשר ייחסו את דבריהם לאלוהים, ישוע דיבר מלבו ולא רק נסמך לכתובים. הוא נהג לומר תכופות "ואני אומר לכם".46 ההוראה היתה הכלי העיקרי באמצעותו הגשים את מטרת ביאתו לעולם: לשמש דוגמא ולסלול את הנתיב אל האלוהים עבור בני האדם. 

			שעתו הקשה של העם היהודי בימי הבית השני תחת רודנותם של הורודוס והנציבים הרומיים, היתה לקרקע פורייה שיכולה היתה לקלוט את הטפותיו של ישוע. יוסף קלוזנר היטיב לצייר את מראה פניו של העם שהביאוהו לידי דלות חומרית גמורה ובעקבותיה אף לידי דלות רוחנית. העושק שעשקו את העם והמְכַסים הבלתי אפשריים שהטילו עליו יצרו מעמדות של עניים מחוסרי כל, של חסידים המצפים לנסים, ומנגד של עזי פנים, חמסנים מורדים שמילאו את המדבריות ואת המערות. הולכי בטל אלו, כמו גם המרדנים והאידיאליסטים, מיני 'הבלתי מרוצים', הם שעמדו ברקע התסיסות המדיניות והתסיסות הרוחניות משיחיות47 וברקע התקבלותו של המטיף החדש מן הגליל, שהרי כל העם כולו מצפה היה לגאולת המשיח. ובלשונו:48

			אין ספק בדבר שאם הצליח ישו בהטפתו ל"מלכות השמים", הנה בא הדבר אך ורק מפני שנתערערו חיי הארץ... העניים והפשוטים המדוכאים שבתלושים ובבלתי מרוצים ביקשו מוצא מצרותיהם ומחוסר הקרקע תחת רגליהם, במובן החומרי והרוחני של המלה כאחד, ומצאוהו ב"מלכות השמים" המוסרית — המסתורית, שהטיף לה הנגר בן הנגר מן הגליל. 

			שלושים שנה, טוען קלוזנר, היה ישו, הנגר מן הגליל, שרוי במעין הכנה או חניכה פנימית, מכונס בחייו הפנימיים העשירים. הטבלתו בידי יוחנן המטביל, היתה למאורע המכונן של חייו,49 או לנקודת ההתחלה של הביוגרפיה המשיחית שלו, לפי א' קופסקי וס' רוזר.50 הפסוקים הפותחים את הבשורה על פי מרקוס המתארים את הטבלתו של ישו, מגדירים לדבריהם את טיב משיחיותו. וכך כתב מרקוס:51

			אך עלה מן המים, וירא את השמים נבקעים והרוח יורדת עליו כיונה. ויהי קול מן השמים: אתה בני ידידי אשר רצתה נפשי בו. 

			מכאן שאין מדובר בטבילה לצורך היטהרות, תשובה ומחילת חטאים, זו המיועדת לכלל האנשים אליה קרא יוחנן, אלא במשיחת רוח הקודש הנבואית. מן התארים שהשמיע הקול מן השמים ברגע הטבילה בידי מבשר המשיח, אם לפי לוקס, מתי ומרקוס (בשינויים קלים), ואם לפי ישעיה (מב 1): 'בני', 'עבדי', 'בחירי', הסיק ישו כי סומן, נבחר למלא ייעוד משיחי. עם זאת לא גילה זאת ישו מעצמו לתלמידיו. רוח הנביאים אכן פיעמה בו ובטוח היה שתשובה ומעשים טובים הם עיקר העיקרים.52,   53 קלוזנר מפרש את העובדה שישו הִרבה לכנות את עצמו "בן האדם"54 כמרמזת לכך שתפס את עצמו כנביא ברוח הכתוב אצל יחזקאל ודניאל וכמשיח ברוח הכתוב בספר חנוך הכושי.55 מתת הרוח ששפעה עליו ברגע הטבילה, זיכתה אותו ביכולת לפרש את 'התורה והנביאים' בצורה מעמיקה חדשה, כמו למשל פרשנותו למשמעות האסכטולוגית של חזונו של ישעיהו הנביא, או את הציווי באשר ל"ואהבת את רעך כמוך", כך לפי קופסקי ורוזר.56 כך גם פרשו מתי, מרקוס ולוקס את כוחות הריפוי של ישו כנובעים מאותו שפע רוחני שירד עליו ברגע הטבילה.57 כלומר מתת הרוח, לדעתם, הקנתה לו לישו גם את יכולות הריפוי הנסיים שלו. אולם הוא ביקש להסתיר את הנסים שחולל ואסר על האדם שנרפא לומר דבר על החלמתו כמקובל אצל מחוללי ניסים מתקופת בית שני כמו חנינא בן דוסא, חוני המעגל ובן בתו של חוני חנן 'הנחבא'.58 בתודעתו העצמית הגבוהה הבין אפוא ישוע האיש את סוד בחירתו האלוהית ושליחותו המשיחית, ומכאן את מעמדו כ'בן' ואת האל כאביו. הוא החל קורא לשוב בתשובה כי מלכות השמים קרבה. זאת ניתן היה להסיק מתוכן דרשותיו וממעשי הרפוי הנסיים שלו.59 ישוע הגביל את פעילותו לבני ישראל הואיל וכך פירש את שליחותו כאומרו: "לא נשלחתי כי אם אל צאן האובדות של בית ישראל".60 ואמנם צאן מרעיתו היו 'עניי הרוח', הענווים, האבלים והמנודים. להם, כך טען, שייכת מלכות השמים, כלומר הם שיזכו להכרה, למעמד המועדף בעידן הגאולה.61 כך גם במעמד הטרנספיגורציה שלו על ההר, מאששת בת הקול את היותו של ישוע 'הבן' 'היחיד'. אולם כפי שהניח פלוסר, תודעת היותו בן האל חידדה באותה העת את תחושת קצו המתקרב.62 מכאן שחניכתו של ישוע באמצעות הטבילה משייכת אותו לקטגוריה השלישית של החניכה על פי אליאדה — חניכה של מי שהועידו לו תפקיד רוחני מיסטי, ושבסופה מוקנים לחניך ידע וכוחות דתיים רוחניים.

			במיסטיקה המוסלמית מאפיינת 'ההליכה בדרך' את המחפש אחר הנתיב אל האל. התלמיד הסופי מחפש דרכים למירוק נפשו ולתיקונה, לפתח תכונות אופי תרומיות, לעצב את נפשו על ידי וויתור על "האני" שלו. אלו הם התנאים ההכרחיים המאפשרים התקדמות בסולם העלייה הרוחני על מנת לקלוט חוויות מיסטיות.63 כל זאת לא יוכל התלמיד להשיג ללא עזרתו של מורה שהינו בעיקר מחנך ולא רק מורה המרביץ תורה. על חשיבות מקומו של המורה הסופי מלמדים למשל דבריו של אַבּוּ יָזִיד, שהיה אומר: 

			מי שאין לו מורה, השטן מנהיג אותו. 

			שמעתי את המורה אַבּוּ עַלִי א־דַּקַּאק אומר: עץ הצומח מעצמו, בלא יד שותל, מלבלב, אך

			אינו נותן פירות. כך גם התלמיד: אם אין לו מורה שבדרכיו ידבק בכל נשימה ונשימה, הריהו

			עבד יצרו, ולידי הגשמת חפצו לא יגיע.64 

			כך גם כאשר שאלו את השייח' אבו סעיד אִבְּן אַבִּי אל־חַ'יְר אם אדם חפץ ללכת בדרך בלי מורה, האם יעלה הדבר לעיל ידו, השיב השייח': 'לא ולא !צריך שינחה אותו מי שבעצמו הלך בדרך הזאת. ההלך זקוק למורה שיגלה לו את חסרונות הדרך ואת יתרונותיה, שיזהה בשבילו את התחנות השונות שבדרך ויאמר לו: 

			"כאן עליך להישאר עוד"; וכאשר הוא מגיע למקום שיש בו סכנה, יאמר לו: "כאן ראוי שתיזהר", יעודד אותו בנועם עד שיעבור את הדרך באומץ לב ויגיע אל מחוז חפצו. מי שהולך לבדו בדרך דומה לשטן הנופל שדוד באמצע המדבר מבלי לדעת איזו דרך ילך בה, כמו שאמר האל יתעלה: "כמי שפיתוהו השטנים בארץ והוא נבוך" (71:6).65 

			ואילו גִ'ידוֻּ קְרִישְנַמוּרְטִי, הפילוסוף ההודי הנודע [1986-1895] הטיף נחרצות כנגד המסורת היוגית הקלאסית שראתה בגורו את אמצעי העזר הבלעדי להשגת האמת. הגורו עשוי להיות מי שמביא להארה או מי שאמור להרים את הנטל מעל כתפיו של אדם. אך במקום זאת, טען קרישנמורטי, הוא מטיל את כובד הנטל של עצמו על התלמיד. ברגע שהגורו יאמר לך, כך לפי קרישנמורטי, שהוא "יודע", אזי לבטח הוא איננו יודע, שכן מה שהוא יודע הוא בגדר משהו שכבר חלף. ידע מטבעו שייך לעבר. כאשר המורה אומר 'שהוא יודע', הוא מעלה בדעתו התנסות כלשהי שהיתה לו שאותה זיהה כמשהו ענק או חשוב. ההכרה הזאת היא תולדה של הידע הקודם שלו, שהרי אחרת לא היה יכול להכיר בה. אשר על כן שורשיה של אותה התנסות נטועים בעבר ומשום כך היא איננה אמתית.66 קרישנמורטי סבר שההשתעבדות לסמכותו הבלתי מעורערת של הגורו היא הרסנית. "מנהיגים הורסים את חסידיהם, והחסידים הורסים את מנהיגיהם. עליכם להיות מורים לעצמכם ותלמידים לעצמכם" אמר.67 הוא היה כמובן מורה רוחני דגול בדרכו הייחודית ובה בעת היה אף תלמיד נצחי. בדרישתו אחר האמת, אומרת נעה עילי־שילה, ביקש לפגוש בה בכל רגע נתון. "קרישנמורטי, הוא מהמורים הנדירים אשר הצליחו שלא להפריע לדרכה של האמת העוברת דרכם". בדרכו כיוון את קהל שומעיו וקוראיו להיות בני חורין ממש באמצעות חושיהם, דעתם וליבם על מנת לחוות את החיים בדרכם הם ולא דרך מורים או שיטות כלשהם. כל אלה, סבר, מרדימים אותנו.68 

			טבעם של הלימודים

			חובת הלימוד בחברה הווֶדית69 במובן הרחב ביותר נועדה לשמר את הידע הכרוך בביצוע טקסי הפולחן העתיקים. אלו לוו במזמורים ופרשנויות, הם הוודות, אותו ידע נגלה שאצור בכתבים ההודיים ושהיה למסורת מקודשת אשר נמסרה מדור לדור.70 אשר על כן היו בני שלושת המעמדות העליונים: הכהנים הברהמנים, המלכים הלוחמים וכל עובדי האדמה, הסוחרים ובעלי המלאכות השונים, נשלחים כאמור בילדותם לתקופת לימוד / חניכה שבמהלכה למדו את הכתבים הווֶדים עד לשליטתם בהם. או אז נחשבו כשירים לנהל את טקסי הפולחן. בתום תקופת החניכות חזר התלמיד לבית אביו, התחתן והעמיד צאצאים אשר עתידים היו לבצע עבורו את טקסי הקבורה בהגיע שעתו הוא.71 

			הווֶדות, שהינן כאמור מזמורים ובצדם פרשנות פילוסופית של הפולחנים, הן רק צדו האחד של ההינדואיזם. כך אומרת המוּנְדַאקָה אופנישד כי הטקסים והקרבנות המתוארים בוודות עוסקים בידע הנמוך. בעוד החכמים תרו אחר ידע אחר, גבוה יותר.72 משום כך לכל וודה אף חלק שני, האופנישד, אשר איננו עוסק בפולחנים אלא בחכמה: במהותם של החיים, במשמעותו של המוות, בטבעו של האדם, בטבעה של התודעה ובטבעה של האלוהות המקיימת אותנו. כלומר, בכל אותן שאלות אוניברסליות אשר נשאלו על ידי בני האדם מאז ומעולם. מבחינה אטימולוגית משמעה של המלה 'אופנישד' היא 'ישיבה למרגלות' כלומר ישיבה למרגלותיו של מורה מואר במפגש אינטימי של הוראה רוחנית. האופנישדות מתעדות מפגשים מלאי השראה שכאלה עם מורים ומורות עבורם המציאות הטרנסנדנטית המתכנה 'אלוהים' היתה ממשית יותר מן העולם עליו דיווחו להם חמשת חושיהם. ובכל זאת האופנישדות אינן בגדר 'פילוסופיה'. מטרתן בעיקר לעורר השראה, כך לפי איסווארן.73 האופנישדות מדווחות על מציאות המונחת בבסיס החיים שהיא מעבר להשגתם של הפולחנים ושל המציאות היומיומית החושית. הן מלמדות על אותה מציאות אחדותית הזהה אצל כל בני האדם ושהינה בבסיס כל יצור נברא בחינת עצמיותנו הממשית, באופן שכל אחד מאתנו הוא אחד ומאוחד עם אותו כוח אשר ברא ומקיים את היקום כולו.74 

			כמעט כל האופנישדות מדגישות את המטרה הסופית של החניכה, את עיקר הלימוד שאיננו אלא הכרת העצמי והשגת טבעו, כי זה כל האדם. מעבר לזאת אין עוד מה ללמוד. זו היא תגליתן היותר משמעותית של האופנישדות. כאשר האדם מתעלה מעבר ל"אני" ול"שלי" שלו, מתגלה המהות האלוהית הפנימית, העצמיות הטהורה או ה"אטמאן". כאשר בן התמותה מוותר על התשוקות והדחפים הממלאים את לבו, הוא זוכה בנצח. כאשר כל הקשרים החונקים את הלב משתחררים, הוא הופך נצחי. שהרי העצמי הוא אינסופי, תמידי ובלתי משתנה. זהו בסיכום תלמודם של כתבי הקודש, כך על פי הקאטאה אופנישד.75 ובלשונו של המורה הדגול קרישנמורטי "אשרי האיש אשר איננו דבר".76 הבּוּר ועם הארץ, טוען המורה הנאור בקֶאנָה אופאנישד, סובר שאת העצמי ניתן להשיג באמצעות האינטלקט, בעוד האדם המואר יודע שהוא מעבר לדואליות של יודע/ידוע. העצמי מושג במצב תודעה גבוה יותר בו הוא מתעלה מעל המוות.77 העצמי, אומר החכם המואר בפְּרָאשְנָה אופאנישד, הינו טבורו של גלגל החיים והמטרה היותר עליונה של החיים ככלל. זה אשר זוכה להשיג אותו אכן מתעלה מעל למוות. מעבר לזאת, סיכם, אין יותר מה לומר על העצמי.78 במוּנְדַאקָה אופנישד הנחשבת לפנינה בפני עצמה מהיותה מכנסת בתמציתיות את עיקרי התֵמות בהן עוסקות האופנישדות, סובבת שאלת המפתח שמציב שָאוּנַקָה בפני החכם הגדול אַנְגִירָאס, סביב נושאים כמו האמת, הלמידה, הידע ה'נמוך' וה'ידע ה'גבוה' שהינו הכרת או השגת העצמי.79 לימוד הוודות, הלשון, הטקסים, האסטרונומיה וכל האמנויות, אומרים החכמים המוארים, הם מכלל הידע הנמוך. בעוד הידע הגבוה הוא הידע המוליך אל הבנת או הכרת העצמי.80 האופאנישדות חותרות אפוא במאמציהן להשגת ידיעה והבנה חווייתית של העצמי.81 

			הרעיונות העיקריים בהם עוסקות האופנישדות כוללים את הברהמן, לאמור את האלוהות; את האטמאן, היינו את הגרעין האלוהי של האישיות; את הדארמה, היא החוק המבטא ומקיים את אחדותה של הבריאה; את הקארמה הטוָוה את הסיבה והמסובב; את הסמסארה לאמור את מחזור הלידה והמוות ואת המוקשה כלומר את השחרור הרוחני האולטימטיבי מן החומר והפיזי בבחינת המטרה העליונה של החיים. 

			חשיבות עצומה יש אף לתודעה שהיתה לאחד ממושאי מחקריהם של המורים הקדושים של האופנישדות. הללו לכדו את ניצוצות התודעה על גווניה כבר לפני עידנים, הרבה לפני הפסיכולוגים והמדענים של העת החדשה, כך לפי איסווארן. עם זאת מיפוי המיינד82 הינו טריטוריה מסוכנת. הקאטה אופנישד מזהירה כי העלייה אל עבר כיבוש פסגת התודעה איננה מיועדת למוגי לב. "חדה כתער היא הדרך להשגתה וקשה למעבר", אומרים החכמים.83

			ידע גבוה זה מוקנה לחניך לאחר סיום תקופת לימודי החובה המסורתיים וככל שיימצא ראוי להמשיך בלימודים גבוהים פרטניים אלה במפגשים ייחודיים. לימודי המשך אלה צפנו בחובם את תורת הסוד של האופנישדות, את הידע על הצפוי לאדם לאחר המוות ואת הדרך להשגת חיי נצח.84 לאמור רק תלמידים מצטיינים זוכים ללמוד את תורת הסוד של האופנישדות.85 הסטודנטים אשר הסתופפו באַשרָמים [Forest academies] טוען איסווארן, היו עסוקים בהימור קולוסאלי באם יוכלו ללמוד, להבין, להשיג את אותה מציאות שהיא מעבר לידיעה הרגילה, מציאות לגביה לא היתה כל ביטחה למעט הדוגמא שהעמיד המורה המואר והבטחתם של הכתבים. אין פליאה אפוא שאותם סטודנטים נבחנו בקפידה טרם התקבלו לא רק בהקשר לרמת האינטליגנציה שלהם אלא באשר לאדיקות המטרה וכוח הרצון שגילו. כה מוקפדים היו אותם מבחנים שמפליא שנמצאו תלמידים שכאלה כלל.86 ואמנם על פי הקאטה אופנישד רק בודדים זוכים לשמוע אמיתות אלה, מתוכם רק מעטים מבינים אותן ועוד רק קומץ מתוכם משיגים את המטרה.87 התלמיד של האופנישדות אמור היה לא רק לשמוע את המילים אלא להטמיע אותן בתוכו, ולהפוך את אמתותן לחלק אינטגרלי מאופיו, מאורחות חייו ומתודעתו. כך על פי היוגה גורו, היוגה של המורה הרוחני הינו טקס או תרגול מדיטטיבי בעקבותיו רואה התלמיד במורה הרוחני ישות מוארת כשתודעתו של המורה מתערה ומתאחדת עם תודעתו שלו.88 

			ה־Bhagavad Gita, אחד מן הטקסטים המקודשים המשתייך לקורפוס של ההינדואיזם [המקודש גם עבור הג'ייניזם], מהווה מפה או מדריך המספק מבט כולל שיטתי של הטריטוריה. לאמור הוא מציג גישות שונות המובילות אל השגת האל עבור המבקש אחר השחרור — המוקשה, תוך סימון המכשלות והיתרונות, המלצות מה לקחת עמך ומה להותיר מאחור, בבחינת מדריך אישי, שואל ועונה על שאלות שההלך עשוי לשאול. שאלות שאינן פילוסופיות אלא שאלות באשר לאופן בו ניתן להתנהל בעולם של אתגרים ושינויים באופן היותר יעיל.89 אולם המטרה העליונה היתה הכרת העצמי האמתי והשגת האיחוד עם האחד הנצחי.90 כך משיא סְרי קְרישנה את עצתו/ הדרכתו לנסיך אַרג'ונָה ואומר:91

			שְׁתֵּי הַדְּרָכִים הַלָּלוּ, הַמּוּאֶרֶת וְהָאֲפֵלָה, נִצְחִיּוֹת הֵן; 

			אֲחָדִים הֵן מוֹבִילוֹת לְשִׁחְרוּר, וַאֲחֵרִים לְלֵדָה מֵחָדָשׁ; 

			כָּךְ נֶאֱמַר. עִם יְדִיעַת שְׁתֵּי הַדְּרָכִים הַלָּלוּ, אַרְג'וּנָה,

			לְעוֹלָם לֹא תֵּלֵךְ עוֹד שׁוֹלָל.

			הַשֵּׂג יֶדַע זֶה דֶּרֶךְ הַתְמָדָה בְּיוֹגָה.

			מַעֲלָה רַבָּה יֵשׁ לְלִמּוּד כִּתְבֵי הַקֹּדֶשׁ, 

			לְשֵׁרוּת לְלֹא תְּנַאי, לְהִסְתַּפְּקוּת בְּמוּעָט, לִנְתִינָה; 

			אוּלָם אִמּוּן בְּמֵדִיטַצְיָה יִשָּׂאֲךָ מֵעֵבֶר לְכָל אֵלֶּה,

			אֶל הַהֵיכָל הַמְרוֹמָם שֶׁל הָאֵל הָעֶלְיוֹן.92

			ואילו הג'ייניסט המכונה Jina או 'הלוחם או הכובש הרוחני', היינו מי שעלה בידו להכניע את הטריטוריה של העצמי, את האגו, משיג את התפתחותו הרוחנית באמצעות מאמץ סגפני. הוויתור על החומר לטובת מטרות רוחניות, תִּרגול אי אלימות כלפי כל החי, צמחונות ודבקות, לימוד והתבוננות, מובילים כולם לשליטה עצמית. אורחות חיים אשר יובילו אותו לשחרור המיוחל.93 כמה מהאפוריזמים, מהאמירות התמציתיות והחכמות של האמת הסובייקטיבית המאפיינת את הג'ייניזם, מלמדים על טבעה של ההשגה וההתפתחות הרוחנית אחריהן הם מבקשים:94

			כָּל צוּרוֹת הַחַיִּים קְדוֹשׁוֹת הֵנָּה

			עַל שׁוּם שֶׁעֶצֶם חַיֵּינוּ 

			תְּלוּיִים בָּהֶן.95 

			כְּכָל שֶׁתִּשְׁלֹט יוֹתֵר בְּעַצְמְךָ,

			כָּךְ תִּגְדַּל חֵרוּתְךָ 

			חָפְשִׁי מִשִּׁלְטוֹן סַמְכוּת חִיצוֹנִית.96 

			יְדִיעָה אֲמִתִּית הִיא

			דַּעַת עַצְמְךָ; כֹּחַ אֲמִתִּי הוּא

			שְׁלִיטָה עַצְמִית.97

			טיך נאט האן, הנזיר הבודהיסט הווייטנאמי הנודע,98 מונה כמה פרמטרים המצביעים על האוטנטיות של המורה ושל טבעו של הלימוד/ הידע שהוא מעביר לחניכיו. פרמטרים שהם בבחינת סַמָנים, ציוני דרך אשר עשויים לעזור לנו להבין את שפתו של הבודהה שעה שלימד. שהרי ללא הבנת לשונו של הבודהה, כך לפי טיך נאט האן, לא ניתן להבין את הבודהה עצמו. הראשון, כאמור לעיל, מצביע על החשיבות של היסמכות ללימוד עצמו ולא למורה. השני מצביע על הצורך להיסמך לשיחות בהן לימד הבודהה במונחים של אמת מוחלטת ולא על שיחות המועברות במונחים של אמת יחסית. עם זאת סייג ואמר כי יש וסוטרות המלמדות אמת מוחלטת עשויות להתבהר באמצעות סוטרות המלמדות אמת יחסית. ככל שנתאמן בהבנת השיחות הבסיסיות, אמר, ניטיב לרדת לעומקן של השיחות היותר אזוטריות. השלישי אומר שיש להיסמך למשמעות האמתית של המילים ולא למילים עצמן, בעוד הרביעי מצביע על הצורך להיסמך לתודעת החוכמה כלומר לתובנה העולה מהתבוננות עמוקה בחומר הנלמד.99 

			חכמתו ומהות תורתו של מורה הזן הסיני שנודע ביפן בשם ג'ושו [897-778] מזכירים את חכמתו ותורתו של ג'ידו קרישנמורטי הגם שהקדים אותו במאות שנים. אף הוא היה מורה בלתי שגרתי. ג'ושו שהה במחיצת מורו ננסן ארבעים שנה. מערכת היחסים שנבנתה ביניהם, כפי שהיא משתקפת בדיאלוגים שלהם, מלמדת על הבנה והערכה עמוקים. עם זאת ג'ושו מוכיח כי לא בהכרח קיבל תמיד את דעתו של המורה בהכנעה נרצעת. הוא הפעיל שיקול דעת כשהוא בוחן את עצותיו של ננסן, מודד אותן וכשתגובותיו לעיתים נועזות. ג'ושו היה מורה יוצא דופן אשר ערער דרך קבע את תפיסותיהם של תלמידיו, בעיקר בכל הנוגע להגדרות פילוסופיות ומטאפיזיות של מושגים מופשטים מהם סלד. מושגים כגון "הדרך", "האמת", "בודהא", "הארה", "נירוונה", "מהות" ועוד. בדרכו הייחודית ידע לפשט מושגים אלה. כך כשהתבקש להגדיר את טבעו של הזן, ענה בפשטות "הזן הוא עץ האלון בחצר הקדמית" — הואיל וזה מה שראה באותו רגע נתון. זה יכול היה להיות כל דבר אחר בכל רגע נתון אחר.100 בהזדמנות אחרת, משנשאל אותה שאלה ענה: "מעונן היום, לכן לא אענה". כלומר, מה שראה באותו רגע היו שמיים מעוננים, אבל השאלה עצמה היתה חסרת פשר.101 כלומר, שיטתו, טבעו של הלימוד שלו היה לגשת היישר אל לב העניין, משמע אל מה שנמצא, קיים מולך בכל רגע נתון. מה אני מלמד? אמר, "כשקר — קר, כשחם — חם".102 ג'ושו הורה לתלמידיו להעמיק להתבונן אל תוך טבעם האמתי, לדעת את תודעתם. או אז לא יטעו בדרך.103 שהרי התשובות כולן נמצאות בתוכך, עליך למצוא אותן בעצמך ובתוך עצמך.104 בה בעת הוא שלל מודעות מופרזת. כשנשאל כיצד ניתן להתעלות מעל המודעות הרגילה המעוותת את הדברים, ענה "הנח למודעות".105 עיקרון אחר החוצה את תורתו של ג'ושו הוא הזרימה, השחרור מכל מאמץ. כך הורה למי שהתאמץ להיעשות בודהא לשחרר כל מאמץ. כשאין כל מאמץ, אמר, או אז הנך כבר בודהא.106 גם מודעות יתר ל"הארה" היא לכשעצמה בבחינת פגם.107 כך גם החיים נמצאים במקום שבו אין מחשבה על ה"חיים".108 וכך גם דרכו של הנזיר היא להיות מנותק מן הדרך.109 

			ישוע נהג להתהלך בינות האנשים מתבונן בחייהם, מתעניין בבעיותיהם ובאינטרסים הרוחניים שלהם, ולדבר עמם אודות מלכות השמים, ועל יחסם אל האלוה. ההוראה שלו היתה תכליתית וממוקדת. לעולם לא לימד למטרת לימוד גרידא, או לצורך העברת ידע. הוא ביקש לעורר את קהל שומעיו ולקרב אותם לאלוהים. העמדה הנפשית הנכונה כלפי האלוהים היתה עבורו עיקר העיקרים. הוא ביקש לחזק את קהל שומעיו על מנת שיוכלו להתמודד עם מצוקות החיים; הוא ביקש שיתבגרו, שיבינו את דרישותיו של האל ויתכוננו לשרת אותו ולמלא חובות ומטלות. שיטות הלימוד שלו כאמור היו בלתי פורמאליות ומגוונות. הן הושתתו על דיאלוגים, על שאלות ותשובות, סיפורים ומשלים לרוב. כל אלו מכוונים היו לעורר את שומעיו להסתכלות שונה על החיים ועל העולם. ישוע נעזר גם באפוריזמים, בפתגמים מלובשים בפסוקי מקרא שמיועדים היו לאתגר את אמונותיהם ותפיסת עולמם של קהל שומעיו.110 בעצם צוואתו של ישוע היתה הכרה בהוראה כצורך חיוני בבניית מלכות השמים, בבניית אישיות נוצרית ובהמשכיותה של נוכחותו שלו באישיותו של מי שצֻווה לְלַמד. כך הורה ישוע לתלמידיו לפני שסיים את תפקידו על פני כדור הארץ:111 "לכו אפוא, לַמדו את כל האומות, הטבילו אותם בשם האב, הבן ורוח הקודש. לַמדו אותם למלא אחר כל אותם דברים שציוויתי אתכם, ואמנם אני אתכם תמיד, עד קצו של העולם". 

			הדעה המקובלת היא שהנוצרי אינו נולד נוצרי אלא נהיה נוצרי.112 הטבילה היא טקס החניכה או טקס המעבר החשוב ביותר המסמל את התשוקה העמוקה של המאמין להצטרף לכנסייה.113 היחיד מיטהר מכל זוהמה באמצעות המים ורוח הקודש ומתקבל לקהילה הנוצרית בידי כומר מוסמך, או ליתר דיוק בידי ישוע הפועל באמצעות הכנסייה שלו. משמעויותיהם של טקסי הטבילה עברו תמורות ופרשנויות מרובות במהלך הדורות. יוחנן המטביל קרא להמון העם להיטבל כאקט של היטהרות, של חרטה ומחילה על עוונות. במהלך המאה השנייה, דרך משל, לבשה הטבילה אופי של מאבק במוות, בשטן ובירידה לשאול באופן שהטבילה מטהרת את מי שאחוז בכוחות דמוניים.114 הצהרת האמונה בטקס הטבילה שנקבעה בוועידת ניקאה בראשות קוסטנטינוס [325 לספירה] משקפת יסודות חדשים כגון התפיסה ש'הבן' נולד ולא נברא. הוא נולד מהמהות של האב ולפיכך הוא אל אמתי. וזו לשון הצהרת אותה אמונה של ועידת ניקאה:115

			אנו מאמינים באל אחד, אב כל יכול אשר ברא את כל הנראה ובלתי נראה, ובאדון אחד, ישוע המשיח, בן האלוהים, אשר נולד מהאב יחיד לאביו, כלומר, ממהותו של אב, אל מאל, אור מאור, אל אמתי מאל אמתי, נולד ולא נברא... ירד משמים, התגשם בבשר ונעשה אדם, סבל, וביום השלישי קם לתחייה, עלה השמימה, והוא עתיד לשוב ולשפוט את החיים ואת המתים. ואנו מאמינים ברוח הקודש. 

			מאוחר יותר הפכה הטבילה אמצעי של 'שיתוף' המאמין עם סבלו של המשיח ולהיעשותו לאיבר מגופו וקבלת רוחו. מי הטבילה עשויים היו לסמל חיים, מוות, יראה, שלווה, פחד, דין וגאולה גם יחד. 

			תלמידיו ממשיכיו של ישוע נצטוו אפוא לְלַמד את הבשורה לבני כל העמים ללא הבדל דת, גזע או כל סממן מבדיל אחר, למלא אחר הוראותיו ולהתנהג על פי החובות הידועות. ההוראה, בהמשך, אמנם באה להבטיח את ההכרה בשבועה בישוע כמשיח.116 בכך למעשה ציווה להתחיל להקים בתי ספר להוראת הבשורה בידי מורים מיומנים. בכך אף הניח את היסודות להקמתה של הכנסייה הנוצרית. מאז היתה ההוראה לאחת מהמשרות היותר חשובות בכנסייה.117 ההוראה אף מודגשת לאורכה של הברית החדשה ונתפשה כחיונית לחיי הכנסייה והחברה לצד ההטפה, על מנת להציג את הבשורה באשר לייסורים, למוות ולתחייתו של ישוע.118 לאורך התפתחותו של החינוך והתפתחותה של ההוראה בנצרות, הופנתה המטרה העליונה לעולם כלפי האל. עבור אוגוסטינוס הקדוש [430-335] דרך משל, היתה ההוראה אמצעי הכנה. הכנה להארה פנימית. הוא מבחין בין ידע להבנה. להבנה, טען, ניתן להגיע באמצעות חקירה עצמית, ומבחן עצמי באשר לאמת הפנימית של החניך ובאשר ליושרה שלו. ההבנה היא הארה של המורה הפנימי שאיננו אלא ישוע.119 

			אצל הכנסייה הקתולית ההתקבלות המלאה לשורות קהל עובדי האל מחייבת תקופת חניכה בת כמה שלבים. התקופה הראשונה היא תקופת ההמרה, בה מתקבלים המבקשים להתנצר לאחוות המתנצרים. תקופה זו מתאפיינת בשלל טקסים כגון התרת ודחיית אמונות קודמות כוזבות, משיחת המועמד, ברכות שבהן הוא מבורך ועוד טקסים אופציונליים שונים. השלב הבא הוא שלב בחירת השמות. כאן עובר המועמד שורה של טקסי מעבר המתייחסים לתקופת ההיטהרות וההארה וכן בחירת שם ההטבלה החדש. השלב השלישי הוא שלב טקסי ההשבעה, אותם טקסים דתיים של הכנסייה המסמלים את צדו הנגלה של החסד הרוחני הפנימי. לבסוף, לאחר תקופות ההכנה שלפני ואחרי הטבילה, מתקבל הנוצרי החדש באופן מלא לחיק הכנסייה.120

			אשר על כן האדם המאמין המבקש להתנצר, להצטרף לכנסייה, משתייך לקטגוריה השנייה של החניכה על פי החלוקה של אליאדה. במקרה זה החניכה משנה את מעמדו האקזיסטנציאלי והוא רוכש זהות חדשה.121

			בימי הביניים פרחו בתי הספר של המנזרים. הם יועדו להכשיר כמרים. הלימודים הושתתו על שבע האומנויות הקלאסיות — הטריוויום: דקדוק, רטוריקה ולוגיקה, אשר נחשבו ללימודים נמוכים, והקוואד טריוויום: ארבע האומנויות הגבוהות יותר: מתמטיקה, גאומטריה, מוזיקה ואסטרונומיה. בצד שבע האומנויות הליברליות למדו באותם בתי ספר אתיקה, מטאפיזיקה, את הספרות הקנונית וכתבי הקודש, משפט אזרחי ותאולוגיה.122 ברוח צוואתו של ישוע היתה ההוראה בנצרות למערך חינוכי מסועף הנמשך מזה אלפיים שנה של בתי ספר, קולג'ים, אוניברסיטאות וכנסיות בלמעלה ממאה וארבעים מדינות. בשלהי ימי הביניים החלו המנזרים להעתיק ולשמר כתבים קלסיים לטיניים והקימו ספריות מפוארות. לא תמיד תרמו ישירות לנצרות גופה או לחינוך הנוצרי, אולם הם היו בבחינת מאגרים, חממות של למידה ומרכזים מסיונריים.

			בתקופת הרנסנס האיטלקי לבש החינוך הנוצרי אופי הומניסטי ברוח התקופה. ההומניסט הנוצרי חונך לאחד ולהשלים בין תורתו של ישוע לבין האידיאלים של הפילוסופיה היוונית העתיקה. ויטורינו דה פלטרה [1446-1378] הוא דוגמא בולטת למלומד מוכשר ונוצרי אדוק שהיה למחנך דגול בזמנו. לבית הספר שהקים במנטובה קרא "הבית הנעים". ברוח תקופתו הוא חתר לחינוכו של האדם השלם באמצעות פיתוח הרמוני של המיינד והגוף המותאמים לאופיו של התלמיד. כל פעילויותיו של בית הספר: האימון הגופני, הלימודים וההוראה הרוחנית, כוונו לחנך אנשים צעירים שישרתו את האל והמדינה. שיטותיו דמו לשיטותיו של ישוע. הוא בחן את אופיו של כל תלמיד, את תחומי הענין שלו, את יכולותיו, את שאיפותיו ועיצב את סדר הלימוד שלו בהתאם. 

			דמותו של המורה ומערכת יחסיו עם התלמיד

			המסורות למיניהן מונות ומתעדות סוגים שונים של מורים, טוען לאמה סוריאה דאס,123 בהם דרך משל הגורו, החכם הקשיש, המנחה, או חברך הרוחני.124 הכתבים והמקורות השונים מעלים הגדרות מגוונות של המורה אם גם דומות במהותן. על דמותו של המורה ניתן ללמוד אף מן התיאורים המגוונים של מערכות היחסים המתפתחות בין המורה לתלמידו, הגם שהתמות, כפי שהערנו לעיל, משתלשלות זו מזו ומשיקות זו לזו. 

			הגדרת המורה 

			העלייה בנתיב הרוחני, טוען איסווארן, מאתגרת וחדה כתער. כמוה ככניסה לפרד"ס. המורה הרוחני חייב להכיר כל שעל וכל מילימטר מן הדרך, כל סכנה וכל מכשלה. הוא מכיר את העולם שמעבר למוות ואת הדרך המובילה אליו. לא מסְפרים ולא ממפות לומד המורה. הוא חייב לעשות את כל הדרך בעצמו, להעפיל אל פסגות ההרים ולרדת בשלום. רק אז יוכל להתייחס לתלמידיו בחסד ובחמלה. 

			מורה אמתי על פי הבודהיזם הוא נדיב לב, חומל, שואף לחלוק את החכמה שצבר ממוריו שלו, לעולם לא ינצל את תלמידיו ולעולם לעולם נשאר עניו. המורה לרוב הוא מי שפרש מחיי העולם הזה לאַשרָאם או לחבורה או לקהילה שהקים בה הוא חי עם קבוצת תלמידים כמשפחה, ומלמד במפגשים המתנהלים באמצעות שאלות ותשובות ובאמצעות דוגמא אישית שהוא מציג בחיי היומיום.125 

			דוגמא מרשימה לצורך של מורה אמתי לחלוק מן החכמה שרכש ולהעבירה הלאה היא הדרך שעשה רַאמַקרִישְנָה. ההתמסרות למוריו, חוויות האחדות שבכל הקיים לרבות בדתות השונות שחווה, הביאוהו לאותה רמה תודעתית שכל שביקש היה למשוך אליו תלמידים שאותם ידליק באש החוכמה שצבר.126 

			אחד מן הטקסטים המופלאים העוסקים בדמותו של הגורו הוא ה־Sri Guru Gita — שירת הגורו הקדוש. השיר הינו חלק מה־Skanda Purana 127 — אחד משמונה עשר הפוראנות [Puranas] — המשתייכות לכתבי הקודש ההינדיים העתיקים, אשר נכתבו על ידי הקדוש Veda Vyasa אליו נגלו הוודות.128 שירת הגורו מכנסת שירים נפלאים129 בבחינת שיר הלל לגורו, לטבעו, לאיכויותיו ולשפעת החסד המתגלה דרכו בעולם. שירת הגורו היא דו שיח המתנהל בין הלורד שאנקאר, הוא האל שיווה, לבין רעייתו פארוואטי, השואלת את שיווה: 'מי לדעתך הוא היותר נעלה על פני תבל?' האל שיווה עונה כשהוא מדבר מפיו של דאקשינמורטי,130 ומסביר לפראוואטי, האלה הגדולה [האם הקדושה],131 שהגדולה בהתגשמויות על פני תבל היא התגלמותו של המורה. המשכו של דו השיח עוסק במהות סודו של הגורו ובמערכת היחסים המיסטית שנרקמת בין הגורו לתלמידו. לורד קרישנה, כתב פאראמאהמסה ווישוונאנדה,132 כבר הכריז באודהאבה גיטה133 כי הגורו הינו התגשמות שלו עצמו. באמצעות אותו חסד מופיע הגורו בעולמנו והוא שמכוון את תלמידיו למקום אליו הם מיועדים. אשר על כן, היכן שלא יימצא התלמיד, יחפש המורה אחריו וימשוך אותו אליו. ככלל, מן השירים עולה הערצה ללא גבול לדמותו של הגורו הואיל ואין הבדל בין האל עצמו לגורו מהיותו של האל שוכן בלבו של הגורו.134 הזהות בין השניים היא האמת לאמיתה. הגורו אף איננו שונה מהעצמי האמתי של החניך הואיל והגורו הוא העצמי האבסולוטי השוכן בלבו של התלמיד המסור לו ומעניק לו אושר ושמחה.135 אשר על כן על התלמיד להיכנע לדרישותיו של הגורו, למלא אחר הוראותיו ללא תהיות ולרכז את מחשבותיו בגורו בלבד.136 הדרך הקלה ביותר, אומר השיר, למרק את חטאיך, לטהר את עצמך, היא באמצעות הנכונות להיכנע ולהתמסר למורה המואר.137 לגורו אף השפעה מאגית, אומר השיר, ובלשונו138 

			הוֹ, אֵלַת שַׁחַק! הַדּוֹבֵר רָעָה עַל הַגּוּרוּ...

			נוֹפֵל לְתַחְתִּיּוֹת שְׁאוֹל נוֹרָא; נִרְקָב

			שָׁם עַד תֹּם עֵת שֶׁמֶשׁ וְיָרֵחַ.139 

			שיווה טוען אפוא שמי שמדבר סרה או חושב רעות על הגורו עתיד להישלח לגרוע שבסוגי הגיהינום ולהירקב שם למשך זמן ארוך מאד, היינו כל עוד השמש והירח זורחים בעולם. 

			רַמַנָה מַהָרְשי [1950-1879], אותו יוגי חכם אשר עסק רוב ימיו בחקירת "העצמי" ואשר לא החשיב עצמו לגורו הגם שמשך אליו אלפי תלמידים,140 הגדיר את מהותו של הגורו כך:

			הגורו הוא אותה ישות השוכנת תמיד במעמקי העצמי. הגורו אינו רואה הבדל בינו לבין אחרים, והוא חופשי לגמרי מן הדעה שהוא נאור ומשוחרר בשעה שהאחרים בורים וכבולים. יציבותו או שליטתו העצמית אינם עוברים טלטלה בכל מצב.141 

			בבודהיזם הטיבטי נמסרה ההנחיה, ההוראה היותר עמוקה בעל פה באורח אינטימי ממורה לתלמיד על בסיס מפגשים פרטיים. הוראה פרטית זו אשר נמסרה בהעברה בין דורית תוך שיצרה שושלת של תורות והוראות מקודשות אשר "נלחשו באזניהם" של החניכים, היא מה שנהוג לכנות התורה הסודית של טיבט, אותה תמצית של התורות, של כלל החכמה שהצטברה משך מאות בשנים. במילים אחרות, אומר לאמה סוריא דאס, מדובר בשרשרת של הוראה שמעולם לא נקטעה; בלהבה חיה של אמת ושל השגה אשר נמסרה באופן אישי על ידי הבודהה והשתלשלה והועברה מאז ועד עצם היום הזה.142 

			ג'מיאנג קיינטסה,143 אחד המורים היותר חשובים של הבודהיזם הטיבטי, הטיב לתאר את טבעו האמתי של המורה. טבענו האמתי, אמר, הוא טבע הבודהה, לאמור 'נאור'. אלא שטבענו זה התערפל וטושטש עוד מקדמת דנא בענן קודר של בורות ובלבול. אולם למזלנו בתוך תוכו רוחש היבט פעיל — "המורה הפנימי שלנו" העובד עבורנו ללא לאות על מנת להחזירנו אל נתיב האמת, אל קץ הבערות. ומשהשתוקקנו ורעבנו לאמת משך מספיק מחזורי חיים, כאשר הקארמה שלנו נִטַהרה דיה, או אז מתרחש אותו נס והמורה הפנימי, זה שהיה עמנו תמיד, מתגלם בדמותו של "מורה חיצוני" בו אנו פוגשים כמעט בדרך נס. המורה החיצוני, אומר ג'מיאנג קיינטסה, הוא לא אחר מאשר התגלמותו וקולו של המורה הפנימי שלנו. ובלשונו: 

			המורה, שאת צורתו האנושית ואת קולו האנושי אנו לומדים לאהוב יותר מכל אדם אחר בחיינו, אינו אלא השתקפות חיצונית של המסתורין של האמת הפנימית שלנו עצמנו. מה עוד יכול להסביר את העובדה שאנו חשים כה מחוברים אליו? ברמה העמוקה והגבוהה ביותר אין המורה והחניך נפרדים. ואינם יכולים להיות נפרדים; כיוון שמשימתו של המורה היא ללמד אותנו לקבל, ללא שום סוג של מיסוך, את בשורתו הברורה של המורה הפנימי שלנו, ולגרום לנו להבין את נוכחותו המתמדת של המורה המושלם בתוכנו.144 

			סידהרתה גואטמה בודהה ולורד מהווירה 'הגיבור הגדול', מייסד זרם הג'ייניזם כפי שהוא מוכר היום, הגם שנולדו שניהם לקאסטה של נסיכים לוחמים, כל אחד לשושלת שלו, ויתרו על מעמדם הרם הארצי על מנת להפוך לכובשי ממלכת הרוח. סגפנות, ויתור על החומר ועל חיי משפחה, נדודים, פרישות והתבוננות הם 'כלי הנשק' הרוחניים העיקריים באמצעותם השיגו את ניצחונם — כיבוש שהיה בעיקרו שליטה עצמית ולאו דווקא שליטה בעולם החומרי. הבודהה ומהווירה עמדו שניהם על אופיו החומרי הבלתי מספק של העולם סביבם. שניהם חיפשו אחר השחרור האולטימטיבי מן הגלגולים, ושניהם, כאמור לעיל, השיגו את הארתם בכוחות עצמם.145 על כל אלה היו שני מייסדים אלה מושא להערצה ולחיקוי.146 אף כל שאר 23 'כובשי הדרך' הנודעים, אותם Tirthankaras אשר הפציעו לאורך ההיסטוריה הארוכה של הג'ייניזם ואשר קדמו ללורד מהווירה, היו למורים דגולים, לגורואים אשר הקימו קהילות של נזירים ונזירות להם הורו את הנתיב לשחרור.147 

			על פי המסורות של המזרח, אין הגורו מורה רגיל המעביר ידע גרידא. הוא עשוי לרפא את תחלואיו הגופניים והנפשיים של התלמיד, ובהם גאוותו, אנוכיותו וכעסיו, משמע לטהר את ה'אני' שלו תוך שהוא בוחן אותו, את נכונותו הכנה לקבל את הידע ואת בשלותו. שהרי הגורו על פי הגדרתו הוא מורה רוחני שתפקידו לחולל שינוי תודעתי באדם, לעזור לו להשתחרר מכבליו, מהתניותיו, ולהנחות אותו באימון רוחני.148 

			ישוע היה בראש וראשונה כאמור לעיל מורה, מטיף, נואם, רפורמטור ומנהיג. הוא ראה בעצמו ראש לכל מורה. כך אף נתפס אצל תלמידיו ומעריציו — כמורה אשר נשלח אליהם מאת האלוהים, וכך פנו אליו גם מי שחלקו עליו ובהם הפרושים, הצדוקים וההרודיאנים.149 בכל ארבע הבשורות הוא עסוק בהוראה. הוא שלט בקנון המקראי והשתמש בפסוקי מקרא ודברי חכמים לתכלית העברת מסריו. הוא נחשב למורה אמן אשר השתמש בכל השיטות המוכרות של זמנו, אם כי בדרכו הייחודית שכן ההוראה היתה טבועה בו מלידה.150 הוא דיבר ולימד תוך כדי הליכה — על חוף הים, במדבר, על ההרים, ליד באר, בבתים, בחצר בית המקדש ובבתי הכנסת. בכל מקום בו נמצא, היה נכון ללמד באורח נטול פניות, בלתי פורמאלי. תשומת לבו התמקדה באינדיבידואל. ההוראה שלו התמקדה ביחיד שלפניו כשהוא מבחין בפוטנציאל הטמון בו. הוא נהג להתאים את עצמו למצבו ולצרכיו של תלמידו באופן שגם אם השתמש בשיטות הוראה, הוא היה מעל ל"שיטה" במובן הפורמאלי של המילה. הוא הנחה כל אחד ואחד כיצד להתקרב לאל והשכיל להוציא את המיטב מכל יחיד. כך היה גם כאשר דיבר בפני קבוצה.151 

			ישוע אף הִרבה לרפא חולים מבין החלכאים והנדכאים, מבין האחוזים וחולי העצבים, לא רק בזכות מתת הרוח ששפע עליו ברגע הטבילה, אלא גם בשל כוחו הסוגסטיבי ואישיותו הכריזמאטית. יוסף קלוזנר, הסבור שמעשי הנסים היו עיקר גדול אצל ישוע, מחלק את הנסים והנפלאות המיוחסים לישוע לקטגוריות שונות כגון נסים שעשה דרך חיקוי מתוך שתפס את עצמו כיורשו של יוחנן המטביל שמצדו נחשב כאמור לאליהו. כשם שאליהו ואלישע עוזרו עשו נסים והחיו מתים, ביקש אף ישוע לעשות כמותם. וכשם שאלישע הִרבה את השמן שבאסוך אחד ומילא כלים רבים, השביע מאה איש בעשרים לחם שעורים, אף ישוע משביע חמשת אלפים איש בחמישה ככרות לחם ושני דגים. או נסים שהיו בעצם בבחינת הלוצינציות של פשוטי העם, כפריים ודייגים, או למעשים שרק נראו בעיני תלמידיו כנסים, או ריפויָים המפליא של חוליים מסוגים שונים.152 ענווה, עוני, טהרה ופשטות הלב היו עיקרים נעלים בעיניו, על פיהם חי ושימש דוגמא חיה. אשר על כן היו 'עניי הרוח' צאן מרעיתו. 

			ישוע חינך את תלמידיו להיות כמותו. כוונתו היתה להעמיד תלמידים אשר יכשירו תלמידים אחרים. מאז היתה הטרנספורמציה לדמותו של ישוע למטרה העילאית של העמדת תלמידים בנצרות. כלומר המחנך הנוצרי מחויב לחתור לאותה טרנספורמציה שעבר ישוע עצמו בחייו שלו תוך כדי שהוא מחנך תלמידים ליראת שמים.153 על פי התיאולוגיה הנוצרית האקדמית, המורה מגלם את רוח הקודש, הוא המדריך, הוא היועץ ההופך את הנאמנים לישוע לאנשים בעלי ידע וחכמה ואשר באמצעות היושרה, המחשבה, המוטיבציה והמעשים שלהם, ממחישים ומהווים דוגמא לאיכויות המובהקות של לימוד הממוקד בישוע.154 

			כך גם התלמיד הסוּפי, אומר א־נַבְּהַאנִי בספרו מעשים מופלאים, 'מוסר עצמו בידיו של השֵיח' ומקבל עליו את דעתו כדי שיתקן את אורחותיו — שידריכו, שינחה אותו, שיכיר לו את דרך הגילויים [המיסטיים], שיראה לו את פגעי הנפש, את הקלקלה שבמעשים ואת הפתחים שדרכם נכנס השטן'.155 

			אבו נַסר א־סַּרַּאג' מביא בספר הניצוצות שלו מן המסורת הסופית של החוג הבגדדי של אל־גֻ'נַיד לפיה המורה האולטימטיבי [אחריו מחפש אַבּוּ סַעיד אל־חַ'רַאז] הוא:

			איש אשר טהרתו ללא דופי; הוא מי שהתרוקן מכל נכסי הנפש למען האל, באמצעות האל ולשם האל; העומד עם האמת באמצעות האמת במקום שהאמת מעמיד אותו, ללא זכויות וללא חובות, והאמת מנסה אותו כדי לבחון אותו ולבחון את הבריות באמצעותו.156 

			שאמס א־דין מטבריז, מורו האניגמטי של מולאנא ג'לאל א־דין רומי, הגדיר את השייח/ המורה באומרו שמהותו של המורה הוא היותו נוכח, או הווה. על מנת להיעשות לתלמיד על החניך "לוותר על האגו שלו", להיות בלתי נוכח.157 

			שאמס תואר כגאון, מלומד אשר שלט בכתבי הקודש, במשפט, במדעי האסלאם ובפילוסופיה. אולם הלימוד והקניית ידע מיועדים היו, לשיטתו, אך ורק לצורך סלילת הנתיב אל האל, כלומר מציאת האמת האבסולוטית. גילוי האמת הוא בלב. הלמידה והשינון, אמר, הם בבחינת קביים. רק כאשר מוצא האדם, החניך, את 'האמת' בתוך עצמו הוא יפגוש את האל פנים אל פנים. או אז יוכל להשליך את הקביים ממנו והלאה. שאמס לא היה אדם רגיל, טוען ו' צ'יטיק. אף לא מורה דרך דוגמת הנביאים. שאמס התגלה כמורה בעל פנים מגוונות. הוא יכול היה להיות בעת ובעונה אחת מתלהם או רגוע, בוטה או מעודן, קשוח ורך, שיפוטי, מלומד ואף מזלזל. כך אף נהג לומר שמי שמוצא את דרכו להיעשות לחברו, נוכח שכל שאר חברויותיו נעשות קרות ומנוכרות אם לא מרירות.158 אולם מעל לכל היה שאמס התממשותו החיה של האהוב האמתי, לאמור של האל עצמו.159 ככל הנראה היה זה רומי אשר ראה וחווה את גדולתו הרוחנית של שאמס אף ששאמס עצמו התאמץ להסתיר את רום מעלתו הרוחנית. הוא טען שהקדושים היותר גדולים, שליחיו של האל, הם לעולם נסתרים.160

			שאמס האמין כי פרידה מאובייקט אהבתך, מן האהוב, היא האמצעי היותר טוב להביא לבגרותו הרוחנית של האהוב. הוא אכן היה אומר לא פעם שעדיף שיעזוב הואיל ורומי לא היה בוגר מספיק בכדי להפיק ממנו את מלוא התועלת. עזיבתו לאלֶיפו נועדה לאפשר לרומי 'להבשיל' דיו ולהתבגר באמצעות הפרידה ביניהם. מששב, נוכח כי פירות אותה פרידה אכן הבשילו כפי שהעיד באומרו: "יום אחד בודד של רעות זו משתווה לשנה תמימה של אותה רעות [הקודמת]".161 שנתיים ומחצה שהה שאמס במחיצתו של רומי חברו /תלמידו, או אז נעלם לבלי שוב. רומי עצמו מתייחס לתפקידו של שאמס בחייו באותה טרמינולוגיה משאמר: "פירות חיי אינם אלא שלוש מילים: הייתי בלתי בשל לחלוטין, התבשלתי ונשרפתי".162 אישיותו הענקית של שאמס והיעלמותו מחייו הביאו להתפתחות אישיותו של רומי עצמו ולהיעשותו לאחד מגדולי המשוררים בשפה הפרסית.163 

			מערכת היחסים בין המורה לתלמיד 

			אין דבר חשוב יותר [באופנישדות] מאשר מערכת היחסים בין המורה לתלמיד, טוען איסווארן.164 מערכת היחסים בין המורה לתלמיד מרכזית בהינדואיזם, בבודהיזם, בבודהיזם הטיבטי, בג'ייניזם ובסופיזם. שרשרת המסירה שעוברת מדור לדור, ממורה למורה אצל מסורות אלה על דרך הכלל בצורת רשימות שמיות, מקודשת מהיותה מעידה על האוטנטיות וטוהר ההוראה, בעיקר כשמדובר בהעברה מלב אל לב ומתודעה לתודעה של חכמה חיה ולא בהעברת ידע פולחני.165 

			לא פעם עתיד התלמיד להפוך ברבות הזמן לגורו בעצמו אשר ימשיך את שושלת העברת הידע.166 כך אכן כתב סוגיאל רינפוצ'ה: 

			ג'מִיאַנְג קֵיינְטַסָה הוא הבסיס של חיי, ומקור ההשראה לספר זה [...] שמעתי שמורי אמר שאעזור להמשיך את עבודתו אחריו, והוא אמנם התייחס אלי תמיד כאב אל בן.167 

			אכן אצל כל המסורות נתפסו יחסי המורה והתלמיד כיחסי מרות בין אב לבנו. יחסים שלא תמיד מתנהלים על מי מנוחות. יחסי המרות עשויים ללבוש צורת ניצול או השפלה, התעלמות מן התלמיד או דחייתו הזמנית מעם פניו של המורה. כך דרך משל כתב א־שַּעְרַאני בחיבורו האורות הקדושים:

			כי אפילו יקבל המורה את התלמיד הטירון בגסות ובפנים זועפות; ישב שפל רוח על סף דלתו של המורה, עד שייכמרו עליו רחמיו. אל לו לתלמיד למוש ממקומו, גם אם יארך הדבר שנה או יותר... אין המורים מקבלים בקלות כל מי שמגיע אליהם, אלא בטרם יסכימו ללמדו הם בוחנים אותו שנה או יותר. אמרו: תלמיד שהשייח' לא בחנו לפני הלימוד על פי רוב אינו מצליח, כי נכנס הוא ללימוד ללא הליכות דרך ארץ וללא יראת כבוד, ובמוקדם או במאוחר תדחה אותו הדרך.168 

			מאפיין דומיננטי נוסף במערכת היחסים המתפתחת בין המורה לתלמיד הינה ההתמסרות. התמסרות אמתית, אומר סוגיאל רינפוצ'ה, אין פירושה הערצה עיוורת או השתעבדות לשיגיונותיו של בעל סמכות כמו הגורו. התמסרות אמתית היא אמצעי רב עוצמה ומפוכח הנרכש אט אט שפירושו פתיחות וקבלה שלמה של האמת המועברת לתלמיד באמצעות המורה.169 עוד מעיד סוגיאל רינפוצ'ה כי מורו הדגול ג'מִיאַנְג קֵיינְטַסָה עורר בו אמון בלתי מעורער בתורות ושכנוע בחשיבותו המרכזית העצומה של המורה. 'כל מה שאני מבין, אני יודע שנטלתי ממנו. לעולם לא אוכל לגמול לו על כך, אבל אני יכול להעביר זאת לאחרים. 

			כך תיאר סוּגִיאַל רינפוצ'ה את איכויותיו של מורו ג'מִיאַנְג קֵיינְטַסָה: 

			מורי בילה שנים בהתבודדות, וסיפורי ניסים רבים מסופרים עליו. הוא ניחן בידע מעמיק ובהבנה רוחנית יוצאת מן הכלל, וברבות הימים גיליתי שהיה מעין אנציקלופדיה מהלכת של חכמה, וכי ידע את התשובה לכל שאלה ששאלת אותו.170 

			דבריו של רינפוצ'ה מבטאים אפוא את ההערצה העצומה, את האהבה הגדולה ואת הכרת התודה שחש כלפי המורה. הם מלמדים על חשיבותו של המורה בעל שיעור הקומה בעיצובו של התלמיד ובחניכתו לעתים אף כממשיך דרכו. אט אט הופכת מערכת היחסים הקרובה הזאת לראי המשקף את יחסו של התלמיד לחיים ולעולם בכלל. המורה הופך לדמות מרכזית בתרגול עד אשר התלמיד רואה במורה את התגלמותו של בודהה.171 ההתמסרות של המורה והתלמיד היא אף הדדית. לאמור, מערכת היחסים המתפתחת בין השניים מושתתת על אמון הדדי, על הערכה ועל כבוד. היא אכן בנויה על אהבת אמת דמוית אהבת אב ובנו או אהבת זוג אוהבים.172 

			מערכת היחסים בין שאמס אַדין מטבריז, ותלמידו/ רעו מאוולאנה ג'לאל א־דין רומי, היא דוגמא לאהבה מופלאה שהתפתחה בין המורה ותלמידו. שאמס הגיע לקוניה באוקטובר 1244 ופגש את רומי בשוק המקומי. או אז שאל לדעתו באשר לרמתו הרוחנית של הסופי הגדול אבו יזיד בסטאמי אשר הכריז כידוע "השבח לי, אין בגלימתי אלא האל". כיצד יתכן, הקשה שאמס, שהנביא מוחמד התייחס אל עצמו כ'משרתו' הצנוע של האל? רומי מצדו חווה באותו הרגע מצב היפעמות, אקסטזה מיסטית, בה הזדהתה תודעתו עם האמת האבסולוטית, עם האל, מצב המכונה בשפה הסופית 'האַל'.173 עבורו היה המפגש עם שאמס אהבה ממבט ראשון. רומי, שהיה מורה רוחני ומלומד רציני אשר לימד משפטים ותיאולוגיה חבורה קטנה של תלמידים, זנח את עיסוקיו ואת תלמידיו והקדיש עצמו לשאמס. הוא החל אף מעביר את זמנו בהאזנה ממוקדת לדברי האל שבקוראן, בהקשבה לפיוטים העוסקים באהבת האל, במוסיקה ובריקוד, כלומר בפרקטיקה הסופית המכונה 'סמאע'.174 על כך ספג ביקורת נוקבת ותלמידיו החלו מתקנאים בשאמס ושוטמים אותו. את מערכת היחסים אשר התפתחה ביניהם כינה שאמס 'רעות' בשל האהבה הגדולה שחלקו. שנתיים ימים היה שאמס עם תלמידו רומי ואז נעלם לעוגמת נפשו של רומי. לאחר שנמצא באלֶיפו ולאור תחנוניו של רומי, חזר שאמס ובמשך חודשים ספורים היו המורה וחניכו, שני הרֵעים האוהבים, שוב יחד. או אז נעלם שאמס ולא שב עוד. הוא עזב כשמלאו לרומי ארבעים שנה, הגיל המסמל את הבגרות הרוחנית. 

			יש ומערכת היחסים בין המורה לתלמיד מתוארת כמערכת אינטימית. היא אף מעוצבת על פי כישוריו של התלמיד. כך דרך משל אומר אַ־שַעְרַאני בספרו האורות הקדושים:

			כל שעושה השֵיח' הוא להוציא מהתלמיד את מה שחבוי בפנימיותו — ותו לא. האל יתעלה זרע ברוחו של כל אדם ואדם את הדברים הנאים והמגונים הנקשרים בו. השֵיח' אינו גוזר ואינו אוסר על התלמיד דבר ממה שאינו גלום ברוחו, כי אין לו דבר לתת לתלמיד אלא מה שהוא אצלו ובתוכו.175 

			בתמורה לעצותיו של הגורו ולברכותיו, דואג דרך משל החסיד הג'יאניסט לרווחתו של הגורו — לבריאותו ולצרכיו הפיזיים כאילו היה ילדו או רעייתו.176 עם זאת יש לאותה מערכת יחסים בין המורה לתלמיד אף צדדים אפלים כוחניים, אומר צ' פרידמן, צדדים המגלים אנוכיות, ניצול, קנאה, תחרות והתנשאות המובילים למשבר אישי ובינאישי.177 בספרו ספר הניצוצות מתעד א־סַּרַּאג' את הדברים הבאים: 

			אל־גֻ'נַיד עליו השלום סיפר: במחיצתו של אַבּוּ־חַפְס א־נִּיסַאבּוּרִי ראיתי איש קירח שהיה שותק מבלי לומר מילה. שאלתי את תלמידיו של אבו חפס מי הוא. אמרו: איש זה חבר אל חבורתו של אבו חפס ומאז הוא משרת אותנו. מאה אלף דִרְהַם שהיו ברשותו הוציא על צרכיו של המורה ואחר כך לווה למענו עוד מאה אלף, ואבו חפס אינו מתיר לו לומר דבר.178 

			ג'ידוּ קרישנמורטי אשר הסתייג מעצם ההשתעבדות לגורו כפי שהראנו לעיל, סייג את תפקידו של הגורו וצמצם אותו לעצם הגדרתו של הגורו כמי שמצביע על הדרך, מסמן אותה עבור התלמיד. אבל מאותו רגע שבו סימן הגורו את הדרך, למן הרגע שהצביע על הדלת אותה על התלמיד לפתוח, כתב, הסתיים תפקידו. אין הוא יכול לעשות את הדרך עבור התלמיד. אין לעיל ידו להסיר את העצב, התסכול, החסך או מה שלא יהיה סבלו של התלמיד עבורו. התלמיד יצטרך לעמול קשה ולעשות את כל הדרך בעצמו על מנת להבין את מקור סבלותיו.179 

			אולם יש והמורה איננו מורה בשר ודם. זאת ניתן להסיק מאותם מורים מוארים שסללו את הדרך להתפתחותם של דורות של תלמידים אחריהם לאחר שנים של פרישות מן העולם, של סגפנות, מדיטציה והתבודדות בהרים ובמקומות מרוחקים ממשפחותיהם ומישוב בני אדם ככלל. כך הגיע גוואטמה בודהה להארה מתחת לעץ המפורסם, כך אף לורד מהווירה מחדש הג'ייניזם אשר בחר בפרישות, בוויתור על נכסיו ומעמדו, כך אף רמנה מהרשי אשר זכה להארה בעודו על הר הארונאצ'לה, בשהותו במערות שפזורות בין סלעיו ובמקדש העתיק שבבסיסו. הארונאצ'לה, כתבה פריה הרט, היה עבור רמנה לגורו העילאי.180 וכך אף סטיקאמה, תלמידו של הארידרומטה, לומד מן הפרות שנהג וטיפח שנים בהוראת המורה; הוא לומד מן האש שהבעיר ומציפור המים. בעלי חיים אלו וכוחות הטבע הופכים לגורו שלו, מעלים אותו שלב אחר שלב עד אשר הוא מגיע להארה.181 

			ואילו הדלאי לאמה יעץ בזמנו ללמוד מכל אדם כל שניתן בכל מקום שיתאפשר לנו. הוא יעץ לנו להקשיב למנחים מן השורה ולקחת מה שמועיל לנו תוך ויתור על השאר. אולם אם החלטנו על גורו מסוים, עלינו לבדוק אותו בקפידה.182 וכך אמר:183 

			אַל תִּתֵּן אֵמוּן בְּדָבָר, רַק בִּגְלַל שֶׁשָּׁמַעְתָּ אוֹתוֹ.

			אַל תַּאֲמִין בְּמָסוֹרוֹת, רַק בִּגְלַל שֶׁהִגִּיעוּ אֵלֵינוּ

			בְּשַׁרְשֶׁרֶת דּוֹרוֹת רַבִּים.

			אַל תַּאֲמִין בְּכָל דָּבָר, רַק מִשּׁוּם שֶׁהוּא חוֹזֵר וְנֶאֱמָר

			עַל יְדֵי רַבִּים, אוֹ מִפִּי הַשְּׁמוּעָה.

			אַל תַּאֲמִין בְּשׁוּם דָּבָר, רַק מִשּׁוּם

			שֶׁהוּא נִרְשַׁם בְּכִתְבֵי קֹדֶשׁ. 

			אַל תַּאֲמִין בְּאַף דָּבָר, הַנּוֹבֵעַ רַק מִסַּמְכוּתָם

			שֶׁל מוֹרֶיךָ וּזְקֵנֶיךָ.

			רַק לְאַחַר הִתְבּוֹנְנוּת וְחֵקֶר, כַּאֲשֶׁר תִּמְצָא

			אֶת מַה שֶּׁנָּכוֹן עַל פִּי הַשֵּׂכֶל הַיָּשָׁר,

			אֶת מַה שֶּׁמּוֹלִיךְ לְטוֹב וּלְמוֹעִיל, לַפְּרָט וְלַכְּלָל,

			אָז, רַק אָז, אַמְּצֵהוּ וַחֲיֵה עַל פִּיו.184 

			נראה אפוא כי על פי המסורות כולן, נרקם קשר מיוחד בין התלמיד למורה. על כל אלה היה המורה אצל כל המסורות למושא הערצה בחינת היה האל בכבודו ובעצמו. 

			דמותו של החניך 

			תלמידים מתלמידים שונים ניתן לפגוש בינות דפי הכתבים והמסורות השונים. במסורת ההינדואיסטית על דרך הכלל נער אשר ביקש להתקבל אצל מורה מיומן וללמוד בשמונה או שתים עשרה השנים הבסיסיות את ספרות הוודות, את ניהול הטקסים וכל הנלווה אליהם, כלומר את הידע הפולחני, היה מגיש לו חבילת עצים להסקה, משתחווה ומצהיר בפניו את שם השושלת הברהמינית אליה השתייך. שהרי לבד מן המעמד המוכר בחברה או בקהילה שסיפקה שיטת הקסטות, הרי במקורה לא רק שלא היתה נוקשה ואלימה כפי שהפכה להיות בעידן המודרני, אלא שמטרתה היתה לזהות את הישגיו השונים של היחיד ואת תפקידה של המשפחה ממנה בא בטיפוח צמיחה רוחנית.185 

			וכך יכול היה הַרִידְרוּמָאטָה גאוטאמה לקבל את סַאטִיָאקַאמָה הנער כתלמיד הגם ששושלת היוחסין שלו היתה עלומה, בשל אומץ לבו וכנותו. כך מתעדת הצַ'הַנְדוגְיָה אופנישאד את דו השיח בין המורה לתלמיד: 

			אז לאיזו שושלת אתה שייך, יקירי? 

			הוא אמר: אינני יודע לאיזו שושלת אני שייך, אדוני. שאלתי את אמא והיא ענתה לי כך:

			ילדתי אותך בצעירותי, ובאותם ימים נדדתי הרבה ושירתתי כשפחה, ולפיכך אינני יודעת לאיזו שושלת אתה שייך. אבל שמי הוא גַ'בָּלָה, שמך סַטְיָאקָאמָה. אז אני סטיאקאמה ג'בלה, אדוני. הוא [המורה] אמר לו: מי שאינו בְּרַהְמָנָה אינו יכול לדבר כך. הבא לי עצי הסקה, ואני אחנוך אותך כתלמידי. לא סטית מן האמת.186 

			החניך מחויב ראש לכל לבחון את המורה ואת מניעיו, לעמוד על שורשיו ועל שרשרת ההוראה אליה הוא משתייך. שומה עליו לבחון את עצותיו והוראותיו של המורה, לאמור להפעיל את שיקול דעתו. רק אז ראוי שיתמסר למורה וימלא אחר הוראותיו תוך שהוא נותן בו אמון מלא. ההתמסרות כאמור הינה אכן מאפיין דומיננטי במערכת היחסים המתפתחת בין המורה לתלמיד. התמסרות אמתית, אומר סוגיאל רינפוצ'ה, אין פירושה הערצה עיוורת או השתעבדות לשיגיונותיו של בעל סמכות כמו הגורו. התמסרות אמתית היא אמצעי רב עוצמה ומפוכח הנרכש אט אט ופירושו פתיחות וקבלה שלמה של האמת המועברת לתלמיד באמצעות המורה.187 ההתמסרות המלאה והציות ללא עוררין של התלמיד למורו מוליכה בסופו של הליך להתמזגותו עם המורה לכדי מהות תודעתית אחת.188 במילים אחרות, ההתמסרות והציות מהווים תנאי מקדים לאותה העברה מתודעתו של המורה לתודעתו של התלמיד. 

			התלמיד נוהג בגורו כאילו הוא אביו או האל בעצמו. לאמור הוא כנוע כעבד נרצע, מספק את צרכיו ונשמע לו ברצון. במהלך תקופת החניכות מחויב התלמיד לנהל אורח חיים סגפני. מזונו מצומצם; שעות השינה שלו קצובות; היה עליו להתנזר ממין ולשמור על טוהר מידות. תהליך עיצובו וטיהורו של התלמיד עשוי היה להיות נעים או לחלופין קשה, ובכל מקרה הוא כרוך כאמור בהתמסרות מוחלטת למורה. 

			על התלמיד המועמד ללימודי ההמשך היה לעבור מבחנים קפדניים. דבקות במטרה וכוח הרצון שגילו אותם תלמידים חשובים היו לא פחות מרמת האינטליגנציה שלהם. שכן אותם תלמידים נכונים היו להקדיש חלק ניכר מחייהם לאותם לימודים גבוהים שמשמעותם לא היתה קריאת ספרים אלא מהפך, רה ארגון מוקפד של חייהם. תלמיד שכזה מבקש מן המורה להובילו מן השקרי הלא ממשי אל האמתי. הוא מבקש לצאת לאור מן החשיכה האופפת אותו. הוא מבקש להתעלות מעל למוות ולזכות בנצח.189 אדם כזה שבוערת בו התשוקה לדעת הוא הוא מחפש האמת המובהק.190 כזה היה נַאצִ'יקֶטָה תלמידו של יַאמָה אֵל המוות. עליו אמר האל יאמה: "מי יתן ויהיו לנו מחפשים [מחפשי דרך] מובהקים כמוך".191 

			בצוואתו מורה ישוע לתלמידיו, כאמור לעיל, להפוך את בני אומות העולם לתלמידים, ללמד את אשר הנחיל להם ולהורות אותם למלא אחר מצוותיו. מכאן שעל פי הברית החדשה, להיות תלמיד פירושו ללכת בעקבות המורה. לא בכדי נקראו הנוצרים הראשונים תלמידים / חסידים — מילה הגזורה מיוונית שמשמעה לימוד.192 הכוונה היתה לא רק לעכל ידע ותפיסות חדשות, אלא מדובר היה בר־אוריינטציה של העצמי, כלומר להיעשות כמו המורה. ישוע קרא לתלמידיו להיטמע בו, להיעשות כמותו, לשמוע כמותו, לאהוב כמותו. משמע לעבור טרנספורמציה של הלב, של המיינד, של הרצון והתשוקות. זו עשויה להיות עבודת חיים. הדפוסים והפרקטיקות של משמעת נוצרית שכזאת כוללים אהבה, שמחה, שלווה, סבלנות, נדיבות, טוב לב, נאמנות, עדינות ושליטה עצמית.193 שנים עשר התלמידים / השליחים שבחר ישוע לא השתייכו לדיסציפלינה דתית כלשהי, הם היו פשוטי עם. באמצעות אהבה אינסופית, סבלנות וזמן רב שהשקיע הפך אותם למנהיגים משכמם ומעלה. ההכשרה למנהיגות היתה לפועל יוצא של החינוך הנוצרי. כלומר התפיסה היתה שהאימון והלימוד הופך כל מאמין המשתייך לכנסייה לתלמיד ולמנהיג בה בעת.194 

			גם על פי המסורת הסופית משנכנס החניך תחת עולו של המורה, הוא מצֻווה להתנהג על פי כללים מסוימים. כאות לכך שהמורה קיבל אותו תחת חסותו, מלביש עליו המורה גלימה, היא הח'רקה.195 המורה הוא עבורו מראָה החושפת את חולשותיו. על החניך להפגין ולהוכיח את כמיהתו הגדולה לדרך הרוחנית. לשם כך יחווה לעתים השפלות וקשיים מקשיים שונים, מהם קשיים פיזיים קיומיים ומהם קשיים חברתיים. עליו להשפיל את גאוותו, להכניע את האגו ולבטל את אישיותו ורצונותיו לנוכח המורה, מצב המכונה אלפנאא' פי אלשייח',196 הוא מחויב לציית למורה ולשרת אותו במסירות ובנאמנות. 

			אהבת האל היא פועל יוצא של היטהרות הנפש ומכאן שהיטהרות הנפש היא שלב מכריע בחניכתו של התלמיד. המורה הוא כאמור בבחינת מראה המשקפת לתלמיד את חולשותיו. על מנת שהאמת תשתקף במלוא הדרה, מירוקה של מראת הלב שלו מחייב שיתנהג התלמיד כאילו היה גוויה ביד המיטהר. אשר על כן מערכת היחסים המתפתחת בין החניך הסוּפִי למורה היא בעלת רגשות מנוגדים של יראה ואהבה, של משיכה ופחד, המתקיימים בו זמנית.197 כך דרך משל אמר אַחמַד אִבְּן חַנְבַּל: 

			כל הפגעים שבהם התנסיתי לא קרו לי אלא בשל כך שחַברתי אל מורה שכלפיו לא חשתי בושה. אִסְמַאעִיל אִבְּן א־נֻגַּ'יְד עליו השלום היה אומר: חבור אל מי שאתה ירא מפניו, אל תחבור אל מי שאינך ירא מפניו.198 

			על מנת לזכות בידע האולטימטיבי מחויב התלמיד קודם לכל להכיר בנחיתותו ולהסכין עמו.199 עליו להכניע את האגו. מוטיב זה חוזר ומופיע אצל כל המסורות. הקַטְהָה אופנישד מטיבה לתאר את טיבו של האגו המעכב בעד ההכרה בעצמי בווריאציות שונות. כך דרך משל עולה מחניכתו של אל המוות יַאמָה את תלמידו נַצ'יקֶטַס. יאמה מצייר בחכמתו באזניו של נצ'יקטס את טיבם של האגו ושל העצמי הגבוה. וכך אמר:200 

			בַּמְּחִלָּה הַטְּמִירָה שֶׁבַּלֵּב, שְׁנַיִם הֵם הַיּוֹשְׁבִים 

			אֵצֶל מַעְיַן הַחַיִּים. הָאֵגוֹ הַנִּפְרָד

			לוֹגֵם אֶת הַשִּׁקּוּי הַמָּתוֹק הַמַּר,

			נֶהֱנֶה מֵהַמָּתוֹק, בּוֹחֵל בַּמַּר,

			בְּעוֹד שֶׁהָעַצְמִי הַגָּבוֹהַּ גּוֹמֵעַ מָתוֹק וּמַר

			לֹא מִתְעַנֵּג בָּזֶה, לֹא בּוֹחֵל בָּזֶה.

			הָאֵגוֹ מְגַשֵּׁשׁ בָּעֲלָטָה, בְּעוֹד הָעַצְמִי

			מִתְחַיֶּה בָּאוֹר. כֹּה דְּבָרָם שֶׁל חַכְמֵי דּוֹרוֹת מוּאָרִים...

			הָבָה נַצִּית אֶת אִשָּׁהּ שֶׁל נָצִ'יקֵטָה

			הַשּׂוֹרֶפֶת וּמְכַלָּה אֶת הָאֵגוֹ וּמַכְשִׁירָה אוֹתָנוּ

			לַעֲבֹר מֵהַחֶלְקִיּוּת הַמַּבְהֶלֶת

			אֶל מְלֵאוּת חַסְרַת מוֹרָא בַּכֻּלִּיּוּת הַמַּתְמֶדֶת.201

			עוד ממשיך אל המוות ומלמד את תלמידו כי:202 

			שְׁנֵי 'עַצְמִי' הֵם, הָאֵגוֹ הַנִּפְרָד

			וְהָאַטְמָן שֶׁאֵינוֹ נִתָּן לַחֲלֻקָּה.203 כַּאֲשֶׁר

			אָדָם מִתְרוֹמֵם מֵעַל לָ'אֲנִי' וְלַ'שֶּׁלִּי',

			הָאַטְמָן מִתְגַּלֶּה כָּ'עַצְמִי' הָאֲמִתִּי שֶׁלּוֹ. 

			כְּשֶׁמְּסֻלָּקוֹת כָּל הַתְּשׁוּקוֹת הַגּוֹעֲשׁוֹת בַּלֵּב,

			הוֹפֵךְ בֶּן הַתְּמוּתָה לַנִּצְחִי.

			כְּשֶׁכָּל הַקְּשָׁרִים הַחוֹנְקִים אֶת הַלֵּב

			מִתְרוֹפְפִים, הוֹפֵךְ בֶּן הַתְּמוּתָה לְנִצְחִי.

			זֶהוּ הַסִּכּוּם הַסּוֹפִי הָעוֹלֶה מִכִּתְבֵי הַקֹּדֶשׁ.204 

			כזאת אף מתעד א־סַּהְלַגִ'י בספרו האור בדברי אַבּוּ טַיְפוּר כיצד מבקש אחד מתלמידיו של אַבּוּ יַזִיד מבִּסְטַאם להבין לעומק את דבריו של מורו. שלושים שנה הוא צם, מתפלל ודבק במורה אולם לא מוצא בלבו דבר מן הדברים עליהם מדבר אבו יזיד. אבו יזיד מבין כי אין בכוחו של התלמיד להשיל מעליו את גאוותו, את מעמדו הרם, ובלשונו את היותו 'מצועף בנפשו'. הוא מורה לו לפשוט מעליו את בגדי הפאר, לגלח את שער ראשו וזקנו, להתעטף בגלימת צמר, להתהלך כאביון בשוק ולהשפיל עצמו בפני הבריות. ומשזה לא מצא כוחות נפש להשיל מעליו את החומר ואת מעמדו, הוא מבקש שיורה לו המורה דרך אחרת. אולם אבו יזיד מוכיח אותו ואומר לו: "קודם כל עליך להתחיל בזה, כי בכך תשפיל את גאוותך ותבזה את נפשך; אחר כך אראה לך מה [לעשות כדי] שייטב לך. אלא שגם אז הבין התלמיד שאין הדבר בכוחו.205 

			מטבעה של חניכה אפוא שיש בה תהליכים ורכיבים הרבה המשותפים למסורות השונות. כולן, ובהן מסורות החכמה הגדולות, היהדות, הנצרות, הסופיזם, הבודהיזם או ההינדואיזם, שואבות את כוחן מיחסי המורה והחניך, כך לפי סוגיאל רינפוצ'ה בספר המתים והחיים הטיבטי.206 

			מבוא

			צפת של המאה השש עשרה הייתה מקום שבו התרכזו כידוע מקובלים וענקי רוח, אנשי הלכה ומוסר ומיסטיקנים לרוב. גילויי אליהו, מסרים שנתקבלו מן העליונים, חלומות ודיבור אוטומטי, השתטחות על קברי הצדיקים1 ושיטות התבוננות שונות, סיגופים, תעניות, מנהגי תשובה וריטואלים שונים — כל אלה רחשו באוויר עיר המקובלים כשהם אפופים במתח משיחי עצום.2 שהרי על פי הזוהר ולפי ציטוטים שונים ואגרות שמתפרסמות באותה תקופה על ידי רבנים ומקובלים, עתיד המשיח להיגלות בגליל, סביב שנת של"ה, היא 1575, כך האמינו.3 משום כך משך הרעיון המשיחי את חכמי היהדות, את צאצאי המגורשים והאנוסים, שתודעת המשיחיות שלהם לאחר גירוש ספרד התחדדה, לצפת, לגליל, למקום קברותיהם של הרשב"י ושאר תנאים. אשר על כן המתח המשיחי והציפיה לגאולה הם ממאפייניהם היותר מובהקים של דפוסי פעילותן של החבורות בצפת. 

			שירתה של צפת 

			החוויה הרוחנית המשיחית שאפפה את העיר, הוטבעה אף בחותמם של משוררים אשר חיו ויצרו בה. הם שוררו שירה דתית ליטורגית בעיקר עבור שבתות, ימים טובים וראשי חודשים, כשבצדה פרחה לה שירת אהבה ועגבים של לילות החול והאשמורות בהשפעה טורקית. צפת משוררת את אהבת האל, את געגועי השכינה, את תיקון העולמות, את הציפייה לגאולה, תוך כינון ריטואלים מוזיקליים חדשים גם מחודשים. על הבולטים מבין המשוררים נמנים ר' ישראל נג'ארה, ר' אלעזר אזכרי, שלמה הלוי אלקבץ, האר"י ועוד. בר' ישראל נג'ארה הדרשן, הפייטן, המוזיקאי המחונן, רואה חביבה פדיה את נציגה של רוח המאה השש עשרה מבחינה מוזיקלית, דתית וחברתית. הוא ידע בגדולתו, כתבה, לחבר בין שירה תיאולוגית מיסטית לבין הניגונים שרווחו במרחב הרוחני — תרבותי היהודי, הצופי והטורקי, ומן הצד האחר נתן לגיטימציה להסבת תכנים חילוניים לתחום הקודש.4 המסתורין בשירתו של ר' ישראל נג'ארה, אומרת פדיה, הוא מסתוריה של אהבת האדם לאל והשאיפה אל האחדות.5 ר' ישראל נג'ארה הוציא תחת ידו כאלף שירים. ר' אלעזר אזכרי כתב אף הוא שירי אהבה לאל אולם שפתו הוורבלית נותרה במרחב הקדושה. את הפיוט הנודע שכתב וכבש לבבות, 'ידיד נפש אב הרחמן', הגדיר בספרו ספר חרדים כ'בקשה אחרת על היחוד וחשק האהבה מיסדת על ארבע אותיות שבשם'.6 את שלושת שירי השבת שלו, היחידים שכתב, סמך האר"י לספרות הזוהרית מתוך שהאמין שהשירה היחידה הלגיטימית היא שירה שהאיר עליה אור הקבלה, כפי שכבר העיר אברהם אלקיים.7 אשר על כן כתב את שיריו בלשונו של הזוהר.8 עריכת שולחנו של האר"י בשלושת הסעודות משקפת ריטואל בן שלושה טקסי מעבר. הראשון בערב קבלת השבת ייצג את המעבר מן החולין אל הקודש. סעודת הבוקר ייצגה את האחדות המיסטית הנבנית של השבת עצמה, ואלו סעודת המנחה ייצגה את המעבר האיטי חזרה, את היציאה מן הקודש אל החול. מסלול שעבור האר"י מהווה להבנתי כהכנה לכניסה לפרד"ס, התגלות של סודות עליונים וחזרה/ ירידה אל החולין. 

			הדרך החסידית

			הדרך החסידית, החתירה אחר אותה שלמות מוסרית, היא מהמאפיינים היותר בולטים של חיי הרוח בצפת של המאה הט"ז. אין לך הנהגה, חבורה או מקובל בעל שיעור קומה שלא חתרו להשגת אותה שלימות מוסרית. הדבקות, שלה מקום של בכורה, התשובה, הענווה, העניות ושפלות הרוח, ביטול העצמי, היראה, התפילה, הפרישות, ההתבודדות, השתיקה, הסיגופים והתעניות, קיום תרי"ג המצוות, הצדקה וקדושתה של השבת, הם ממאפייניה המובהקים של הדרך החסידית. הליכותיו והנהגותיו של כל אחד מן המקובלים החסידים שהותירו את חותמם על חיי הרוח והמוסר של הדור, משקפים את הדרך החסידית הייחודית לו. מה שהבדיל ביניהם הוא הדגשים השונים וסדר הקדימויות השונה שייחסו לפרמטרים המגוונים בהם באה החסידות לידי ביטוי, שמצד עצמם משתלשלים ונובעים זה מתוך זה או כרוכים זה בזה. כך דרך משל הדבקות היא הדוגמא המובהקת לערך עליון אצל כולם, אולם דרך המלך להשגת הדבקות לבשה מסלולים שונים באמצעות גיוס מידות וערכים שונים של חסידות אצל המקובלים השונים.9 

			אצל דרשניה הגדולים של צפת ובהם שלמה אלקבץ, משה אלשיך ור' אלישע גאליקו, כתב מרדכי פכטר, הדבקות והתורה כרוכות זו בזו מהיותה של הדבקות נסמכת לקשר המיסטי בין נפש האדם לתורה, ולזהות בין הקב"ה לתורה. כלומר התורה על גילוי סתריה היא המקנה לחסיד את הדבקות בבורא.10 אולם רק אחרי השגת השלימות המוסרית, תוך זיכוך הגוף והחומר, יכול האדם להגיע אל אותה מדרגה של דבקות אכסטטית בתורה, קרי באלוהות.11 סולם העלייה בדרך החסידית ששרטט ר' משה קורדובירו בספרו תומר דבורה, נבנה סביב עשר הספירות המיצגות כל אחת מידה חסידית נכספת. בהן דרך משל הענוה על נגזרותיה עד כדי ביטול העצמי, התשובה, גמילות החסדים, העיסוק הראוי בתורה המכוון לתיקוני השכינה, ההתנערות מן החומר ואימוץ תחושת העניות והדלות אל נוכח פניו של הקב"ה. גולת הכותרת של אותה דלות החומר שביקש הרמ"ק לאמץ כאורח חיים היתה אותה פרקטיקה של גירושין שתיאר בתומר דבורה וביתר פירוט בספר גירושין שלו. וכך כתב: 

			ויעשה לעצמו גירושין ויתגרש מבית מנוחתו תמיד, כדרך שהיו מתגרשים רבי שמעון וחבריו ועוסקים בתורה. ומה גם אם יכתת רגליו ממקום למקום בלי סוס ורכב, עליו נאמר (תהלים קמו, ה) "שברו על ד' אלהיו", שהוא משבר גופו לכבוד גבוה.12

			בספר גירושין שלו הרחיב ר' משה קורדובירו את דיונו בתפיסת הגירושין ואת הרציונל שעמד מאחורי הפרקסיס הזה. לאמור העניות, הדלות, ההליכה ברגליים יחפות בשדות היו בבחינת השתתפות סימבולית בגלותה של השכינה. הגירושין היו אפוא אמצעי נוסף בדרך להשגת הדבקות.13

			אצל מרן יוסף קארו לבשה הדבקות, בה ראה את המעלה המוסרית הדתית היותר גבוהה, לבוש של לימוד ומחשבה בלתי פוסקים במשנה, בתורה ובשכינה.14 לימוד שהיה כרוך אף בסיגופים, תעניות ועינויים של בעל תשובה. כך דרך משל מזהיר המגיד את מרן בין היתר:

			לא תפריד מחשבתך ממני אפילו רגע, ומעט בהנאה בתכלית, ובעת מאכלך כשאתה תאב ביותר לאכול או לשתות, תסלק ידיך. ואם כה תעשה בכל סעודה, יהיה כאילו אתה מקריב קרבן בכל סעודה ושלחנך יהיה מזבח ממש לזבוח עליו יצר הרע... הטוב לך שבטלת אמש קריאות המשניות כאשר אתה נוהג, והתרפית מאד מהרהורי תורה?... הזהר מאד במעשיך וגם בדיבורך ואל תכעוס כמו שאתה עושה. וזכור מה שאמרו רז"ל: בא לכלל כעס בא לכלל טעות. הנה הכעס בא מפאת סמא"ל ונחש, ואין לך ראוי שתשמע להם...15 

			מוות על קידוש השם היה עבור מרן השלב הסופי המתבקש של דביקות אולטימטיבית בקדוש ברוך הוא. 

			כך גם אצל ר' אלעזר אזכרי עמדה הדבקות בסימן התשובה. יומנו המיסטי מילי דשמיא וספר חרדים שלו שניהם מתארים הנהגות של חסידות מופלגת, של בעל תשובה המתרגל פרישות, סיגופים ותעניות.16 אלו מלווים בתחושות עבדות ובהן חרדה, יראה, הכנעה ובושה בפני הקדוש ברוך הוא. היראה אצל אזכרי באה לכדי ביטוי בענווה ובשתיקה, כאשר גולת הכותרת של הענווה היא השפלות, שהרי מתוך השפלות, שהיא ביטוייה המובהק של היראה, יבוא האדם לידי דבקות.17 אצל ר' אליהו די וידאש משולבת הדבקות במידת האהבה.18 הוא רואה באהבה את העיקרון השלט בהווייה כולה באמצעות התקשרות דו סיטרית בין העולמות של מעלה והעולמות של מטה.19 לדידו אהבת האדם לרעהו כמוה כאהבה בין האדם לאלוהיו. אהבה זו היא המביאה לדבקות.

			דמותו הכריזמטית של האר"י וקדושתו נגזרו ממידותיו הטרומיות ומהליכותיו שהיו למושא הערצה ודגם לחיקוי אצל תלמידיו. במילים אחרות אורחותיו וטבען של הנהגותיו, כפי שנראה לאורכו של חיבור זה, הגדירו את דרכו החסידית. שלא כמקובלים בני זמנו לא עסק האר"י בכתיבת משנתו אלא בהמחשתה באופן ששימש דוגמא חיה וממשית לדרך החסידית. אף עצם התגלותו של האר"י, כך על פי ספרות השבחים, בענווה היתה, תוך שהוא מכחיש את יכולותיו האוקולטיות לצפות עתידות ולקרוא נשמות בני אדם. בעודו טוען בפני שני החכמים שבאו לתהות על קנקנו 'לא נביא אנוכי ולא בן נביא אנכי', והנה איש עבר לפניהם ותגע כנף בגדו בבגדי האר"י. או אז אמר לו האר"י: ''ה' ימחול לך שאתה מצריכני עכשיו לעשות כמה טבילות''. רצו החכמים אחר האיש לברר מי הוא ומה עולל שכך דיבר אליו האר"י, או אז הודה האיש שבהתגבר עליו יצר הרע בלילה הקודם בעל את אשתו שלא כדרכה. חזרו והשתטחו עשרה חכמים לרגלי האר"י והתחננו להיות לו לתלמידים ולשרתו.20 אפשר וחסידותו של האר"י התייחדה מעצם תפקידו המנהיגותי שחרג הרבה מעבר להיותו מורה של חבורה דוגמת המקובלים שסקרנו לעיל. פרסומו בעל כורחו, העלייה ההמונית לפתחו של בני אדם ונשמות שביקשו להיתקן, התיקונים שנתן בין של עוונות ובין של מידות, הכוונות והייחודים שכתב, כולם מיועדים היו להעלות את בני ישראל על הדרך החסידית. בספרו שערי קדושה ביאר ר' חיים ויטאל את שלבי עלייתו של אדם במדרגות החסידות בדגש על קנין המדות הטובות, בקיום רמ"ח מצוות עשה ובהתרחקות משס"ה מצוות לא תעשה ובלשונו:21

			כלל העולה כי קיום תרי"ג מצוות על ידי היות יצר הרע באדם והוא מתגבר עליו נקרא צדיק. וכשיְקַיֵם על ידי בטול היצר הרע, שזה יורה קנין מדות הטובות בטבע גמור, הנה זה נקרא חסיד גמור: 

			על דרכו החסידית של האר"י והנהגותיו הרחבנו להלן בהמשכו של פרק זה במסגרת שרטוט דמותו ודמותה של חבורתו.22 

			קהלים וקהילות 

			חיי הדת בעיר התנהלו בקהילות או קהלים, לאמור התארגנויות עדתיות על פי ארץ המוצא. ה"קהל" התארגן על דרך הכלל סביב בית כנסת אשר נקשר בדמות מנהיג רוחני בעל שיעור קומה וכריזמטי. הקהילה ניהלה מוסדות סעד וצדקה, מוסדות חינוך ושירותים נלווים של שחיטה, קבורה וכד'.23 עליהם נמנים דרך משל בית הכנסת של ר' משה אלשיך, או בית הכנסת אבוהב, מן העתיקים שנבנו בצפת, שבמקורו שימש את "קהל ארגון", אותם יהודים שעלו מצפון מזרח ספרד. לבית כנסת זה נקשרות מסורות שונות. על פי אחת מהן מתייחס בית הכנסת לר' בנאה על שמו נקרא בית הכנסת מבראשיתו. על חורבותיו נבנה בית הכנסת אבוהב המתייחס לקהילות בוכרה וסמרקנד.24 כך גם בתי הכנסת על שם מרן יוסף קארו, על שמו של האר"י ועוד. 

			בצד הקהלים התנהלו חיי הרוח של אנשי צפת גם על פי חלוקה לחבורות ובתוכן משמרות שהם חידשו ובעזרתן קיימו לימוד ותפילה עשרים וארבע שעות. תופעת החבורות היהודיות אשר הופיעו במאות הארבע עשרה והחמש עשרה בספרד ובדרום צרפת הושפעה מהחבורות הנוצריות בכל הנוגע לארגון, לדאגה לזכויות החברים והנשים ועוד.25 החבורות הללו צמחו מתוך ארגוני צדקה וסיוע, או קבוצות שעסקו בקריאת תהלים, בהכנסת כלות ועוד, ונמצאו אף באיטליה במאות החמש עשרה והשש עשרה. גולי ספרד אשר נפוצו ברחבי האימפריה העות'מנית הגיעו כאמור אף לירושלים ולצפת. כך הוקמו חברות ביקור חולים; חברות תלמוד תורה; חברת הכנסת אורחים; חברת החזרה בתשובה; חבורה לשירת תשבחות לקב"ה, וחבורות לביקור בציונים וקברים אחת לחודש ובמיוחד בקבר הרשב"י ועוד. 

			חבורות החסידים המקובלים 

			חבורות החסידים המקובלים בצפת להבדיל, התארגנו בעיקר על רקע מיסטי משיחי. לאמור לא ארץ המוצא קבע את אופיין של החבורות הללו אשר חתכו קהלים שונים. חבורות המקובלים הושתתו על עבודה בצוותא על נושאים רוחניים ומוסריים, שכן למקובל אין עניין במתבודדים או בודדים. את הפרקסיס של התבוננות והתבודדות תרגלו המקובלים 'בתוך העולם' כדבריו של ורבלובסקי.26 החבורה היתה מכונסת 'בהסגר', כלומר בישיבה, והתנהלה על פי הנהגות ותקנות שתיקנו ראשי החבורה מהן משתקפות מטרותיהן ואורחות חייהם. העלאת השכינה מעפרה במטרה לגאול אותה מגלותה ובכך להחיש את הגאולה, השגת דבקות עילאית בבורא27 וחזרה בתשובה היו ממטרותיהן העיקריות של אותן חבורות. על החשובות או הבולטות מבין חבורות המקובלים נמנות:

			[א] חבורתם של ר' שלמה הלוי אלקבץ, בעל הפיוט 'לכה דודי' ושל גיסו ר' משה קורדובירו. חברים בולטים נוספים שנמנו על החבורה היו מר"ן יוסף קארו, האחים ר' משה גלנטי ור' אברהם גלנטי. בראש החבורה עמדו אלקבץ ותלמידו בתורת הקבלה מרן יוסף קארו שהיו מאורגנים בחבורה עוד בסלוניקי קודם לעלייתם לארץ ישראל. השיבה לארץ הקודש חייבה אותם לדבר עברית, מכאן שתקנון החבורה חייב את החברים בין היתר לדבר בשפת הקודש, שפת הבריאה, בזמן השהייה בחבורה ובישיבה. בני החבורה נהגו 'להתגרש' מביתם וממשפחותיהם — משמע לעזוב את בתיהם, ולנדוד בשדות או בהרים, לעיתים יחפים ולהשתטח על קברות הצדיקים שבגליל.28 הגירושין היו בבחינת חיקוי נדודיה של השכינה שנמצאת בגלות מבעלה, הקב"ה. וכל עוד אין היא שרויה בהרמוניה עם בעלה, אין האלוהות מושלמת. הזדהותם של מקובלים אלו עם השכינה הגולה הביאתם לחקות את נדודיה של השכינה בכוונה להיעשות לה למרכבה ולתמוך בה. ספר הזוהר ותיקוני הזוהר היו עולמם הפנימי של הרמ"ק וחבריו ועל כן היו מקודשים בעיניהם. אשר על כן ביקשו מקובלים אלה לחקות את אורח חייהם של גיבורי הזוהר ואת מסורת הלימוד המיסטית שלהם, היא המסורת התנאית. היה זה לימוד בשדות, תחת עצים, בדרכים, תוך כדי נדודים, מחוץ להסגר של בית המדרש. הגירושים נעשו ביום ובלילה, לעיתים לילה ויום שלאחריו. בפירושו הרחב לזוהר אור יקר באר הרמ"ק את הרציונל שמאחורי ריטואל הגירושין וכך כתב:29

			להשכיל ענין זה צריך קודם שנדע גירושי אלה החכמים כגון ר' שמעון וחבריו שרוב דבריהם היו על הדרכים. ואין ספק שלא היה הדבר לשאת ולתת בדברי העולם. אמנם היה ממש על צד הכוונה, שכל משאם ומתנם היה בדרכים... שאחר שחרב בית המקדש נתגרשה השכינה מהיכל מלכו של עולם ואין לה ייחוד עמו, והיא הולכת ונודדת ממקום למקום... לכן בעלי קבלה רשב"י ע"ה וחבריו היו עוסקים בחכמת הקבלה, נודדים ממקום למקום ומגורשים מבתיהם, להיותם מרכבה למלכות בסוד גלותה. ועל ידי נדנוד וגירוש זה, היו זוכרים לה והיא היתה שורה עליהם. 

			[ב] חבורת 'סוכת שלום' של ר' אלעזר אזכרי יליד ישראל30 אשר הוקמה בשנת 1575 המשיכה בדרכם של ר' משה קורדובירו ור' שלמה אלקבץ. הסוכה ייצגה את השכינה. השלום את ספירת היסוד. לאמור 'סוכת שלום' מסמלת את ההרמוניה הפנימית, את הזיווג בין השכינה וספירת יסוד. אשר על כן שם לו ר' אלעזר אזכרי למטרה להחזיר את העם בתשובה ולחתור לדבקות בה'. ספרו ספר חרדים מונה את המצוות, לרבות מצוות דרבנן, המתייחסות לאברי הגוף וכן הנהגות שונות.31 תלמידיו של ר' אלעזר אזכרי הקימו לימים את 'חבורת חברים מקשיבים'. 

			[ג] חבורת מקובלים שלישית היתה חבורתו של ר' משה בן מכיר אשר מלכתחילה התיישבה בעין זיתון סמוך לקברו של ר' יהודה בר עילאי אותו פקדו חבריה כחלק משגרת יומם. התקנון של החבורה אשר נכתב על ידי 'החכם השלם' הוא ר' משה בן מכיר עצמו יחד עם ועד חכמי הישיבה,32 מלמד על אופייה ומטרותיה של החבורה. עיקר פעילותה של החבורה היה באמצעות קיום משמרות עבודה יומם וליל לאורך השנה כולה ממש כמו בימים שעבדו במקדש. עבודה זו כללה לימוד משותף של מקרא, משנה, גמרא, משנה תורה לרמב"ם, זוהר ולאחריו תפילה. החבורה שמה לה למטרה להתאבל על החורבן והגלות; להתפלל להחשת הגאולה; ולבקש רחמים על ישראל.33 הלימוד והתפילה נשאו אופי תיאורגי מאגי שמכוונים היו לסייע להשגת הייחוד בין השכינה לתפארת ולהחשת הגאולה. 

			לחבורות החסידים המקובלים היו אפוא קווים משותפים. הפעילות המיסטית משיחית היתה דרכם לנסות לשקם ולשמר מפני השבר הפיסי והרוחני שחוו הקהילות עם הגירוש. היה זה מסע רוחני אשר בא לידי ביטוי בלימוד אינטנסיבי מדיטטיבי באופיו של מקרא, גמרא, משניות, קבלה ופסק; הוא בא לידי ביטוי בפקידת קברות התנאים; בסיגופים ותעניות והתאבלות על גלות השכינה; בכינון ריטואלים חדשים ועוד. כל אחד מן 'החכמים השלמים' כלומר ראשי החבורות התקינו תקנות והנהגות משלהם המפוזרות בספרים שכתבו חכמי הדור.34 כל אלה היו בבחינת אמצעים להשגת מצב תודעתי רוחני גבוה שעשוי לקרב את העידן המשיחי. עם זאת משרטוט דיוקנן ואופי פעילותן של החבורות שפעלו בצפת במאה הט"ז מתברר כי בחבורות אלו לא התבצעה חניכה בפועל, לא על פי ההגדרה המילונית של המונח 'חניכה', ולא על פי תבניות החניכה שהציע מירצ'ה אליאדה. אשר על כן הבדל גדול נפער בין חבורת האר"י הקדוש ובין חבורות זולתו מבחינת הפריזמה של החניכה, שהיא עיקר עניינו של חיבור זה כפי שנראה להלן. 

			חבורת האר"י וגוריו 

			הולדת המורה

			גדולים ונצורים ככל שהיו אותם חכמי הדור שעמדו בראש אותן חבורות המקובלים בצפת של המאה הט"ז, הרי השגותיו של האר"י, מידותיו התרומיות ויכולותיו האוקולטיות המופלאות, האפילו על סביבתו 'וכל העיר רעשה מגדולתו'.35 האר"י היה אחד מאותם אנשים יוצאי דופן אשר נבחרו בהלוך העיתים למלא תפקיד מנהיגותי מיוחד. מכאן שהוא משתייך לקטגוריה השלישית של החניכה שטבע אליאדה, חניכה של מי שסומן או נבחר לתפקיד רוחני מיסטי מנהיגותי. חניכה שבסופה מוקנים לחניך ידע וכוחות דתיים רוחניים על ידי ישויות או כוחות על טבעיים. ייעודו הרחב כלל היבטים שונים וחשובים ובהם תפקידים משיחיים ותיאורגיים. אישיותו הכריזמטית, הליכותיו והנהגותיו36 בצד הייעודים שהועידו לו, השליכו ממילא מובן על אופייה של חבורתו. 

			לבד מייעודו הרחב אשר כלל כאמור תפקידים מנהיגותיים, משיחיים ותיאורגיים,37 מלמדת ספרות השבחים על שני ייעודים נוספים שהועידו לו לאר"י כמתקן הנפשות:38 האחד היה 'לתקן את נפשות ישראל'.39 האחר היה לתקן ולהשלים את ר' חיים ויטאל. על ייעודו זה הראשון התבשר אביו של האר"י עוד טרם הולדתו משהתגלה אליו אליהו הנביא והודיעו כי הבן שעתיד להיוולד לו 'יחל להושיע את נפשות ישראל מיד הקליפות, וכמה נפשות אשר הם מגולגלים מכמה שנים יתקן, ועל ידו תתגלה חכמת הקבלה'.40

			כך, במשפט אחד מרוכז נפרש בפנינו ייעודו של האר"י; ייעוד המתחלק לשני תפקידים מרכזיים. הראשון תיקון שני סוגי הנשמות המבקשות להיגאל: אלו שעדיין לכודות בין הקליפות ומבקשות את תיקונן באמצעות התגשמותן בגוף ואלו שמגולגלות זה שנים בצורות שונות; והשני גילוי חוכמת הקבלה, קבלה חדשה. תפקידים אלו שהועידו לאר"י משמיים בגלגולו זה ימצאו את מימושם במפגש הקארמתי בינו לבין הרח"ו ושאר תלמידיו, אם גם לא יגיעו לכלל השלמה. 

			כמו הבודהה ומהווירה, כמו אברהם אבינו ומשה רבנו, כולם מייסדים ומחדשים של דתות אשר הגיעו להארה שלא באמצעות מורה או גורו, גם דרכי השגותיו ויכולותיו המופלאות של האר"י לא נקנו באמצעות מורה בשר ודם. מתיאוריו של האר"י עצמו, כפי שהובאו על ידי הרח"ו בכתביו, ומספרות השבחים עולה כי השגותיו אלו היו תוצר של עשרים שנות פרישות, טהרה וחסידות שעברו עליו במצרים. ואולי בעיקר פרי מאמץ של שלוש עשרה השנים האחרונות לשהייתו שם.41 במהלכן שנה 'בטרחא גדולה' בספר הזוהר כשהוא מכוון לרדת לסוף דעתו של הרשב"י אשר האמין כי היה מחברו. וכך תיעד הרח"ו מפיו של האר"י את דרכו כלומד וכפרשן ספר הזוהר: 

			אמר לי, כי בתחילת ימי השגתו היה טורח לפעמים שבוע אחד על מאמר אחד מן הזוהר כדי להבין אותו, ולא היו אומרים לו פירושו... כאשר היה טורח, אז היו אומרים לו בענין פלוני, ובמאמר פלוני עיינת ועמדת על האמת, אבל עדיין צריך קצת עומק יותר. ולפעמים היו אומרים לו טעית בענין פלוני בכולו, או במקצתו והיה חוזר ומעיין עד שהיה עומד על האמת.42 

			ואמר לי... כי כמה לילות היה נשאר בלתי שינה, על מאמר אחד של ספר הזוהר. ולפעמים ששה לילות של ימי החול בשבוע, היה מתבודד ויושב על עיון מאמר אחד בזוהר בלבד. ולא היה ישן כל הלילות ההם, רוב פעמים.43 

			ולפעמים היו אומרים לו דיפה כיון וכי זו היא כוונת הרשב"י ע"ה, אבל מכל מקום עדיין צריך למודעי להעמיק יותר באותו לשון.44 

			אף בשער מאמרי רשב"י נמצא האר"י כותב מספר פעמים כי הוא זקוק למודעי בהקשר לפירושם של מאמרים שונים בספר הזוהר: "ועוד אני צריך למודעי בלשון זה, עד יערה עלי רוח מרום".45 

			דברים אלו מלמדים על תודעתו העצמית הגבוהה של האר"י בנושא. הם מלמדים על היגיעה הרוחנית ועל ההתמדה שהשקיע האר"י בלימודו לדבריו. הם מצביעים על הסיגוף שנלווה ללימוד. ומהם גם מתברר שהוא לא היה לבד בתלמודו זה. הוא זכה לליוויים של מגידים ולגילויי אליהו הנביא. אלה הנחו אותו והדריכו אותו תדיר בשלבי תלמודו. ספרות השבחים מוסיפה ומתעדת גם היא את דרכי השגתו של האר"י בספר הזוהר. וכך נכתב: 

			ולפעמים היו אומרים לו בחלום שהבין בספר הזוהר, וכיוון לדעת הרשב"י... ולפעמים היו אומרים לו שכדי שיבין המאמר ההוא צריך סיגופים אחרים קשים מהראשונים... ובכל ערב שבת שהיה הולך לביתו לא היה מסיח עם שום אדם ואפילו עם אשתו, אלא בהכרח גדול.46 

			הגם שהעלייה לקברות הצדיקים אפיינה חבורות נוספות, כפי שהראנו לעיל, הרי המסע אל הקבר הקדוש, שיקף עבור האר"י את תודעתו וזהותו העצמית. הוא עולה לארץ ישראל ומתיישב שלא באקראי סמוך לקברו של הרשב"י עמו הוא מזוהה הזדהות עמוקה מתוך שהאמין שהיה גלגולו.47 נראה כי ראשיתה של אותה הזדהות עוד בשנות התבודדותו במצרים, עת שינן ולמד את ספר הזוהר אשר האמין כי הרשב"י חיברו. ספרות השבחים מתעדת כי היה מעיין 'בטרחא גדולה' ומכוון לדעתו של הרשב"י שעה שהיה לומד.48 אף את הציווי לעלות לארץ ישראל, קיבל האר"י, על פי אחת הגרסאות, מאת המתיבתא של הרשב"י.49

			השגתו של האר"י נקנתה אף בחלומות, היא נקנתה בזכות דבקותו העילאית בקב"ה ובאמצעות תעניות, כוונות ובכי לרוב.50 כך הוסיף וכתב ר"ש שלומל:

			כי זאת ההשגה הגבוהה, לא זכה אליה כי אם על ידי רוב דבקותו עם אלהיו, ועל ידי כוונותיו ותעניותיו ותפילותיו ובכיותיו המרובים שעשה, ועל כל הענוה והיראה ואהבת השם יתברך שהיתה בו. והיה מספר לתלמידיו כי על כל סוד וסוד שגילו לו מן השמיים, היה בוכה דמעות כמספר שער זקנו.51 

			הנה אפוא מצטיירת בפנינו תמונת חניכתו הרוחנית של האר"י תוך השתקעותו בספר הזוהר. מאפייניה, כפי שעולה מן המקורות, היו התבודדות פיזית מן העולם; לימוד מאומץ מדיטטיבי באופיו של התבוננות מרוכזת וממושכת במאמר או בפסוק כלשהו בזוהר; שתיקה; פרישות, טהרה וסיגופים גופניים והייחודים שכתב. מהם עולה כי שלבי עלייתו הרוחניים היו הדרגתיים ומודרכים אם באמצעות חלומות, אם באמצעות מגידים. שבע שנות התבודדותו האחרונות (משנת שכ"ב ועד שכ"ט) בכפר הקטן על נהר הנילוס עם ספר הזוהר52 היו כנראה שיאה של הכנתו לקראת ייעודו. נראה כי האר"י החל לעסוק בחינוך והוראה עוד בהיותו במצרים ועוד קודם לעלייתו לצפת. כך אמנם עולה ממאמרה של חוה טוריאנסקי 'צרור אגרות ביידיש מירושלים משנות השישים של המאה השש עשרה'.53 

			נראה אפוא כי רוב שנותיו של האר"י עברו עליו בהכנה, בחניכה לקראת מימוש ייעודו בשלב האחרון של חייו, הגם שלא הגיע לכלל השלמתו.54 מבחינה היסטורית מלמדים המקורות המונחים לפנינו על שלושה טעמים לעלייתו של האר"י ממצרים לצפת.55 הטעם האחד הוא לפי האסכולה של תלמידיו של ר' משה קורדובירו השמים בפי רבם את הדברים הבאים: "דעו לכם, שאיש אחד היושב פה יקום אחרי ויאיר עיני הדור בחכמת הקבלה... שבימי היו הצינורות סתומים... ובימיו יתגלו הצינורות... ודעו שהוא אדם גדול, ניצוץ הרשב"י זלה"ה".56 כך אמנם כפי שהבאנו לעיל, לפי ספר שבחי האר"י, מגלה אליהו הנביא לאביו של האר"י טרם לידתו, באומרו בין היתר שהבן שיולד לו "על ידו תתגלה חכמת הקבלה...".57 הטעם השני הוא עלייתו לקבר הקדוש של הרשב"י מתוך הזדהותו עמו.58 הטעם השלישי לעלייתו של האר"י היה לחנוך את ר' חיים ויטאל. חיבור זה מתמקד בעיקרו בטעם השלישי המשקף את תודעתו האישית של ר' חיים ויטאל ולא בהכרח את האמת ההיסטורית. 

			טבעם של הלימודים

			מתוך שהתגלה כאנטי פילוסוף, כמיסטיקן שעבורו הידע המדעי וחכמות ימי הביניים אינם רלוונטים עוד, מזהיר האר"י את תלמידיו להתרחק מכתביהם של מקובלים שלאחר זמנו של הרמב"ן ועד ימיו הוא, כלשונו:59 

			ובענין ספרי הקבלה האמיתיים הנמצאים, אמר לנו מורי זלה"ה, כי שלשלת קבלת הראב"ד ובנו הר"י סגי נהור ותלמידיו עד הרמב"ן ז"ל ותלמיד תלמידו, כולם קבלה אמיתית מפי אליהו ז"ל שנגלה אליהם... ושאר ספרי הקבלה שלאחר הרמב"ן ז"ל, אל תשלח ידך אליהם כי הם בנויים בשכל אנושי, ולא מקובלים, לא מפי אחרונים, ולא מפי ראשונים. 

			הלימוד לא הצטמצם לדלת אמותיו של בית המדרש. האר"י יצא עם תלמידיו לשדות, לגאיות ולציוני קברים של תנאים שונים שידע לזהות.60 שם למדו ותרגלו את הפרקסיס של הייחודים שפיתח. שהרי המסע אל הקבר הקדוש היה מאז ומעולם מרכזי במקרא, אצל ספרות חז"ל ובעולם היהודי ככלל. בתי הקברות בצפת וסביבתה היו למרחב מקודש אשר לא במקרה נתכנה אף 'בית החיים'. שם במרחב המיסטי הלימינלי61 של בית העלמין, מרחב שבו הגבולות בלתי ברורים ופתוחים, שבו הקדושה והטומאה מתערבלות זו בזו, מתקיים ממד של חווית סף טרנספורמטיבית. מיסטיקת הקבר, כלומר החיבור עם המתים באמצעות הייחודים שחיבר,62 ההשתטחות על הקברים במטרה לעלות לעולמות העליונים, לזכות בעיבורים ולחולל טרנספורמציה רוחנית, היו מרכזיים בתורתו של האר"י, כפי שמתעד הרח"ו בשער הגלגולים63 וכמתואר בספרות השבחים.64 

			סיפורי השבחים והסיפורים העוסקים בתיקון המידות המציגים ומעצבים את דמותו של האר"י כבעל יכולות אוקולטיות מופלאות מן הצד האחד, מלמדים גם על דרכו הייחודית כמורה מן הצד השני. לא פעם היה מפסיק את שיעורו, אם בבית המדרש ואם בשדות, משום שנקרתה בפניו ההזדמנות להמחיש לתלמידיו התרחשות כלשהיא אשר נשאה מסר דתי מוסרי או חברתי דידקטי.65 לא פעם נשאו דרכי התיקון שלו אופי טקסי.66 את חלקם של הטקסים ערך האר"י בארבע עיניים מפאת צנעת הפרט, בעוד אחרים ניהל בפני תלמידיו ובני אדם אחרים. 

			החשיבות העצומה שייחס האר"י לאהבה ולערבות ההדדית בין החברים היא אחת מנקודות הדמיון אשר קשרה בינו לבין הרשב"י.67 כמות הרשב"י אשר ידע שהעדר האהבה בין החברים גורם פגם בעליונים,68 שבעזרתה של מידת החסד והאהבה עתיד הקב"ה לגאול את השכינה מגלותה ושאין מידת הדין שלטת בחברים כאשר האהבה שורה ביניהם,69 גם עבור האר"י אין ערוך למידת האהבה ולערבות ההדדית בין החברים.70 וכך הזהיר אותם שקודם תפילת השחרית יקבלו על עצמם את מצות עשה של 'ואהבת לרעך כמוך' תוך כוונה לאהוב כל אחד מישראל. רק אז תוכל התפילה לתקן את העליונים. האר"י אף המשיל כל אחד מן החברים לאיבר אחד המחויב לשלומו של הגוף כולו.71 תיעוד ההסגר שתיקן האר"י לחברים בחצר ביתו אף הוא נקשר לחשיבות הרבה שייחס למידת האהבה בייחוד שעה שעוסקים בתורה.72 ואמנם, כך לפי בעל השבחים, כל עוד שררו השלום, האהבה והאחווה בין החברים דרש האר"י בפניהם סודות עליונים, ולא היה בידי הסמאל כוח לעבור באותה חצר שלהב האש היה עולה ממנה. מאותו רגע שבו נסדקה אותה אהבה, עזבו מלאכי השרת והחל השטן מקטרג.73 וכך נמצא מתועד בספרות השבחים ובאגרתו השלישית של ר' שלומל:74 

			אחרי כן עשה האר"י ז"ל הסגר אחד לאלו העשרה חברים... והרב ע"ה תמיד היה מזהיר אותם על האחוה והאהבה שיהיה ביניהם תמיד... ובאותו היום עברו על דבריו בעוונות. ולעת ערב יצא עם החברים לקבל השבת, וחזר לבית הכנסת סר וזעף, וישב כל זמן התפלה באנינות... לאחר שסיימו הקהל התפלה, הלך ר' חיים אצלו ואמר לו, רבינו למה ראיתיך כל זמן התפלה הזאת באנינות ובמר נפש. אמר לו האר"י ע"ה מפני שראיתי בקבלת השבת הס"מ [הסמאל], ואמר זה הפסוק גם אתם גם מלככם תספו (שמואל א' י"ב כ"ה), מכאן נראה שכבר נחתם גזר דין בעו"ה, ולא נחתם אלא בעבור קטטה שנעשה היום בין החברים, שכל זמן שהיה שלום ביניהם לא היה לו בית כניסה לקטרג. וכן היה בעוונותינו הרבים באותו זמן נתבקש בישיבה של מעלה מורנו ורבינו עטרת ראשנו ז"ל, וגם ה' חברים עמו וחיי למר שבק. 

			אף ברגעיו האחרונים, על פי אותו מקור, ציווה את החברים 'הזהרו שיהיה שלום ביניכם מכאן ואילך ונהגו כבוד זה בזה',75 בדומה לציוויו של הרשב"י את החברים שלא ייפרדו ושתהא האהבה שורה תמיד ביניהם ובזכותם ישרה שלום בעולם.76 עוד מעניינת העובדה, עליה כבר הצביע ליבס,77 שתלמידיו ומוקיריו של האר"י מבכים אותו באותן המילים שבהן ביכו תלמידיו וחבריו את הרשב"י לאחר הסתלקותו:78 

			אז נפלו כל החברים ושאר החכמים שהיו שם לארץ, וגעו בבכיה גדולה, עד שעלתה שועתם לשמים, והרח"ו היה מאפיר עצמו באפר, בוכה וצועק אבי אבי רכב ישראל ופרשיו אין מנחם לי. 

			דמותו של המורה 

			חוויותיו המיסטיות ככלל וחוויית המציאות האנימיסטית79 רוויית הנשמות שאותן חווה האר"י סביבו תדיר בפרט, הנביטו את אותה מטאפיזיקה קבלית אשר מעסיקה אותנו מזה ארבע מאות שנה.80 האר"י מתגלה כאנטי פילוסוף, כמיסטיקן שעבורו הידע המדעי וחכמות ימי הביניים אינם רלוונטיים עוד. הוא שולט בחכמות ובפרקטיקות אוקולטיות שרכש באמצעות מדריכים רוחניים ויגיעה רבה. 

			באמצעות חסידותו, התבודדותו וטהרתו רכש גם את יכולותיו האוקולטיות המופלאות עליהן העיד הרח"ו בהקדמתו לספרו הגדול עץ חיים.81 בהן בקיאותו בשיחת מלאכים, בשיחת האילנות, בשיחת עופות, בחכמת הפרצוף, בחכמת הגלגול, בקריאת העתיד, בקריאת שלהבת הנר ועוד חכמות "שהיו כמונחים בחיקו, בכל עת שירצה בלתי יצטרך להתבודד ולחקור עליהם".82 

			מן הכתבים והמקורות השונים עולה כי האר"י פעל לטענתו, על פי ציוויים והנחיות שקיבל מן העליונים. הנחיות שהורו לו כיצד לפעול ומתי. מה לגלות למי ומתי ומה לא לגלות, את מי לתקן ואיך לתקן.83 ציוויים והנחיות אלו הגיעו למרבה העניין ממש מאותם מקורות שגם הזרימו אליו מידע בעיקר מן העליונים84 וביניהם: אליהו הנביא אשר התגלה אליו לעיתים מזומנות;85 מגידים,86 מתיבתות שונות; כרוזים שהוא שמע;87 ותובנות ותקשורים שהגיעו אליו בין בחלומות ובין בהקיץ. כך למשל נוכחנו שהוא מצווה לעלות לצפת88 והוא מצווה למשוח את הרח"ו 'לנביא וחכם תחתיו'.89 גם בכל הנוגע להוראת תורתו ולסודות שהוא מעביר לרח"ו ולתלמידיו האחרים מונחה האר"י. וכך לא תמיד הוא מורשה להיעתר לבקשותיו של הרח"ו לדעת פשרם של סודות מסוימים או ידיעות הנוגעות למהות נשמתו, כפי שנראה להלן. 

			האר"י אף נהג לשאול שאלות לעיתים מזומנות אותן הפנה, כך יש להניח, למקורות המידע שלו. והוא אכן נענה. זאת למדנו בעיקר מתיעודיו של הרח"ו במהלך חניכתו בכל מקום בו שב וכתב: 'יום אחד חזר לשאול, והשיבו לו'.90 

			זיקתו של האר"י לרשב"י היא מאפיין דומיננטי של דמותו כמורה של חבורה. עדותו של הרח"ו על שחזורה של האידרא רבא שבזוהר91 היא מן המקורות היותר משמעותיים שמהם נלמדה זיקתו זו של האר"י.92 

			האידרא93 רבא הלא היא אותו מושב חגיגי שכינס הרשב"י בזוהר על תשעת החברים. בפתחה של האידרא הלין על מצבו העגום של הדור ובהמשכה גילה את סודות פרצופי האלוהות ועסק עם החברים בתיקון העולמות העליונים ובתיקון הגלות. מכאן שאופייה של האידרא רבא היה תיאורגי ובה, לדעת ליבס, הפך הרשב"י לדמות משיחית.94 

			הזדהותו של האר"י עם דמותו של הרשב"י הביאתהו לשחזר את אותו מעמד זוהרי ממש. שחזורו של המעמד מובא כידוע בכמה גרסאות.95 האר"י מזהה את רישומו של האור שנותר במקום שבו ערך הרשב"י את האדרא ומושיב את בני חבורתו הקרובה שהם, להבנתו, משורשם של בני חבורתו של הרשב"י או גלגולם, במקומות שבהם ישבו בעבר.96 הוא עצמו התיישב במקום שזיהה כמקומו של הרשב"י, והחל דורש ומלמד את האדרא על סודותיה ורמזיה כפי שמסרם, לדעתו, הרשב"י עצמו.97 עוצמת הזדהותו של האר"י עם הרשב"י ניבטת אף מחווייתו את נוכחותם של הרשב"י וחבריו ואת להט האש שסבבה אותם, ממש כמו האש היורדת ומלהטת סביב העוסקים במעשה מרכבה שמתעדת הגמרא.98 כך גם בפתיחתה של האדרא זוטא טרם הסתלקותו כשהחל הרשב"י מוסר את הסודות האחרונים, מתאר בעל הזוהר כי אש נגלתה וסבבה את החכמים שישבו בבית.99 האר"י אשר ככלל תפס את הרשב"י כגלגולו של משה רבנו,100 אף קשר בין הרשב"י הנוכח במעמד שחזור האדרא לדבריו של משה רבנו במעמד הר סיני לדבריו שלו עצמו101 במעמד השחזור, ובכך אפשר שרמז לקשר הנשמתי בין שלושתם. וכך אמר: 

			חברי, דעו לכם שלהב האש מסבב אותנו, ועומדים עמנו הרשב"י ע"ה וחבריו ונשמות צדיקים ותנאים אחרים ומלאכי השרת שבאו לשמוע תורת אמת מפי, לכן אל תפסיקו מכוונתכם אשר אתם בה, וקיימו בכם מקרא שכתוב ואתם הדבקים בה' אלהיכם, ואילו עיני אדם לכם הייתם רואים בעיניכם כנופיא גדולה שהיא בכאן, כי הדברים נאמרים כנתינתם מסיני, אלא שלא ניתן רשות לעין לראות אלא לי לבד.102 

			האר"י חווה אפוא את מעמד שִחזורה של האידרא כמעמד האידרא שבזוהר שנמשלה למעמד הר סיני. והוא מזוהה במעמד זה הן עם משה רבנו103 והן עם הרשב"י.104 חיזוק נוסף לזיקתו של האר"י לרשב"י ולתפקידו עולה ממיתוס החבורות המתגלגלות וחוצות את הדורות, שהתפתח בתפיסתו של האר"י ושהיה בו כדי להסביר את מהות הקשר בינו לבין תלמידיו.105 בספר הגלגולים ובשער הגלגולים מבאר הרח"ו את קשר הגלגולים ולבושי הנשמות בין שתי חבורות: בין יוסף ואחיו, שהם עשרת הרוגי המלכות המייצגים את מידת הדין; ובין הרשב"י וחבריו שהם מצדם האר"י ותלמידיו שמייצגים את מידת החסד. כל חבורה מייצגת את עולם האלוהות ומכאן יכולתה לעשות עבודה תיאורגית.106 אולם האר"י תפש את דמותו של הרשב"י כמי שמלמד את החברים ומתקן את נשמותיהם. וכך נכתב:

			והנה הרשב"י ע"ה הוא בחי' היסוד עצמו, שממנו יצאו אותם עשרה טיפין, ולכן הוצרך ללמדם תורה ולתקנם.107 

			וכמו הרשב"י שעסק הן בלימוד והן בתיקון כך גם האר"י מתקן את תלמידיו ומלמד אותם קבלה חדשה, ואפשר שגם בכך הוא מתדמה לרשב"י.108 זאת ועוד. ממעמד האדרא המשוחזרת מתבררת אף חשיבות תיקונם של שאר תלמידיו של האר"י. אשר על כן לא רק את הרח"ו מתקן האר"י אלא גם חברים אחרים הצריכים תיקון. 

			חיזוק נוסף לזיקתו התודעתית של האר"י לרשב"י מורו, מביא האדמו"ר ממונקאטקש בספרו ספר מסעות ירושלים109 ובו תיעודו של ר' אלעזר אזכרי שהבחין 'מעוצם גאונותו וקדושתו' בהיותו בערב ל"ג בעומר על ציונו של הרשב"י הקדוש באר"י הרוקד שם בשמחה עצומה כשהוא אוחז בידו של זקן אחד לבוש 'בבגדים לבנים בעל צורה ובעל קומה משכמו ומעלה גבוה מכל העם', שלא היה כי אם הרשב"י הקדוש בכבודו ובעצמו. אח"כ, אומר התיעוד, אחז האר"י בידו של ר' אלעזר אזכרי ורקד גם עמו בהתלהבות עצומה.110 

			נקודות דמיון אחרות אפשר למצוא דרך משל בהשבעות שהשביעו הרשב"י והאר"י את תלמידיהם באשר לפירוש וגילוי הסודות שלימדום ובחשיבות העצומה שייחסו למידת האהבה. בתחילת האדרא רבא השביע הרשב"י את החברים השבעה שעל פי פרשנותו של ליבס,111 נוגעת לרשות הבלעדית שנשמרה לרשב"י לפרש את סודות התורה ולכל היותר לתלמידיו כל עוד היה הרשב"י בחיים.112 גם צוואתו של האר"י עוסקת באזהרה לחברים שלא יעסקו עוד כלל בחכמת הקבלה.113 

			תיקון או ריפוי הנפשות של בני חבורתו, של האומה, של האנושות כולה ושל העולמות ממעל, היה כאמור לעיל מייעודיו העיקריים של האר"י. השגותיו ויכולותיו האוקולטיות יוצאות הדופן סייעו בידו של האר"י בכל הנוגע לתיקון הנפשות. כך היתה המציאות האנימיסטית שבתוכה חי האר"י מקור דומיננטי של מידע אשר זרם לתודעתו. הוא ראה, שמע וחווה נשמות בכל אשר פנה בכל עת, בכל אחד מארבעת הממדים של הקיום (דומם, צומח, חי ומדבר) ובכללן נשמות ערטילאיות. והוא ידע מה עונשן. ר' חיים ויטאל מונה את סוגי הנשמות עמן תקשר האר"י וקיבל מהן ידיעות. וביניהן: נשמות צדיקים כגון אליהו הנביא ונשמות אחרות עמן היה מדבק את נשמתו שלו תוך השטתחות על קבריהם;114 נשמות ערטילאיות,115 נשמות של בני אדם חיים, כגון נשמתו של ר' חיים ויטאל עמה תקשר חדשים אחדים כדי להביאו אליו,116 נשמות של מתים117 שהיה קורא להן, מתשאל אותן ומשוחח עמן,118 נשמות המגולגלות בבעלי חיים, במים119 ובדומם.120 גם בעזרת מיומנויות ויכולות מופלגות שבהן שלט יכול היה האר"י לקבל ידיעות הנוגעות לנפשות שניצבו בפניו. וביניהן: חכמת הפרצוף,121 קריאה במצח122 וקריאת שרטוטי הידיים; קריאת ההילה, קריאת הדופק,123 אבחון, תשאול והוצאת רוחות תועות אשר הסתפחו לבני אדם חיים.124 את השגותיו ויכולותיו אלו של האר"י אשר סייעו בידו בכל הנוגע לתיקון הנפשות סיכם הרח"ו וכתב: 

			והיה קורא במצח האדם הזכיות והעבירות שעשה או חשב, והיה יודע עוצם פגם כל עון, והיכן פוגם, ומה פגם עושה, ועוצם תיקונו במנין התעניות ובכוונותיו ובקריאת הפסוקים, והיה נותן תיקון לכל אחד ואחד כפי עוונו. והיה מכיר בכל מעשה בני אדם. וגם אפילו במחשבותיהם...125 והיה יודע לומר גלגולם של רשעים שנתגלגלו בעצים ובאבנין או בבהמות ובעופות. והיה יודע לומר מה שעבר על האדם ממצוות ועבירות מזמן קטנותו, והיה יודע המקום שפגם למעלה, ועל פי הפגם נתן תיקונים. והיה יודע אימתי נתקן הפגם הזה.126 

			כלומר מהלך התיקון התחלק לשלושה שלבים: ראשית היה עומד על שורשי נשמותיהם של מי שבאו בפניו ומזהה את גלגוליהם השונים על שורשיהן החל מאדם וחווה, קין והבל, ודמויות מקראיות, תנאיות, אמוראיות ואחרות. שנית בעזרת ראייתו העל חושית והידיעות והמסרים שהגיעו אליו היה האר"י מאבחן חטאים ופגמים שבוצעו הן בגלגולים קודמים127 והן בגלגול הנוכחי. הוא ידע את מהות ומקום הפגם של כל מי שנקרו בפניו בכדי להיתקן.128 הוא ניחן אף בידיעת עתידות ונסתרות. כך לעיתים ידע מבעוד מועד על מאן דהוא שפגם וחטא בעוונות מסוימים המתעתד לבוא לפניו בבקשה להיתקן.129 שלישית הוא התאים את התיקונים הראויים לפגמים ולחוטאים השונים. משמע הוא ידע אלו תיקונים לתת לבני אדם שמסוגלים לתקן את עצמם. הוא ידע אלו תיקונים לכתוב לשלוחיו והוא ידע איך לתקן את אותן נפשות שלא היה לעיל ידן לתקן את עצמן.130 מכאן שמודעותו הערה של האר"י לתפקידו כמתקן הנפשות ולזמן הקצר שנקצב לו למלא את ייעודו זה ניבטת מאורחותיו של האר"י,131 היא ניבטת מהוראתו, מתפיסתו את תפקידו ומדבריו הנשנים בנושא המופנים בעיקר לתלמידיו שסבבו אותו. וכך דרך משל, לאחר מות בנו132 המשיך האר"י כמנהגו ונדר להם לתלמידיו באומרו: 

			אילו ימותו לי כל בני וגם אני בעצמי, לא אניח ידי ולא אעזוב אתכם מללמד אתכם כל רזי התורה, כדי לתקן אתכם כהלכתו, למען תאירו את כל העולם כולו בחכמתכם.133 

			כך גם תיעד ר' שלומל כי 'היה האר"י נודר לתלמידיו, שעם הזמן יתקן אותם, עד שגם הם יזכו לעלות וישמעו חדושי תורה, כל אחד כפי נשמתו'.134 ולאחר שנלקח האר"י אומרים התלמידים כי אור של שבעת הימים לפתע נגנז מהם: 'ונשארנו כיתומים בלי אב, ובלי מתקן את נשמותינו'.135 

			אף זיהויו של האר"י עם משה רבנו מתקשר, בין השאר, לתפקידו כמתקן הדור. התנוצצותו של משה בכל דור ודור או עיבורו נועד לתיקונם של ישראל. כך פירש בדרשתו על פרשת ואתחנן: 

			ויתעבר ה' בי למענכם, שאני בא בעיבור כל דור למענכם, כי אתם גורמים לי. והיה מדבר עם ערב רב או מדבר עם ישראל, ופירוש למענכם, לתקן אתכם.136 

			וכאשר נגזר שהוא עצמו יסתלק לעולמו אמר האר"י לתלמידיו: "ומעיד אני עלי שמים וארץ שאיני דואג על הסתלקותי, אלא דואג אני איך אניח אתכם בלתי מתוקנים".137 

			ההיגדים לעיל מעידים אפוא כי הייעוד שהועידו לאר"י מן השמיים בגלגולו במאה הט"ז לבד מגילוי חכמת הקבלה, היה לתקן ולהשלים את נשמותיהם של ישראל. בכך המשיך את ייעודן של אותן נשמות גדולות שעמן היה לו קשר נשמתי או זיקה עמוקה וזהות גורל. נראה שהאר"י אכן תיקן את נפשות ישראל וביניהן: נשמות יהודיות שנותרו בין הקליפות, נשמות מגולגלות בבני אדם, נשמות מגולגלות בבעלי חיים ונשמות ערטילאיות. 

			תורת תיקון הנפש של האר"י כפי שנראה בהמשך מלמדת על מהותם, על טיבם ועל מקורם של פגמי הנפש. על פי תורה זו נתפסו פגמי הנפש, קרי החטאים, כחוליי הנפש. פגמי הנפש הללו מוכחים לא פעם כנעוצים בגלגולים קודמים והנמשכים ונגררים בקשר קארמתי נסיבתי בהלוך הדורות. האר"י תואר בפי הרח"ו כרופא אותם חוליי הנפש.138 אשר על כן התיקונים שנתן היו בבחינת מרירות התרופה כפי שכתב: 

			למי שהיה [האר"י] רואה ברוח הקודש, פגם בנפשו עד שהיה נותן לו תקון לתקן את כל אשר עיוות, וכמו שהרופא הבקי, נותן לכל חולי הסם הצריך לרפאת אותו החולי, כך ע"ה [עליו השלום] היה מכיר העון... ונותן לו התיקון שצריך לאותו עון, לכבס נפשו139 

			שער רוח הקודש, שער הגלגולים, שערי קדושה וספרות השבחים מלמדים על הדרכים שבאמצעותם תיקן האר"י נפשות שונות. תיקונים שכאמור התייחסו לעוונות שבוצעו בגלגול הנוכחי ולעוונות שבוצעו בגלגולים קודמים.140 הם מלמדים על שלוש קטגוריות של תיקונים: תיקונים שהאר"י נתן והיה מעורב בעצמו בהוצאתם לפועל; תיקונים שנתן האר"י לתלמידיו ולאחרים כדי שיבצעו אותם מבחירתם ובאחריותם הבלעדית141 ותיקונים שהפקיד בידי שליח מטעמו שאמון היה על תיקונם של בני אדם אחרים.142 

			בקטגוריה הראשונה נמנים תיקונים אישיים שנתן האר"י לבני אדם שונים על דרך הכלל בארבע עיניים מפאת צנעת הפרט. תיקונים אלו ניתנו לאחר שקרא את נשמתם ואת מצחם, זיהה את שורשם ואת גלגוליהם הקודמים, ואבחן את מהותו ומקומו של הפגם בעליונים. התיקונים האישיים שנתן לתלמידיו ואשר הותאמו לשורש נשמתם כללו תפילות, כוונות וייחודים שכתב שהיו מבוססים על פסוקי מקרא ומזמורי תהילים, על גימטריות, על התבוננות (מדיטציה) בציורי האותיות ובצירופי שמות האלוהות. הם כללו יגיעה בתורה, בגמרא, קריאה בזוהר והתבודדות. אחד מתעודיו של הרח"ו בשער רוח הקודש ממחיש את הדברים היטיב:143 

			כונה אחת נתן לנו מורי ז"ל לכל החברים שנכוין בה, ומועלת לזכך ולתקן ולקדש את הנשמה. ואמנם הנקודות של השמות שנכתוב עתה לכוין אותם, כל אחד כפי שרש נשמתו. יש מי שצריך שיכוין כל השמות בנקודת ציר"י. ויש מי שצריך לכוין בהם בנקודת חול"ם. והם הר"י ארזין. והר"י משען. ויש מי שצריך לכוין בהם בנקודת חיריק, ר' גדליה הלוי. ועד"ז לשאר החברים כל א' כפי שרש נשמתו. 

			התיקונים הללו כללו תמיד תעניות. מספר ימי התענית נקבע קודם לכל, לפי הרח"ו, על בסיס ההנחה כי:144 

			המתענה ג' ימים רצופים לילה ויום, הם חשובים כמו מ' יום רצופים בלתי לילותיהם...המתענה ב' ימים רצופים עם לילותיהם, חשובים כאלו התענה כ"ז יום. והמתענה יום אחד ולילו עמו... אינו חשוב כ"א תענית יום אחד בלבד

			מספר ימי התענית נקבע אף על פי גימטריות של שמות האל בהתייחסם לפרצופים ולספירות השונים אשר זועזעו בשל החטאים השונים. כך דרך משל העובר על מצוות עשה של תפילה ותפילין וציצית וקריאת שמע, חייב ב־61 ימי תענית — כל מצוות עשה מקורן בספירת חסד.145 כינויה של ספירת חסד הוא — א"ל (תהלים נ"ב ג). א"ל במילויו מגיע כדי קפ"ה (אל"ף למ"ד). שתי פעמים א"ל מגיע כדי ש"ע — 370. ובתוספת חמשת אותיות המילוי הרי בגימטריא עולים לכדי עש"ע. סך התענית — 61 יום אינו אלא ב' פעמים א"ל בניקוי האל האחד שנכלל בחבירו (62-1).146 התיקונים כללו גם סיגופים גופניים אחרים כגון טבילות, גלגול בשלג והימנעות מתשמיש מיטה.147 כך דרך משל הסביר הרח"ו שסיגופו של הגוף מתקן את מקום הפגימה בנפש:148 'אבל מי שחטא מוכרח הוא שיתענה, כדי שימרק עוונותיו ויתקן המקום שפגם בו, ואח"כ יעלה משם'. 

			אולם התיקונים האישיים שנתן האר"י מתייחסים אף למי שלא נמנו על תלמידיו, על כלל ישראל אשר שמעו של האר"י הגיעתם והם פקדו אותו בבקשה שיתקנם.149 התיקונים שתקן האר"י לאנשים אלו כללו תעניות, טבילות, לבישת שק על מותניהם ולימוד דפים מן הזוהר 'בלא אהבה' או 'בלתי שום הבנה'.150 תיקונים אלו מכוונים היו לעקור את עוונותיהם מן השורש 'עד שלא נשאר בהם רשומות של העוונות הראשונים כלל'.151 כך נמצא בשער רוח הקודש כפי שתאר הרח"ו: 

			כי הנה מורי ז"ל, היה משיג בחכמתו כל איש ואיש מישראל, מקום שרשו בתורה, והיה מלמד לכל אחד ואחד, אותם הפירושים שעל התורה המתייחסים לנשמתו, ולפעמים היה מתגלה פי' פסוק אחד, ולפעמים פסוקים אחרים. וכפי הזמן והשעה, היה מתגלה בנשמת האיש ההוא, פי' פסוק מסוים, ואז היה מורי ז"ל מלמד לאיש ההוא, פי' פסוק ההוא שנתגלה אז, כפי השעה ההיא בנשמתו, והיה האיש ההוא מוציא הפסוק ההוא בשפתיו, ומכוין בפי' ההוא, ובשמות היוצאים מן הפסוק ההוא, והכל כפי הדרת המתייחס לנשמתו בדוקא, ועי"ז היתה נפשו מזדככה152 

			משמע מכאן שהאר"י היה נותן ייחודים לכל איש ואיש מישראל שבא לפניו בכדי 'לזכך הנפש ולצחצח אותה'. כלומר הייחודים היו אישיים ושונים מאדם לחברו הואיל והאר"י התאים אותם למדרגה המסוימת בה היה אותו אדם מצוי באותה העת בה הופיע בפניו. הדברים אף שבים וממחישים את דרכי השגתו של האר"י. הם מתארים כיצד היו הפירושים השונים והמשתנים אשר השתייכו למקום שורשו בתורה של אותה אדם, מתגלים אליו וזורמים לתודעתו מן העליונים תוך כדי אבחונו את אותו האיש. 

			בכלל קטגוריה זו של תיקונים אישיים נמנים אף תיקוני התשובה על עוונות שונים המיועדים, כך יש להניח, לגבר היהודי באשר הוא,153 דוגמת התיקונים שמונה הרח"ו בשער רוח הקודש, בשערי קדושה, בשער הכוונות ובספרות השבחים באגרותיו של ר' שלומל.154 לעיתים מנויים תיקונים אחדים עבור עוון מסוים.155 משנתן האר"י את אבחנותיו והוראותיו, מונחת הייתה האחריות לביצועו של התיקון עצמו לפתחו של האדם. כלומר, הבחירה הייתה בידו אם להישמע להוראות ולהיתקן אם לאו. אשר על כן היתה אחריותו זו של המיתקן לאחד ממאפייניהן של דרכי תיקון אלה של האר"י.156 ואכן ברוב המקורות מצוין כי המתוקן קיבל על עצמו תשובה מלאה.157 

			בקטגוריה השנייה נמנים תיקונים שתיקן האר"י עצמו. אלו מיועדים היו על דרך הכלל לאותן נשמות שלא היה לעיל ידן לתקן את עצמן, בחינת 'אין החבוש מתיר עצמו מבית האסורים'.158 לעתים מלאכת התיקון לא הסתכמה רק באבחנה, דיבוב הנשמה וקביעת דרכי התשובה, כפי שמעידים תעודים מסוימים. אלו מלמדים כי במקרים מסוימים ניהל האר"י טקס או הליך שעורר יראה עמוקה וחלחלה במתוקן עצמו. יראה מתקנת בפני עצמה כמו דרך משל במעשה העשיר שבא על שפחתו159 או בטקסים של הוצאת דיבוק מגופם של בני אדם.160 משמע הטלת פחד ויראה בחוטא באמצעות טקסים מתקנים שערך האר"י, הייתה גם היא מדרכי התיקון שלו. 

			בקטגוריה זו נמנות אף נשמות שהתגלגלו בבעלי חיים כשרים. תיקונים אלה מתייחסים לעוונות שבוצעו בגלגולים קודמים. תיקון דוגמאי שכזה הוא טקס השחיטה שערך האר"י לשוחט שחטא בשוגג ונמצא שהאכיל נבלה לישראל. אשר על כן התגלגל בתייש.161 בסופו של הטקס ציווה האר"י לעשות שימוש בעורו, בקרניו ובבשרו של התיש.162 אל מול עיניהם של תלמידיו, אשר צפו בטקס, לבשה תורת הגלגול של האר"י את צורתה המוחשית ביותר. ואכן הותיר תיקון זה רושם עז עליהם כלשון הכתוב: 'ויחרדו כל החברים'. עוד נמנות על קטגוריה זו נשמות שנשתיירו בגיהינום בתוך הקליפות והן משורש קין שהוריש לו אדם הראשון. העלאתם של ניצוצות נשמות אלה נעשתה באמצעות ייחוד מסוים וכוונות שעשה האר"י, כפי שמתעד רח"ו.163

			ולבסוף נמנות על קטגוריה זו נפשות של בני אדם אחוזות על ידי רוחות רעות תועות,164 דיבוקים אשר מצאו להן אכסניה בגופם. הגם שהמיומנות של שחרור בני אדם מאחיזתן של רוחות תועות לא התייחדה לאר"י והייתה ידועה משכבר בימי הביניים,165 משמע היא הייתה טכניקה נלמדת להבדיל מיכולותיו האוקולטיות המפליגות של האר"י, עם זאת לבשה שיטתו אופי ייחודי משלה. היא כללה בראש וראשונה את קריאת הדופק166 של האדם הפגוע, שכן לשיטתו של האר"י מתלבשת הנפש הזרה בדפקו של האדם האחוז.167 שיטתו של האר"י לוותה בכוונות, בפסוקים ובשמות, בחרם ונידוי הרוח, בתשאולו של הרוח, בתקיעת שופר סמוך לאוזנו ובציווי שיצא. הבירור שעשה האר"י תוך כדי תשאולו של הרוח נועד לעמוד על זהותו, על נסיבות כניסתו לגופו של החולה ועל הסיבות הקארמתיות העומדות לעיתים מאחורי אותו אחוז. כלומר, על מהותו של הקשר הקארמתי בין אותו רוח לנשמתו של החולה. התיקון בהליך שכזה היה בעל שתי פנים. כלומר, מתשאולו של הרוח בכל המקרים הוברר כי האדם האחוז חטא בחטא כלשהו אשר אפשר את כניסתו של הרוח לגופו.168 ההודאה בחטא, הפנמת הקשר הנסיבתי בין החטא לכניסתו של הרוח ושחרורו מאחיזתו של הרוח, הביאו לכלל סיום את הליך תיקונו של אותו האדם שהדיבוק חדר לגופו. ואלו הרוח שגורש, נשלח למלא את קצבת עונשו בכף הקלע עד אשר יושב למעגל הגלגולים כדי להשלים את תיקונו טרם יתקבל בגיהינום המלבן.169 

			בקטגוריה השלישית נמנים תיקונים שנתן האר"י באמצעות שליח, דהיינו תיקונים שאת הוצאתם לפועל הפקיד האר"י ביד אדם אחר. כך היה דרך משל כשנקרא להוציא רוח רעה מגופם של בני אדם אחוזים ולא היה לעיל ידו לבצע התיקון בעצמו. במקרים אלו סמך ידו על רח"ו, כתב לו כוונות, והורה לו על חרמות והשבעות שהיה עליו לעשות כדי לבצע את התיקון כהלכתו.170 וכך אף היה במקרה של ר' יעקב אבולעפיה ושלושת האנשים שהיו מגולגלים בשוורים.171 הואיל והיו משורש נשמתו של ר"י אבולעפיה, כתב האר"י לרב סיגופים, תעניות וכוונות שיכוון בעדם על מנת שייתקן. תיקונים אלו תיקנו אף את נשמותיהם של השלושה שלב אחר שלב עד שהוכנסו לגן העדן כפי שהעידו בהופיעם בחלומו של ר"י אבולעפיה. 

			לעיתים מזומנות היה האר"י מבצע תיקונים מסוימים קבל עם או בפני החברים כולם.172 לתיקונים אלו היו מספר מאפיינים. הם נקרו בדרכו על דרך הכלל שעה שלימד. אם בשדות, אם בבית המדרש. משמע מדובר באירועים שונים שחייבו את התערבותו המתקנת. כך דרך משל קרה במעשה גזירת הארבה שנגזרה על העיר משום שלא השגיחו החברים בעוניו הרב של תלמיד חכם, או במעשה צער בעלי החיים כשאחד מתלמידיו הרעיב את תרנגוליו ימים מספר.173 במקרים אלה נהג האר"י אף להצביע על התוצאות המיידיות של אותם חטאים או זלזול במידות. תוצאות שלא פעם הטילו מורא ופחד בקרב הנוכחים. משמע מכאן שליראה היה ערך מוסף תיקוני חשוב. הפחד והתוכחה שהוכיח האר"י את תלמידיו במקרים אלו, הוכחו כתיקון עצמו. תיקונים אלו התאפיינו במסר המוסרי/ דתי וחברתי שנשאו. על תיקונים אחרים שנעשו קבל עם ועדה נמנים גם תיקונם של בני אדם פגועים מרוח רעה כמו גם הנשמות אשר נדחו מעם פניו של האר"י, כלומר שסירב לתקנם. אלו כאמור 'נקרו בדרכו' שעה שהלך בשדות עם תלמידיו. 

			דרכי התיקון של האר"י ובכללן הסיגופים והתעניות, צריך לומר, לא היו מחידושיו של האר"י כפי שמלמדים, דרך משל, ספר מגיד מישרים למרן יוסף קארו, או ספר הגירושין של הרמ"ק וחבריו174 וספרות המוסר של צפת של המאה הט"ז. כך גם הקריאה בזוהר "המסוגלת לנשמה".175 חידושו הגדול של האר"י היה תיקון הנפש כשיכולותיו האוקולטיות יוצאות הדופן היו ארגז הכלים שלו. בראש וראשונה כישרונו לקרוא את נפשו ונשמתו של האדם הבא לפניו ואבחונו של מקום הפגם בנפש ובעליונים. שנית המתודה, השיטה שהכניס דהיינו: חישובה של הגימטריה של העוון ושל טעמה ומטרתה של ההתענות; חישובם המדויק של מספר הימים שצריך אדם להתענות, היו לתמהיל שייחד את הפרקסיס של עבודת תיקון הנפש שלו. למן השלב שבו זכה ונגלה אליו אליהו תדיר, שוב לא נזקק האר"י לטכניקות כלשהן כדי לקבל מידע. כך לפי הרח"ו:

			וכל החכמות הנזכרים, היו אצלו כמונחים בחיקו, בכל עת שירצה, בלתי יצטרך להתבודד ולחקור עליהם.176 וכיון שנגלה אליו אליהו זכור לטוב אז היה מבין ומשיג כל הדברים, קטנים וגדולים, וכל מיני חכמות'.177

			זהותם של גוריו של האר"י

			על חבורתו של האר"י נמנו ארבעה מעגלים: שתי כתות ולהן שתי קבוצות פנימיות.178 האר" שראה חמישה מיני זיווגים בעולמות שממעל, ייחס את החברים לזיווג החמישי, זה שבין יעקב ללאה. כך ביאר הרח"ו:179 

			זיווג הה', והוא האחרון שבכלם, הוא יעקב ולאה קודם חצות לילה, ואלו הם דינים גמורים... ואבאר ענין אלו החברים של מורי ז"ל... וכבר ידעת, כי ליל הוא קודם חצות, ולילה הוא אחר חצות, כנזכר בזוהר פרשת בא. והם ב' כתות הנז', של החברים שבישיבת מורי זלה"ה שכלם הם מן זווג שלאחר חצות לילה. אלא שקצתם הם מכללות חצי לילה הראשונה כנז"ל. 

			הכת הראשונה180 עליה נמנה רח"ו עצמו כללה את הר' יונתן סאגיס, הר' יוסף ארזין, הר' יצחק הכהן, הר' גדליה הלוי, הר' שמואל אוזידא, הר 'הודה משען, הר' אברהם גבריאל, הר' שבתאי מנשה, הר' יוסף אבן טבול והר' אליא פלקון. על הקבוצה השנייה שכנגדה, נמנו הר' משה אלשיך, הר' יצחק ארחא, הר' שלמה אבסבאן, הר' מרדכי גאליקו, הר' יעקב מסעוד, הר' יוסף אלטון, הר' משה מינץ, הר' משה יונה והר' אברהם גואקיל. על הכת השנייה נמנתה קבוצה אחת בה היו חברים הר' יום טוב צהלון, ה' יוסף הכהן, הר' יעקב אלטראץ, הר' דוד הכהן, הר' יצחק קרישפי, הר' שמעון אורי, הר' ישראל אורי אחיו, הר' אברהם ארובץ, הר' משה אלשיך, הר' ישראל הלוי, הר' יוסף קנפיליאש, הר' יהודה אשכנזי, הר' נפתלי אשכנזי. על הקבוצה הרביעית המשתייכת לכת השנייה נמנו הר' אברהם הלוי, ר' משה משמש והר' יאודה רומאנו. 

			תורת הנפש, תורת הגלגול, תפיסת הקארמה ותורת תיקון הנפש של האר"י הומחשו הלכה למעשה נגד עיניהם של תלמידיו. כך גם התיאוסופיה שלו נלמדה בשדות ובגאיות ולא רק בדלת אמותיו של בית המדרש. המסע אל הקברים הקדושים, הייחודים, העיבורים והתיקונים שתיקן לתלמידיו ולאחרים כמו גם תיקון העליונים, העבודה התיאורגית ומוטיב האהבה ההדדית בין החברים, הם מן המאפיינים היותר משמעותיים המייחדים את דמותו של האר"י כמורה וממילא מובן את חבורתו.181 

					80	ראו דבריו של ויליאם ג'יימס בספרו החווייה הדתית לסוגיה: מחקר בטבע האדם, ירושלים 1960, עמ' 283-282: "מאמין אני כי הרגש הוא העמוק שבמקורות הדת, וכי הנוסחאות הפילוסופיות והתיאולוגיות אינן אלא תוצרי משנה... ספק גדול הוא בעיני, אם התבוננות שכלית גרידא ביקום, הסתכלות שאין עמה כל מצוקת — נפש וכיסופים לגאולה מצד אחד, וכל רגש מסתורין, מצד שני, היה בכוחה להביא את בני האדם לידי יצירות פילוסופיות דתיות מעין אלו שבידינו'. עוד אומר ג'יימס כי עלינו לזכור כי עדותה של הדת מיוסדת תמיד על עובדות שבחוויה. הוא מסיק כי 'אין לנו ברירה אלא לבוא... לידי מסקנה שהניסיון להוכיח את אמיתות עדותה של החווייה הדתית הבלתי אמצעית בדרך ההיגיון והשכל גרידא — אין לו כל תקווה להצליח'. שם עמ' 298. 

				

				
					81	הקדמת הרח"ו לעץ חיים, חלק א, עמ' יח. 

				

				
					82	שם. 

				

				
					83	ראו את הופעתו של מוטיב הציווי וההנחיה גם בדיון להלן בזהותם של המתוקנים. 

				

				
					84	ראו להלן, הדיון במקורות המידע של האר"י. 

				

				
					85	שער רוח הקודש, עמ' יט; האר"י וגוריו באספקלריית אגרות הר"ש שלומל, ביאורים מלוקטים, עמ' קסב; שבחי האר"י, עמ' ה, יח, כג, כד; הקדמת הרח"ו לעץ חיים, עמ' יח, עמ' כא. 

				

				
					86	שער רוח הקודש, עמ' יט; שער הגלגולים, הקדמה כ"ב, עמ' סג; הקדמה ל"ח, עמ' קכח-קכט; וראו בנושא זה אצל Fine, L., Techniques of Mystical Meditation for Achieving Prophecy Haayim Vital (Ph.D thesis), Brandies University 1976, pp. 18-31 (להלן Techniques Fine).

				

				
					87	שער רוח הקודש, עמ' כב; שער הגלגולים, הקדמה כ"ב, עמ' סג.

				

				
					88	שבחי האר"י, עמ' ו; שער הגלגולים, הקדמה ל"ח, עמ' קכה-קכו. 

				

				
					89	ראו בהקדמת הרח"ו לעץ חיים, עמ' כא.

				

				
					90	שער הגלגולים, הקדמה ל"ח, עמ' קל-קלא. 

				

				
					91	זוהר ח"ג, דף קכז ע"ב-קמה ע"א. 

				

				
					92	זיקתו של האר"י לרשב"י מורו באה לידי ביטוי אף באותו תיעוד של ר' אלעזר אזכרי על ריקודו של האר"י בל"ג בעומר עם הרשב"י על ציון קברו. ראו האר"י וגוריו באספקלרית אגרות הר"ש שלומל, עמ' רי-ריא. 

				

				
					93	אדרא בארמית משמעה גורן המרמז על צורת ההתכנסות או הישיבה. 

				

				
					94	ראו מאמרו של ליבס, המשיח של הזוהר, עמ' 2, 6-11, 22, 23, 24 ועוד. לפי ליבס, תורתו העיונית של האר"י מבוססת כולה על האדרא ומשום כך איננה אלא מיתוס משיחי אחד גדול שראשיתו בבריאה וסופו בגאולה. שחזורה של האדרא, לדעת ליבס, משקפת את תפישתו של האר"י את עצמו ואת תלמידיו כגלגוליהם של הרשב"י וחבריו. כרשב"י, גם האר"י זיהה עצמו במדרגת יסוד ואופן פעולתו המשיחית הייתה זיווג עם השכינה כמות רשב"י בסופה של האדרא זוטא. על תודעתו המשיחית של הרשב"י ראו מלילה הלנר אשד, ונהר יוצא מעדן, תל אביב 2005, עמ' 64-54. 

				

				
					95	שער הגלגולים, הקדמה ל"ח, עמ' קלב-קלג; ספר החזיונות, עמ' 145-146; שבחי האר"י, עמ' קיא-קיב; בניהו, ספר תולדות האר"י, עמ' 179-80. הגרסה של שבחי האר"י מותחת חוט מקשר בין האר"י וחבורתו משורשו של הרשב"י וחבורתו. הגרסה המובאת בספר החזיונות ובספר תולדות האר"י מדברת על 'התועדות האר"י וחבורתו' במקום האדרא רבא. 

				

				
					96	הבדלי הגרסאות מתייחסים בעיקר למיקומו של הרח"ו במושב המשוחזר ולמשמעויותיו. על פי גרסת השבחים, הושיב האר"י את הרח"ו במקומו של ר' אלעזר, בנו של הרשב"י. על פי גרסת הרח"ו התיישב בלא יודעין במקומו של ר' אבא. על משמעויות העניין ראו בפרק העוסק בקארמה בקבלה: סוגיית המפגשים החוזרים החיוביים בין האר"י לרח"ו. להלן עמ' 126-115.

				

				
					97	ראו אצל בניהו, ספר תולדות האר"י, עמ' 181-179; ד' תמר, אשכולות תמר, מחקרים ועיונים בתולדות צפת וחכמיה וגדולי ישראל בדורות האחרונים, ירושלים 2002, עמ' 79-80; שבחי האר"י, עמ' קיא; ספר החזיונות, עמ' 145-146. 

				

				
					98	בבלי, חגיגה, דף י"ד ע"ב; סוכה, דף כ"ח ע"א; ירושלמי, חגיגה, פרק ב', הלכה א'. 

				

				
					99	זוהר ח"ג, רפז ע"ב; זוהר ח"ב, יד ע"א'; וראו אצל ליבס, מרעיש הארץ, עמ' 8. 

				

				
					100	ספר הגלגולים, דף סה, ע"ב. זיהויו של משה רבינו עם הרשב"י מצוי אף בזוהר ח"ג, קלב ע"ב; שם, עט ע"א; תיקון סט, קיא ע"א, קיב ע"א; זוהר ח"ג, רטז ע"ב. 

				

				
					101	מעמד האדרא מושווה כידוע בזוהר למעמד הר סיני: זוהר ח"ב, דף טו ע"א; וראו אצל ליבס, המשיח של הזוהר, עמ' 46, 116. 

				

				
					102	שבחי האר"י, עמ' קיב. 

				

				
					103	מאזכורים ומרמיזות שונות הן של האר"י והן של הרח"ו אנו למדים, כי האר"י היה ניצוץ ממשה רבינו אף כי איננו יודעים בבירור לאיזה מחלקי הנפש הכוונה. אם מבחינת הנפש, אם מבחינת הרוח ואם מבחינת הנשמה. ראו למשל בספר הגלגולים, עמ' סה; ספר שבחי האר"י, עמ' סא. ככלל ניתן למצוא בדרשותיו השונות של האר"י על פרשת ואתחנן, על פרשת שביעי של פסח ופרשות אחרות רמזים נוספים באשר לזיהויו עם משה רבנו, כמו גם לזיהוי דורו שלו עם דור הערב רב של משה. כך דרך משל בדרשותיו של האר"י על פרשת ואתחנן, מושם דגש רב על עיבורו של משה רבנו בכל דור ודור ברוח המאמר בתיקוני הזוהר. גם מהם ניבטת זיקתו של האר"י למשה רבנו. ראו בשער הכוונות, עניין ספירת העומר, דרוש י"ב, עמ' קפו-קצ; י' ליבס, 'תרין אורזלין דאיילתא, דרשתו הסודית של האר"י לפני מיתתו', מחקרי ירושלים במחשבת ישראל י (תשנ"ב), דברי הכנס הבינלאומי הרביעי לחקר תולדות המיסטיקה היהודית: קבלת האר"י עמ' 20-15 (להלן ליבס, תרין אורזלין דאיילתא). שער הגלגולים, הקדמה ל"ט, עמ' קעב; ספר הגלגולים, עמ' רסו. 

				

				
					104	נראה כי מרשימת הנשמות אשר השתלשלו משני הארכיטיפים הבראשיתיים של קין והבל למדנו כי משה רבנו ורשב"י שניהם משורשים מהבל. ההיגדים המפורשים באשר להיותו של משה רבנו גלגולו של הבל אשר מצינו למשל אצל הרמב"ן ובתיקוני הזוהר, חוזרים ומאוששים בספר הגלגולים, בשער הגלגולים, בשער הכוונות, בשער הפסוקים ועוד. גלגולו של האר"י כניצוץ משה וזיקתו החזקה לרשב"י שאף הוא גלגולו של משה, ששניהם כאמור משורשים מהבל, מרמזים לכאורה שהאר"י משתרש מהבל. ועם זאת היגד ברור ומפורש מפיו של האר"י או תלמידו המאשש סברה זו לא מצאנו. למרבה העניין מצאנו אזכורים חזקים יותר לכך כי לפחות בשניים מגלגוליו הקודמים השתרש האר"י מקין. 

				

				
					105	ספר הגלגולים, פרק לה, עמ' נו-נז ועוד; שער הגלגולים, הקדמה ל"ט, עמ' קסז-קסח ועוד. וראו דיוניו של ליבס בנדון במאמריו: המשיח של הזוהר, עמ' 23; מיתוס לעומת סמל, עמ' 23; תרין אורזלין דאיילתא, עמ' 4. 

				

				
					106	על כך ראו בספר הגלגולים, פרק לה, דף נו ע"א-ע"ב; שער הגלגולים, הקדמה כ"ו, עמ' עא; הקדמה ל"ט, עמ' קסח; וראו ליבס, המשיח של הזוהר, עמ' 23; תרין אורזילין דאיילתא, עמ' 50-49. וכן אצל מרוז, גאולה בתורת האר"י, עמ' 306-302.

				

				
					107	שער הגלגולים, הקדמה כ"ו, עמ' עא; הקדמה ל"ט, עמ' קסח; ספר הגלגולים, פרק לה, דף נו ע"א-ע"ב. 

				

				
					108	על רשב"י המביא קבלה חדשה ראו אצל ליבס, המשיח של הזוהר, עמ' 27, 30, 59-58, 79 ועוד; ליבס אף טען לזיקה בין העולם הקבלי לעולם הניאו־פלטוני. הוא מצא הקבלה בין שושלות החבורות שנאספו סביב הפילוסופים הניאו־פלטוניים לבין חבורות המקובלים המוכרים לנו בזוהר ובקבלת האר"י המוצאת את ביטוייה בעיצוב קשר הגומלין, היחס בין המאציל, המאור הגדול, הוא המורה, לבין קרני האור, הם תלמידיו. ראו י' ליבס, 'בריכה ומלא בספר הבהיר, עיון מחודש', קבלה 21 (תש"ע), עמ' 142-121. וראו מרוז, גאולה בתורת האר"י, עמ' 303. 

				

				
					109	סיפור המעשה מובא בספר מסעות ירושלים (מאמר סדר יום עשירי אות י') מפי האדמו"ר ממונקאטש ששמע הגה"ק משינאווא, ממקור נאמן בזמן ביקורו בצפת, מובא על ידי הרב משה הלל בספר האר"י וגוריו באספקלרית אגרות הר"ש שלומל, עמ' רי-ריא. 

				

				
					110	שם, עמ' רי. 

				

				
					111	ליבס, המשיח של הזוהר, עמ' 50-46. 

				

				
					112	זוהר ח"ג, קכז ע"א; קלב ע"ב; קנט ע"א; קעט ע"ב; קו ע"א; ח"א, ה ע"א. 

				

				
					113	שער הגלגולים, הקדמה ל"ט, עמ' קעו; שבחי האר"י, עמ' קכא-קכג; האר"י וגוריו באספקלרית אגרות הר"ש שלומל, עמ' ז; שבחי האר"י, עמ' יח; בניהו, ספר תולדות האר"י, עמ' 258. וראו להלן הדיון בדיכוטומיה שבין גילוי לכיסוי סודות בחניכתו של רח"ו, עמ' 186-179. 

				

				
					114	שבחי האר"י, עמ' פט; שער הגלגולים, הקדמה ל"ח, עמ' קכו. 

				

				
					115	האר"י וגוריו באספקלרית אגרות הר"ש שלומל, עמ' נ-נא. 

				

				
					116	ראו להלן בפרק העוסק בתיקון נפשו של הרח"ו. 

				

				
					117	שבחי האר"י, עמ' פט. 

				

				
					118	שער רוח הקודש, עמ' יז; שבחי האר"י, עמ' פט; שער הגלגולים, הקדמה ל"ח, עמ' קל. 

				

				
					119	האר"י וגוריו באספקלרית אגרות הר"ש שלומל, בעניין תיקון המגולגלים בנחלים ובמעינות, עמ' קעד-קעה. 

				

				
					120	שער הגלגולים, הקדמה כ"ב, עמ' נט; שבחי האר"י, עמ' סא. 

				

				
					121	על חכמת הפרצוף כתבו למשל ג' שלום, 'הכרת פנים וסדרי שרטוטין', ספר אסף, עמ' 275-245; ליבס, הכרת פנים בקבלה, עמ' 15-1; מרגולין, חכמת הפרצוף.

				

				
					122	Fine L., ‘The Art of Metoposcopy: A Study in Isaac Luria's Charismatic Knowledge’, AJS Review XI (1986), pp. 79-101 (להלן Fine, The Art of Metoposcopy); שער רוח הקודש, עמ' יט-כב. 

				

				
					123	שער רוח הקודש, עמ' יד-טו; שבחי האר"י, פרק ט, עמ' קד. 

				

				
					124	שער רוח הקודש, עמ' פח-צג; שבחי האר"י, עמ' עד-פג; האר"י וגוריו באספקלרית אגרות הר"ש שלומל, עמ' עב-עז.

				

				
					125	למשל ראו האר"י וגוריו באספקלרית אגרות הר"ש שלומל, עמ' רטז, שם מסופר על מעשה שידע האר"י מחשבות מר"ן יוסף קארו בזמן תפילתו.

				

				
					126	האר"י וגוריו באספקלרית אגרות הר"ש שלומל, אגרת ראשונה, עמ' יב.

				

				
					127	שם, סיפור העכבר, עמ' ס; האר"י וגוריו באספקלרית אגרות הר"ש שלומל: סיפורו של ר' אבולעפיה ושלושת השוורים, עמ' רכא-רכג; סיפור השוחט שנתגלגל בתיש, עמ' רכג-רכד; בניהו, ספר תולדות האר"י, עמ' 234-232; 235-234.

				

				
					128	ראו להלן דיוננו בנשמות אותן תיקן האר"י. 

				

				
					129	ראו נספח שבחים ואגרות, מעשה מאחד שבא לנסות את הרב, עמ' 280. וראו להלן בדיון בזהותם של המתוקנים.

				

				
					130	ראו להלן דיון בסוגי המתוקנים.

				

				
					131	להלן עמ' 197-193.

				

				
					132	בנו הצעיר של האר"י נפטר כידוע בשל גילוי סוד שביעי של פסח שאסור היה על האר"י לגלותם לתלמידיו, שער הכוונות, ענין ספירת העומר, עמ' קפו-קפז. הדברים אמורים בפרשה הזוהרית הסודית העוסקת בלידת האיילה וקריעת ים סוף. ראו אף בשבחי האר"י, עמ' קיד-קטו; בהאר"י וגוריו באספקלרית אגרות הר"ש שלומל, עמ' נג-נד; ואצל בניהו, ספר תולדות האר"י, עמ' 98. 

				

				
					133	האר"י וגוריו באספקלרית אגרות הר"ש שלומל, אגרת שלישית, עמ' נד. 

				

				
					134	האר"י וגוריו באספקלרית אגרות הר"ש שלומל, אגרת שלישית, עמ' נד. ראו אף בשער סיפורי גדולת האר"י בספר עמק המלך לר' נפתלי הרץ בכרך, ירושלים תרס"ג, עמ' 56 (להלן ספר עמק המלך). הדברים נקשרים לאחת ממטרות התיקון על פי תפיסתו של האר"י. 

				

				
					135	שם, שם, עמ' נב-נג.

				

				
					136	ספר הליקוטים, ירושלים תשמ"ח, עמ' רסה (להלן ספר הליקוטים). 

				

				
					137	שבחי האר"י, עמ' קכ; ראו אף בגרסה דומה בהאר"י וגוריו באספקלרית אגרות הר"ש שלומל, אגרת שלישית, עמ' נה; וראו להלן בפרק הדן בדמותו וייעודו של האר"י כמתקן נפשו של רח"ו. 

			מבוא

			על רקע התהליכים, הרכיבים והנושאים המאפיינים את החניכה אצל המסורות השונות, ולאור המקורות שעמדו נגד עינינו לעיל, עומדת חניכתו של האר"י הקדוש את תלמידו המובהק ר' חיים ויטאל [הרח"ו] במרכזו של חיבור זה כאחד מסיפורי החניכה המופלאים והיותר מפורטים במסורת הקבלית.1 ייעודו של האר"י לתקן ולהשלים את ר' חיים ויטאל ולהכינו, כך לפי הכתוב, 'למלא את מקומו',2 הוא הנדון כאן והוא העומד בלב המפגש המתקן בין האר"י לרח"ו. חיבור זה עוסק אפוא במערכת היחסים המורכבת אשר התפתחה בין האר"י הקדוש לבין תלמידו המובהק ר' חיים ויטאל, ומציע לראותה כהליך חניכה של מאסטר את תלמידו, והוא מובא מנקודת מבטו ומתודעתו של הרח"ו. 

			להלן נבחן את המטרות ששם לו האר"י באשר לחניכתו של הרח"ו ונתבונן בדרכים שבחר על מנת לחנוך את תלמידו. אלו, כפי שנראה, מתמקדות בעיקר בתיקון חלקי נפשו של הרח"ו, ובייחוד בתיקון דרגות הנפש והרוח.3 אשר על כן כללה החניכה תיקונים שנתן האר"י לר' חיים ויטאל לתיקון חטאיו שפגמו בנפשו הן בגלגולי העבר, הן בגלגולו הנוכחי. בצד תיקון נפשו כללה החניכה אף הנהגות וייחודים שקיבל הרח"ו למטרת השגה גבוהה, למטרת הידבקות בנשמות צדיקים ולמטרת הכנתו לרשת את מקומו של האר"י, והיא כוללת מיומנויות שונות שהוא מלמד אותו עם הזמן. כך שילבה החניכה בין ההיבט התיאורטי לבין ההיבט המעשי והתרפויטי של תורת תיקון הנפש הלוריאנית. 

			עוד התאפיינה החניכה בדינמיקה המיוחדת שהתפתחה בין המורה לתלמיד. זו התבררה כרכיב מרכזי ומורכב באותו מפגש מתקן בין האר"י לרח"ו. היא התאפיינה באינטנסיביות רבה, בשעות רבות ששהו זה במחיצת זה. לא תמיד ציית הרח"ו להוראותיו של האר"י ויש שעיכב את התקדמותו. במילים אחרות, אפשר לראות את כל שלבי התפתחותו של הרח"ו המשתקפים במערכת היחסים בינו לבין האר"י כיחסים של מורה ותלמיד, שמטרתם בעיקר חניכתו של התלמיד. זאת וגם אחרת. תיאורו המפורט והחושפני של הרח"ו את חוויותיו במהלך חניכתו, שהינו מן התיעודים המאירים הספורים העומדים נגד עיניו של חוקר הקבלה, שופך אור הן על הליך חניכה של מקובל החונך את תלמידו המובהק, הן על עלייתו של התלמיד במדרג הפרקטיקה הרוחנית הקבלית שהוא רוכש.

			ספרות השבחים

			הקורפוס המחקרי אליו נסמך שער זה המתייחס לחניכתו של האר"י את ר' חיים ויטאל, כולל כאמור לעיל ספרים שחיבר הרח"ו בהם סיכם את תורתו של האר"י. הוא נסמך בהרחבה אף על ספרות השבחים שאותה לא באנו לנתח ניתוח ספרותי. אף אין בכוונתנו לעסוק בדמותו ההיסטורית של האר"י. החיבור עוסק כאמור בדמותו של האר"י כפי שעוצבה בתודעתו שלו, בתודעתו של הרח"ו ובאופן שהשתמרה בזיכרונם של בני דורו ובני הדור שלאחר האר"י כפי שעולה מספרות השבחים, מכתביהם של הרח"ו ושל אחרים. אשר על כן ראש לכל נעמוד על טיבה של 'הגיוגרפיה' ככלל ועל זו העוסקת בדמותו של האר"י, של הרח"ו ושאר תלמידיו בני דורו בפרט. 

			הסוגה הקרויה 'ספרות שבחים' או הגיוגרפיה בלועזית, היא סוגה ספרותית אשר החלה מתפתחת, כך לפי דן, בשלהי ימי הביניים ובזמן החדש. משמע מאז תקופת הגירוש ועד למאה העשרים, עם התהוותם של מרכזים חדשים של עם ישראל במזרח אירופה ובאגן הים התיכון.4 

			אפשר להצביע בבירור על כמה מאפיינים בולטים אשר מייחדים ז'אנר ספרותי זה מסוגות ספרותיות אחרות. בראש וראשונה מדובר בקבצים שלמים מרוכזים של סיפורים ולא בסיפורי שבחים בודדים הפזורים בינות הספרות בכללה.5 שנית, ספרות שבחים מתארת את תולדות חייה של דמות פלאית קדושה, של רב כלשהו למן לידתו ועד מותו. שלישית, מדובר בספרות דתית מגמתית. כלומר ספרות השבחים כשמה, נועדה לפאר ולהאדיר את דמותו של אותו קדוש. והיא מהווה אף ספרות תעמולה אשר תפקידה לקדם את אותה דמות ואת לימוד תורתו. גם לדמויות, לגיבורים שסביבם נרקמו אותם סיפורי אגדות ישנם מאפיינים דומים. מדובר בדמויות בעלות תכונות תרומיות, דמויות שניחנו בכוחות אוקולטיים על טבעיים, ובהם יכולת לשנות את סדרי הטבע באמצעות שליטתם בשמות קדושים ובשם המפורש, ויכולת ידיעה וראייה של ההוויה הרוחנית שמעל למציאות הגשמית.6 

			אלכסנדר אפיינה חמישה שלבים בבניית דמותו של קדוש כזה בספרות השבחים: השלב הראשון הוא שלב מקדים העוסק ברקע לכלל ההתרחשות, היינו בהורים, בבשורת הלידה הצפויה ובמהלכים המבשרים את גדולתו של הקדוש בעתיד, עוד טרם נולד. השלב השני הוא שלב ההכנה — היינו שלב שבו עוזב הגיבור את ביתו, מתבודד, לומד וכובש לעצמו כיבושים בעולם הרוח. עם שובו זוכה הגיבור להכרת הקהילה. השלב השלישי הוא שלב המימוש — שלב שבו הוא פועל למען היחיד ולמען הקהילה. בשלב זה מתגלות תכונותיו הפלאיות, ותלמידים מתקבצים סביבו. השלב הרביעי הוא שלב המוות שגם הוא איננו שגרתי. ומן השלב החמישי — מתברר כי חייו של הגיבור אינם מסתיימים עם המוות הביולוגי והוא ממשיך לפעול גם לאחר מותו משהוא מופיע בחזיונותיהם של אנשים שונים.7 

			ספרות השבחים העוסקת בדמותם של האר"י, של תלמידיו ושל בני דורו עיקרה ספר שבחי האר"י וספר תולדות האר"י. הסיפורים והאגדות שבהם התפרסמו ברבות הזמן בשורה של ספרים נוספים כגון בספר דרכי נועם, בספר עמק המלך לר' נפתלי בכרך, בספר תעלומות חכמה ליש"ר מקנדיאה ועוד. השאלה עד כמה ניתן לראות בספר תולדות האר"י מקור היסטורי, עד כמה מהימנות אגרותיו של ר' שלומיל אשר נתכנו ברבות הזמן 'שבחי האר"י' ואיזה ספר קדם למשנהו, העסיקו כידוע את החוקרים. 

			האר"י הקדוש היה ללא עוררין הדמות היותר מובהקת שהיתה לאגדה מהלכת עוד בחייו. ובלשונו של דוד תמר "האגדה השפיעה עליו מקרן השפע שלה".8 המקור העיקרי לדמותו האגדתית היו אגרותיו של ר' שלמה שלומיל מדרעזניץ, ובעיקר שלושת האגרות הראשונות מתוך החמש אשר נתכנו כאמור ברבות הזמן 'שבחי האר"י'. 'שבחי האר"י' המובאים באספקלרית איגרותיו של ר' שלמה שלומיל מדרעזניץ, קובצו על ידו כפי ששמע וקיבל אותם מפי חכמי צפת ותלמידיו של האר"י בשנים שס"ז-שס"ט.9 כך לפי דן:10 

			מכתבי ר' שלמה שלומיל מדרעזניץ המהווים תשתית לקובץ זה נכתבו דור אחד לאחר פטירת האר"י, והסיפורים הכלולים בהם יונקים ממסורת ישירה של תלמידי האר"י בצפת. הפרטים ההיסטוריים והעניינים הרעיוניים המשולבים בהם מיוסדים היטיב על מסורת היסטורית, כפי שנשתמרה בזכרונם של בני הדור שלאחר האר"י.

			מכאן שדרך הסיפורים המקובצים בספרות שבחים זו, מעוצבת דמותו של האר"י כפי שנתפסה בתודעתם של תלמידיו ובני דורו. האגדות מבססות את מעמדו של האר"י כדמות ענק בעל כוחות וידע על טבעיים, כמו גם את מעלותיו התרומיות ובהן טהרתו.11 

			אגרותיו של ר' שלומיל שמשו על פי המקובל גם מקור לספר שנודע כ'ספר תולדות האר"י'. עד אשר בא מאיר בניהו וחלק על מסורת זו. ספר תולדות האר"י לדידו הוא המקור לספר שבחי האר"י. לאמור כל אגרותיו של ר' שלומיל, הסיפורים, העדויות, השמועות שאסף אינם אלא העתקה מספר תולדות האר"י.12 משמע מכאן שספר תולדות האר"י קדם, לפי בניהו, לספר שבחי האר"י ונתחבר בין השנים של"ה-של"ח או לכל המאוחר בין שמ"ו לשנ"ב, לאמור עוד בחייו של הרח"ו בעת שהמסורות על האר"י היו שמורות בזיכרונם של בני דורו. דוד תמר סבר שספר תולדות האר"י הוא המאוחר מבין השניים, שסיפוריו אינם שאובים ממסורת חיה אלא מספרים, מכתבי יד ובעיקר מאגרותיו של ר' שלומיל ומשמועות בלתי בדוקות.13 הוא הסיק שהספר נתחבר בתורכיה או באיטליה בין השנים תכ"א לתכ"ח או בין תכ"ו לתכ"ח ואילו "ר' שלומיל אמת ואגרותיו אמת".14 

			ייעודה של חניכתו של הרח"ו 

			בכל הנוגע לתיקון הנפש כאמור מזהיר כוכב אחד ויחיד בעולם הקבלה בדמותו של האר"י כמתקן הנפשות, אשר לא מצאנו לו תקדים קודם להופעתו. עד כמה שמשגת ידיעתי, לא היה מקובל לפני המאה הט"ז שעסק בתיקון הנפש בפועל בדרך שעשה זאת האר"י.15 לאמור האר"י הוא המקובל האחד והיחיד אשר תיקן נפשות בפועל. הוא ניחן ביכולות אוקולטיות שהקנו לו ידע מופלג שבאמצעותו אבחן את עוונותיהם של נשמות בני אדם בין בגלגול זה ובין בגלגולי העבר בכל המציאויות של ההוויה, קרא את נשמותיהם, ידע מה היה עליהם לתקן ואלו תיקונים לתקן להם. 

			באשר לתיקונו של ר' חיים ויטאל מלמדת ספרות השבחים כי בכל לילה ולילה שעה שישן הייתה נשמתו של האר"י עולה ובאה בישיבות של מעלה שבהן היו מגלים לו סודות וגנזי תורה שמעולם לא נודעו אפילו בזמן התנאים.16 עד אשר בלילה אחד, בהיותו עורך עליית נשמה17 לישיבה של הרשב"י, הודיעוהו יושבי המתיבתא את הדברים המרתקים הבאים: 

			מה לך בארץ טמאה זאת, לך לגליל העליון צפת תוב"ב, [תשוב ותבנה במהרה בימינו] ושם תזכה לעלות למעלה יותר גדולה. גם דע לך שימי חייך מעטים, ושם תזכה לקבורה. ואת החכם כמהר"ר חיים ויטאל תמשח לנביא וחכם תחתיך, כי הוא נשמה גדולה, ניצוץ של ר' עקיבא, וגם שאתה תלמידו מגלגול אחר, והרבה תורה לימד לך, וצריך אתה לשלם לו שכרו וללמדו כל רזין עילאין שאתה שומע.18

			ובאיגרתו הראשונה מוסר ר"ש [ר' שלמה] שלומל גרסה נוספת לאותו מסר, ולפיו את הציווי לעלות לצפת ולחפש את הרח"ו קיבל האר"י מאליהו הנביא, אשר הורה לו ש'כבר הגיע העת סמוך לפטירתך', וזו לשונה של האיגרת:19 

			ואמר לו עתה עלה לצפת, ושם תמצא מהר"ר חיים ויטאל נר"ו, אותו תמשח תחתך, סמוך ידך עליו, ומסור לו כל חכמתך, כי הוא ימלא מקומך, וכל עצמותך לא באת בעולם הזה אלא לתקן נשמתו של רבי חיים, כי היא נשמה יקרה מאד, ועל ידך יזכה לחכמה, ויצא ממנו אור גדול לכל ישראל

			כך וגם כך, כבקליפת אגוז מגולמים במסרים הללו מהותה וייעודה של אותה מערכת יחסים קארמתית בין האר"י לרח"ו.20 זה אף שורשה של הטרגדיה שהשיגה את האר"י ואת הרח"ו גם יחד, שלא לומר את הדור כולו, עם הסתלקותו של האר"י בדמי ימיו. האר"י מצֻווה לעלות ולהשתקע בצפת. נאמר לו כי ימיו קצובים ושבארץ ימצא את קבורתו. כלומר, מותו כבר נצפה מראש באותה מתיבתא. עוד נאמר לו כי שם בעיר המקובלים יתפתח ויעלה מדרגה. הדברים אף מלמדים על עברם המשותף של האר"י והרח"ו כתלמיד ומורה. אותה קארמה מכתיבה את הצורך לאזן את החוב הרוחני מאז ולהשיב לרח"ו טובה באמצעות החוכמה שהוא מלמד אותו ובאמצעות תיקון נשמתו הגדולה, שהיא ניצוץ ר' עקיבא.

			עיקרי תורת הגלגול והקארמה של האר"י 

			מבוא

			החניכה, ותיקונו של הרח"ו קשורים היו ממילא מובן קשר בל ינתק לתורה שמסר האר"י לתלמידו, הרעיונית כמו גם המעשית כפי שהיא באה לידי ביטוי בתורות הנפש, הגלגול, הקארמה ותיקון הנפש שלו. אלו משתקפות בכל עוצמתן בהליך החניכה ובאינטראקציה ביניהם. נראה לעניות דעתי כי עבור האר"י אשר חי ממש את המציאות האנימיסטית רווית הנשמות סביבו, היה הגלגול על נגזרותיו לפריזמה דרכה ראה ותפס את העולמות וההוויות כולן. כלומר תפיסתו את עיקרון הגלגול היא אספקלריה דרכה ניתן להבין את תורתו כולה ומכאן החשיבות העצומה שאנו מייחסים לה. 

			תורת הגלגול הקבלית ככלל מתגלה כתורה מרתקת, מרובת פנים ודעות, בעלת אופי רוחני, מיסטי, מיתי, אישי מעשי, מטאפיסי ומשיחי גם יחד. בקבלת האר"י היא מצטיירת, כאמור, כפריזמה אשר דרכה נשקפת המציאות כולה, ובעיקר זו של האדם היהודי. לפי האר"י הגלגול הוא בראש וראשונה מהלך שחווים רוב בני האדם כעונש על חטאיהם. מהלך זה הוא שלב מקדים למעבר המצרף בגיהינום. מכאן שהגלגול הוא האופן שבו יכול אדם לקבל את עונשו ולהיתקן באמצעות הצער או הסבל שכרוך בו.21 

			הסיבות לגלגול 

			ר' חיים ויטאל ריכז בתמציתיות כמה מן הסיבות היותר מרכזיות לגלגול לפי האר"י תוך שהן נבחנות דרך הפריזמה של החלוקה בין הגורם הפועל מאחוריהן, היינו בין אלוהים המתקן את הנשמות באמצעות הגלגול, לבין האדם הפועל בעולמו באמצעות קיום המצוות. וכך כתב:22

			דע, כי הנשמות יתגלגלו לכמה סבות: הראשונה הוא, לפי שעבר על איזו עבירה מעבירות שבתורה, ובא לתקן. הב' הוא, לתקן איזו מצוה שחסר ממנו. השלישית היא, שבא לצורך אחרים, להדריכם ולתקנם... עוד יש סבות אחרות, ואלו הם: כי לפעמים יתגלגל, ליקח את בת זוגו, כי לא זכה בה בראשונה...

			תחת הקטגוריה הראשונה שבה האל הוא הפועל במרכז ההוויה, כנוסות הסיבות לגלגול הכוללות את הגלגול כתיקון, את ההשקפות התופסות את הגלגול כחסד וכעונש, את הגלגול כמענה לצרכי הדור, וכהזדמנות לקחת את בת הזוג האמתית. תחת הקטגוריה השנייה, שבה האדם הוא הפועל, כנוסות המצוות ובהן מצוות הייבום, וסוגיית הקארמה שאף היא פועל יוצא של המצוות. 

			המצוות 

			הקשר בין המצוות לעיקרון הגלגול הוא מן הנושאים היותר דומיננטיים בתורתו של האר"י. נקודת מבטו של האר"י בהתייחסותו לקיום המצוות היא תיאורגית. על פי תפיסתו, האדם מחויב לא רק למעשה המצווה הטכני, אלא לכוונה ולמודעות שהוא משקיע בדיבורו ובמחשבתו. גם חסרונה של מצווה אחת, לפי האר"י, מחייב גלגול לצורך השלמת תמונתו של האדם. עוד מבחין כאן האר"י בין מי שחוטא במזיד ולא מקיים מצווה אשר נקרית בפניו, לבין מי שבא לקיים מצווה אבל לא עלה בידו. עוד קבע האר"י כי לא די בקיום תרי"ג המצוות, אלא יש לקיימן על דרך ארבע מדרגות הפרדס.23 על אותן מצוות שלא עלה בידי האדם לקיימן בחייו והן מאותן מצוות שהוא מחויב בהשלמתן, ישוב ויתגלגל. ואותן מצוות שאין בידו לקיימן כמו פדיון הבן, ייבום, חליצה ועוד, די לו שיתעבר לצורך אותה מצווה באדם שהוא משורש נשמתו ולא יזדקק לגלגול.24

			גלגול לצורכי הדור 

			סיבה נוספת לגלגול והקשורה לענייננו היא גלגול של צדיקים שהקדוש ברוך הוא מגלגל לצורכי הדור ולא לצורכי תיקון עצמי של נשמתם. ההבחנה בין הגלגול לצרכי תיקון העצמי לבין גלגול שהוא למטרת הכלל מוצאת את ביטוייה יותר מכל ברעיון גלגולה הייחודי של נשמתו של משה רבנו בכל דור ודור.25 רעיון זה לובש בספרות הזוהרית כמה משמעויות אם גם קרובות זו לזו.26 לעתים מתוארת נשמתו של משה כמתפשטת ומאירה בכל שישים ריבוא נשמות ישראל ככל שהדור ראוי לו בסוד הגלגול.27,   28 לעתים תכלית התפשטות נשמתו של משה רבנו לובשת אף ייעוד משיחי וחברתי, כפי שכבר מצינו בתיקוני הזוהר.29 הזוהר מייחס לו אף תפקיד של גילוי סתרי התורה וחידושיהם לא רק בכל דור שנמצא ראוי, אלא לסוף הימים, היינו בדור האחרון שבו יבוא המשיח.30 וכך העיד הרח"ו: 

			א"ל [אמר לי]... כי לא בא לדור בצפ"ת תוב"ב, אלא בעבורי... שאפילו עיקר ביאתו בגלגול הזה, לא היה אלא בעבורי להשלים אותי, ולא בא לצורך עצמו, כי לא היה צריך לבא.31 

			האר"י מעיד אפוא על עצמו שלא היה צריך להתגלגל, ושהוא בא בגלגול רק בכדי להשלים את תלמידו רח"ו. עוד על גלגול ייחודי זה כתב הרח"ו:32

			אך יש שמתגלגלים לצורך זולתם לתקן ולהדריך את בני דורם והנה אנשים צדיקים כאלו הם צדיקים גמורים שזכו אפי' עד נשמה דאצילות... ואמנם צריכין להתגלגל שלא לצורך עצמן כלל. אמנם מתגלגלים לצורך שעה לצורך זולתם לתקן ולהדריך את בני דורם ואלו אנשים ישיגו בודאי בפעם ההוא מיד לנר"נ [נפש, רוח ונשמה] ביחד. וכל זה שיהיו מתוקנים כבר... 

			הגלגול כתיקון הנשמות

			בבסיסה של תפיסת תיקון הנפש בקבלת האר"י מונח החטא הקדמון הבראשיתי. אדם הראשון אשר אמון היה על תיקון השבר שנגרם בעולמו של אדם הקדמון, כלומר תיקון עולם האלוהות ואיסוף שברי כליו, כשל וחטא בעצמו. משנתנפצה גם דמותו לאלפי ניצוצות אשר צנחו אף הם לעמקי הקליפות, מתערבבים בניצוצות של שברי הכלים הראשונים, נגזרו עליו המיתה והגלגול המחודשים אשר כונסים בחובם את ההזדמנות להעלות ולתקן את אותם ניצוצות, כלומר נשמות מעולם הקליפות. וכך כתב הרח"ו:

			ודע, כי כל החטאים והעונות שחוטא האדם בפני עצמו, זולת מה שחטא אדה"ר, ודאי הוא שהאדם ממשיך עליו קליפה וזוהמת הנחש, כפי ערך חטאו. האמנם הכל תלוי בתשובת האדם, כי ע"י התשובה יכול לדחות מעליו הזוהמה ההיא שנדבקה בו ע"י חטאיו, אפילו אם הם חטאים גדולים. אבל הזוהמה והקליפה שנדבקה בכל הנשמות כאשר חטא אדה"ר, אינו תלוי בתשובה, ומוכרח הוא למות, ואח"כ יתוקן הפגם ההוא ע"י המיתה.33 אשר על כן מאז ועד היום:34 

			כשאדם נולד, הנה אותו הנפש שלו, צריכה לברר אותן הניצוצין, המגיעין לחלקו, שנפלו ממנה, ע"י חטא אדה"ר בקלי' נגה. אשר זה כוונת לידת האדם בעה"ז, והבן זה. והנה ע"י המצוות, מבררת אותן החלקים שנפגמו, ונפלו שם.... 

			וכמעט רוב בני האדם לא ימלטו מלהתגלגל בגלגולים אלה. והטעם הוא, כי אינו יכול לקבל ענשו, עד שיהיה מוגשם בגוף ונפש, ואז סובל בהתגלגלו שם סובל... ועי"כ מתכפרים עוונותיו.35 

			כלומר, האר"י תפס את הגלגול כחוק שחל כמעט על כל בני האדם; כאמצעי היותר מובהק לתיקון; וכהזדמנות לכפר על עוונות באמצעות הענישה והסבל הנלווים לגלגול. 

			שושלות הגלגולים

			הרעיון באשר לגלגולה של נשמה מסוימת פעם אחר פעם לעיתים אף בתפקיד דומה לצורך השלמה, למידה ותיקון, מצא את ביטויו אצל המקובלים אשר פירשו את הספרות הקנונית היהודית בדרך הגלגול, ומצאו זיקות בין דמויות קבליות שונות, לבין דמויות מקראיות ותנאיות, והציגו את הקשרים ביניהן כקשרים של גלגול. במילים אחרות נשמה אחת מסוימת התגלגלה פעם אחר פעם בדמויות המתוארות בספרות הקנונית היהודית אשר מילאו תפקידים שונים ולפעמים דומים, על מנת להשלים את אשר קלקלו בגלגולם הקודם.36 הופעתן המחודשת חצתה את המאות ושבה כל אימת שהנסיבות תאמו למטרת התיקון. כלומר, הם מתארים את השושלות של נשמות מסוימות, השבות שוב ושוב בגלגול ומתגלמות באנשים שונים בתקופות שונות. מיתוס זה של הנשמות השבות ומתגלגלות דרך ההיסטוריה בשושלות בא לידי ביטוי מהותי ונרחב בקבלת האר"י. מקורן של רוב הנשמות, לפי האר"י, משני הארכיטיפים של הנשמות אשר הנחיל אדם הראשון לבניו: זה של קין והאחר של הבל.37 האר"י מונה רשימה ארוכה ומפורטת של דמויות מקראיות, תנאיות, אמוראיות ואחרות משורש נשמתו של קין, ומשורש נשמתו של הבל,38 וכפי שנלמד הוא ידע ליחס את שורש נשמתו של הרח"ו בכל אחד מגלגוליו לאחד משני הארכיטיפים הללו. 

			מפגשים חוזרים בין נשמות 

			לבד מגלגולן החוזר של דמויות מקראיות ותנאיות היסטוריות, השבות ומתגלגלות מסיבות שונות, מוצאים אנו אף את רעיון המפגשים החוזרים ונשנים בין נשמות אשר שוררת ביניהן קרבה משפחתית והיסטורית. דמויות אלה שבות ומתגלגלות בגלגול משותף, לעיתים בחילופי תפקידים למטרות שונות. בכתביו של הרח"ו נידון נושא המפגשים החוזרים בין נשמות בהרחבה. האר"י, כפי שמלמדים הכתבים,39 מזוהה היה בתודעתו עם משה רבינו ורמז פעמים מזומנות על היותו ניצוץ מנשמתו.40 כך דרך משל נפגש משה — הוא הבל — בבחינת הרע שבקין כל חייו. הוא פוגש בו בדמותו של המצרי אשר נקרה בדרכו בשדה.41 הוא שב ופוגש בקין המתגלם אף בערב רב עמם הוא מתעמת לאורך השנים במדבר.42 והוא פוגש שוב ושוב את קין בדמותו של קרח בן יצהר אשר השתרש מצד הרע של קין,43 את דותן ואבירם עליהם מסופר כי מרדו במשה רבינו.44 

			לרשימת המפגשים שהזכרנו לעיל יש להוסיף אף את מיתוס החבורות אשר נקשרו בתודעתם של המקובלים כשבות ומתגלגלות יחד בהלוך העיתים. האחת של מלכי אדום המתגלגלים בעשרת אחיו של יוסף,45 והשבים ונפגשים כעשרת הרוגי המלכות. מקורה של חבורת נשמות אלו בספירת הדין. השנייה היא חבורתו של הרשב"י באידרא, ששבה ומתגלגלת בחבורתו של האר"י. מקורן של אלה בספירת חסד. כאן מדובר בחבורות שלמות, אותן נשמות השבות וחוזרות בתקופות שונות, וממלאות תפקידי שליחות לאומיים ומשיחיים.46 

			הקארמה 

			בקבלה קיימת תפיסה בסיסית המניחה את הימצאותו של מנהיג בעל תודעה, רצון, כוונה וכוח אשר מנהיג את העולם על פי בחירתו. למנהיג זה עומדות דרכים שונות לנהג את עולמו. אחת מהנהגותיו של הקב"ה היא הקארמה במשמעה היהודית הקבלית. המונח 'קארמה' שאוב כידוע מדתות המזרח. משמעותה המילולית של המלה 'קארמה' בסנסקריט היא 'פעולה' או 'פעולה ותגובה'.47 הדינמיקה המונחת בבסיס תורת הקארמה תופסת כל פעולה, מחשבה ורגש כמונעים על ידי הבחירה של האדם או הכוונה שהוא מכוון בין במודע ובין שלא במודע. כוונה זו מהווה סיבה, שבצדה מסובב. דינמיקה זו מעוררת תגובה שווה או קוטבית.48 תגובה זו מכתיבה התניות שונות כמו גם את הישנותם של אירועים ושל דפוסים. הקארמה היא אף התורשה הנפשית והרוחנית (הטובה או הגרועה) הנצברת ממעשים קודמים בחיים האלה או בחיים אחרים.49 ההיבט היותר משמעותי של הקארמה על פי התפיסה המזרחית הוא היותה אדוקה לדוקטרינת הגלגול או 'הלידה מחדש' באופן שהגלגול החדש הוא תלוי הקארמה של הגלגולים הקודמים. אשר על כן הדיון בגלגול ממילא מובן משיק לדיון בקארמה ולהפך. אחת מהשקפות היסוד ביהדות מניחה כי קיים קשר סיבתי ברור בין מעשיו של אדם לבין תוצאותיהם. מכאן שהגמול על מעשיו של אדם משתלם בתואם עם אותה השקפת יסוד. לאמור, מעשים טובים זוכים לשכר, בעוד חטאים ועוונות מחוייבים בעונשים. השקפת יסוד זו המושתתת על עיקרון הסיבתיות נמצאת עוד מקדמת דנא, בתנ"ך, בספרות חז"ל ובמדרשים. במילים אחרות, רעיון הקארמה אכן מצוי בהגות היהודית. אלא שאת משמעם של המושגים הנושנים הנרדפים כמו 'שכר ועונש', 'גמול', 'חובות וזכויות' ו'מידה כנגד מידה', אשר מבטאים כולם את הקשר בין המעשה לתוצאה, הרחיבו המקובלים מעבר למשמעותם המקראית והרבנית מדרשית והחילו אותם על רעיון הגלגול. 

			קארמה שלילית

			הבחירה החופשית העומדת לו לאדם ללכת בדרך הישר או לעקם את דרכיו יוצרת מטבע הדברים קארמה אינדיבידואלית חיובית או שלילית אשר עשויה למצוא את ביטויה בעודו בחיים. אולם כאמור חידושם של המקובלים בכל הנוגע לרעיון הקארמה היה הרחבת החלתו מעבר לחייו של אדם בפרק חיים מסוים וקשירתו לחוקיותו של רעיון הגלגול. על פי תפיסה זו עשוי העונש בגין מעשיו הקלוקלים של אדם בגלגול כלשהו להתמהמה מסיבה עלומה כלשהי ולבוא לידי מיצויו רק בגלגול מאוחר יותר. לאורה של תפיסה זאת יכלו המקובלים להציע פרשנות קבלית חדשה לאירועים ולהתרחשויות שנגעו לדמויות מקראיות וחז"ליות שונות. לאורה הם אף יכלו ליישב שאלות מציקות משכבר שעמדו בחלל עולמה של היהדות כגון שאלת צדיק ורע לו. או שאלת מותם של העוללים בינקותם.50 הענישה הקארמתית הכרוכה בגלגולים הבאים, מבטאת את ההבדל המעמדי בין נשמת הגבר היהודי לנשמת האישה כפי שנתפס על ידי המקובלים. היא מתבטאת אף במידתיות. היא באה לידי ביטוי גם בירידת מדרגה של הנפש. אם בגלגול של זכר בנקבה, אם בגלגול של יהודי בגוי או בהוויות נמוכות יותר כגון הגלגול בבעלי חיים, בצמחים ובדומם. כי, כך לפי האר"י, 'בהתגלגלו שם, סובל ומרגיש הצער ההוא, ועי"כ מתכפרים עונותיו'.51 ובמילים אחרות הירידה למיניה היא גם ענישה ומירוק עוונות ומחיקת הקארמה השלילית שממנה יש רק עלייה.52 

			קארמה שלילית ודפוסים חוזרים של אותה נשמה

			אחת מהופעותיה של הקארמה באה לידי ביטוי כאמור בדפוסים שחוזרים על עצמם בגלגולים עוקבים. הדפוס מצביע בה בעת על הסיבתיות וגם על התיקון המתבקש. כלומר, קארמה שלילית צריכה מטבע הדברים לבוא על תיקונה, 'כי בהכרח העון צריך להמחק' כמאמרו של האר".53 ובמילים אחרות עצם ההתעמתות עם הדפוס החוזר הוא מהלך אשר מהווה הזדמנות הולמת ומדויקת ליישוב אותו חוב המשוקע בדפוס אם באמצעות תיקון ואם באמצעות מחיקת הקארמה השלילית לאלתר. ומשנקרת לאדם ההזדמנות לתקן את הדפוס השלילי בגלגול כלשהו, או אז עומדת בפניו הבחירה באם לתקן או להחמיץ את ההזדמנות ולחזור ולקלקל. 

			כך דרך משל למערכת היחסים הקארמתית בין הבל לקין אחיו יש כמה וכמה מופעים בחייו של משה שהוא הבל, משמע הוא שב ופוגש בקין פעמים אחדות.54 האיש המצרי הוא בחינת הרע שבקין. גם הוא מבקש לו אשת איש, היא שלומית בת דברי, וגם הוא ביקש להרוג את בעלה (הוא הבל) לולא הקדימו משה והרגו. ומדברי פרשנותו של בעל התיקונים, לא רק הנסיבות זהות בשני המפגשים, אלא גם הרקע — השדה — בו התרחשו.55 מה שמלמד כי ההזדמנות שמעמיד הקב"ה לאדם להיתקן, מתוזמנת, כלומר ממתינה לרגע ההולם ולתנאים המתאימים.56 תיקונו של הדפוס הקארמתי השלילי הוא בעיקרו של דבר על דרך היפוכו של אותו דפוס. דוגמא מאלפת לתיקון שכזה הוא דרך משל מעמד הסנה אשר מקָרה למשה רבינו, שהיה כידוע גלגולו של הבל,57 את ההזדמנות לתקן את חטאו של הבל.

			קארמה שלילית ומפגשים חוזרים בין נשמות

			אחת מהופעותיה המובהקות של הקארמה באה לידי ביטוי במפגשים החוזרים ונשנים של נשמות מסוימות החוזרות ונפגשות בגלגול כלשהו לצורך תיקון או החזרת חוב קארמתי שלילי מן העבר, או לחילופין במפגשים הממשיכים לקלקל. כך אפשר להבחין לאורך ההיסטוריה במפגשים חוזרים של זוגות נשמות או קבוצות נשמה שהם קארמתיים במובן זה שהם נושאים מטען משותף וחולקים היסטוריה משותפת. לעיתים הדמויות השבות מופיעות באותם מפגשים חוזרים בתפקיד שונה כלומר בקונסטלציה משפחתית שונה. יש ופשר המפגש איננו מפורש וניתן רק להסיק על מטרתו. כך גם חלקם של המפגשים הללו נוגעים למשל לזוגות שנועדו זה לזה עוד מבראשית ולאו דווקא חוזרים מסיבות קארמתיות.58 ובנוסף הן שבות ונפגשות בגלגוליהן השונים בנסיבות המזכירות את אירועי העבר.

			את הופעותיה של הקארמה השלילית אפשר לראות בשני סוגי מפגשים: במפגשים חוזרים שליליים ובמפגשים חוזרים מתקנים. כאשר בחינת הרע שבאדם איננה מגלה רצון להיתקן היא תשוב ותופיע בכל כיעורה במפגשים חוזרים שליליים. המפגש המחודש בין נשמותיהם של קין ושל הבל אשר שבות ומתגלגלות יחדיו לאורך הדורות, הוא דוגמא מרתקת למאפיין זה של הקארמה. מירב המפגשים הקארמתיים החוזרים בין קין להבל בהלוך העיתים עליהם מסופר, היו למרבה העניין מפגשים בין משה רבינו, הוא הבל, לבין דמויות שונות שבהן מתגלגלת בחינת הרע של קין. ובהן: האיש המצרי, קרח, דתן ואבירם וכן הערב רב. הנסיבות והרקע המדויקים של אותם מפגשים חוזרים אף הם לרוב דומים. בכל אותם מפגשים ניתנה לבחינת הרע הזדמנות להיתקן, כפי שהראנו לעיל, אולם הבחירה בדפוס הישן או חוסר הרצון להיתקן כפשוטו, גרמו שההזדמנות הוחמצה.

			לעומת זאת מפגש קארמתי שלילי מן העבר עשוי לחזור ולהיתקן בגלגול מאוחר יותר. על מפגש נשמות שכזה למדנו מספר שבחי האר"י ומאגרותיו של ר' שלומל. הסיפור עוסק במפגש בין תלמיד חכם פלוני לבין אשה יפת תואר ומופלגת בעושרה בעיר פלונית אליה שם הצעיר את פעמיו. הוא לוקח אותה לאשה והיא מכניסה לו נדוניא וממון רב. האר"י ראה בעיני רוחו שתלך אישה זו לעולמה לאחר ששה חודשים ותוריש לו מכל הונה רק שש מאות זהובים. את פשר אירועים אלה הסביר האר"י על רקע הקארמה המשותפת ביניהם. וכך נכתב:59 

			יש לך לדעת שפעם אחת בגלגול אחר היתה אשה זאת איש כמוך, והיית שותף עמו כמו ששה חדשים, ובאותם ששה חדשים ציער לך בחברתו, ואחר כך הוליך אותך בערכאות של גוים והפסידך שש מאות זהובים, לכן כנגד ששה חדשים שציערך תתענג בה ששה חדשים, ואחר כך תירש השש מאות זהובים שהפסידך, ולא יותר, וכן אירע. 

			הרי שמפגש מחודש זה מתרחש על מנת לסיים את אותה קארמה שלילית, להשיב את החוב הכספי ולפצות את אותו תלמיד חכם על הצער שגרם לו אותו שותף בעבר. עונשו של האיש היה שירד מדרגה והתגלגל בנקבה.60 תיקון אותה הקארמה נעשה על פי אותו עיקרון של מידה כנגד מידה. ששה חודשים של סבל, תוקנו על ידי ששה חודשים של עונג. ושש מאות הזהובים שהפסיד בגינו באותו גלגול, הושבו בגלגולו זה. 

			קארמה חיובית 

			ה'דארמה' אצל דתות המזרח היא מונח עתיר משמעויות. לפי אחת מהן הדארמה היא היפוכה של הקארמה השלילית. ככזאת משמעותה המילולית בסנסקריט היא אתיקה, חוק מוסרי ודתי, כלומר אורח חיים ומחשבה מוסריים המקנים לאדם יושרה ומעלות מוסריות.61 מכאן שהדארמה בהקשר זה היא חיים ומחשבה מוסריים המקנים לאדם יושרה ומעלות מוסריות. מכאן שהדארמה בהקשר זה היא הקארמה החיובית שצבר אדם במהלך גלגוליו.62 במילים אחרות הדארמה היא סך נכסיו הרוחניים: מעלותיו, כישרונותיו, אצילות הנפש ותעצומות הנפש ש'הרוויח' בגלגוליו השונים. בכללם נמנות אף מערכות יחסים המתאפיינות בכבוד, בקבלה ובאמון הדדיים. הדארמה עשויה להשפיע על גלגולו הנוכחי של האדם, כלומר גמולו עשוי להשתלם עוד בחייו, או הוא עשוי להשתלם מאוחר יותר בגלגולים אחרים.63 גם המקובלים, כפי שנלמד, עסקו בנושא יצירת הקארמה החיובית ולא רק בצבירת ובתיקון הקארמה השלילית. המצוות ומדות המוסר עליהן יקפיד האדם, היגיעה שלו בלימוד התורה וחכמת הסוד ותיקון נפשו יקנו לו זכויות או קארמה חיובית. זו, לפי האר"י, תישמר לו ותעמוד לזכותו הן בגלגול הזה והן בגלגול הבא.64 קארמה חיובית באה לידי ביטוי תמיד בשכר, אם באותו גלגול ואם בגלגולים הבאים, והיא באה לידי ביטוי במפגשים החוזרים המיטיבים בין נשמות אשר שבו והתגלגלו יחדיו שלא למטרות תיקון הנפש אלא למטרות עזרה, התפתחות וצמיחה הדדיים. 

			כאמור לקארמה החיובית כמה וכמה מופעים: קארמה חיובית בגינה משולם שכרה באותו גלגול בו נוצרה, ולחילופין קארמה חיובית ששכרה משולם בגלגולים עתידיים. כך דרך משל סיפור המפגש בין בועז לרות מתאר קארמה חיובית שנרקמה בין צדיק65 אשר בא לסייע לצדקת לקיים את מצוות הייבום.66 לפי הזוהר החדש בועז הוא צדיק יסוד עולם שממנו נשתל זרעו של דוד המלך.67 בועז, לפי בעל זוהר החדש, התגלה כצדיק גיבור משכבש את יצרו כל אותו הליל. שכרו היה שמזרעו יצא דוד המלך. רות, לפי הספרות הזהרית, הייתה גלגול של תמר. שתיהן נתפסו כצדיקות שותפות לאותו גורל, של עשיית חסד עם נשמות בעליהן והעמדת זרע ליהודה.68 רות מייצגת, כך לפי זהר החדש, את השכינה, את המלכות, את השושנה בין החוחים,69 את הצדקת שבאה להתגייר ברוב ענוותנותה וצניעותה70 ושעשתה חסד עם בעלה המת ותיקנה את חטאו. אשר על כן זכתה לשכרה בעולם הזה ובעולם הבא:71 

			רבי נחמיה אמר (מ"א ב יט) וישם כסא לאם המלך, זו רות המואביה, זכתה וראתה למלך שלמה על כסאו, כשם שלבה היה שלם, כך השלים ימיה ושנותיה, הדא הוא דכתיב, ותהי משכורתך שלמה, שלמה כתיב, וקרינן שלימה, מלמד, שראתה לשלמה על כסאו, וראתה שכרה בעולם הזה ובעולם הבא. 

			סיפורה של רות, יש לומר, הוא דוגמא יוצאת דופן. 

			מעשי צדקה ככלל עשויים לזכות את עושיהם בשכר באותו גלגול המופיע בצורת עיבורים חשובים של צדיקים. כזה הוא המעשה שסיפר ר' שלומל באגרתו הראשונה. על פי אותו תיעוד זכה ר' שמואל אוזידא, מתלמידיו של האר"י, לעיבור של ר' פנחס בן יאיר בגין מצוות צדקה שעשה באותו היום.72 וכך באר האר"י לרח"ו את פשר הענין:73 

			חייך לא מפני זה הבחור קמתי, ולא לזה הבחור אמרתי ברוך הבא, אלא לרבי פנחס בן יאיר כבדתי, שנכנס עמו מעל ראשו, שנשמתו נתלבשה בזה הבחור היום, מפני שעשה היום מצוה שנהג רבי פנחס בן יאיר לקיימה תמיד, ועל כן נתעברה בו נשמתו... כי תיכף כשעולה במחשבת האדם לעשות איזה מצוה גדולה, תיכף באה נשמה של צדיק אחד מאותו העולם שנהג בזמנו לרדוף אחר אותה המצוה, ומתעבר בו, ובזה יש כח בידי האדם לקיימה כהלכתה. 

			נראה אפוא כי הקארמה החיובית בגינה משולם השכר באותו גלגול בו היא נוצרה, הוא שכר בתמורה לקיום מצוות התורה, או כתמורה על עבודה תיאורגית. יוצא דופן הוא הרח"ו אשר זכה לבת זוגו האמתית כתוצאה מיגיעה ומאמץ אישי לתקן את בחינת הנפש שלו. 

			ואילו הקארמה החיובית המשתלמת בגלגול עתידי משתקפת דרך משל בדיונו של בעל הזוהר במצוות העמדת בנים שהיא כידוע המצווה הראשונה במעלה בתורה. באחד מדיוניו בנושא דן בעל הזוהר בזכות שנזקפת למי שנשא אישה והשתדל בכל כחו במילוי המצוה אך לא עלה בידו. זכות היוצרת קארמה חיובית:74 בעל הזוהר מניח שהקב"ה איננו מקפח שכרן של הבריות. שדבר לא נעלם מעיניו. ובנגוד למי שלא רצה לשאת אישה ונדחה מעל פניו, מי שנשא אישה והשתדל במילוי המצווה, גם אם לא עלה בידיו, יזכה ויתגלגל גלגול נוסף עם אותה אישה, ישא אותה בשנית ובאם יתקנו מעשיהם, יזכו להעמיד בנים. הגם שהאישה איננה מצווה על פריה ורביה ועל כן אף לא מתגלגלת על מנת להעמיד בנים, גלגול חוזר משותף זה הוא גלגול קארמתי חיובי שנוצר בזכות מעשיו של האיש. 

			לעיל נוכחנו שממאפייניה של הירידה שלעולם קדמה לה קארמה שלילית. אשר על כן הירידה היא לעולם עונש. מאידך גיסא העלייה היא לעולם תשלום שכר על קארמה חיובית ואין הכרח שקדמה לה קארמה שלילית. שלא כמו בירידה, העלייה תתרחש אך ורק בתוך ההוויה האנושית. בממלכת האדם אישה יכולה להתגלגל לזכר בגין מעשה טוב ומבלי שהייתה בהכרח קודם לכן זכר שהתגלגל בנקבה. בממלכת האדם גוי שהופך ליהודי חוזר לשורשו, או שהיה גוי מוחלט שעלה לדרגת יהודי. 

			מפגשים חוזרים בין האר"י ורח"ו בהלוך העתים

			קארמה חיובית75 מופיעה בין היתר בגלגולים חוזרים משותפים שחולקות שתי נשמות שונות. מפגשים חוזרים שכאלה מטבעם שהם מיטיבים עם שני הצדדים, עוזרים לשניהם או תורמים להתפתחותם. דוגמא מרתקת לקארמה חיובית שנרקמה לאורך כמה גלגולים משותפים מהעבר הרחוק מצאנו במערכת היחסים המיוחדת שחלקו האר"י ותלמידו ר' חיים ויטאל במאה הט"ז בצפת. האר"י ותלמידו המובהק ר' חיים ויטאל חלקו יחד גלגולים משותפים כפי שנראה להלן, דרכם משתקפים סיבותיו ותכליתו של המפגש הדרמטי המחודש ביניהם במאה הט"ז. שלשלת גלגולים זו היא דוגמה מאלפת למפגשים חוזרים מיטיבים שלא נועדו לשם תיקון העבר. נראה כי מפגשים קדומים אלה, מתקופת התנאים והאמוראים, ואופיים של התפקידים שמילאו שניהם באותם גלגולים קשורים בחוט קארמתי משותף אשר שוזר וקושר ביניהם. על אותה שלשלת גלגולים משותפים שחוו האר"י והרח"ו למדנו מרמזים שונים שמצויים בכתביו של רח"ו, בספר שבחי האר"י ובאיגרותיו של ר' שלומל.76 

			אולם יש לומר כי נראה שנושא המפגשים המשותפים הללו בגלגולים קודמים היה בעיני האר"י אזוטרי במובהק. אשר על כן הוא מעורפל, לא תמיד ברור ולעתים רק מרומז. כלומר, ישנם מפגשים שהאר"י רק רומז עליהם — מגלה טפח ומכסה טפחים רבים. יש מפגש שעליו אנו למדים מתגובתו הסתומה לשאלותיו של רח"ו, וישנם מפגשים שעליהם נרמז בדרכים עקיפות. במקרים מסוימים צריך לנסות לפענח ולפרש את הרמזים המעטים שפיזר האר"י. עוד למדנו כי מפגשים אלו היו מפגשים חוזרים בין שני הארכיטיפים של הנשמות אשר הנחיל אדם הראשון לבניו: האחד של קין והאחר של הבל.77 כלומר, במפגשים חוזרים אלו מופיעים קין והבל בחילופי תפקידים. 

			גלגולים משותפים של האר"י ורח"ו מתקופת התנאים

			רבן גמליאל ורבן יוחנן בן זכאי

			האר"י והרח"ו שבוּ והתגלגלו יחדיו באותם דורות של תנאים ובהיפוך תפקידים. המפגש ביניהם לעולם לא היה אקראי ואִפשר להם לסייע זה לזה בהתפתחותם. באחד מתיעודיו בספר החזיונות כתב הרח"ו את הדברים המפורשים הבאים בעקבות שאלת חלום ששאל: 'מי היה גלגולי קודם אלי?' וכך כתב: 

			וארא מורי ז"ל, ויחזק בזרועי ויאמר לי: הנה איש הבחור יפה תואר הלזה העומד אצלנו הוא גיסי בעל אחותי, ואתה היית רבו [...] ואיקץ. ואחשוב בלבי, כי מורי ז"ל הוא רבן גמליאל והוא גיסו של ר' אליעזר תלמיד רבן יוחנן בן זכאי [הוא הרח"ו] והלכתי למורי וספרתי לו הכל. ויאמר לי: זה הוא התעוררות עליון בלי ספק. אך איני רוצה לגלות לך פי' דברים אלו, לפי שאיני רוצה שתדע גלגול נשמתי מי היא.78 

			הרח"ו חלם אפוא על מפגש משולש בין האר"י, אשר הופיע כרבן גמליאל, רבן יוחנן בן זכאי הוא הרח"ו79 וגיסו של רבן גמליאל, הוא ר' אליעזר תלמידו של רבן יוחנן בן זכאי. האר"י איננו מכחיש את הידיעה. הוא מטעים שהיא סימן שרח"ו זכה ל'התעוררות עליון בלי ספק'. אולם הוא מסרב לגלות לרח"ו את פירוש הדברים, משום שלא רצה שידע 'גלגול נשמתי מי היא'. אשר על כן, במפגש זה היה האר"י (רבן גמליאל) תלמידו של הרח"ו (רבן יוחנן בן זכאי).80 זאת ועוד. מרשימת הנשמות המשתרשות מקין ומהבל, המצויה בשער הגלגולים,81 התברר כי הן רבן גמליאל, הן רבי יוחנן בן זכאי משתרשים מקין. מפגש זה הוא אפוא מפגש של קין עם קין. 

			רשב"י ותלמידו

			על מפגש נוסף אשר התרחש בעבר בין האר"י לרח"ו בתקופת התנאים מסופר בספר שבחי האר"י ובשער הגלגולים, הוא המפגש בין הרשב"י לאחד מתלמידיו.82 על זיקתו העמוקה של האר"י לרשב"י למדנו מכמה וכמה רמזים, אולם לא דברים מפורשים. נראה כי הזדהותו העמוקה של האר"י עם דמותו של הרשב"י החלה עוד בשנות התבודדותו במצרים, עת שינן ולמד את ספר הזוהר אשר האמין כי הרשב"י חיברו. ספרות השבחים מתעדת כי היה מעיין 'בטרחא גדולה' ומכוון לדעתו של הרשב"י שעה שהיה לומד.83 אף את הציווי לעלות לארץ ישראל קיבל האר"י, על פי אחת הגרסאות, מאת המתיבתא של הרשב"י.84 אמנם למדנו כי האר"י כדרכו אינו מדבר מפורשות על זיקתו לרשב"י, אך זו נלמדת או נרמזת בעיקר מעצם שחזורה של האדרא רבא, מן המסרים שקיבל ומאורחותיו.85 אף על המפגש בין הרשב"י לתלמידו אין האר"י מדבר מפורשות, אולם הוא נרמז משתי גרסאות מעניינות של שחזורה של האדרא רבא, וליתר דיוק ממיקומו של רח"ו באותו מעמד. שתי הגרסאות נוגעות להיותו של הרח"ו, לפי האר"י, בין היתר משתרש מאחד מתלמידי הרשב"י שנמצאו באדרא רבא. באחת משיחותיו של האר"י עם הרח"ו, הוא שב ומונה בפניו את כל הנשמות משורש קין שמהן התגלגל, ובכללן אחד מחברי הרשב"י שבאדרא רבא:86 'ואמר לי מורי ז"ל, כי אחד מחברי רשב"י, שנמצאו באדרא רבא שהוא מן השרש של נפשי, ולא רצה לגלותו אז, וגם לא רצה לפרש הטעם'.87

			בשיחה זו רומז אפוא האר"י כי אותו תלמיד אנונימי שממנו התגלגל רח"ו משתרש מקין. אולם האר"י איננו חושף בפני הרח"ו את זהותו של אותו חבר בצורה מפורשת.88 על פי הגרסה האחת, שמצויה בשער הגלגולים, מתיישב הרח"ו 'מבלי דעת' במקומו של ר' אבא 'בבקעה הדרומית'. רק בדיעבד מגלה לו האר"י כי המקום שבו התיישב היה מקומו של ר' אבא, הלוא הוא תלמידו וסופרו הנודע של הרשב"י.89 הרח"ו הסיק כי האר"י זיהה את תלמידו וסופרו משכבר הימים מגולגל בו. ואמנם על הזדהותו של הרח"ו עם דמותו של ר' אבא מלמדות המובאות הבאות. וכך למשל כתב הרח"ו על דמותו של ר' אבא בהקדמתו על שער ההקדמות:

			כי בעת פטירתו [של הרשב"י] בריש אדרת האזינו, לא ניתן רשות, לשום אחד מאותם שבעה עיני ה', העומדים אז אצלו, לכתוב סתרי הזוהר, אלא לר' אבא, כנזכר שם: וכך אסדרנא לכו, ר' אבא יכתוב, ור' אלעזר ברי ילעי, ושאר חברייא ירחשין בלבהון [...] ואין ספק, כי לולי שרשב"י, הכיר וידע ברוח קדשו, כי ר' אבא היה חכם גדול, ויודע להלביש ולהעלים הדברים, דרך חידה ורמז, שלא יבינו אפי' חכמי הדור ההוא, לא היה מצוהו שיכתוב [...] ולכן צוה [הרשב"י] לר' אבא לכתוב ספר הזוהר בדרך העלם. להיותו מוצנע למשמרת, עד דרא בתראה קריב ליומיה מלכא משיחא.90

			נראה מכאן כי כישרון כתיבתו של ר' אבא ובעיקר הכתיבה בין השורות על דרך הרמז והסמל, המלמדים על חוכמה רבה ועל היכולת לרדת לעומקם של הדברים ולהבינם לאשורם, זיכוהו בהכרתו של הרשב"י ובהרשאה הבלעדית לכתוב את סתרי הזוהר שלימדם לתלמידיו. דברים דומים במאד כתב הרח"ו על עצמו באותו מקום ממש. וזו לשונו:91

			ולכן אני הכותב הצעיר חיים וויטאל, רציתי לזכות את הרבים בהעלם נמרץ, והמשכילים יבינו [...] וכל אשר תמצא כתוב איזה קונטרסים על שמו ז"ל [של האר"י], ויהיה מנגד מה שכתבתי בספר הזה, טעות גמור הוא, כי לא הבינו דבריו... כי שום א' מהשומעים את דברי קודשו, לא ירדו לעומק דבריו וכוונתו, ולא הבינום בלי שום ספק92

			חיזוק לדברים אפשר למצוא פעמים אחדות בדבריו ובצוואתו של האר"י, אשר אף אוסרת על החברים, לבד מן הרח"ו, לא רק לכתוב אלא גם לעסוק ככלל בחכמת הקבלה. וכך ציווה: 

			תאמר לחברים משמי, שמהיום והלאה לא יתעסקו כלל בחכמה זו שלמדתים, כי לא הבינו אותה כראוי, ויבאו ח"ו לידי כפירה ואבוד נפש, ואמנם הרח"ו לבדו יעסוק בה לבדו בלחישה בסתר.93

			אף באיגרתו הראשונה מאשש ר"ש שלומל את אותם הדברים.94 ניתן להסיק מכאן להבנתי על זיקתו העזה של הרח"ו לר' אבא ועל הזדהותו עמו, שלא לומר על גלגול ממש כפי שנרמז מפיו של האר"י.95 

			על פי הגרסה השנייה של שחזור האדרא רבא, המצויה בספרות השבחים,96 היוזמה להושבת החברים במקומותיהם מצד האר"י באה. כלומר, בעוד על פי הגרסה הראשונה התיישב הרח"ו במקומו של ר' אבא 'שלא בידיעה', על פי הגרסה השנייה הושיב האר"י כל אחד מן החברים 'על מקומו הראוי לו כפי נשמתו', הווי אומר במקום שבו ישב באותו מעמד בגלגולו כאחד מתשעת חברי הרשב"י. את ר' חיים ויטאל הושיב במקומו של ר' אלעזר, בנו של הרשב"י שהיה אף תלמידו המובהק. ובכך הופך הקשר הקארמתי בין האר"י לרח"ו לקשר של אב ובן, שאף הוא קשר של מורה ותלמיד ברוח המסורת התנאית, האמוראית והזוהרית.97

			קשר זה עשוי להסביר את פשר הקרבה הרבה ביניהם בגלגולם המשותף במאה הט"ז. למרבה העניין, ר' אלעזר איננו מופיע באף אחת משתי הרשימות המונות את הנשמות המתגלגלות משורשי קין והבל. הוא הדין באשר לר' אבא. ואולם בכל אחת משתי הרשימות מופיע תלמיד אנונימי משל הרשב"י שהיה מחברי האדרא רבא. אלא שאיננו יודעים במי מדובר, בר' אבא או לחלופין בר' אלעזר, הואיל ואיננו יודעים לאשורו למי משתי הרשימות משתייך כל אחד מן התלמידים. ובאשר לרשב"י, כבר נודע כי הוא משתרש מפורשות מהבל ולו על פי אותה רשימה שמית של נשמות. מכאן לא רק שלא ניתן להכריע מי הוא התלמיד המרומז באותו מסר ראשוני שקיבל האר"י, אלא שאף לא ניתן להכריע אם המפגש בין הרשב"י (הוא האר"י) לבין תלמידו זה הוא מפגש בין הבל לקין או בין הבל להבל. אשר על כן המפגש בין האר"י לרח"ו כמפגש בין הרשב"י לתלמידו הוא נושא מרומז מאוד. זאת, הואיל וראשית האר"י לא דיבר במפורש על מפגש זה; שנית האר"י לא דיבר מפורשות על זיקתו לרשב"י. זו נלמדת ונרמזת מאורחותיו; שלישית גם זהותו של התלמיד, שממנו מגולגל הרח"ו, איננה ברורה ומצאנו לה שתי גרסאות. 

			מפגש גלגולים אחר, אף הוא מתקופת התנאים, בין האר"י לרח"ו והקשור לעניות דעתי לנושא הנדון כאן, הוא המפגש בין ר' עקיבא לתלמידו הרשב"י, הגם שלא נידון על ידי האר"י. המפגש בינו לבין הרשב"י (הוא האר"י) בגלגולם המשותף במאה הט"ז הוא למעשה חזרה על אמת היסטורית, שלפיה הרשב"י היה תלמידו של ר' עקיבא.98 משמע, לפנינו שוב מפגש של תלמיד ומורה בהיפוך תפקידים כשהמורה, הוא הרח"ו, משתרש מקין, בעוד התלמיד, הוא האר"י, משתרש מהבל. אלא שהאר"י איננו דן כלל — לא במפורש ולא במרומז — בר' עקיבא במישור האישי של מורה ותלמיד. דיונו בשתי דמויות אלו הוא דיון בדמויות המשתייכות לשתי חבורות שונות ומייצגות אותן ובתפקידיהן כמתקנים.99 

			נראה אפוא כי המפגש בין רבן גמליאל לבין רבן יוחנן בן זכאי, המופיע בחלומו של הרח"ו ואשר האר"י איננו מכחיש, הוא המפגש היותר מפורש מתקופת התנאים. אשר לזיהויו של רח"ו עם ר' אבא, כמובן אין אף גרסה מפורשת משמו של האר"י. היה זה רח"ו שקשר בתודעתו בין דבריו של האר"י באשר להיותו אחד מתלמידיו של הרשב"י באדרא רבא אשר משתרש מקין, לבין הזדהותו העזה עם ר' אבא, תלמידו של הרשב"י. עוד עולה כי המפגשים כולם היו מפגשים של מורה ותלמיד בחילופי תפקידים. בהופעתו כרבן גמליאל היה האר"י תלמיד שהשתרש מקין. בהופעתו כרשב"י המורה והמתקן ובהופעתו כרשב"י, תלמידו של ר' עקיבא, הוא משתרש מהבל. הרח"ו, לעומת זאת, בכל הופעותיו, בין כמורו של האר"י, אם כרבן יוחנן בן זכאי ואם כר' עקיבא, ובין בהופעתו כתלמידו של האר"י במאה הט"ז, משתרש תמיד מקין.

			גלגול משותף מתקופת האמוראים — אביי ור' ביבי

			לימוד הכתבים הובילנו לתובנות מעניינות באשר לגלגול משותף לאר"י ולרח"ו אף מתקופת הדור הרביעי לאמוראי בבל. לבירורו של גלגול זה מוקדשים דברינו להלן. אנו למדים על קשר נשמתי אחר ששורשו בר' עקיבא מאחד מתיעודיו של הרח"ו אשר כתבו מפיו של הר"י באגילייר100 ועניינו דברים שאמר לו האר"י המרמזים לסיבת קרבתו הגדולה לרח"ו. גם במקרה זה דבריו של האר"י מגלים טפח אך מכסים טפחיים. ההתחקות המרתקת אחר רמזיו הובילתנו לתובנות מאלפות. וכך ביאר האר"י: 

			מורי ז"ל הגיד לו, [לר"י באגילייר] על ענין קורבתו של מורי ז"ל עמי, שהטעם היה כי שלושת אותיות אב"י נרמזו בשם עקיבא, ושהם ממטה למעלה, ולא רצה לבאר לי יותר מזה.101 

			שלוש האותיות האחרונות בשמו של עקיבא הנקראות משמאל לימין — אבי — מרמזות, לפי האר"י, לרב ייבא סבא (הוא סבא דמשפטים) ולאביי. וכך הסביר האר"י לרח"ו את פני הדברים:

			וא"ל [ואמר לי], כי אחר הניצוץ של ר' עקיבא, אין קרוב אלי יותר מניצוץ אביי [...] וא"ל, כי אביי הוא רב ייבא סבא עצמו הנזכר בזוהר דמשפטים, ואביי נרמז בר"ת פסוק (איכה ג: 3) "אך "בי "ישוב "יהפוך, ר"ת אביי. ואמר יהפוך ר"ת אל הפוך: ייבא לאביי, וזהו יהפוך. ושאלתי למורי שיבאר לי סבת הפוך זה מה עניינו, ולא רצה לבאר לי.102

			דבריו אלו של האר"י מלמדים על הקשר הנשמתי שקשר בין רבי עקיבא, רב ייבא סבא,103 אביי ורח"ו, כולם משורש קין, כפי שמלמדת הרשימה השמית של הנשמות המגולגלות מקין.104 האר"י מרמז על קשר נשמתי זה באמצעות השיטה הקבלית של היפוך האותיות, משהוא מראה כי השם אביי מגולם בראשי תיבות הפסוק מאיכה ג: אבי"י, שהן אף שלוש האותיות האחרונות של שמו של עקיבא משמאל לימין. וכשהופכים את סדר אותיות שמו של אביי מקבלים את שמו של רב ייבא סבא. משמע, שלושת השמות — עקיבא, רב ייבא ואביי — גלומים בפסוק ומורים על הקשר הנשמתי ביניהם. ואמנם כך כותב הרח"ו באותה הקדמה, כשהוא מונה רשימה של גלגוליו המתייחסים לדבריו אלו של האר"י:

			והנה סדר השרש של נפשי הוא זה: שמואל הנביא, ואחריו חזקיהו מלך יהודא, ואחריו ריב"ז [ר' יוחנן בן זכאי]105 ואחריו ר' עקיבא בן יוסף, ואחריו רב ייבא סבא דמשפטים, ואחריו אביי האמורא הנקרא נחמני, ואחריו אני חיים ויטאל.106

			בהזדמנות אחרת דרש האר"י על הפסוק 'חזה ציון קרית מועדנו עיניך תראינה ירושלים נוה שאנן אהל בל יצען בל יסע יתדותינו לנצח וכל חבליו בל ינתקו' (ישעיה לג: 20) דברים אשר שופכים אור על הסוד שביקש לשמור. וכך נמצא כתוב: 

			גם בענין אביי ורב ביבי בנו, א"ל מורי ז"ל, כי הנה הכתוב אומר (ישעיה ל"ג: 20), חז"ה ציו"ן קרי"ת מועדנו וגו', ואם תחליף מ' של מועדנו ביו"ד בא"ת ב"ש, יהיו ר"ת יצחק [...] גם אביי נרמז בראשי תיבות א"הל ב"ל י"צען י"סע. וגם רב ביבי בנו נרמז בראשי תיבות ב"ל י"צען ב"ל י"סע. ולא רצה מורי ז"ל לגלות לי עוד, תכלית עירוב אלו הדברים בפסוק זה מה עניינם.107

			האר"י רומז אפוא כי בנוסף לשמותיהם של אביי ושל רב ביבי הרמוזים בראשי תיבותיו של הפסוק, הרי במילה 'מועדנו' שבפסוק מסתתר שמו שלו — יצחק — ובלבד שהאות מ' של המילה 'מועדנו' תוחלף באות י' על פי צופן האתב"ש.108 ר' שמואל ויטאל שפך אור על פשר חלקו הראשון של הפסוק כאשר כתב:

			אע"פ שאבא מארי ז"ל הסתיר דבריו במקום הזה, זכורני כי מפה אל פה, יום א' גילה לי, כי בפסוק זה היתה רמוזה, קורבת נשמתו ז"ל, עם נשמת הרב הגדול מורנו זלה"ה. ואמר כי יצחק מדבר על הרב הגדול זלה"ה. ועוד רמזו ז"ל שם אבא מארי בפסוק זה, ח' של "חזה, יו"ד של ציון, יו"ד של קרי"ת, מ' של מועדנו, הוא חיים.109

			הנה אפוא בפסוק כולו התגלו ארבעה שמות: יצחק, אביי, רב ביבי בנו וחיים. ר' חיים ויטאל, כפי שלמדנו, הוא גלגול של אביי שהינו אף גלגולו של ר' ייבא סבא. ויצחק שהוא האר"י אינו אלא גלגולו של רב ביבי, בנו ותלמידו של אביי.110 למדנו אפוא על גלגול נוסף משותף לאר"י ולרח"ו, הפעם מימות האמוראים, שבו הם שבו להתגלם כאב ובן, כמורה ותלמיד. גם ר' ביבי הוא משורש קין, כפי שמורה לנו רשימת השמות הגזורים משני הארכיטיפים של נשמות קין והבל.111 מכאן שבאותו גלגול הופיעו שניהם כמושרשים מקין. 

			על הקשר המרובע הזה של הרח"ו, רב ייבא סבא, אביי והאר"י, הוא רב ביבי, אפשר ללמוד אף מן הכוונות שתיקן האר"י לרח"ו בתפילות של יום א'. וכך ציווה אותו:

			שאכוין בכל ימי השבוע בכל תפלה ותפלה, באלו התנאים והאמוראים והצדיקים שאכתוב עתה, וזה סדרם: יום א' בשחרית, רב ייבא סבא, מנחה, אביי, ערבית, רב ביבי בנו.112 

			תיעוד מעניין נוסף הקושר בין רב ייבא סבא, הרח"ו והאר"י בקשר של תלמיד ומורה נמצא אף הוא בשער הגלגולים, שם מתואר שבאחד מלילות מוצאי שבת ייחד הרח"ו ייחוד מכתיבת מורו, ולאחר חצות זכה, כפי שצפה לו האר"י, להתגלותו של ר' ייבא סבא. אז הזהירו רב ייבא סבא לייחד אותו ייחוד שלוש פעמים ביום ובזה, אמר, ישיג רח"ו כל מה שיחפוץ. נראה כי הרח"ו לא הקפיד למלא אחר הוראותיו של ר' ייבא סבא ובליל שני חזר לייחד אחר חצות. גם אז זכה להופעתו של ר' ייבא סבא, אשר הוכיחו. וזה היה דברו אליו: 

			ולמה לא יחדת היחוד ההוא כמו שציויתיך לעשותו שלשה פעמים בכל יום כנז"ל [כנזכר לעיל], כי בזה תשיג השגה שלימה לאין קץ, ולך לך אצל רבך ה"ר יצחק אשכנזי, ואמור לו שילמדך איך תעשהו בשלשה זמנים הנז', ואמור לו שידבר עמי, ואני אלמדהו לו, והוא ילמדהו לך.113 

			משלא הקפיד הרח"ו למלא אחר הוראותיו של רב ייבא סבא, הוא החליט לפנות לאר"י כדי שילמד את רח"ו. כלומר רב ייבא סבא, שהרח"ו הוא גלגולו, בא ללמד את האר"י על מנת שילמד את הרח"ו. וכך שב ומופיע אותו קשר עבות של מורה ותלמיד בהיפוך תפקידים.

			הנה כי כן, גם במפגש בין האר"י לרח"ו מתקופת האמוראים שבה ועולה נטייתו של האר"י להמעיט בדיבור על עצמו ולהסתיר את זהותו לאשורה, כשהוא מסתפק בפיזור רמזים עלומים במקומות שונים המצריכים עיון. גם בגלגולם זה שבים האר"י והרח"ו ומופיעים כמורה ותלמיד, אב ובן, ושניהם משורש קין.

			מפגש עלום בין מורה לתלמיד

			לפי ספר שבחי האר"י, קיבל האר"י בעודו במצרים מסר או הארה מן המתיבתא דרשב"י שממנו למדנו לראשונה על גלגול משותף שלו ושל הרח"ו. וכך נמצא מתועד בספרות השבחים באותו ציווי שקיבל האר"י עוד בהיותו במצרים לעלות לצפת ולמשוח את הרח"ו תחתיו: 

			עד שבלילה אחד, בישיבה של הרשב"י אמרו לו [...] ואת החכם כמהר"ר חיים ויטאל תמשח לנביא וחכם תחתיך[...] וגם שאתה תלמידו מגלגול אחר, והרבה תורה לימד לך, וצריך אתה לשלם לו שכרו וללמדו כל רזין עילאין שאתה שומע.114

			מן המסר הזה הוברר אפוא לאר"י כי בעבר כלשהו היה הוא עצמו תלמידו של הרח"ו. את החוב הזה היה עליו להשיב בגלגולו במאה הט"ז. אשר על כן, המפגש המחודש ביניהם התרחש בהיפוך תפקידים. אולם גלגול זה, כפי שנוכחנו, הוא רק חוליה אחת באותה שלשלת קארמתית של גלגולים אשר קשרה בין האר"י לרח"ו. על אותם גלגולים הוא מרמז לרח"ו בהזדמנויות שונות, שבהן הוא מסביר לו את פשר הקרבה הגדולה השוררת ביניהם, את ייעודו של כל אחד מהם ואת ייעודו ככלל של אותו גלגול משותף במאה הט"ז. כך, דרך משל, רומז האר"י לרח"ו יום אחד על אחד מאותם גלגולים באומרו:

			שנשמתו הוא מסייעתני מאד, וכמעט שהוא מתעבר בי. וא"ל כי יש לי קורבה עמו, ובפרט כי בפעם אחרת גלגול אחר, הייתי תלמידו ג"כ כמו עתה ושאדבק עמו תמיד במחשבתי, ויועיל לי מאד.115

			אולם האר"י, כדרכו, איננו מסביר מי היה באותו גלגול כמורה ומי היה הרח"ו תלמידו באותם ימים. מן המסרים העלומים הללו עולות אפשרויות מספר. אפשר והכוונה אכן למפגש בין רבן גמליאל לרבן יוחנן בן זכאי, כלומר שהאר"י אכן ידע שהיה גלגולו של רבן גמליאל, תלמידו של רבן יוחנן בן זכאי, הוא הרח"ו, אך העדיף להחשות וטעמו עמו. מכאן שלכך כיוון אותו מסר ראשוני שקיבל בעודו במצרים. לחלופין אפשר והכוונה לאביי ובנו רב ביבי. ואולי מדברים מסרים אלו בזוג עלום אחר שעליו אין בידינו ולו קצה חוט. אפשר וניתן להסיק שמסר זה כיוון לסך אותה ביוגרפיה רוחנית שבה שבו האר"י ורח"ו התגלמו כתלמיד ומורה פעמים אחדות, ואפשר ושאלה זו היא מכלל אותם סודות שתכליתם שלא נדע.

			הניסיון לאפיין את המפגשים החוזרים בין האר"י לרח"ו בגלגולים שונים שחלקם משוקעים באזכורים מפורשים, בעוד חלקם רק מרומזים, העלה כמה תובנות מרתקות. נראה כי אותה קארמה רוחנית חיובית המשותפת לאר"י ולרח"ו, אשר חוזרת על עצמה בהיפוך תפקידים בתקופות התנאים והאמוראים, היא של מורה ותלמיד בחילופי תפקידים, או של אב ובן. למדנו כי בהופעותיו של האר"י כתלמיד וכבן הוא משתרש מקין. אשר על כן המפגש בין רבן גמליאל (הוא האר"י) לרבן יוחנן בן זכאי (הוא הרח"ו) הוא מפגש של שתי דמויות ששורשן מקין. כזה הוא אף המפגש בין אביי (הוא הרח"ו) ור' ביבי (הוא האר"י). גם הם שניהם משתרשים מקין. ואילו בהופעותיו של האר"י כמורה וכאב הוא משתרש מהבל. מכאן שהמפגש בין רשב"י (הוא האר"י) לר' אבא (הוא הרח"ו) או, לחלופין, המפגש בין רשב"י לר' אלעזר (הוא הרח"ו על פי הגרסה השנייה) הוא מפגש או של מורה ותלמיד שכותב או של מורה ותלמיד שהוא גם בן. כלומר, הוא מפגש של הבל עם קין116 או של הבל עם הבל, וזאת על פי מניין הנשמות המשתלשלות מקין ומהבל שמופיעות בהקדמות השונות.

			העולה מן הדברים הוא כי בהופעותיו של האר"י בגלגוליו השונים הוא משתרש פעם מהבל ופעם מקין. הופעותיו של רח"ו אינן משתנות וגלגוליו השונים משתרשים תמיד מקין. עוד נראה כי בכל הופעותיהם המשותפות מפתחים האר"י ורח"ו זה את זה ומסייעים זה לזה. לרוב הופיעו כדמויות גדולות, כריזמטיות ורבות פעלים. הואיל וכל המפגשים הללו היו מפגשים מיטיבים נושאי קארמה חיובית, יש להניח שהיו גלגולים של בחינות הטוב של קין ושל הבל. נראה אפוא לעניות דעתי כי המפגש בין האר"י לרח"ו במאה הט"ז מגלם את סך המפגשים ביניהם בעצם התפקידים שהם ממלאים במפגשם זה. כלומר, אפשר ומפגש אחרון זה הוא שיאה של אותה ביוגרפיה רוחנית משותפת, כשאת החוב הרוחני של היותו בגלגולים קודמים תלמידם של ריב"ז, של ר' עקיבא ושל אביי השיב האר"י בחייו במאה הט"ז כפל כפליים בכל מאודו ונפשו.

			ראשית החניכה והלימוד 

			אחד ממאפייניה של חניכה שהיא מתקדמת בשלבים ותלויה בקצב התפתחותו של התלמיד. כאן אנו באים לדון בשלבי התפתחותו של הרח"ו במהלך חניכתו. תיעודיו המפורטים של הרח"ו וציון התאריכים של שלבי התקדמותו זיכו אותנו החוקרים בעדות אישית נדירה של חניכה על ידי מקובל, אולי היחידה הקיימת במקורותינו במתכונת כה מפורטת.

			'קול ה' על המים' — מאגיה וטקסים על המים

			עם תחילת דרכם המשותפת של האר"י והרח"ו, מתעדת ספרות השבחים, כי היה הרח"ו לומד, בשבתו בין החברים, ושוכח את תלמודו. לפיכך הוליכו האר"י לטבריה והשקהו מבארה של מרים. או אז נתקיים תלמודו.117 בספר אלה תולדות יצחק118 נמצא את גרסתו של הרח"ו המתעד את האירוע, וכך כתב: 

			אני חיים כשבאתי אצל מורי זלה"ה ללמוד חכמה זאת [חכמת האמת] ממנו הלך מורי זלה"ה לטבריה ושם היתה ספינה קטנה והוליכני מורי זלה"ה בה בתוך הים כנגד העמודים של בית הכנסת הישן. ולקח מורי זלה"ה טס אחד ומילא אותו מים משם מבין העמודים והשקה לי אותם ואמר לי עתה תשיג בחכמה זאת, כי אלו המים ששתית הם מבאר מרים. ואז התחלתי להכנס בעומק חכמה זאת.119 

			משמעותם המאגית של המים, קדושתם והקשרם או זיהויים עם התורה באו לכדי ביטוי במגוון טקסי חניכה והתקדשות המצויים במקורותינו העתיקים. כבר המקרא מלמדנו שניסים רבים התרחשו סביב מוטיב המים. לאמור הקדוש ברוך הוא מושיע את העם פעם אחר פעם באמצעות המים. כך המעבר על המים ביציאת מצרים, כך סגירת המים על פרעה וצבאותיו, כך בקיעת המים מן הסלע, וכך סיומו של המסע במדבר על גדות נהר הירדן ועוד. אשר על כן מכריז משורר תהילים "קול ה' על המים".120 

			אף התלמוד מלמדנו לא פעם על הקשר המקודש בין המים לתורה ועל כוחם המאגי של המים. כך אומר דרך משל ר' יוחנן משום רבי בנאה:121 

			מאי דכתיב "אשריכם זורעי על כל מים משלחי רגל השור והחמור"? אשריהם ישראל, שבזמן שעוסקין בתורה ובגמילות חסדים יצרם [הרע] מסור בידם, ואין הם מסורים ביד יצרם, שנאמר "אשריכם זרעי על כל מים", ואין "זריעה" אלא צדקה, שנאמר (הושע י יב)" "זרעו לכם לצדקה [ו]קצרו לפי חסד". "ואין מים אלא תורה", שנאמר (ישעיהו נה א) הוי כל צמא לכו למים (לתורה). 

			המים משולים אפוא לתורה. 

			איבן מרקוס מתאר בספרו טקסי ילדות שלושה שלבים לחניכתו של הילד היהודי. שלב הפרידה מבית אמו, הוא השלב שבו הופך הפעוט לתלמיד בין בני גילו. השלב השני, שלב המעבר מבית אמו לביתו של המורה או לבית הכנסת עובר ברחובות העיר. המעבר ברחובות העיר, האפשרות להיתקל בגויים ובבעלי חיים הוא מצב לימינלי122 במהותו. לאמור שלב שבו הגבולות בין הקודש לטומאה אינם ברורים והם פתוחים לשינויים. מצב שהוא פרוץ למזיקים למיניהם ולעין הרע. אשר על כן נושא אביו של הילד את בנו על כפיו כשהוא עטוף בטלית להגנה.123 עטיפה טקסית בטלית בצרוף הליווי של מבוגר מלומד בתורה, אומר מרקוס, מתדמה לאופן שבו ספר תורה מועבר ממקום למקום.124 היא כרוכה אף בדרישה לשמירה על טהרה מרבית. בשלב שני זה של החניכה עובר הילד כמה טקסים המיועדים לחזק את זיכרונו כשהוא יושב על ברכי המורה. הוא ילקק לוח עליו כתובות אותיות האלף בית המרוחות בדבש והוא יאכל עוגיות דבש וביצים קשות עליהן כתובים פסוקי מקרא על מנת "שיפתחו את לבו".125 למאכלים סמליים אלה ולטקסיות המלווה אותם מיוחסים כוחות מאגיים לחיזוק הזיכרון והלימוד. השלב השלישי הוא השלב בו מוליך המלמד המורה את הילד אל שפת הנהר. שלב המסמל את סיום הלימוד והנסמך להיותה של התורה משולה למים ועל שם הנאמר 'יפוצו מעיינותיך חוצה (ברחובות פלגי מים)' (משלי ה טז). 

			במסכת הוריות נמצא דיון בעניין עשיית סימנים. סימנים למזל טוב, וסימנים ללימוד טוב שלא יפסק בהשפעת מי הנהר המתקשרים לענייננו. כך מורה רב משרשיא לבניו:126

			כי בעיתו מיעל ומיגמרי קמי רבייכו גרסו מתניתא ועלו לקמי רבייכו. וכי יתביתו קמיה חזו לפומיה דכתיב "והיו עיניך ראות את מוריך". וכי גרסיתו גרסו על נהרא דמיא, דכי היכי דמשכן מיא, משכן שמעתתייכו. 

			לא רק שעליכם לשנן היטיב את המשנה קודם כניסתכם לפני רבכם, אומר רב משרשיא, ולא רק שעליכם להתבונן בפיו כאשר אתם יושבים לפניו, כאשר אתם משננים את משנתכם, שלא לפני רבכם, שננו ליד שפת הנהר, ובכך יהא סימן טוב ללימודכם שכשם שמי הנהר נמשכים והולכים ואינם פוסקים, כך ימשך לימודכם ולא יפסק מפיכם. או על פי פירוש אחר כשם שהנהר מימיו מתחלפים ומתחדשים תדיר, כך יתחדש הלימוד בכל שעה ושעה.127 

			בספרו ספר השם עסק ר' אלעזר מוורמייזא בפרשנותם של שמותיו של האל. אחד מתיאוריו עוסק בטקס חניכה של הנכנס בסוד חוג סגור אזוטרי. הטקס הינו תיאורגי במהותו ובמהלכו מוסר הרב לתלמיד את שם הויה ואופן הגייתו. שם שנמסר רק מפה לאוזן וזו לשונו:128 

			ה' [שם הוי"ה] שמו המיוחד הנכבד והנורא, נבאר משמעותו כפי יכולת לדבר, לידע כבוד ה' עליון ומוראו. יסלח לנו הרחום אשר נבארנו. גלוי וידוע לפניו כי לידע כבוד יראתו אכתוב. ואין מוסרין אותו כי אם לצנועים אשר אינם כועסים וענוים ובעלי יראה ועושים מצות בוראם. ואין מוסרין אותו כי אם על המים, דכתיב "קול ה' על המים" (תהלים כט ג).129 וטרם ילמד הרב אל תלמידו, ירחצו במים ויטבלו במ' סאה, וילבשו בגדים לבנים. ויתענו אותו יום שילמדוהו, ויעמדו במים עד קרסולם. ויפתח הרב פיו באימה ויאמר: ברוך אתה ה' אלקינו מלך העולם ה' אלקי ישראל, אתה אחד ושמך אחד, ותצוינו להעלים שמך הגדול, כי נורא שמך. ברוך אתה ה' וברוך שם כבודך לעולם, השם הנכבד והנורא ה' אלקינו, "קול ה' על המים", ברוך אתה ה' המגלה סודו ליריאיו, חכם הרזים ה'. 

			ויתנו הרב ותלמידיו עיניהם במים ויאמרו: "נשאו נהרות ה' נשאו נהרות קולם ישאו נהרות דכים [...] אדירים משברי ים אדיר במרום ה'" (שם צג ג-ד), "קול ה' על המים, אל הכבוד הרעים, ה' על מים רבים" (שם כט ג), "(י)ראוך מים אלקים (י)ראוך מים יחילו, אף ירגזו תהומות" (שם עז יז), "בים דרכך ושבילך במים רבים ועקבותיך לא נודעו" (שם שם כ). ואחר כך ילכו להם אצל מים או בבית הכנסת או בבית המדרש, ויהיה להם מים בכלי טהור. ויאמר הרב: ברוך אתה ה' אלקינו מלך העולם אשר קדשנו במצוותיו והבדילנו מכל האומות וגילה לנו את מסתריו והביננו לידע שמו הגדול והנורא. ברוך אתה ה' מגלה מסתריו לישראל. 

			הטקס כולו סובב אפוא סביב מוטיב המים שכן אין מוסרים את השם כי אם על המים. הוא מחייב טבילה בארבעים סאה של מי המקווה, התבוננות מדיטטיבית מרוכזת במי הנהר, עמידה ממושכת בתוך המים, תפילה המכוונת למופעי המים השונים בטבע, למשברי הים ולמי הנהרות. והוא מצריך שתיה מכלים טהורים המצויים בבית הכנסת או בבית המדרש. 

			טקס תיאורגי אחר של 'לבישת השם' מובא בספר המלבוש ותיקון מעיל הצדקה אף הוא ריטואל מאגי באופיו הממחיש, כך לפי שלום, את המושג היהודי של לבישת שמות. גם ריטואל זה סובב סביב מוטיב המים ולמעשה מתבצע תוך שהאדם המטוהר עומד במים המכסים עד מתניו. וזו לשונו של הכתוב:130 

			יצום אדם ז' ימים ואל יטמא גופו, לא בטומאת מת ולא בטומאת שרץ... ולסוף ז' ימים יטבול ויקח קלף צבי כשר ויעשה ממנו מלבוש אחד כענין חושן ואפוד שמכסה רק הכתף והטבור עם החזה וכן הכתף עד המתניים. ויעשה גם כן הקלף כובע מחובר במלבוש ההוא, ואינו צריך בתי זרועות למלבוש ההוא. וזה השם הגדול והנורא כתוב על המלבוש פנים ואחור. זה צורת המלבוש ועשייתו, והשם הזה הכתוב בשני עבריו וכן שם אחר על הכובע... [כאן מובאים השמות] ולאחר שתכתוב השם הנכבד הזה, תתענה עוד שבעת ימים וטבול בכל לילה, ובל טומאה לא תגע. ולא תאכל כל דבר הנברא מרוח חיים, ואפילו ביצים ואפילו דגים, כי אם מיני קטניות או כיוצא בהם. וביום השביעי, בלילה של שמיני צא אל המים וקרא השם על המים, ובאותה שעה תראה באויר דמות צורה; אם ירוקה, דע כי יש עליך טומאה, תתענה עוד שבעת ימים כבראשונה ובליל שמיני עשה כמשפט הראשון, ותן צדקה לעניים ופרוש לרעב לחמך ותתפלל ותבקש לפני בוראך שלא תכלם עוד. ואם תראה הדמות צח ואדום, דע כי טהרת מבית ללבוש [כלומר, טהור מבפנים וראוי ללבוש את השם]. אז תכנס במים עד מתניך ותלבש השם הנכבד והנורא בתוך המים וצא והלחם בכל מי שתחפוץ, כי ייראה לכל רואיך שיש אתך חיל גדול [של מלאכים] רק תשביע בשעת הלבישה שמות אלה המלאכים הנוראים באותו השם של מעלה שיתראו עמך [כאן מובאים השמות]. ואתה לא תראה כלום כי אם עשן עובר לפניך. 

			כבר קבעה מסכת אבות כי בארה של מרים היתה אחד מעשרת הדברים אשר נבראו בערב שבת בין השמשות עם סיום מעשה הבריאה ביום השישי.131 על פי תיאורו של רש"י בארה של מרים "היה סלע שיצאו ממנו המים על ידי משה, ועגול כמין כברה היה, ומתגלגל עמהן כל מקום שהולכין".132 על פי המסורת המשיכה הבאר ללוות את בני ישראל גם לאחר מותה של מרים עד כניסתם לארץ ישראל. על כך אומר ר' יוסי בר' יהודה במסכת תענית כדברים הבאים: 

			כיון שיצאו ישראל ממצרים נתמנו להן שלשה פרנסין טובין, אלו הן: משה, אהרן ומרים. בזכותן נתנו להן שלוש מתנות: עמוד הענן ומן ובאר. עמוד ענן בזכות אהרן, מן בזכות משה, באר בזכות מרים. מתה מרים נסתלק הבאר שנאמר "ותמת שם מרים" (במדבר כ א) וכתיב בתריה "ולא היה מים לעדה" (במדבר כ ב) וחזרה בזכות שניהן. 

			כשהכה משה בסלע נתגלתה הבאר מחדש ונלוותה אל בני ישראל. המסורת ייחסה לבאר כוחות רפוי ניסיי. אחד המקורות העוסק באופייה הניסי של הבאר הוא מדרש ויקרא רבה וזו לשונו:133

			א"ר [אמר] ר' תנחומא אפילו במים הקב"ה עושה שליחותו מעשה במוכה שחין אחד שירד לטבול בטבריה וארעת שעתא וטפת לבירא דמרים ואסיי ואיסתי והיכן היא בארה של מרים א"ר ר' חייא בר אבא כתיב (במדבר כא) ונשקפה על פני הישימון שכל מי שהוא עולה על ראש הר ישימון ורואה כמין כברה קטנה בים טבריא זו היא בארה של מרים. 

			כך אף במדרש תנחומא ובמדבר רבה.134 אף מרן יוסף קארו מביא דעה שלפיה נהגו לשאוב מים בכל מוצאי שבתות ולשתות מהם, כי בארה של מרים מתגלגלת במוצאי שבת בכל הבארות ולכן כל השותה יתרפא מכל תחלואיו. כך כתב בשולחן ערוך: "וי"א [ויש אומרים] לדלות מים בכל מו"ש [מוצאי שבת], כי בארה של מרים סובב כל מו"ש כל הבארות ומי שפוגע בו וישתה יתרפא מכל תחלואיו".135 

			משום אותה מסורת, שאף נשתרשה אצל יהודי טבריה והגליל במאה הט"ז, לפיה נגנזה בארה של מרים בים הכנרת, ובזכות יכולותיו האוקולטיות הוביל האר"י את הרח"ו לטבריה והשקה אותו מאותם מים ניסיים. ר' חיים ויטאל מחרה מחזיק אחרי רבו וכותב אף הוא:136

			בלכתך דרך ים טבריה, באמצע הדרך ממש, מקום שיש דקלים רבים בשפת הים ההוא, מכוון כנגד מגדל אחד אשר בראש ההר, שם הוא בארה של מרים. 

			אולם על מקום גניזתה של הבאר חלוקות היו הדעות. רוב המקורות סוברים שמקום גניזתה של הבאר הוא אכן בימה של טבריה. כך אומר אף התלמוד הירושלמי מפיו של ר' חייא "בריא כל מי שהוא עולה להר ישימון ומצא כמין כברה בים טיבריא זו היא בורה של מרים".137 אולם על פי התלמוד הבבלי נגנזה בארה של מרים בים התיכון.138 

			אמר ר' חייא: הרוצה לראות בארה של מרים יעלה לראש הכרמל ויצפה ויראה כמין כברה במים, וזו היא בארה של מרים. 

			כללו של דבר, אם במדרש, אם בקבלה, אם בספרות או בתרבות העברית, בארה של מרים נותרה כסמל למקור של שפע נצחי וסגולות מרפא על טבעיות.139 

			תיקונו של ר' חיים ויטאל

			מבוא

			תיקונו האישי והשלמת כל חלקי נפשו (נר"ן) של רח"ו היו, כפי שהראינו, אחד מהייעודים העיקריים שלשמם עלה האר"י לצפת.1 הם היו לחלק קרדינלי מחניכתו ונועדו כאמור להכשירו לרשת את מקומו של האר"י כמתקן נשמות בני הדור והעולם כולו2 וללמד את תורת הקבלה שמסר לו. האר"י אכן נתן לרח"ו תיקונים מתיקונים שונים: חלקם תיקונים אשר נועדו לתקן את חטאיו בגלגולו כרח"ו; תיקונים אחרים נגעו למידות שהיה עליו לסגל ומנגד למידות שמהן היה עליו להתרחק; עוד תיקונים נגעו לחטאים מגלגוליו הקודמים. האר"י אף תיקן לרח"ו תיקונים וייחודים שהיו בחינת הכנתו להשגה עליונה ולזכות בעיבורים ובהתגלותם של צדיקים.3 תיקונו של הרח"ו מתברר על רקע תורת הנפש של מורו. שהרי בחינת דמותו של האר"י כ'מתקן נפשות ישראל', כפי שהיא מצטיירת מדבריו של הרח"ו ומספרות השבחים, מעלה כי בחייו, בתודעתו ובפועלו של האר"י, תיקון הנפש תפש מקום מרכזי. אשר על כן הוא הקדיש זמן רב לתיקון נפשותיהם של תלמידיו ושל בני ישראל אחרים. תורת הנפש מצדה קשורה אף בקשר בל ינתק לתורת הגלגול של האר"י כפי שניווכח להלן. 

			תורת הנפש ותיקונה בקבלת האר"י 

			תורת הנפש הקבלית עוסקת ככלל בעולם הנשמות: באופן היווצרותן של הנשמות, בייעודן בעולם הזה, במסען מן העולמות שמעבר אל העולם הזה וחזרתן ובמהותם של החיים בעולם שמעבר. אופן היווצרותן של הנשמות בקבלת האר"י מורכב הרבה יותר מתיאורם של המקובלים שקדמו לו וקשור לתורת העלאת ניצוצות הנשמה ולתהליכים מורכבים של סוגי זיווגים וזיווגי זיווגים בין פרצופי הספירות,4 שמהם יוצאות בסופו של הליך נשמות בעלות קיום בפועל5,   6 על פי תמונת העולם המיתית של האר"י, שורשן של הנשמות טמון בניצוצות אשר צנחו לעולם הקליפות עם שבירת הכלים. עלייתם של הניצוצות לנוקבא מעוררת את הזיווג. משמע שבספירת המלכות של כל הפרצופים גנוזות הנשמות בכוח. עלייתן לבחינות זעיר אנפין מעוררת את הזיווג בינו לבין הנוקבא, ומזיווג זה יוצאות הנשמות מן הכוח אל הפועל ממש.7 

			קבלת האר"י העמידה תורת נפש מורכבת ומסובכת מאין כמותה מעצם ריבוי הבחינות והמדרגות שייחסה למבנה הפסיכולוגי של האדם. ריבוי הבחינות בנפש,8 על שורשיה ושורשי שורשיה, ועל הניצוצות הנמשכים מהם, מקביל לריבוי העולמות והאורות שראה האר"י במערכת האלוהות. וכך, חמשת פרצופי אדם קדמון9 בכל אחד מארבע עולמות אבי"ע [אצילות, בריאה, יצירה, עשייה] הם כנגד, או בבחינת בבואה של נר"ן ח"י, [נפש, רוח, נשמה, חיה, יחידה] חמשת חלקי הנפש שבכל אחד מן העולמות.10 הרח"ו היטיב להגדיר תורה זו של מורו באומרו: 'יש פרטים רבי' עצמו מלספר כי כשל כח הקולמו' לכותבם'. האר"י תפס את כלל הנשמות של כל הדורות כנוסות באדה"ר [אדם הראשון].11 תרי"ג איבריו השתקפו בתרי"ג איברי הנפש של אדם עולם העשייה, באופן שכל איבר שבו יכול להשפיע על האיבר העליון המקביל לו בעולם האלוהות. כל איבר אף עומד כנגד אחת ממצוות התורה, ומקיים אותה.12 תרי"ג איברי הנפש, נחלקים גם הם לתרי"ג שורשי משנה. כל שורש שכזה הוא בבחינת נשמה עיקרית שממנה מתפשטים ניצוצות/ נשמות רבים, והם בבחינת משפחה אחת בעלת קשרים מיוחדים וערבות הדדית.13 מיתוס שבירת הכלים נקשר לחטא הקדמון אשר בעטיו נזדעזעה אחדות נשמתו של אדה"ר, והתנפצה לרסיסים. רוב שרשי הנשמות על ניצוצותיהם נשרו אל תוך עולם הקליפות. או אז נתערבבו כל הנשמות כלן זו בזו באופן שניצוצות של אדם נתערבבו בקין ובהבל; ניצוצות של קין נתערבבו באדם ובהבל וניצוצות של הבל נתערבבו באדם וקין. עירובים אשר יימשכו עד ביאת המשיח כשכל דבר ישוב לשרשו.14 עוד בעטיו של החטא הראשון נתערבבו כל הנשמות טוב ברע באופן שמשליך על גורלן של הנשמות בעולם הזה:15

			כי כל הנשמות ע"י חטאו של אדה"ר, נתערבו טוב ברע, ולכן לפעמים יהיה, שקצת טוב בנפש הצדיק נתערב ברשע וקצת רע של הרשע, נתערב בצדיק. ובזה תבין מש"ה, אשר יש צדיקים שמגיע אליהם כמעשה הרשעים וכו'. 

			אשר על כן עבודת הבירורים המפרכת של הנשמות הקדושות ושל ניצוצותיהן, העלאתן מתוך הקליפות,16 והשבתן לשורשן בהליך ארוך של גלגולים, עמדו במרכז תורת הגלגול של האר"י.17 וכך כתב הרח"ו:18 

			שהאדם צריך שידע שורש נשמתו מהיכן נמשך... וכן צריך שידע על מה בא לעולם... שכל מי שהוא משורש א' הם ערבים זה לזה בכל הפרטים.. בתכלית הערבות כי כל אלו ניצוצות נחשבים לנשמה א'. והבן זה היטב כי הוא כלל גדול בענין הגלגול, ולכן אם איזה ניצוץ מאותן תרי"ג חטא או פגם, הנה כל תרי"ג ניצוצות שבשורש ההוא צריכין לתקן הפגם ואינם נקראים שלמים ומתוקנים... עד שיתוקן הפגם של הניצוץ ההוא.

			מכאן שמודעותו של האדם לאותו פגם שהוטל בכל ניצוץ שבו, בכל דרגות הנר"ן שבו והשלמתו, היא מטרת עבודת התיקון של האדם.19 מאחר שלא תמיד נמצאות כל בחינות הנר"ן שבאדם יחד בגלגול אחד, הייתה ההתחקות אחר שורשה של הנשמה ראשונה במעלה בתורתו של האר"י. 

			תיקון הנשמות, הוא הסיבה היותר מובהקת לגלגול לפי המקובלים. בני אדם מתגלגלים כדי לתקן שני סוגי חטאים: חטא אדם הראשון וחטאים שחוטאות הנפשות עצמן במהלך הגלגולים. תורותיהם מלמדות אף על שני סוגי מתקנים של הנשמות, ועל שתי דרכי תיקון. האחד, כאמור, הוא האלוהים אשר מגלגל את הנשמות הנצרפות ומתלבנות באמצעות ייסורי הגלגולים. השני הוא האדם המתקן את נשמתו ואת העולם באמצעות היגיעה בתורה, קיום המצוות והמעשים הטובים. כך או כך התיקון הוא לב לבו של עיקרון הגלגול. 

			הגם שהמושג 'תיקון הנפש' מתייחס לתיקון שלושת המדרגות של הנר"ן: הנפש הרוח והנשמה ולא רק לתיקון אותה מדרגה המכונה 'נפש', הרי שבכל הנוגע לקבלת האר"י, 'תיקון הנפש' מתייחד ברוב המקרים למדרגת או לבחינת הנפש ומתרכז בה. ייעודו של האר"י היה לתקן את 'נפשות ישראל' וכך אמנם עשה. שער רוח הקודש, שער הגלגולים, שערי קדושה ושער הייחודים הם המקורות העיקריים שבהם מרוכזים התיקונים, הכוונות, הייחודים, המידות וההנהגות שיועדו לתיקון הנפש. וכך דרך משל אומר הכתוב: 

			הנה אכתוב כל מיני התקונין, אשר צריך האדם לתקן את נפשו תחלה בעולם הזה, ויטהר מזוהמת חלאת עוונותיו...20 עתה אתחיל לבאר ולכתוב, כל היחודים אשר צריך האדם לייחד, כדי לתקן את נפשו לגמרי, מאשר חטא על הנפש.21 

			תורת תיקון הנפש של האר"י מושתתת על כמה הנחות יסוד. הראשונה מבחינה בין שני סוגי הפוגמים בנפש. הפוגם הראשון הוא אדם הראשון אשר בגין חטאו הקולוסלי כשאכל מעץ הדעת טוב ורע, נעשה ערוב טוב ורע בכל העולמות ובכללם בנפש האדם. בנוסף פגם חטאו זה של אדם הראשון בכל נפשות בני האדם באשר הם, והטיל בהם חולי ומיתה. משמע מכאן שאותה פגימה בראשיתית של אדם הראשון, מולדת ועוברת בו בגלגוליו בתורשה מאז ועד היום. הפוגם השני הוא האדם אשר חוטא בעוונותיו בפני עצמו ובכך ממשיך ופוגם בנפש. שתי הנפשות, זו הטהורה וזו הטמאה נצרכות למזון רוחני על מנת להתקיים.22 כל אבר מרמ"ח האברים, הן אברי הנפש והן אברי הגוף ניזון ממצווה פרטית המתייחסת אליו. כל אבר של הנפש החסר את מזונו, "נמצא שמת לגמרי" או "מתיבש".23 ומשנסתלקה ממנו הקדושה, מתלבשת בו רוח הנפש הטמאה. זהו אפוא מהות הפגם. כל מצוות עשה שאין האדם מקיים וכל מצוות לא תעשה עליה הוא עובר, ממשיכה עליו קליפה וזוהמת הנחש בגין אותה עבירה24 והיא בבחינת חטא המשול לכתם וחלודה שהינו בבחינת חולי לנפש הטהורה אשר פוגם בנפש. כלומר, הנפש פגומה בגין אותה עבירה ורק כאשר יתוקן אותו פגם, יתוקן אותו אבר לאלתר.25 

			הנחת היסוד השניה נטועה בתפיסה שמצבו הקיומי של האדם מבראשית משקף דיכוטומיה בין הגוף החומרי ובין הנשמה האלוהית.26 כלומר שבניגוד לנשמה האלוהית, הגוף הוא חומר עכור המשול למלך זקן וכסיל27 המייצג את יצר הרע אשר מסית את האדם28 ומונע ממנו להשלים את עצמו. ובלשונו של הרח"ו זו היא 'קטטת החומר עם הנשמה'.29 אשר על כן אין אפילו צדיק אחד אשר לא יחטא. 

			הנחת יסוד שלישית רואה בפגימה בנפש ראש לכל פגימה בשלמותה של האלוהות עצמה. כלומר, כל אחד מן החטאים נתלה ופוגם למעלה בפרצוף ובאיבר המסוים שאליו הוא מתייחס ומחזק את שלטונן של הקליפות.30 ואמנם עשרות עמודים בשער רוח הקודש מוקדשים לביאור מקום הפגימה באלוהות, למהות הפגימה ולתיקון המתבקש. אותו תיקון אשר מתקן בה בעת את הנפש ואת הפגימה בעליונים. חולאיה של הנפש, גם היותר גדולים שבהם מצריכים אפוא שתקבל עליה את מרירות התרופה המתבקשת ואת התשובה שבצדה.31 במילים אחרות בצד האקסיומה שהאדם מסוגל לפגום בנפשו, נמצאת אף הנחת יסוד אשר מניחה שאם אפשר לפגום, אזי אפשר לתקן.32,   33 

			סוגי העוונות

			מיני העוונות שמונה רח"ו בשער רוח הקודש ובשערי קדושה מתחלקים לשלוש קטגוריות עיקריות: עבירות על מצוות עשה; עבירות על מצוות לא תעשה ומידות מגונות הפוגמות אף הן בנפש.34 

			הקטגוריה הראשונה המתייחסת לעבירות על מצוות עשה מובאת כמקשה אחת בדגש על ביטול תפילה, תפילין, ציצית,קריאת שמע35 ומצוות כיבוד אב ואם.36 בשערי קדושה הרחיב רח"ו ופירט את מצוות העשה ואת 'קיום מנהגות התורה'.37 בקטגוריה השניה מנויות כאחת עשרה עבירות על מצוות לא תעשה מתוכן שש נוגעות לעוונות בתחום האישות והמין.38 נראה שעוונות בתחום האישות היו שכיחים כפי שמלמדים הכתבים למיניהם. אולם יותר מכל משקפת רשימה זו, להבנתנו, את החשיבות העצומה שייחס האר"י לנושא קדושתם של חיי האישות ולצורך הדחוף לתקן את העבירות הקשורות לתחום מקודש זה. שכן הוא תפש וחווה את מציאות חייו של האדם היהודי כבבואה של החיים בעולם האלוהות. במוקד הענין עמדה התקדשותם של חיי האישות.39 ההתייחדות בין איש לאשתו נתפשה על ידי האר"י לא רק בבחינת חיקוי לזיווגים בעליונים אלא כתיאורגיים במהותם40 מהיותם מעוררים את האהבה והזיווגים בין הספירות, ובראשן בין תפארת למלכות, ובכך מורידים שפע לעולם הזה. לכל הפרה של האיזון וההרמוניה בין הספירות הזכריות לנקביות, לכל פגימה בזיווג האלוהי עצמו, בגין מעשיו של אדם עולם העשיה, היו לפי האר"י, השלכות קשות על התנהלותו של העולם הזה. 

			על רקע תפישה זו מובנת אותה רשימת עוונות אשר באמצעותה יכול היה לבאר ולתאר את מהותם של אותם עוונות ואת המקום בו פגמו בעליונים. ככלל אפשר לומר כי רשימת עוונות זו משקפת אף את המודעות העמוקה לחטאי הגוף והנאותיו, לדיכוטומיה הבראשיתית בין הגוף לנשמה שמאפיינת את האדם היהודי ואת מקובלי צפת של המאה הט"ז.41 

			לא כל העוונות הנמנים על ידי רח"ו בספריו אלו מתייחסים לתרי"ג המצוות. חלקם נחשבים כעוונות הפוגמים במהותו העצמית של האדם וביניהם דרך משל הרהורי עבירה42 או העיסוק בקבלה המעשית למי שאינו בקי בשימוש בשמות הקודש.43 גם המידות הפסולות הנמנות על הקטגוריה השלישית, אינן מכלל תרי"ג המצוות עצמן אולם הן קרובות אל מצוות לא תעשה 'דרך אסמכתא ומדברי קבלה שהוא מהנביאים והכתובים', כלשונו של רח"ו.44 ר' חיים ויטאל מבחין בין שני סוגים של מידות פסולות: מידות אסורות ומידות מגונות. המידות המגונות פוגמות בנפש, מונעות ממנה דבקות בשם והשגה גבוהה.45 ביניהן מונה רח"ו את הגאווה, הכעס, הקפדנות, העצבות, השנאה, הקנאה, התאוות לתענוגים, לחמדה, לשררה ולכבוד. המידות האסורות עוסקות ביחסים בין אדם לחברו ובחובות לשמור על כבוד האדם. עליהן נמנים לשון הרע, הלבנת פנים, ליצנות, שקר, חנופה ורמיה, שיחה בטלה וליבוי מדנים בין אחים. 

			הסיפורים בספרות השבחים על בני אדם שונים שביקשו או שלא ביקשו להם תיקון מלמדים ככלל על מגוון עבירות בין האדם למקום ובין האדם לחבירו. ביניהם מסופר על עוונות בתחום האישות,46 על זלזול ואכזריות כלפי עניים,47 על קטנות אמונה בשם48 וזלזול בבעלי החיים.49 הסיפורים עוסקים גם במקרים בהם המידות המגונות והאסורות עמדו בשורשם של מצבים מסובכים כמו דרך משל, עיבור רע של רוח זרה אשר הצריכו תיקון כגון כעס גדול, חנופה,50 קללה,51 הלשנה52 ועוד. 

			מטרותיו של תיקון הנפש 

			תיקון הנפש כמטרה בפני עצמה

			בחינת שאלת מטרותיו של תיקון הנפש משקף את החשיבות העצומה שייחס לו האר"י. חשיבותו של התיקון ניבטת הן בפני עצמו והן מהיותו שלב מקדים הכרחי להשגת מטרות שונות ומגוונות. היותה של הנפש נובעת עוד מבראשית ממקור אלוהי;53 תפקידה להיעשות 'כסא ומרכבה אל קדושתו יתברך' ולהמשיך שפע רוחני לעולם54 והשלכותיו של החטא, משמע הפגם שהוא מטיל בנפש ובעליונים, כפי שהראנו לעיל,55 היו, כך יש להניח, מן המניעים החשובים לשמירת טהרתה של הנפש. את העוונות56 מתאר הרח"ו כזוהמה, כחלאה המטמאת את הנפש. מכאן שהאדם מחוייב ראש לכל לתקן את נפשו שבעולם הזה. אלו תיקונים המיועדים לאדם עצמו ולא לעליונים. תיקונים אלו מתבצעים על ידי האדם דווקא בעולם הזה שהרי אין הוא יכול לקבל את עונשו ואת ההזדמנות לתקן ולהתכפר אלא כשהוא מוגשם בגוף.57 הזדמנות זו אף פונה לחופש הבחירה שלו אם להיתקן אם לאו. ולבסוף מצביעים הדברים אף על כך שתכליתו של תיקון הנפש איננו רק לעצמו אלא שהוא מטרים אף את עבודת היחודים. כל עוון ועוון, כתב הרח"ו, פוגם במקום כלשהו אשר מחייב ריפוי, משמע תיקון ותשובה. אלו כוללים תיקונים, כוונות וגלגולים שונים שיש בהם כדי לזעזע את לבו ונפשו של החוטא, לעורר בו יראה ופחד ולהחזירו בתשובה, אם כך אכן יבחר. ובלשונו:58 

			אמרתי לכתוב, העונות שהאדם נכשל בהם. ... והרפואה שצריך שיעשה לכל עון ועון, לידע המקום שפגם, מה יעשה לתקן, ומה תשובה שצריך לעשות לתקן את אשר עיות... והכוונות ותיקונים שצריך לכל עון ועון, וגם הגלגולים שיתגלגל על כל עון ועון, כדי שיחרד לבבו מעונשו, וישוב אל השם וירחמהו.

			תיעודיו של רח"ו על תיקונים שונים שנתן האר"י משקפים גם הם את חשיבותו של התיקון בעיניו של האר"י. כך דרך משל כתב:59 

			עוד יש מיני יחודים אחרים, לזכך הנפש ולצחצח אותה... והיה מלמד לכל אחד ואחד, אותם הפירושים שעל התורה המתיחסים לנשמתו... וכפי הזמן והשעה, היה מתגלה בנשמת האיש ההוא, [כל איש ואיש מישראל] פירוש פסוק מסוים, ואז היה מורי ז"ל מלמד לאיש ההוא, פירוש פסוק ההוא שנתגלה, והיה האיש ההוא מוציא הפסוק ההוא בשפתיו, ומכוין בפירוש ההוא... ועל ידי זה היתה נפשו מזדככה

			תיקונים אלו היו יחודים שלימד האר"י לאדם מן השורה, כך לפי הרח"ו. אותו פסוק שמתייחס לשורש נשמתו של האיש ולמקום שורשו בתורה, היה אף אמצעי לזיכוך נפשו של האיש כשהיה מכווין בו בעיקר לפני השינה. 

			תיקונה של הנפש וטהרתה היו מטרה ראשונה בפני עצמה שהטרימה כל מטרה אחרת. 

			תיקון הנפש כאמצעי להשגה 

			ההשגה הגבוהה של סתרי תורה באמצעות השראתה של רוח הקודש, או של גילויי אליהו או מגידים שונים ובאמצעות הדבקת נפשו של המקובל בנשמות צדיקים, היתה משאת נפשם של המקובלים. הרח"ו אכן אינו חוסך במילים במקומות שונים בכתביו60 לתאר ולהציג את השגותיו של האר"י ואת המאמץ והיגיעה העצומים שהשקיע על מנת לזכות באותה השגה.61 אלא שכדי לזכות בהשגה גבוהה על מדרגותיה השונות, כך לפי האר"י, על הכלי, כלומר הנפש, להיות מטוהר מכל סיגיו. וכל כך משום שהעוונות יוצרים מסך מוכתם אשר חוצץ בין הנפש לבין קונה. מסך שאינו מאפשר את זרימת סודות התורה העליונים לתודעתו של המקובל.62 ובלשונו של ר' חיי ויטאל:63 

			וידוע שהחטא, פגם וכתם וחלודה בנפש, וזהו חולי הנפש הטהורה, וכשהיא בטנופה ובכתומה, אינה יכולה לראות ולהשיג השלמות האמיתי, שהוא סודות התורה... וכשאיננה טהורה, אינה יכולה לראות... כך הנפש כשהיא טהורה וזכה, אז מצטיירים בה הדברים הקדושים העליונים.64 

			ולכן הבא ליטהר צריך שיהיו כל מדרגותיו זכוכית לבנה נקיים מכל חלאת היצר הרע המעורב בכל מדרגות הנפש.65 דבריו של הרח"ו מתייחסים אף ליכולת הראייה החווייתית הרוחנית הנחסמת או מיטשטשת כאשר הנפש מוכתמת וחלודה. טיהורה של אותה הנפש היה אפוא תנאי מקדים לראייה בעיני הרוח את משמעם של סודות התורה. אולם על התלמיד אף להיות ראוי לזכות בחכמה הנסתרה. אשר על כן חוליי הנפש הללו הם שהביאו לסירובו של האר"י לגלות מסודות חכמת הנסתר למי מתלמידיו שלא היה מטוהר מעוונות.

			בצד תיקוני העוונות, הייחודים והעבודה על המידות הפוגמות בנפש ומונעות ממנה השגה גבוהה, מנה הרח"ו בכתביו שורה של הנהגות שקיבל ישירות מן האר"י ושאסף מתלמידיו האחרים שהיה על המבקש השגה גבוהה לאמץ ובהן מידות והנהגות נוספות שיוחדו לענין ההשגה.66 מידות והנהגות אלו היו אף בבחינת תיקונה וחניכתה של הנפש ורתימתה למשטר תובעני של סדר יום דתי מוסרי אשר עשוי היה לזכות את התלמיד/ המקובל בסופו של הליך בהשגה הגבוהה. בין המידות וההנהגות המביאות לידי רוח הקודש, מונה הרח"ו אף את הענווה ושפלות הרוח,67 את העיסוק בתורה מתוך שמחה68 ומתוך כוונה להמשיך על הלומד השגה קדושה עליונה,69 את ההקפדה על שמירת השבת, את הזהירות והכוונה המרובה בכל ברכת הנהנין, קימה בחצות לילה70 ובלבד שקיים התלמיד תנאים מסוימים,71 הנחת התפילין בכוונה מסוימת ובסדר ראשי תיבות מסוים, עיון בהלכה מידי יום,72 טבילה מתוך 'שצריך שיהיה האדם טהור בכל עת'73 והימנעות מדיבור של חול משך ארבעים יום רצופים.74 

			דרכי ההשגה אפוא כרוכות היו בתיקון הנפש על כל משמעיה: בתיקון העוונות, בעבודה על המידות ובקבלת עול הנהגות שונות שהכתיבו למבקש השגה גבוהה סדר יום דתי מוסרי מוקפד.75

			תיקון הנפש כאמצעי להימלט מן הגיהינום 

			אחת ממטרות תיקוני הנפש מכוונת היתה להצלתו של אדם מעונש הגיהינום. הרשעים, כך לפי האר"י, אחר מיתתם מתגלגלים ובאים במיני גלגולים משך עשרים או מאה או אלף שנים. הכל כפי ערך העוונות שחטאו. רק אז הם נכנסים לגיהינום ומקבלים שם את עונשם משך י"ב חדשים ומתכפרים עוונותיהם.76 הצדיקים לעומת זאת אין אור של גיהנום שולט בהם. הם מתכפרים באמצעות הגלגול, ממרקים עוון כלשהו שבו כשלו ואחר פטירתם עולים במעלות עולם הבא.77 כלומר, התעניות שהונהגו לכלל עם ישראל במועדים הקבועים אין בהם די כדי להציל אדם מעונשו של גיהינום. כדי להיפטר מעונשו של הגיהינום נחוצים תיקונים אחרים, שאותם מנה הרח"ו בעיקר בשער רוח הקודש. כך גם תיקונו של אחד מן החמורים שבעוונות, הוא עוון הוצאת שכבת זרע לבטלה, התברר כמועיל להצלתו של האדם מעונשו של הגיהינום. קריאת שמע שעל המיטה על כוונותיה, באו לתקן עוון חמור זה אשר בין היתר מונע את עליית הנשמה בלילה לאדונה, בצד התיקון שבא להמית את גופם של המזיקים, להחיות את אותן הטיפות שנכנסו בקליפות ולהחזירן לקדושה.78 

			תיקון הנפש כאמצעי לסיום מסכת הגלגולים 

			אפשר והמטרה האולטימטיבית של תיקון הנפש אשר בעיקרו כרוך בגלגול, היא לסיים את מעגל הגלגולים באופן שהנשמה שוב לא תצטרך לחזור ולהתגלגל לאחר המוות. אשר על כן כאשר נתן האר"י כוונות, ייחודים ותיקונים שונים ומשונים זה מזה לבני אדם, כך לפי ר"ש שלומל, התאים אותם 'כל אחד לפי פגמו וכפי נשמתו, ותיקן להם, עד שלא נשאר בהם רשומות של העוונות הראשונים כלל'.79 משמע, התיקונים שנתן האר"י תיקנו את הפגם משורשו באופן שלא יצטרך אותו אדם להיענש לא בגיהנם ולא בגלגול. גם בספרו עץ חיים דן הרח"ו ביכולתן של נשמות שונות להשיג את תיקונן עוד בחייהן באופן שלא תצטרכנה לשוב ולהתגלגל לאחר המוות.

			נמצא שיש נשמות ששרשם מלמעלה, אלא שלסבת הפגם ירדו למטה ויצאו שם מלמטה, ויש מי ששרשם בתחלה, אינו אלא מאותו מקום, אשר יצאו משם לעוה"ז. והנה... הנשמה ששורשה באצילות, ואח"כ ע"י הפגם ירדה בעשיה, ויצאה מעשיה, זו, ודאי יכולה להתתקן בחיים חיותה, ולעלות מדרגה אחר מדרגה, עד שתבא בזווג דאצילות שמשם היה שרשה, ויוכלל עד שם, ולא יצטרך להתגלגל... אבל מי ששורש נשמתו מלמטה, רק שרוצה להעלות ע"י מעשיו למעלה משורשו אשר משם היה... עד שעולה כפי מעשיו, נמצא שהצד השווה שבהם הוא, שכל הנשמות יכולין לעלות ממדרגה למדרגה עד אין קץ... וכל זה, אם ישים אליו לבו בכוונה, אחר שיהיה לו מעשים טובים ראויין שיוכל לעלות, ועל ידי זה לא יצטרך להתגלגל אחר מותו, ויתוקן בחיים חיותו.80 

			משמע מכאן כי בני אדם אשר ירדו ממדרגתם בגין הפגם שפגמו, יכולים לעלות באמצעות מעשים טובים וכוונות ולהיתקן בחייהם באופן שלא יצטרכו לשוב ולהתגלגל לאחר המוות. הוא הדין לגבי מי ששורשו מלכתחילה נמוך והוא רק רוצה לעלות למדרגה גבוהה יותר. התיקון השלם יכול אפוא לסיים את מעגל הגלגולים ולהשיב את הנשמה לבוראה. 

			תיקון נפשו של רח"ו על ידי האר"י 

			תיקונו האישי והשלמת כל חלקי נפשו (נר"ן) של רח"ו היה, כפי שהראנו, אחד מהייעודים העיקריים של האר"י שלשמן עלה לצפת. תיקונו וחניכתו של הרח"ו נועדו כאמור להכשירו לרשת את מקומו של האר"י כמתקן נשמות בני הדור ואת העולם כולו81 וללמד את תורת הקבלה שמסר לו. האר"י אכן נתן לרח"ו תיקונים מתיקונים שונים. חלקם תיקונים אשר נועדו לתקן את חטאיו בגלגולו כרח"ו. תיקונים אחרים נגעו למידות שהיה עליו לסגל ומנגד למידות שמהן היה עליו להתרחק. תיקונים אחרים נגעו לחטאים מגלגוליו הקודמים. והאר"י אף תיקן לרח"ו תיקונים וייחודים שהיו בחינת הכנתו להשגה עליונה ולזכות בעיבורים ובהתגלותם של צדיקים.82 

			תיעודיו של רח"ו בכל הנוגע לתיקונו שלו, התרכזו רובם ככולם בתיקון מדרגת הנפש שלו.83 עבודת התיקון שלו, כפי שהוא מתארה, מתקדמת בשלבים, בחינה אחר בחינה, מדרגה אחר מדרגה באופן שרק לכשיעברו שנתיים ומחצה של תשובה, התענות ויגיעה יזכה להשגה אמיתית כמות זו של האר"י. נראה אפוא כי תיקון הנפש בקבלת האר"י אכן מתרכז בעיקר בתיקון הבחינה היותר נמוכה של הנר"ן, זו של הנפש והוא כרוך ביגיעה רבה. זאת וגם אחרת. תיקון הנפש, כפי שהוא מתברר מתורתו של האר"י, הוא מושג נרחב יותר מתיקון עוונותיו של האדם גרידא. הוא כולל אף את העבודה על המידות ואת חניכתה של הנפש, כלומר את הקנייתו של משטר וסדר יום המותאם לאורח חייו של המקובל המתוקן. חשיבותו של תיקון הנפש הוכחה לא רק כתיקון הנפש לעצמה אלא אף כאמצעי להשגת מטרות שונות ומגוונות.

			שורשי נפשו, גלגוליו של ר' חיים ויטאל 
והשלכותיהם על חייו במאה הט"ז 

			מבוא

			בראש חודש אדר שנת של"א החל האר"י, כך כתב הרח"ו, לגלות לו את פרטי גלגוליו בהדרגה.84 תחילה פירט האר"י בפניו את שמות הדמויות המגולגלות בו. אחר כך ביאר את הסיבות לגלגולן, את עונשיהן ואת השלכותיהם על חייו במאה הט"ז. רק בהמשך ביאר האר"י את עניין שורשי נפשו, עניין האור הפנימי, האור המקיף וסוד הצלם הנוגעים לנפשו של רח"ו.85 האר"י המשיך לגלות פיסות מידע על גלגוליו־תיקוניו של רח"ו לעתים מזומנות על דרך הרמיזה, כל אימת שסקרנותו של הרח"ו באשר לעברו התעוררה והציקתהו. 

			תיקונים שנתן האר"י לרח"ו לתיקון חטאים שחטא בגלגולים קודמים 

			לעיל עסקנו בביוגרפיה הרוחנית המשותפת של האר"י ושל הרח"ו.86 הראינו כי האר"י והרח"ו שבו והתגלגלו פעם אחר פעם כמורה ותלמיד בהיפוך תפקידים, כשהם מסייעים זה לזה ומלמדים זה את זה. אשר על כן הקארמה אשר נושבת מן המפגשים הללו היא כאמור קארמה רוחנית חיובית.87 במילים אחרות המפגשים הללו אינם מלמדים על קלקולים כלשהם שהם באו לתקן. הם מרמזים על ייעודם של כל אחד מהם בגלגולם המשותף במאה הט"ז. 

			אולם לרח"ו הייתה אף ביוגרפיה רוחנית שעמדה בפני עצמה ואשר נשאה עמה מטען קארמתי שלילי שהיה עליו לתקן.88 על ביוגרפיה זו הוא למד מן האר"י שלב אחר שלב. שלשלת גלגולים זו הנפרשת בפנינו ממחישה את הקשר הקארמתי הקושר בין גלגול לגלגול, כמו גם את ההזדמנות שמַקְרה כל התגשמות חדשה לתקן את הנפש שחטאה. יש והאר"י מצביע על תכונה, על מידה או על דפוס שבהם מתאפיין הרח"ו בחייו היום כנובעים מגלגול קודם כלשהו. כך למשל רצונו העז של הרח"ו ללמוד בצעירותו פרקי דר' אליעזר נבע מהיותו של ר' אליעזר בן הורקנוס רבו של ר' עקיבא, שהרח"ו מגולגל ממנו.89 דוגמה אחרת המלמדת על זיקתו העזה של הרח"ו לייסוריו של ר' עקיבא היא נטייתו להתעלף כל אימת שהוא רואה קהל שבא להרוג אדם כלשהו. גם עניין קשירתו של הרח"ו לאחר חופתו נכרך בעצם היותו מגולגל מרבי"ז [ר' יוחנן בן זכאי] ומר' עקיבא, שנפשם הייתה בחינת טיפת זרע מאותן עשר טיפות קרי שהוציא יוסף מבין עשר אצבעותיו. בעקבות קשירתו בהכרח שהוציא שז"ל [שכבת זרע לבטלה].90 גם את יובל, לוטש כל חורש נחושת וברזל, שהוא מצד הגבורות ומשורש נפשו, אמר לו האר"י כי הוא מתקן בגלגולו זה, אלא שאין הוא מתקן אותו כראוי. על כן לפעמים כשהסכין בידו, הוא חותך את אצבעות ידיו מבלי דעת.91 כלומר, האר"י מאיר לא פעם את עיניו של הרח"ו באשר למהות הפגם בנפשו בכל אחד מגלגוליו, תוך שהוא מבחין בין חטא בשוגג לחטא במזיד.

			להלן נביא את תיעוד גלגוליו של הרח"ו בסדר הופעתם בכתביו ואת הקשר הסיבתי בין אותם גלגולים לחייו כר' חיים ויטאל, אשר מגלם אף את התיקון. 'אילן היוחסין' של נפשו של הרח"ו מלמד כידוע ששורש נפשו מקין, הוא הרוצח הראשון.92 אשר על כן בגלגולו זה מזהיר האר"י את הרח"ו 'שלא להמית שום דבר חי בעולם; לא לשחוט כלל ועיקר מהיות שורש נפשו מקין'93 ולהסיר את הסכין משולחנו בעת ברכת המזון.94 

			דון וידאל די טולושא, ר' שאול טרישטי, ר' יהושע סוריאנו והבחור אברהם95 הם ארבעת גלגוליו האחרונים של ר' חיים ויטאל. אירועי חייהם, המתוארים על ידי האר"י, קשורים בקשר סיבתי ומשליכים על חייו של הרח"ו במאה הט"ז. כל גלגול מקַרה לו את ההזדמנות לתקן או לחלופין לחזור על הדפוס הכושל שבגינו קלקלו הדמויות מן העבר.

			לפי האר"י, ר' וידאל די טולושא96 היה חכם חריף בחוכמות העיון, בעל הספר מגיד משנה,97 אשר לא האמין הרבה בחוכמת הקבלה. אשר על כן אין הרח"ו צריך לטרוח הרבה בחוכמת העיון, ותיקונו בחייו אלה הוא לעסוק בחוכמת הזוהר.98 ואולם, עיקר סיבת גלגולו של בעל מגיד משנה ברח"ו היו שני חטאים שבהם נכשל. בראשון 'חטא בשוגג בעוון נידה', ומשום כך לא זכה להשלים את ימיו והסתלק קודם זמנו. בשני טעה בדין אשת איש שבא לידו והתירה להינשא.

			לרח"ו נקרו שתי הזדמנויות שבהן היה יכול לתקן עוונות אלה, הזדמנויות שבהן כשל: משנכנס לחופה לא פרש מאשתו בלילה הראשון מיד כשהבחינה בדם הבתולים, הגם שהיה זה חטא בשוגג ולא נחשב חטא גמור. עם זאת, הואיל ונועד מלכתחילה לתקן חטא זה ובא לידי עוון, נקצבו לו רק מ"ד שנים, כמניין השנים שחסרו לדון וידאל די טולושא. רוע הגזירה התבטל, כך לפי האר"י, לאחר שהרח"ו התענה שלושה ימים ברציפות. ההזדמנות השנייה נקרתה בפניו של הרח"ו בימי בחרותו, כשלמד עם מורו הר"מ אלשיך בעת שדנו באשת איש ועל דעת שניהם התירוה. אלא שלפי האר"י, לא היטיב הרח"ו לעיין בדין ולכן שגה.99 אותו דין נזדמן בפניו כדי לתקן את עוונו של הרב מגיד המשנה, אלא ששב וכשל בו. היות וחטא זה לא היה חטא שבמעשה אלא חטא שבדיבור, עתיד הוא, לפי האר"י, לתקנו ברבות הזמן כשייקרה בפניו מקרה דומה. אשר על כן, מן התיעוד לעיל עולה כי בגלגולו של הרח"ו במאה הט"ז נקרו בפניו הזדמנויות לתקן את חטאיו של דון וידאל וכי הוא שב וכשל בדפוסים דומים. עם זאת, בהדרכתו של האר"י תיקן הרח"ו את עברו זה בחלקו.

			לפי האר"י, דון וידאל די טולושא התגלגל בר' שאול טרישטי100 שהיה מוהל. בתחילת דרכו, עוד טרם רכש לעצמו את המיומנות הנדרשת, גרם למותו של יילוד בעת שמל אותו. האר"י מסווג חטא זה כחטא 'בשוגג קרוב למזיד'.101 עוד מסביר האר"י את רישומו ואת השלכותיו של אותו גלגול בחייו אלה, שכן הרח"ו נזהר מאוד ומתרחק מהיות מוהל או שוחט. הוא איננו מסוגל להתבונן בטקס ברית המילה102 או כאשר שוחטים, וגם נזהר לפעמים אפילו מלהרוג פרעושים. האר"י קשר בין שני הגלגולים קשר סיבתי, באופן 'שעוון הנידה של הרב המגיד גרם שפיכות הדמים שחטא ר' שאול טרישטי', בחינת עבירה גוררת עבירה. אשר על כן אסר האר"י על הרח"ו לשחוט כלל ועיקר103 וציווה אותו להסיר את הסכין לגמרי מעל השולחן, 'ולא יספיק לכסותו בלבד'.104

			ר' שאול טרישטי התגלגל בר' יהושע סוריאנו105 שהיה אדם בא בימים, 'עשיר ובעל צדקה, משכים ומעריב בבתי כנסיות ובתי מדרשות'.106 ר' סוריאנו חטא באכילת חלב. כלומר, הוא לא נזהר ואכל בידיעה ובמזיד את אותו חלק של הבהמה האסור על פי ההלכה. אשר על כן בחייו אלה מתקן הרח"ו עוון זה בהיותו 'יושב שתי שעות בנקור הבשר, וכמעט שאני משליך כפלים כמוהו מן הבשר עם החלב'.107 האר"י מצווה אותו כי לא ייכנס לפיו כל ימי חייו שום בשר ניקור, אלא אם יהיה על ידי מומחה וחסיד.108 על פי גרסה שונה שהביא בניהו, חטא ר' סוריאנו בשוגג. וזה לשון המקור: 

			פעם א' פתאם קרא הקדוש והטהור ר"י לורי' ז"ל לתלמידו הגדול מ' חיים ויטל ז"ל, וא"ל: הנך מתמנה מאיתי להשגיח על המנקרים אם הם מנקרין היטיב מחלב וגידין. א"ל רבי מה היום מיומים. א"ל כי זה מקרוב מתגלגל בך נשמת צדיק א' שאכל חלב כשעורה בשוגג ועל ידי כן לא נתקבל' נשמתו למעלה עד שיתקן הפגם, והוצרך להתגלגל ונתגלגל בך, ועל ידי שתשגיח על המנקרים זמן מה תתקן נשמתו ותעל' למעלה למקום נכבד שלה. ועל ידך תהיה הטובה זו ומגלגלין זכות על ידי זכאי דכוותך.109

			כלומר, תיקון נשמתו הדחויה בעליונים של ר' סוריאנו, שהתגלגל ברח"ו, מתאפשר מעצם התמנותו של הרח"ו לתפקיד המשגיח על המנקרים ומעצם הקפדתו על ניקור הבשר שהוא מכניס לפיו. נראה אף כי חומרתו של העונש על עוון אכילת החלב אינה תלויה בכוונת המכוון — בין אם נעשה במזיד ובין אם בשוגג.

			לפי האר"י, ר' יהושע סוריאנו התגלגל בבחור אברהם,110 אשר שב ונכשל גם הוא ממש באותו עוון של ר' יהושע באוכלו חלב במזיד. עוון זה הוא מכלל ל"ו עבירות שהעושה אותן במזיד חייב בכרת, משמע נענש בידי שמים המקצרים שנות חייו.111 לעיל למדנו כי הרח"ו היה מגולגל בין היתר מרב ייבא סבא,112 מר' יוחנן בן זכאי113 ומר' עקיבא.114 האר"י קושר בין הגלגולים הללו לבין גלגוליו האחרונים של הרח"ו, אולם גם כאן הוא מכסה יותר מאשר מגלה את פרטי אותו הקשר. וכך אמר:

			גם אמר לי, כי רב ייבא סבא ע"ה, הוא יותר קשור עם ר' יהושע סוריאנו, שאכל חלב כנ"ל, ואם אתקן זה, יתקשר עמי רב ייבא סבא יותר מן השאר. ור' יוחנן בן זכאי קשור עם הרב מגיד משנה, על עון הנדה. ור' עקיבא, קשור יותר עם ר' שאול טרישטי, על ענין שפיכות דם הנז"ל. וענין ר' עקיבא הוא, מחמת מה שנכשל גם הוא במת מצוה,115 שהרכיבו על כתפו כמה מלין, ואמרו לו חכמים, שעל כל פסיעה ופסיעה היה שופך דמים. ולכן הוא קשור עם ר' שאול. אבל בשנים האחרים לא רצה לגלות, כיון שלא גלוהו רז"ל.116

			החזרה על הדפוס הקודם, בחינת עבירה גוררת עבירה,117 שזורה כחוט השני בכל הגלגולים שתוארו, גם במקרים שנותרים סתומים עבורנו, כמו הקשר של ריב"ז לעוון הנידה ושל רב ייבא סבא לעוון אכילת חלב. ואכן, כאמור, האר"י מצביע על הקשר הסיבתי בין הגלגולים ועל ההזדמנויות שמקרה כל גלגול חדש לתקן את הקודם. נראה אפוא שהקשר הקארמתי בין הגלגולים לעיל, למעט האחרון (של הבחור אברהם), סובב סביב נושא הדם: דם הנידה, דם הבתולים, דם ברית המילה ודם השחיטה. דון וידאל די טולושא, שחטא בעוון נידה, התגלגל בר' שאול טרישטי, אשר כמוהל ניתנה לו ההזדמנות להיזהר בשפיכות דמים. אולם כקודמו, גם הוא כשל בעוון שפיכות דמים. הוא שב להתגלגל בר' יהושע סוריאנו, אשר כשל לאחר השחיטה בניקור הבשר ובאכילת חלב, וזה שב להתגלגל בבחור אברהם והגם שלא עסק בשחיטה ובניקור הבשר, חטא באכלו חלב במזיד ממש כקודמו. גלגולים אלה, למעט זה האחרון, סובבים כאמור סביב נושא הדם ונקשרים אף להיותו של הרח"ו מגולגל משורשו של שופך הדמים הראשון, הלוא הוא קין.

			רח"ו סיכם את דרושיו אלו של האר"י בעניין גלגוליו האחרונים, תוך שהוא קושר אותם לתורת הנפש שלו.118 בכל איבר, כך לפי האר"י, יש בשר וגידים ועצמות. הרח"ו, ששורש נפשו הוא בחינת קין מצד הטוב שבו, הוא מפאת הגידים הקטנים שבאיבר כתף שמאל של אדם הראשון. וכך כתב: 

			והפגם של הרב המגיד משנה הוא שבא לידו עון שוגג של נדה. ור' שאול טרישטי היה אחריו, וחטא בעון שפיכות דמים בשוגג, כי רצה למול ילד אחד, ולא היה בקי, ומת התינוק מתחת ידו, ונמצא שהוא שוגג קרוב למזיד. ור' יהושע סוריאנו היה אחריו, וחטא שאכל חלב במזיד. ולכן שלשלתם הוצרכו להתגלגל עם נשמתי לתקן את חטאתם, ולהיות שאני הוא מבחי' הגידים, ואני צריך לנקות העפוש שיש בתוכם מחמת עונותיהם, כדי לתקן כל השרש ולהמשיך בחי' דם והחיות לכל האבר, אע"פ שלא חטאתי עמהם, כיון שהם הענפים שלי צריך אני לתקנם.119

			שלושת הגלגולים הנזכרים מתבררים אפוא כענפים המשתייכים לשורשו של הרח"ו. אשר על כן התגלגלו בו לצורך תיקונם. ואמנם הזדמנויות לתקן את אותם חטאים אכן נקרות בפני הרח"ו. פעמים תיקן ופעמים כשל.

			אולם התיקונים והייחודים שתיקן לו האר"י אפשרו לו את קפיצת המדרגה שלה נזקק.

			הקשר הנשמתי בין ר' חיים ויטאל לר' עקיבא 

			מאז שקיבל האר"י את אותו מסר מהמתיבתא של הרשב"י באחת מעליות הנשמה שנהג לעשות, בו נאמר לו כי עליו לחפש את הרח"ו, ללמדו ולמשוח אותו תחתיו משום שנשמתו גדולה היא ומשתרשת מניצוץ נשמתו של ר' עקיבא, ייחס האר"י חשיבות ראשונה במעלה לאותה ידיעה. גלגולו של הרח"ו כר' עקיבא הוא אכן הגלגול היותר משמעותי מבין גלגוליו. הרח"ו מחובר לר' עקיבא בעבותות רוחניים בעלי היבטים שונים, והאר"י מרבה לפרט היבטים אלו120 ולדבר ברום מעלתו של ר' עקיבא, שעולה אף על מעלתו של משה רבנו. רח"ו למד כי ר' עקיבא הוא היותר קרוב אליו מכל ניצוצות שורש נשמתו. חשיבותו מתבררת מהיבטים מגוונים. כך דרך משל בהקשרה להשלמת תיקון דרגת נפשו שבזכותה זכה לבת זוגו האמיתית. וכך באר לו האר"י:121

			אמר לי, כי אחר אשר אזכה להשלים את נפשי, אקח את רוחי, וכמו שנפשי משותפת עם ר' עקיבא כנ"ל, כן רוחי יבא ג"כ משותף עם רוחו של ר' עקיבא ג"כ, ואז אזכה ליקח בת זוגי האמיתית. וכמו שנפשי ורוחי משותפים עם נפשו ורוחו של ר' עקיבא, כך תבא נפש בת זוגי האמיתית, משותפת עם נפש אשת ר' עקיבא האמיתית, שהיא בת כלבא שבוע, ויען אשר יש מעלה יתירה לבת כלבא שבוע, לפי ששהתה כ"ד שנים לבעלה ללמוד תורה, לכן גם אשתי המשותפת עמה כנזכר, יש לה מעלה גדולה מאד, ואיני יכול לזכות בה, עד שאשלים את נפשי ויבא בי רוחי.

			שלמותה של הנפש מושגת אפוא שלב אחר שלב, מדרגה אחר מדרגה. רק השגת בחינת הרוח שלו, אומר לו האר"י, תזכה את הרח"ו בבת זוגו האמיתית. דבריו עוסקים אף בקשר הנשמתי בינו לבין ר' עקיבא,122 ולקשר הנשמתי בין בת זוגו האמתית של ר' עקיבא לבין בת זוגו האמתית של ר' חיים ויטאל. 

			היותו של הרח"ו ניצוץ מנשמתו של ר' עקיבא מסתברת אף מגלגוליהן של נשותיהם. הוא לומד על חילופי המינים המתרחשים בשושלת המשפחתית שלו, שהרי אשתו הראשונה היא גלגולו של חמיו של עקיבא "שנרבע כנקבה" ולכן התגלגל בה כנקבה.123 אף חילופי תפקידים מתרחשים בקבוצת משפחה זו: החם של ר' עקיבא מתגלגל כאשתו הראשונה של רח"ו שהוא גלגול של ר' עקיבא. הרי שיש לו לרח"ו, שהוא עצמו ניצוץ מנשמתו של ר' עקיבא, שלושה קשרים נוספים עם ר' עקיבא: אשתו הראשונה היא גלגולו של כלבא שבוע; נפש אשתו השנייה של ר' עקיבא היא אשת טורנוסרופוס התעברה בה; ואשתו השנייה היא גלגולה של רחל, בתו של כלבא שבוע, אשתו הראשונה ובת זוגו האמתית של ר' עקיבא.124 זו אף דוגמא מעולה לקארמה חיובית שנוצרת ומשתלמת באותו גלגול. 

			תיקונים שנתן האר"י לרח"ו לתיקון חטאים שחטא בגלגולו כרח"ו

			שני החטאים הגדולים שבהם נכשל רח"ו בגלגולו זה במאה השש עשרה, כך לפי האר"י, היו חטא הקרי,125 שבגינו לא היה יכול לקיים את מצוות פרו ורבו בצעירותו,126 והגאווה הגדולה שהייתה בו בבחרותו,127 הגם שהייתה רק בינו לבינו במחשבתו, כפי שהעיד הוא עצמו.128 ר' חיים ויטאל אף חטא בחילול כבוד אב ואם,129 בביזיון אדם פלוני אחר פטירתו ובהחזקת ממונו זמן מה.130 הוא חטא בביטול קריאת השמע והנחת תפילין,131 ובהיותו בן כ"ד שנים התבטל מעיסוק בתורה במשך שנתיים ומחצה ועסק בתורת האלכימיה.132 הוא אף נכשל בחטא שתיית יין נסך בחברת משומד אחד, אם גם בשגגה.133

			באשר לתיקון המידות, לבד מחטא הגאווה והליצנות, היה על רח"ו לתקן בעיקר את נטייתו לכעוס.134 שהרי הכעס פוגם בנשמה כולה. ואמנם, חומרת הפגם שגורם הכעס ניבטת אף מחומרת התגובה, מהעונש שמגיע מיד עם התפרצותו של הכעס, כפי שהעיד רח"ו עצמו. כך נסתלקו ממנו נשמות יתרות ועיבורים שלהם זכה בערבי שבתות 'בסוד תוספת שבת'.135 במקרה אחר אף אבד לו כוח הדיבור משנתכעס והרים יד על אשתו.136 תיקונו של הכעס, כך לפי האר"י, הצריך מן הרח"ו להתענות קנ"א תעניות כמניין כע"ס137 בלוויית כוונות, ייחודים וצירופים שונים של שם ההוי"ה.

			התיקונים שנתן האר"י לרח"ו עבור עוונות ומידות מגונות אלו סבבו כמעט תמיד סביב תעניות שאת אורכן קבע על פי מהותו וחומרתו של החטא. עוד היה עליו להיזהר שלא לשמש מיטתו עד אחר חצות ושלא להשיח עם האישה דברים בטלים בעת ההתייחדות. לתיקון חטא הגאווה נדרש רח"ו להתנהג בשפלות הרוח,138 שהרי לא יאתה הגאווה אלא להקב"ה, וכשהאדם מתגאה למטה הוא גורם לפגם למעלה.139 לתיקון חטא חילול כבוד אב ואם ציווה האר"י לרח"ו להתענות ג' יממות שלמות ורצופות, שהן ע"ב שעות כנגד ע"ב השמות.140 תיקונו של חטא ביזוי הנפטר התנהל בבית העלמין ובכללו הקפת בית החיים ווידוי ובקשת מחילה מן הקב"ה ומן המת הקבור שם.141 הזמן שבוזבז בעיסוק בתורת האלכימיה עיכב בעד קניית השגה אמיתית כמות זו של האר"י מידה כנגד מידה. אשר על כן הוצרך רח"ו להתענות בתענית, בשק ובאפר, בבכי ובהספד 'כמספר הימים ההם ממש'.142 ביום כ"ח לחודש תמוז של"ב הודיע האר"י לרח"ו כי בחינת הנפש דעשייה שלו כבר תוקנה'143 עניין חשוב מאין כמוהו עבור רח"ו לפי האר"י, וכל כך משום:144

			שאחר שאזכה להשלים את נפשי, אקח את רוחי, וכמו שנפשי משותפת עם נפש ר' עקיבא כנ"ל, כן רוחי יבא גם כן משותף עם רוחו של ר' עקיבא ג"כ, ואז אזכה ליקח בת זוגי האמיתית. 

			כלומר, רק עם השגת תיקון בחינת הנפש, יזכה הרח"ו בבת זוגו האמיתית שהיא גלגול של אשתו של ר' עקיבא. גם השגת בחינת הרוח בשלמותה מצריכה תשובה ומעשים טובים. זו אמורה הייתה להימשך, לפי האר"י, עד אשר יחלפו שנתיים ומחצה, כלומר עד ראש חודש אדר השל"ד.145 עוד קבע האר"י לרח"ו תקנות וכוונות שונות לתיקונו. כך קבע ששני הימים הנכונים לרח"ו כדי להיתקן ולהתענות הם ימי שלישי ורביעי בשבוע. הוא הזהיר את רח"ו להישמר ממידות מסוימות כחלק מתיקון נפשו ומהכנתו להשגה גבוהה, ובהן הרכילות, לשון הרע ושיחה בטלה. עוד הוא אוסר עליו להמית כל בעל חי ומחייב אותו להיות שפל רוח.

			ניתן לשער כי התיקונים שנתן האר"י לרח"ו, הן אלו שנגעו לגלגוליו הקודמים, הן שנגעו לחייו כר' חיים ויטאל, היו פרי שעות רבות שהעביר במחיצתו בלימוד, בתפילה ובהתבוננות במצחו, בהליכותיו, באופיו, בשלבי התפתחותו ובתקשור עם נשמתו. מהתבוננות זאת למד האר"י על נקודות התורפה או החולשה של תלמידו שהיה עליו לתקן. בחינת אותה רשימת עוונות משקפת לאמיתו של דבר חטאים שכל אדם יהודי מן השורה יכול להיכשל בהם. אלא שציפיותיו הגבוהות של האר"י מהרח"ו והעתיד שצפה לו, כיורשו וכמתקן נשמות בני הדור, הביאוהו לידי הקפדה יתרה על תיקונו ולכן קבע לו סדרי יום וסדרי לילה תובעניים.

			שלבים בדרכו של הרח"ו להשגה 

			ההשגה, אותה מדרגה גבוהה בהבנת חכמת האמת וסודותיה, הייתה כפי שהראנו לעיל, מטרה עליונה בפני עצמה בתפיסתו של האר"י.146 על כך מלמדים כתביו של הרח"ו אשר הוקדשו לנושא, ובהם שער רוח הקודש, שערי קדושה, שער הייחודים ואולי אף התפילה המקדימה את לימוד תורתו של האר"י בכל אחד משמונת השערים שלו. תפילה המכוונת ראש לכל לבקשת מחילה על העוונות והחטאים כתנאי להשגה הגבוהה כלשונו שם:147

			וכן יהי רצון מלפניך ה' אלוהינו ואלוהי אבותינו... ותפתח לבבנו הערל בסודות תורתך ויהיה למודנו זה נחת רוח לפני כסא כבודך... כריח ניחוח ותאציל עלינו אור מקור נשמתנו בכל בחינותינו ושיתנוצצו ניצוצות עבדיך הקדושים אשר על ידם גלית דבריך אלה בעולם.... ובזכותם תאיר עינינו במה שאנו לומדים...

			להלן נדון בתיקונים והנהגות שונים שנתן האר"י לרח"ו למטרת השגה גבוהה כחלק מחניכתו. תיקון הנפש נקשר קשר הדוק לנושא ההשגה, משום שההשגה התבררה כאמור כתלויה במידת תיקונה של הנפש. ככל שהנפש מתוקנת יותר, עולה רמת השגתה. זאת וגם אחרת, התנאי המקדים אליבא דהאר"י לקבלת הארה והשגה מן העליונים היה טיהור הכלי, קרי נפשו של האדם, מכל חטא ופגם. אשר על כן לא היה האר"י מגלה שום סוד מסודות חוכמת האמת למי שראה שנפשו פגומה ונצרך לתיקונים.148 

			רצונו העז של הרח"ו להשיג השגה גבוהה כמות זו של מורו, ורצונו של האר"י בקידומו של תלמידו ובהעמקת דרגת השגתו עד לכדי 'השגה גמורה כמוהו ממש',149 העסיקו רבות את תודעתם של השניים.150 ואמנם האר"י מורה לרח"ו על מיני תיקונים לצורך השגה גבוהה, ובהם תיקוני תשובה, העולים בנוטריקון כדי תענית, שק ואפר, בכי והספד גם למטרת השגה. לעיתים אף הורה לו להתענות ארבעים יום רצופים בשק ואפר ובכי ולשכב על הקרקע כשאבן למראשותיו תוך שהוא מכוון בשם יו"ד ה"ה וא"ו ה"ה העולה בגימטריא "אבן".151 לבד מן התעניות השונות, הזהיר האר"י את הרח"ו בעיקר מן הכעס וההקפדה, אך גם ממידות מגונות ואסורות אחרות כגון הגאווה והליצנות, העיצבון, לשון הרע והרכילות, שיחה בטלה ופסיעה גסה, שכולן מעכבות בעד השגה גבוהה.152 עוד הורה האר"י לרח"ו שורה של הנהגות וכוונות אשר יועילו לו להשגה גבוהה: הוא ציווה אותו שיקום בכל לילה אחר חצות; שייזהר לומר תפילות מסוימות;153 שיכוון כוונות מיוחדות בתפילת העמידה154 ובברכות מסוימות; שיניח תפילין בהקפדה; שיחמיר מאוד בשמירת השבת; ושילמד לימוד קבוע בכל יום בסוד 'קבעת עיתים לתורה'. סדר הלימוד שקבע לו האר"י צריך היה להתחיל ממקרא תורה ולסיים בקבלה. כך אמנם הביא הרח"ו בשער המצוות את סדר הלימוד המדויק: מקרא תורה, נביאים, כתובים, משנה, תלמוד — המתחלק לברייתא, תוספתא ומימרא, וקבלה.155

			וכך כל אימת שהקשה הרח"ו ושאל את מורו על דרגת השגתו, או כל אימת שביקש האר"י עצמו לעמוד על שעור התקדמותו של חניכו, היה שואל את נשמתו של הרח"ו או מתקשר עם העליונים וחוזר עם הנחיות באשר לתעניות, לסיגופים, לייחודים ולהנהגות ההולמות את מדרגתו של הרח"ו באותו היום או באותו שלב של התפתחותו:

			יום אחד חזר לשאול, והשיבו לו שאתנהג חדש א' שלם בשק ואפר ותענית, ושאתנהג בשפלות, ושלא אתלוצץ בשום אדם, וא"ל כי כל עיקר השגתי תלויה בשתי עניינים אלו הנז' בפרטות, שהם: השפלות, ושלא אתלוצץ.156 

			כך אנו למדים מתעודיו של הרח"ו שלב אחר שלב על כל סוגי התיקונים שהונחה לתת לו האר"י למטרת השגה עליונה. ההנחיה מלמעלה, אשר החלה מהרגע שבו צֻווה לעלות לצפת, ליוותה אפוא את האר"י לאורך כל הדרך והיא מאפיינת אף את אופן החניכה והדרך שבה היה מלמד את הרח"ו, מתקן את נשמתו ומכוון אותו. משמע, גם חניכתו של רח"ו הייתה מונחית מלמעלה. זאת וגם אחרת, תקשורו הישיר של האר"י עם נשמתו של רח"ו מלמד כי בנשמה חבויה לאמיתו של דבר התובנה העמוקה באשר לדרכי קבלת השגה עליונה. עוד אנו למדים מפיו של האר"י שוב ושוב על השלבים ועל ההדרגתיות שצפה להתפתחותו הרוחנית של הרח"ו. וכך פירט ואמר לרח"ו: 

			יום אחד חזר לשאול, והשיבו לו, כי להשיג השגה אמיתית כמוהו ממש, לא היה אפשר עד מלאת לי שתי שנים ומחצה, אמנם אם בתוך הזמן הנזכר, אתנהג בתשובה, ובפרט שאתענה מ' יום רצופים [...] שאז יבוא לי התעוררות רוח הקדש, משלשה לשלשה חדשים בפתע פתאום, ואחר ב' שנים ומחצה הנז', אשיג ממש כמוהו באמיתיות.157 

			פרק זמן זה נקצב לרח"ו מידה כנגד מידה, לתיקון אותן שנתיים ומחצה שבהן זנח את העיסוק בתורה לטובת עיסוק באלכימיה.158 אולם התובנה, ההתמדה, העקביות וכוח הרצון היו תנאי לאותה קפיצת מדרגה רוחנית אחת לשלושה חודשים.

			רצונו העז של הרח"ו להתקדם בלימודו, נטייתו להקדים מאוחר למוקדם, שאלותיו הנשנות וחוזרות את האר"י באשר להשגתו, ניבטים אף מחלומות שהוא מתעד בספר החזיונות שלו. מהם עולה כי תיקון נפשו העסיק אותו לא רק בתודעותו הערה. באחד מחלומותיו המאוחרים בשנת שס"ט חלם שהיה כותב את כל התיקונים של נפשו שכבר תיקן, 'ושכבר תיקנתי כולם או רובם'.159 מחלום אחר שחלם בשנת שע"א שבו החל 'לתקן פגם של קין בעליונים', הסיק שנאמר לו שכבר השיג בחינת נשמה וחיה מן עשייה. אשר על כן נראה כי תיקון הנר"ן שלו העסיק את תודעתו של רח"ו תדיר ונמשך, כך לפי עדותו, עוד עשרות שנים לאחר הסתלקותו של מורו. 

			התבודדות 

			ההתבודדות על מופעיה היתה חלק בלתי נפרד מסדר היום הקבלי בצפת של המאה הט"ז. מחקריו של משה אידל ויוסף ינון פנטון בנושא מצביעים על השפעותיהם הברורות של פרקטיקות צופיות, של הקבלה הנבואית של אברהם אבולעפיה, של כתביו של ר' יצחק דמן עכו, של סולם העלייה של ר' יהודה אלבוטיני, של הברייתא של ר' פנחס, של תפיסתו של ר' שם טוב אבן גאון ועוד.160 

			אצל כלל המקובלים כרוכה היתה ההתבודדות בדבקות. כלומר דרך המלך להשגת הדבקות הנכספת היתה באמצעות ההתבודדות. לעיתים קרובות מזוהה ההתבודדות עם פרישות. כך עבור ר' אלעזר אזכרי ההתבודדות היא בבחינת בחירה מודעת של החסיד להתרחק מחברת בני אדם במטרה להשיג את תחושת נוכחותו המתמדת של האלוהים.161 ובלשונו: "לפי רוב פרישותך מן העולם, יהיה רוב דביקותך בו ית'".162 ר' אלעזר אזכרי, לפי פכטר, הפך את ההתבודדות להוראה דתית מוסרית כללית.163 כך גם אליהו די וידאש ראה בהתבודדות את הדרך להשגת הדבקות. בהסמכו לדבריו של ר' יצחק דמן עכו, כתב: 

			ומכלל שרש קנית האהבה הוא אהבת ההתבודדות. שבהיות האדם חושק לאהבת חברת בני אדם אי אפשר שיהיה דבק. וכתב הרב יצחק דמן עכו עליו השלום וזה לשונו: המתבודד, הרוצה לזכות אל מעלת ההתבודדות למען ינוח עליו השלום בחייו, צריך שיתחבר אל שלושה דברים...: שיהיה שמח בחלקו, ושיאהב התבודדות, ויברח מהשררה והכבוד, והוא הכנעת הלב.164

			אולם במשמעותה הקבלית ההתבודדות היא הרבה מעבר לפרישות החברתית. שכן מדובר במצב תודעתי של בידוד העצמי או האגו מגופו וממחשבותיו של המתבודד. כך אמנם מגדיר ר' אליהו די וידאש את ההתבודדות כריכוז מחשבתי בו יפריד המתבודד ממחשבתו כל מחשבות זרות, ייחד את מחשבתו עם השכינה ויפריד ממנה את כל הקליפות.165 הפרישות היא אמנם תנאי מחייב לאותה התבודדות. כך אף בלשונו של ר' חיים ויטאל:166  

			כבר ידעת כי כל ענייני ההשגה צריכין להיות האדם יחידי בבית, שלא יטרידוהו ממחשבתו. והאדם צריך שיתבודד במחשבתו עד קצה האחרון, ויפשיט גופו מעל נפשו, כאלו אינו מרגיש שהוא מתלבש בחמר כלל, אלא כֻּלו נפש לבד. וכל מה שיתפשט מן החמר יתגבר השגתו. 

			ההתבודדות אפוא לדידו של הרח"ו היא אמצעי מחייב המקדים את ההשגה הגבוהה. 

			ר' משה קורדובירו ראה בהתבודדות ריכוז המחשבה ודבקות הנפש באלוהות במטרה להשיג את סודותיה. בית המדרש, בית הכנסת, ציוני הקברים הקדושים, השדות והגאיות, היו מקומות מיוחדים הולמים לפי תפיסתו, עבור אותו הפרקסיס.167 בהשראתו של אבולעפיה וספר יצירה, עסק קורדובירו בהתבודדות כטכניקת ריכוז המקדימה את צירוף האותיות והבנתן, והחותרת לחוויה המיסטית ולהשגת רוח הקודש.168 

			קורדובירו ראה בעיסוק בצירופי האותיות והשמות, בהתעמקות בסודות את המדרגה העליונה של לימוד התורה, כך האמין נתחברו האידרא ותיקוני הזוהר. ובלשונו:

			החלוקה הרביעית [של התורה] היא רוחניות האותיות ומציאותם וחיבורם אלו באלו והתייחסם כי מי שירד לעומק הענין הזה יוכל לברוא עולמות וזה נקרא נשמה לנשמה שהוא תלוי בבינה שהיא נקרא העולם העליון וזו השמחה שנקווה אחר התחיה169 

			תחילת דרכו של האר"י במצרים וחניכתו הממושכת תוך התבודדות ופרישות סגפניים בכפר הקטן על הנילוס, כשהוא שקוע בלימוד ספר הזוהר, שורטטה לעיל בפרק שעסק בדמותו כמורה וכראש חבורה.170 בספר חרדים שלו התייחס ר' אלעזר אזכרי לתפיסתו של האר"י את ההתבודדות כנעלה על פני הלמוד. ובלשונו כתב: 

			עוד תקנה אחרת מצאתי בתוך ספרי המקֻבַּל האלהי חסידא קדישא הרב רבי יצחק לוריא אשכנזי ז"ל.... שם מצאתי כתוב... מי שתורתו אמנותו, ויודע דעת ויראת ה', זאת היא תקנתו: לא יחלש ולא יתבטל מלמודו, אך יום אחד מן השבוע יתרחק מבני אדם, ויתבודד בינו לבין קונו, ותתקשר מחשבתו בו כאלו כבר עומד לפניו ביום הדין, וידבר לאל יתברך רכות כאשר ידבר העבד אל רבו והבן אל אביו... וכך לִמד מהרר"י המקֻבֹּל הנזכר, שזה מועיל לנפש שבעתים מהלמוד, ולפי כח ויכולת האדם יפרוש ויתבודד יום אחד בשבוע או יום אחד בט"ו יום, או יום אחד בחדש, ולא יפחת מזה.171 

			ההתבודדות בתפישתו של האר"י לבשה לבושים של כוונות ויחודים שיטתיים שחיבר. תורת הכוונות של האר"י הינה פרקטיקה מדיטטיבית של ריכוז המחשבה בפרקסיס של התפילה, של לבישת הטלית או התפילין, של אכילת המצה, של ברכת ארבעת המינים או כל מצווה אחרת שמקיים החסיד לאורכו של היום ושל הלילה. כלומר הכוונות מעורבות בכל היבט והיבט של חיי הדת וחיי החולין.172 

			כוונת נפילת אפיים, אותה מסירה סימבולית של האדם את נפשו למיתה לפני הקב"ה, היתה עתירת מטרות ומהווה דוגמא אחת מיני עשרות רבות לאותה פרקטיקה מדיטטיבית מרובת המשמעויות שחידש האר"י. כך דרך משל כתב הרח"ו בשער הכוונות כי הצדיק אשר מכוון בנפילת אפיים ויורד אל מקום הקליפות, יעלה בידו לברר ולהוציא את הנשמות שנפלו לשם ולהעלותן בסוד מי נוקבין. ומי שיעשה נפילת אפיים על זו הדרך:

			הנה אין קץ לשכרו, כי גורם הזיווג עליון, וגורם בירור ותיקון אותם בירורין אשר בתוך הקליפה. ולזה ארז"ל [ברכות יח] שכל האומר נ"א [נפילת אפיים] בכונה, אחר תפילתו אויביו נופלין לפניו, מדה כנגד מדה, כיון שהוא הפיל עצמו לתיקון הנזכר.173 

			הרי שלכוונה זו היבט תיאורגי מובהק. אולם הכוונה בנפילת אפיים מיועדת היתה על פי משנתו של האר"י בין היתר גם לתיקון וכפרת עוון חילול השם.174 ההתבודדות על דרך הכוונות יועדה אף לצורך השגה גבוהה כפי שמתעד הרח"ו בשער הגלגולים כחלק מחניכתו, שם כתב:175 

			יום אחד א"ל [אמר לי], שאזהר מאד לומר הללויה אודה ה' בכל לבב וגו', ואח"כ אכוין בשם מנצפ"ך, ואעשה כך תמיד כשאקום בכל לילה אחר חצות, כי מועיל מאד אל ההשגה. גם א"ל, שאזהר מאד לשים תמיד תפילין כסברת ר"ת, שהם סוד צרוף שם יהה"ו, היוצא מר"ת 'יתהלל' המתהלל 'השכל 'וידוע אותי וכו'. ולכן הנחת אלו התפילין מועיל מאד אל ההשגה ואל השכל וידיעה. 

			אף בשער רוח הקודש מרובות הכוונות המיועדות להשגה הגבוהה. כך דרך משל כותב הרח"ו:176

			ואמנם מה משאתה צריך לכוין ביחוד הזה הוא, שתכוין, כי ע"י כך תשיג חכמה ובינה, וביאור הענין הוא, במ"ש באותיות דר' עקיבא, וברייתא דמעשה בראשית, שהקב"ה חתם את עולמו, באהי"ה אשר אהי"ה... כדי שבני אדם התחתונים, לא יוכלו להשיג חכמה מה שאינו ראוי להם... ובזה נסתמו מעיינות החכמה מבני אדם... אבל מה שאתה צריך עתה לכוין הוא בג' שמות בשלשה מקומות אלו: כי אהי"ה הא'הוא בבינה דעתיק יומין... ואהי"ה הב' במצחא דאריך... ואהי"ה השלישי במצחא דאו"א, ותכוין להמשיך אור החכמה דעתיק יומין למטה, ממדרגה אל מדרגה מאהי"ה אל אהי"ה השלושה הנז'... ותכוין כי ע"י המשכת האור הנזכר, שהמשכת, תתגלה החכמה וסודותיה בשם היהוה הזאת... 

			עוד מורה האר"י לרח"ו ומזהירו "כי עיקר ההשגה תלויה בכוונת האדם וזהירותו בכל ברכות הנהנין, לפי שעל ידם מתבטל כח אותם הקליפות הנמצאות במאכלות החומריות, ומתדבקים באדם האוכלם, וע"י הברכות האלו הנאמרות בכוונה הוא מסיר מהם הקליפות, ומזכך החומר שלו, ונעשה שכלי וזך".177

			הרי שמכלל הנאמר עולה כי ההתבודדות מרובת פנים ותכליות היתה. ההתבוננות, הפרישות הפיזית מחברת בני אדם והפרישות השכלית התודעתית, הכוונות, צירופי האותיות והשמות הקדושים, השגת הדבקות וסודותיה של התורה, כרוכים היו זה בזה, משתלשלים זה מזה ולעיתים תלויים או מותנים זה בזה. 

			ייחוד ייחודים 

			אף לייחוד הייחודים, אותה פרקטיקה מדיטטיבית־חווייתית אינדיבידואלית של התמקדות, של התרכזות בשמות הקודש שחיבר האר"י, נודע מעמד חשוב מאין כמוהו בתורתו של האר"י. על פי הגדרתו, הייחוד 'גדול מעסק התורה, כי הוא מייחד העולמות העליונים, והוא עסק התורה ויחוד הכל יחד'.178 שהרי השגת ההרמוניה בין הזכר לנקבה הקוסמיים, או מוטב תיקון אותה הרמוניה אשר נשתבשה, הינה תכלית המציאות כולה בעליונים כמו גם בתחתונים. לפיכך תכליתם הראשונה במעלה של הייחודים היתה תיאורגית.179 אפשר והחשיבות העצומה שייחס האר"י לייחודים מרמזת בין היתר לקשר הנשמתי שהיה לו עם הרשב"י הקדוש180 אשר החזיר נשמתו כידוע בעיצומה של דרשתו היחידאית במעמד האדרא זוטא בשיאו של ייחוד זעיר אנפין עם הנוקבא עת סיים את אמירת הפסוק "כי שם צווה יהו"ה את הברכה חיים עד העולם".181,   182 

			בשלב הראשון היה המקובל המייחד מדבק את נפשו בנפש צדיק שכבר הלך לעולמו וכך מעלה ופודה את הניצוץ הפרטי שלו. בשלב השני התמקד עיקר הריכוז בשמות הקודש המתייחסים לספירות ולפרצופים השונים באמצעות ההתבוננות על מנת לייחד את הצד הזכרי ואת הצד הנקבי שבאלוהות למטרת השגת התיקון הקוסמי. כך דרך משל ייחוד חוכמה ובינה מחייב חיבור שמות שתי הספירות תוך פיזור האותיות הבונות אותן: יאההויה"ה, ותוך התכוונות והתרכזות בשם ע"ב.

			הייחודים מכוונים אף להידבק בנר"ן [נפש, רוח, נשמה] הצדיקים בעיקר למטרת השגה גבוהה. חלקם נועדו להיעשות תוך השתטחות על קברי הצדיקים בערב ראש חודש או בט"ו לחודש, או לחלופין בביתו של המקובל בכל חצות ליל ואחריו.183 תיעודיו של רח"ו שופכים אור על שלבי התפתחותו באותה פרקטיקה רוחנית של ייחוד ייחודים.184 מדבריו אנו למדים כי בשלב מסוים של חניכתו החל האר"י פוקד עמו בצוותא קברות צדיקים שונים. שהרי לפי תיעודו של הרח"ו היה האר"י:185 

			רואה ומסתכל בנשמות הצדיקים, בכל מקום ובכל זמן, ומכ"ש בהיותו על קבריהם... גם מרחוק עינו יביטו בנפש הצדיק העומד על הקבר שלו, ועי"ז היה יודע קבר כל צדיק וצדיק, והיה מדבר עמהם, ולומד מהם כמה סתרי תורה. וכבר ניסיתי כמה נסיונות וחקרתי בתכלית החקירות, ומצאתי דבריו כנים ואמתיים... הם דברים נוראים ונפלאים ולא יכלם ספר. 

			וכך ביום א' של חול המועד פסח של"א הובילו האר"י למערת הקבורה של ר' ינאי בכפר אכברא. שם קיבל האר"י מסר מאותו אמורא עבור הרח"ו ובו הוזהר שיישמר מהרכילות, מלשון הרע ומשיחה בטלה ושיהיה שפל רוח. או אז 'יהיה עמו בכל מקום', בבחינת עיבור שחופף עליו.186 לעתים שלח האר"י את הרח"ו בגפו למערה מסוימת שבה קבור תנא חשוב כדי להשתטח על קברו ולומר ייחוד מכתיבת ידו.187 לעתים נתן לו ייחודים לייחד בביתו לאחר חצות הליל. הדמויות שעמן הוא מדבק את נפשו או מתקשר הן לרוב דמויות הקשורות לביוגרפיה הרוחנית שלו, כלומר לגלגולים קודמים שלו, כגון אביי, ר' עקיבא ורב ייבא סבא.188 משמע, נשמות שיש בידן לתרום להתפתחותו. 

			יש והרח"ו עצמו רצה להקדים מאוחר למוקדם וביקש ייחוד שעדיין לא היה בשל לייחדו. בערב ראש חודש אלול שנת של"א שלח האר"י את הרח"ו להשתטח על קברו של אביי במערה בכפר אבני"ת.189 אנו למדים כי ניסיונו הראשון לייחד ייחוד מסוים190 לא צלח. הוא נרדם מתוך תחושה שלא הועיל דבר. הוא חזר לייחד ייחוד עליון של חכמה ובינה מכתיבת ידו של האר"י.191 אלא שכשהחל לצרף את האותיות התבלבלה עליו מחשבתו ולא עלה בידו לחברן. רק אז החל חווה בהדרגה ושב לחבר האותיות. הוא שמע קול שדיבר אליו במחשבתו ואמר לו, 'אלהים יראה לו השה לעולה בני'. משמע הייחוד הראשון, שחשב שלא הועיל בו, אמנם צלח. להארה זו נלוותה אף חוויה גופנית חזקה של רעדה בכל איברי גופו, ושפתיו רחשו במהירות עצומה וקולו התפוצץ בפיו והבטיחו כי החוכמה והמדע נתונים לו מן השמים. הייחודים הללו אכן הוכחו כמועילים, לפי האר"י, משום שבעקבותיהם זכה רח"ו באותו היום לעיבורו של בניה בן יהוידע אשר מתגלה לכל המייחד ייחוד עליון.192 ובייחוד של מוצאי שבת שלאחר מכן זכה רח"ו להתגלותו של רב ייבא סבא, שעודדו ללמוד מן האר"י ייחוד מסוים, שיש לעשותו בנפילת אפיים של שחרית ומנחה וק"ש [קריאת שמע] של ערבית, לצורך השגה גבוהה.193 תיעודים אלה ממחישים אפוא את שלבי התפתחותו ההדרגתית של הרח"ו ברכישת מיומנות זו.

			אשר על כן מורה האר"י לרח"ו כי עבודת הייחודים מחייבת התמדה יומיומית, שאם לא כן 'אתה גורם בזה נזק גדול, שתגרום שיתפרשו ממך הנשמות שרוצות להדבק בך'.194 נראה כי האר"י תיקן לרח"ו ייחודים אישיים שייחדם לזמנים ולמועדים קבועים שיועילו לו להשגה עליונה. המקום המרכזי שתפסו ייחודים ותיקונים אלו בהליך חניכתו של הרח"ו, לעומת תיקונים אחרים, מלמד על החשיבות העצומה שייחס האר"י להעלאת רמת השגתו והבנתו של הרח"ו בתורת הסוד שלימד אותו. וכל כך משום התפקיד שייעד לו כתלמיד האחד והיחידי שהורשה לכנס ולהעלות על הכתב את תורתו, כך על פי תיעודו של ר' שלומל195 ומדברי הרח"ו עצמו בהקדמתו על שער ההקדמות.196 

			באגרתו השלישית מתעד ר' שלומל את הדברים הבאים:197

			והיה משתטח על קבר התנא והיה יודע לאדבקא רוחיה ברוחו ומכוין ומייחד ומעלה נשמתו עם נשמת התנא, בסוד מיי נוקבין, עד שעשה יחוד למעלה, ואחר כך הוריד הנשמה של התנא בתוך הגוף, והיה מדבר עמו, ומגלה לו כל מה שלמד בישיבה של מעלה כאשר ידבר איש אל רעהו וגם כמהר"ר חיים היה בידו הכח הזה לעשותו אפילו אחר פטירת האר"י זלה"ה. 

			הפרקטיקה של יחוד הייחודים מתבררת אפוא כאחד האמצעים היותר מובהקים בהתקדמותו של הרח"ו במדרגות החניכה. אשר על כן הקפיד ר' חיים ויטאל על הוראותיו של האר" והתמיד בעבודת הייחודים על מנת להשיג את אותה מדרגה אליה שאף. 

			אפשר ותמציתה של אותה פרקטיקה שבה התמיד ונתחנך מכונסת בספרו שערי קדושה שהינו מעין ספר ליקוטים שבו ריכז הרח"ו את כלל ההנהגות והזיכוכים המביאים להשגת רוח הקודש על מדרגותיו שפזורים בכלל ספריו שקיבל מרבו. וכך כתב בהקדמתו לספר:198 

			ועל כן חברתי חבור זה, קטן הכמות ורב האיכות, למשכילים יזהירו, וקראתיו שערי קדֻשָּה ובו אבאר סתרים, לא שערום הראשונים אשר היו לפנינו, כי אני קבלתים מפֶה איש קדוש, מלאך ה' צבאות, מורי האר"י לוריא ז"ל, ולהיותם רזי עולם ותעלומות סתרים, אגלה טפח ואכסה אלפים אמה... 

			חמישה אופני השגה מונה הרח"ו בספרו שערי קדושה:199 

			האחד הוא, שימשך על נפשו אור עליון משרש נפשו העליונה... ותתגלה אליו, וזה הוא רוח הקדש גמור:

			השני הוא, שעל ידי עסקו בתורה או קיומו איזו מצוה אשר נתבאר בדברי רבותינו ז"ל כל העושה מצוה אחת קנה לו פרקליט אחד ונוצר ממנה מלאך ממש,200 אך בתנאי שיְקַיְמֶנָה תמיד וברב כונה כהלכתה ואז יתגלה אליו המלאך ההוא. וזהו ענין... המלאכים הנקראים מגידים: 

			השלישי הוא, שעל ידי חסידות... יתגלה אליו אליהו זכור לטוב וכפי חסידותו תגדל גילויו אליו: 

			הרביעי היא גדולה מכלם והוא כי יזכה לכשיגלה אליו איזו נפש מהצדיקים הנפטרים הראשונים, אם מאותן שהם משרש נפשו... או מזולתם... והזוכה למעלה זו ישיג שיודיעוהו חכמות וסודות גנוזים שבתורה עד להפליא, וכל זה כפי מעשיו: 

			החמישי והיא הגרועה מכלם כי יראה בחלומותיו עניני עתידות וחכמה קרובים אל רוח הקדש. 

			חלקו הרביעי של הספר היותר מרתק ומחדש מכלל חלקיו, לא פורסם מאז יצא הספר לאור בקונסטנטינופול בשנת 1734 עד ימינו אנו בשנת תשמ"ח. לאמור המדפיס השמיט חלק זה ונימק:201 

			החלק הזה הרביעי לא בא להעתקה או להדפסה, כי מאחר הכל שמות וצירופים וסודות נעלמים, אשר לא כדת202 להביאו על מזבח הדפוס.

			בחלק זה, אומר ר' חיים ויטאל מפורשות, יעסוק "באופני היחודים עצמם, אשר על ידם יֻשג רוח הקדש, כאשר בחנתי ונסיתי, ונתאמתו על ידי":203 הרי שהרח"ו מעיד על מיומנותו בייחוד הייחודים שקיבל מרבו ועל התועלת שהפיק מהם. עוד כותב ר חיים ויטאל כי חלקו הרביעי הזה של הספר כונס אף אוסף מקורות העוסקים בהתבודדות, במדיטציה כדרך להשגת רוח הקודש, דבקות ונבואה. המקורות מהם ליקט ואסף כללו את ספריהם של גדולי המקובלים ובהם שערי אורה לר' יוסף ג'יקטילא, ספר מאירת עיניים לר'יצחק דמן עכו, אגרת הרמב"ן לבנו, חיי עולם הבא לר' אברהם אבולעפיה, פרדס רימונים לר' משה קורדובירו, ראשית חכמה לר' אליהו די וידאש, ספר חסידים לר' יהודה החסיד, ספר ברית מנוחה המיוחס לר' אברהם ב"ר יצחק מרימון, ספר מערכת האלוהות ועוד. 

			רוח הקודש, הדבקות והנבואה מושגים בחלק זה "על ידי מעשה פרטי אחֵר שיֻקדם היות האדם ראוי ומוכן להשגה".204 כלומר ההתבודדות היא אופן אחר להשגת רוח הקודש שנוסף על חמשת האופנים שמנה הרח"ו בשלושת חלקי הספר הקודמים. בשער השלישי של חלק רביעי זה מתאר הרח"ו שלבים ותכנים מגוונים של אותה התבודדות שהוא מכנה 'תנאי ההשגה'. וכך דרך משל כתב באותו השער:205

			כבר ידעת כי כל עניני ההשגה צריכין להיות האדם יחידי בבית, שלא יטרידוהו ממחשבתו. והאדם צריך שיתבודד במחשבתו עד קצה האחרון, ויפשיט גופו מעל נפשו, כאילו אינו מרגיש שהוא מתלבש בחומר כלל, אלא כולו נפש לבד. וכל מה שיתפשט מהחומר יתגבר השגתו... התבודד בבית יחידי ותעצים עיניך. ואם תתעטף בטלית ותפילין יהיה יותר טוב. ואחר שתפנה מחשבותיך לגמרי, תצרף במחשבתך תֵבה אחת שתרצה בכל הצירופים... דרך משל, אר"ץ, אצ"ר, רצ"א, רא"ץ, צא"ר, צר"א... ואז תתפשט מן החמר ומן העוה"ז כאילו נפשך יצאה מתוך גופך, והיא עולה ומתפשטת בששה צרופים הנזכרים. ותעלה מן רקיע אל רקיע, עד רקיע השביעי הנקרא ערבות... ותדמה במחשבתך לשאול שאלתך מאותן הצרופים... והם יענו שאלתך, או שתנוח רוחם בפיך, או שתנמנם וישיבך כמו בחלום...206 

			מתוך ספר מאירת עיניים מביא הרח"ו את שיטתו של ר' יצחק דמן עכו האומר כי על המתבודד לשים:207

			לנגד עיני שכלו ומחשבתו אותיות השם המיֻחד יתברך, כאילו הם כתובים לפניו בספר בכתב אשורית. ותהיה כל אות גדולה בעיניו בלי תכלית, ר"ל שכשתשים אותיות השם המיֻחד כנגד עיניך, יהיו עיני שכלך בהם, ומחשבת שכלך ולבך באין סוף, הכל ביחד, ההבטה והמחשבה שתיהן ביחד. וזהו סוד הדבוק האמתי הנזכר בתורה.208 ואם תאמר ולמה נדביק מחשבותינו בשם זה יותר מכל השמות, וי"ל לפי שזה השם הוא עלת העלות, וסבת הבות והכל כלול בו, מן הכתר ועד העטרה, מאין סוף לאין סוף, והוא סבת כל המציאות...209

			ייחוד הייחודים וההשגה קשורים בקשר עבות אף לתפיסת העיבור בתורתו של האר"י לה נייחד את דברינו הבאים.

			עיבורים ונשמות יתרות 

			לעיבור נשמות, כל שכן לעיבור נשמות הצדיקים באדם, הייתה חשיבות עצומה בתפיסתו של האר"י.210 אשר על כן ראש לכל נחוץ להבין את משמעותו של מושג זה אשר יש ונמצאה זהות בינו לבין רעיון הגלגול. ההתחקות אחר התהוותו של המונח 'גלגול'211 במשמעותו הקבלית וגלגולו של הרעיון עצמו, לימדו בין היתר כי במהלך המאה הי"ג השתמשו במונח 'עיבור' כדי לבטא את רעיון הגלגול.212 רק במהלך הדורות השתנו משמעיו של המונח, אם במובן כניסתה של נשמת צדיק לגופו של אדם לפרק זמן קצוב בבחינת הארה או עזרה, ואם במשמעות של 'עיבור רע' או דיבוק.213 הגלגול בזוהר מופיע כ'עיבור' בשתי משמעויותיו: הוא מופיע ככניסת נשמה נוספת בגופו של אדם חי, כמו למשל שעה שקינא פנחס על ברית הקודש במעשה זמרי בן סלוא.214 העיבור מופיע אף כגלגול כפשוטו. כך בספר הזוהר.215 גם האר"י עסק רבות בנושא העיבור, וכתביו של הרח"ו שבים ומגדירים את מאפייניהם של שני המושגים. וזו דרך משל לשונו בספר הגלגולים:216

			ואני אפרש מה ענין גלגול ומה ענין עיבור. דע כי גלגול הוא שבצאת הולד ממעי אמו נכנסת הנשמה בגוף ההוא והיא סובלת כל הצער והייסורים הבאים על אותו הגוף מעת שיצא לאוויר העולם עד שימות ואין ברשותה לצאת עד יום המיתה אך העיבור הוא שבאה הנשמה בעוה"ז בהיות האדם נולד כבר בעולם והוא גדול אז נכנסת נשמה אחרת בתוכו... מי"ג שנה ויום אחד ומשם ואילך שאז הוא כבר איש וחייב במצוות ובא לסייעו ולזכותו ולהדריך אותו במצות ובתורה... וענין העיבור נחלק לב' חלקים א' הוא שאותו הנשמה הבאה מחדש להתעבר באדם ההוא הוא צורך עצמה לפי שחסר ממנה איזהו מצוה שלא קיימה בגלגול העבר והוא מן המצות שלא באו לידה... או אפשר שהיא מתעברת באדם לצורך האדם עצמו... אך הנשמה המתעברת לצורך עצמה אינה חסרה דבר... אינה סובלת יסורין וצער הגוף כלל. 

			הרי שלפי האר"י מדובר בשתי בחינות של עיבור. זה הבא לצורך נשמתו של האדם המתעבר, וזה הבא לצורכי הנשמה המתעברת. הראשון בבחינת הארה, הדרכה וסיוע,217 השני בבחינת השלמת תמונתו של המתעבר עצמו. הראשון כמו מריק עליו אורו מבלי שמשתתף בייסורי נפשו וגופו. השני הוא כמו עצם מעצמו, אשר על כן הוא חווה ומתייסר עם המעובר. עוד חוזר הרח"ו לעסוק בנושא אף בשער הגלגולים, ומצייר התעברות שלישית: 

			אלא שגם אפשר, שבהיות גם הצדיק ההוא נמצא עמו בזמנו בחייו, תתעבר בו נפשו לסבה הנז', כי כאשר האיש הזה יעשה איזו מצוה, או מצוׁת המתייחסות אל הצדיק ההוא, כי גם הוא עשאם כמוהו כתקנם, אז תתעבר בו נפש הצדיק ההוא, עם היות שניהם ביחד בחיים.

			לאמור יש ותתעבר נשמת צדיק חי באדם אחר למטרת תיקונה של מצווה כלשהי המשותפת לשניהם.

			מכאן אפוא חשיבותו של העיבור אצל האר"י ובעיקר כשמטרתו של העיבור הייתה לצורך הארה, השגה והדרכה. על מנת לזכות בעיבור היה על האדם להתייגע רבות בלימוד, בייחודים, בתשובה ובמעשים טובים. כאן מתייחס האר"י לייחודים שנתן לרח"ו כחלק מחניכתו. ואכן, לא פעם הוא מבטיח לרח"ו כי אם ייזהר ויקפיד למלא אחר הוראותיו, יזכה לעיבורים מתגמלים של דמויות גדולות כמו רב ייבא סבא, אביי או רבי עקיבא, אם כתוספת נשמה יתרה בשבתות ואם בעת הייחודים שעשה.218

			אשר על כן התקדמותו של הרח"ו באה לידי ביטוי בתוספת הנשמות היתרות שבאו להתעבר בו בערבי שבתות. בתחילת דרכו נמצא כי לא תמיד דבקו בו אותם עיבורים לאורך זמן בעיקר בשל נטייתו לכעוס. ככל שהתקדם זכה לעיבורים נוספים של נשמות חשובות.219 עיבורים ונשמות יתרות אלו העלו את מדרגת השגתו של הרח"ו ובזכותם יכול היה להרחיב את תובנותיו ולחדש חידושים בשבתות.220 

			כך נמצא בספר שבחי האר"י סיפור מעשה המתעד כיצד הועיל ייחוד שמסר האר"י לרח"ו וזכה לעיבור חשוב הגם שבאקראי. וזה לשונו של המעשה:221 

			גם פעם אחת מסר הרב יחוד אחד להרח"ו ז"ל, ואמר לו שילך לכפר חוקא"ב אשר שם קברי אביי ורבא, וישתטח על קבריהם, ויעשה אותו יחוד, והם יגלו לו סודות נפלאים. וילך הרח"ו לדרכו, ובאמצע הדרך ישב לחזור היחוד ההוא כדי שיהיה שגור בפיו, אחר כך קם והלך, עשה מה שעשה. כשחזר ובא לפני הרב, עמד לו הרב על רגליו, ואמר לו ברוך הבא, והושיבו לימינו ועשה לו כבוד גדול, עד שהיה הדבר פלא בעיניו. ולא היה הרח"ו יכול להתאפק עד ששאל את הרב ואמר לו, מה היום מימים שעשה לי האדון כל הכבוד הזה, אמר לו הרב לא למענך עשיתי, אלא למען בניהו בן יהוידע שנכנס עמך קמתי מפניו. חזר ואמר הרח"ו לרב מה עשיתי שבא עמי בניהו בן יהוידע, והלא היחוד שמסר לי האדון היה לאביי ורבא, והם היו צריכים לבוא עמי ולא בניהו. אמר לו הרב כשישבת באמצע הדרך לחזור היחוד, במקום ההוא הוא ציון קבר בניהו, ואביי ורבא הם מניצוץ נשמתו, וכיון שהזכרת אותם הכוונות בפיך שנוגעים לניצוץ נשמתו, קם ונתעורר ובא עמך. 

			'וואי אי גלינא, ווי אי לא גלינא'222 — בין גילוי לכיסוי סודות בחניכתו של האר"י את רח"ו 

			על זיקתו העמוקה של האר"י לדמותו של הרשב"י, עמדנו לעיל בדיוננו על הביוגרפיה הרוחנית המשותפת של האר"י והרח"ו223 כשעל אחד מאותם מפגשים בתקופת התנאים נמנה המפגש בין הרשב"י לאחד מתלמידיו. זיקתו של האר"י לרשב"י נבנתה כאמור לעיל בעיקר במהלך שנות התבודדותו עם ספר הזוהר במצרים. שִחזורה של האדרא רבא ותפיסתו של האר"י ככלל את חבורת גוריו כגלגולה של חבורת תלמידיו של הרשב"י, את תפקידו כמתקן עליונים כתחתונים, ואת מהות שליחותו כמשיח בן יוסף,224 מחזקות את ההנחה באשר לתפיסתו העצמית כגלגולו של הרשב"י עצמו. מכאן שככל שעוסקים בסוגיית גילוי וכיסוי סודות טמירים במהלך חניכתו של האר"י את הרח"ו, כמו גם במהלך לימודם של שאר החברים/ תלמידים, קשה שלא להיזכר בהתלבטויותיו של הרשב"י עצמו בהופעותיה של אותה סוגיה בספרות הזוהר ככלל ובמעמד כינוסה של האדרא רבא בפרט. 

			הרבה מאוד סודות גילה האר"י לרח"ו תלמידו. לאמתו של דבר את כל תורתו העביר לו, ולכל הפחות את מה שהיה סיפק בידו ללמד אותו ואת שאר תלמידיו באותו פרק זמן קצר שעמד לו. עם זאת, אנו עדים בה בעת להתרוצצות או לאמביוולנטיות שבין הציווי להסתיר ולכסות סודות אזוטריים קבליים לבין החובה לגלותם ולהעבירם ממורה לתלמיד הראוי,225 כפי שהיא באה לידי ביטוי במהלך חניכתו של האר"י את רח"ו תלמידו.226 נושא זה כרוך ושזור בנושאים אחרים, בהם השלבים השונים בהליך חניכתו של רח"ו, או היותו של האר"י מונחה כל העת באופן שלעתים קיבל הרשאה לגלות סודות מסוימים ולעתים לא הורשה לגלות אחרים. אלו נגעו לשורשי נשמתו של רח"ו ולגלגוליו, לרמת השגתו ולסודות שטמונים בדרשות זוהריות מסוימות, ביניהם סוד שביעי של פסח, סוד תרין עורזלין דאיילתא כזכור ועוד. כך גם באשר למקומו של רכיב הזמן בהליך חניכתו של הרח"ו. לגילוי ולכיסוי הסודות היה קצב משלהם, שהלם את שלבי התפתחותו של רח"ו במהלך החניכה. 

			אמנם באותו מסר ראשוני שבו הורו לו לאר"י לעלות לצפת, הוא אף מצֻווה בזו הלשון: 'וצריך אתה לשלם לו שכרו וללמדו כל רזין עילאין שאתה שומע'.227 כלומר, האר"י מצֻווה לגלות לרח"ו את אותן ידיעות ותובנות אזוטריות שזורמות לתודעתו ומציפות אותו תדיר. מנגד יש והצו לגלות לרח"ו 'כל רזין עילאין' שהוא שומע איננו מתיישב עם האיסור משמים לגלות סודות או עניינים אזוטריים מסוימים שהוא נדרש אליהם. אשר על כן הדינמיקה המתגלה לעינינו בכל הנוגע לגילויי הרזין היא כידוע מורכבת וטעונה, שלא לומר טרגית, בשל סופם של האירועים שנבע מגילוי סודות שאסור היה על האר"י לגלותם וסודות שהיה מסוכן לעסוק בהם.228 כך מחד נראה כי האר"י מונחה כל העת מלמעלה אם באמצעות מגידים, אם באמצעות גילויי אליהו, אם באמצעות כרוזים ואם באמצעות חלומות,229 ומעביר לרח"ו פירושים וסודות קבליים שכבר נמצא כדאי לשמעם. מאידך הוא אף מודע לאיסור לגלות סודות אזוטריים מסוימים אחרים שאליהם הוא נדרש. אשר על כן הוא מוצא עצמו לא פעם לכוד במצב אמביוולנטי קשה אל מול תחנוניהם ועקשנותם של הרח"ו ושל שאר תלמידיו הקרובים לחשוף פשרם של סודות שונים. אף ישנם מקרים שלפיהם האר"י 'לא רצה' לבאר או לספק לרח"ו ידיעות אשר נגעו להשגתו ולשורשי נשמתו.230 אף את מומיהם הנסתרים של בני אדם שונים לא רצה האר"י לחשוף בפני רח"ו.231 במקרים אלו איננו יודעים אם סירובו של האר"י לענות היה בגדר איסור מן העליונים או כפשוטו, שלא רצה שידע הרח"ו, למשל, את זהות נשמתו שלו.232

			פעמים רבות נדחף הרח"ו להקשות ולתבוע מן האר"י עוד ועוד פיסות מידע, בעיקר בעניין השגת נשמתו ומקורותיה. האר"י משיב לו לעתים מזומנות בפסוקים אשר הקשרם נותר סתום עבור הרח"ו ושאותם הוא מסרב לפרש.233 לעתים מתברר כי עדיין לא ניתנה לו הרשות לגלות את פשר הדברים ואפשר גם שרח"ו עדיין לא הגיע למדרגה הראויה להבנת הסוד הטמון בדברים.234 כך דרך משל שח האר"י לרח"ו באותו יום שראה בו יום אחרון ללימוד בבחינת 'אין עוד זמן אלא היום הזה בלבד', ושרח"ו כינה בדיעבד 'יום ההתראה', כלומר שלושה ימים טרם הוכה האר"י במגיפה:

			א"ל דע, שאין לי רשות עדיין לומר לך למה באת לעולם ומי אתה, ואלו הייתי מגיד לך פרט הענין, היית פורח באויר מרוב שמחה, אבל אגיד לך עתה קצת ממה שאני רשאי להגיד לך.235 

			אותה התלבטות באשר לגילוי ולכיסוי הסודות מגיעה לשיאה כשרעבונו של הרח"ו ללמוד עוד ועוד סודות לא יודע שובע. הפצרותיו והדחק שדחק באר"י לגלות את שהיה מחויב להסתיר, היו מקור הטרגדיה שהשיגה את שניהם, שלא לומר את הדור כולו. וכך הפצרתו של הרח"ו שהאר"י יגלה לו את סוד שביעי של פסח,236 היא הפרשה הזוהרית העוסקת בלידת האיילה וקריעת ים סוף, עלתה כידוע בחיי בנו של האר"י. וכך תיעד ר"ש שלומל את מסירות נפשו של האר"י:

			אמר האר"י ז"ל בכאן איני יכול לגלות סודות, מפני שיש סכנה גדולה בדבר, ולכן אמר הרשב"י בפרשת בשלח [דף נ"ב ע"ב] בהאי מלה לא תשאל ולא תנסה ה' דייקא [...] והחכם ר"ח הפציר בו עד בוש לר"י ע"ה [לר' יצחק עליו השלום] להיות שגזרו עליו שלא יעלים שום דבר ממה שישאל ממנו כמהרר"ח [כבוד מורנו הרב ר' חיים], והיה מוכרח לגלות לו, וגילה לו הסוד [...] לאחר שסיים מלומר הסוד, הכה האר"י בידו על ראשו [...] אמר להם עתה יצאה הגזירה שימות בני משה קודם ז' ימים, בעבור שגליתי לכם הסוד.237

			הנה כי כן מלמדת המובאה כי האר"י ידע במפגיע שאת סוד שביעי של פסח נאסר עליו לגלות. אולם הוא איננו עומד בפני הפצרותיו של הרח"ו, אשר ידע שהאר"י צווה עוד בטרם עלותו לצפת שלא להעלים ממנו כל אשר ישאל עליו.238 הגזירה, קרי עונשו של האר"י, יוצאת מיד עם סיומה של הדרשה הסודית. כך דרך משל התבטא באחת הפעמים כשהתייחס לנזק שנגרם לו ולעולם כולו בשל גילוי סודות שעדיין אין הרשאה מן העליונים לגלותם: 

			דע כי... אין עוד תקון אל הנזק הנמשך לי ולכל העולם ע"י גלוי הסודות האלו להם, שעדיין אין רשות מלמעלה בדבר הזה.239 

			וכמו לא היה לרח"ו די שגרם לענישתו של האר"י, הוא שב ודחק במורו לפרש לו את סוד התוספתא של תרין ערזלאין דאיילתא.240 תחינתו של האר"י שיניחו בזה לא הייתה יכולה להיות מפורשת ומזעזעת יותר. וזו לשון האזהרה: 

			אמר לו האר"י חייך ר' חיים שתניח אותי בכאן שלא אפרשנה לך, ויונעם לך וגם לי ולכל העולם שסוד גדול בכאן, ואינם רוצים שאגלה אותו [...] אבל אני מוכרח ומצווה שלא למנוע ממך כל מה שתרצה שתשאלני, ע"כ אני מזהירך שתניחני מלפרש לך זו התוספתא.241

			הרי בדבריו אלו מגולמת בתמציתה אותה התרוצצות בין הצו שלא לגלות סוד זה לבין הציווי לגלות לרח"ו כל אשר ירצה. משמע היה על האר"י לבחור לאיזה צו להישמע. ובגרסה השנייה לאירוע זה, על פי ספרות השבחים, אמר האר"י לתלמידיו: 'למען ה' אל תפצירו בי לפרשה, כי לא ניתן לי רשות, ואם אפרשנה דעו לכם שתתחרטו חרטה גדולה ולא יועיל לכם'.242 משמע מכאן, שהאר"י ידע כי הוא עתיד לשלם בחייו בשל גילוי אותם רזין עילאין. ואכן משסיים לפרש את התוספתא וגילה הסודות כבר יצאה הגזירה, כפי שמלמדים דבריו: 

			ואמר שכבר יצאה הגזירה שימות האר"י באותה שנה, מחמת עונש שגיליתי לך זה הסוד, ואתה בעצמך הבאת לך זה ההיזק, שאם לא היית מפציר בי כל כך לא הייתי מגלה לך, ולא היו מענישים אותי מן השמים, וכבר רמזתי לך כמה פעמים, ואתה לא רצית לתת לבך לדברי.243

			המילים הטעונות הללו הן במידה רבה בבחינת פריזמה של היחסים המורכבים והדינמיקה ששררו בין האר"י והרח"ו ושל סופם באותו גלגול במאה הט"ז. הן משקפות את אופיו האקטיבי הלהוט של הרח"ו במהלך חניכתו, כלומר את סקרנותו שלא ידעה גבול ואת שאיפתו להתקדם ולזכות בקבלת הסודות מפיו של המורה, שלא לומר את אנוכיותו. 

			האר"י מודע היה לכך ש'ימי חייו מעטים' הם. וכך הוא נמצא מצהיר כי אינו דואג על הסתלקותו המוקדמת, אלא על שהוא מניח את תלמידיו בלתי מתוקנים כל צרכם.244 משמע מכאן שהוא מצר על שלא היה סיפק בידו להשלים את ייעודו כמתקן נשמות תלמידיו. אף ברגעיו האחרונים מודע האר"י לעניין הלימוד וגילוי הסודות, ודבריו לרח"ו על ערש דווי מבטאים גם הם את רוח הדברים. וכך אמר: 

			אבל מה אעשה כי אין שלטון ביום המות, ועתה בני שב לפני ושאל מה שתרצה ממני קודם הסתלקותי, שמא תתחרט אחר כך, למה לא שאלת כל הספיקות שהיו לך וכל אשר אתה מתקשה בו עכשיו.245

			על פניו נראה כי הצווים שקיבל האר"י מן העליונים היו סותרים בחלקם באופן שהוא נצרך לבחון את שאלת ההרשאה לגלות את הסודות בכל פעם שנדרש אליהם. מכאן שלא ברור אם היה האר"י מודרך כל הזמן או רק חלק מן הזמן: כשהודרך ידע מה עליו לעשות ומה נאסר עליו לעשות או לומר, וכשלא הודרך היה אמביוולנטי ונע בין הצווים השונים.

			עוד עולה מן הדברים כי רוב הזמן ציית לצווים, ולכל היותר פיזר רמזים סתומים בתשובה לשאלותיו של הרח"ו. כלומר, כל עוד פעל על פי ההרשאה מן העליונים, לא חווה אמביוולנטיות. לעומת זאת, כשפעל בניגוד להנחיות או התלבט משום שבמצבים מסוימים אפשר שלא קיבל הוראות ברורות, נקרע בין האיסור לגלות את הסודות לבין תחנוניהם של הרח"ו או של תלמידיו האחרים. או אז נענש כפי שצפה מראש. עם זאת, ההשלמה עם הסוף הקרב כמו מתעלה מעבר לאותה אמביוולנטיות. האר"י אף מודע לכך כי גם יכולותיו העל־טבעיות אינן יכולות למוות. אפשר והורשה מן השמים לענות על שאלותיו האחרונות או ליישב את ספקותיו של תלמידו ממש טרם הסתלקותו. נראה שאף ברגעיו האחרונים חושב האר"י על סודות התורה והקבלה שגילה לתלמידיו והוא חרד שמא תשתבש הבנתם. וכך הוא מורה בצוואתו:246 

			תאמר לחברים משמי שמהיום והלאה לא יתעסקו כלל בחכמה זו שלמדתים, כי לא הבינו אותה כראוי, ויבואו ח"ו לידי כפירה ואיבוד נפש, ואמנם הרח"ו לבדו יעסוק בה לבדו בלחישה בסתר. 

			הרח"ו מתאמץ לקיים את צוואתו של מורו ורבו כלשונה. הוא עסוק שנים לאחר הסתלקותו של האר"י בהסתרה. הסתרה גורפת. הגם שהחל מייד עם הסתלקותו של האר"י בכתיבת ובסדור המהדורה הראשונה לספרו הגדול עץ חיים, בסופו של הליך החליט שלא לפרסמו. או במילים אחרות לגנוז את תורתו של האר"י. קנאותו לתורתו של האר"י ותודעתו המתפתחת כיורשו, הביאוהו גם לחיבורו של אותו שטר התקשרות עליו החתים את שבעת החברים שנמנו על בני הכת הראשונה של התלמידים שמנה בשער הגלגולים.247 בין היתר נשבעו אותם חברים החתומים על שטר ההתקשרות:248 

			ללמוד עמו [עם ר' חיים ויטאל] בחכמת האמת ונהיה נאמני רוח ומכסים דבר מכל מה שיאמר אלינו ולא נטריח עליו להפציר בו יותר מדי מהדברים שאינו רוצה לגלות לנו ולא נגלה לזולתנו שום סוד249 מכל מה שנשמע מפיו בדרך האמת וגם לא מכל מה שלימד אותנו לשעבר ואפילו ממה שלימד אותנו מורינו הרב הגדול מהר"ר יצחק לוריא אשכנזי ז"ל בכל אותו הזמן ואפילו מה ששמענו מפי מורינו הרב הז"ל הנז' לא נוכל לגלותו בלי רשותו אחרי שלא היינו מבינים הדברים האלה על ידו שהיה מחזירם לנו וקבלה זו היא בשבועה חמורה...

			קנאותו של הרח"ו לשמירת סודות הקבלה של מורו הנערץ, מהדהדת הן את צוואתו של האר"י והן את דבריו של הרשב"י בפתיחתה של האדרא רבא המבטאים את התלבטותו באשר לגילוי הסודות:250 

			רבי שמעון פתח ואמר: 'הולך רכיל מגלה סוד ונאמן רוח מכסה דבר' [משלי יא יג], 'הולך רכיל' — האי קרא קשיא... אמאי 'הולך'?... אלא מאן לא אתיישב ברוחיה ולא מהימנא... משום דלית רוחיה ברוחא דקיומא... ולית עלמא מתקיימא אלא ברזא. 

			נאמני הרוח אפוא הם מי שנתיישבו ברוחם ומסוגלים להכיל ולשמור סוד, אומר הרשב"י, ומסיים בהצהרה הגדולה, ברציונל שמאחורי העיקרון, היינו שהמציאות כולה, שהעולם הזה שהינו שיקוף של העולמות שממעל, מתקיים גם הוא בסימן סוד. אולם עוד עולים מן הנוסח של השטר שחיבר הרח"ו זיכרון מר וחרטה עמוקה על הפצרותיו שלו ושל חבריו שדחקו באר"י לגלות מה שידעו או הבינו מדבריו שאסור היה לו לגלות. אשר על כן הוא משביע אותם לבל יפצירו בו עכשיו משנכנס לנעליו של המורה, לגלות יותר ממה ירצה או יוכל. ברוח צוואתו של האר"י, תובע הרח"ו לעצמו את מעמדו וסמכותו הבלעדית בכל הנוגע להוראת תורת רבו ופרשנותה. וכך, כתב ר' שלומל, נותר העולם ט"ו שנים בחשיכה אחר פטירתו של האר"י. הרח"ו אסף את כל הקונטרסים מידי החברים והחל עובד על ספרו הגדול עץ חיים. שם צירף לסודות שקיבל מן האר"י אף העתקות שלא שמע בעצמו תוך שהוא מציין את שם המקבל.251 אף שחלפו ט"ו שנים עדיין לא השלים הרח"ו את מלאכת כינוסם ועריכתם של הכתובים. אלא שאז נפל למשכב והיה חולה אנוש משך שנה תמימה. ובהיותו מוטל בין החיים למוות, נעתר אחיו ר' משה ויטאל לשידולו ולתחנוניו של ר' יהושע בן נון ואִפשר את העתקתם של 'הת"ר ניירים' הנודעים תמורת שוחד. במשך שלושה ימים עמלו כמאה מעתיקים על המלאכה. 'הניירים' הוחזרו, ר' חיים ויטאל חזר לאיתנו וכך החלה ונפוצה קבלת האר"י במהדורא קמא 'בין יחידי סגולה בארץ ישראל לבד', לשון ר' שלומל.252 

			גירוש רוחות תועות / עיבורים רעים — חניכה פרקטית 

			התופעה שנתכנתה 'עיבור רע', או רוח תועה, לאמור דיבוק או איחוז המוצא לו אכסניה בגופו, במוחו ובנפשו של אדם אחר, היתה שכיחה במהלך ימי הביניים ובראשית העת החדשה בגולה כמו גם בצפת, הן בקרב הגויים והן בקרב קהילות ישראל. אמת היא שהפרקטיקה של גירוש רוחות תועות לא היתה ייחודית לאר"י. היא עברה בין הדורות ממורה לתלמיד לרבות אצל הגויים.253 נראה כי כחלק מחניכתו מלמד האר"י את הרח"ו גם פרקטיקות שהוא עשוי היה להזדקק להם בעתיד כיורשו, כפי שאכן מלמדים ספריו של הרח"ו ובהם ספר החזיונות, ספר הפעולות, ספר התכונה, ספר הגורלות ועוד.254 כך מלמד אותו האר"י את 'שירת העשבים' לאמור הוא מלמד אותו פרק בהכרת צמחי המרפא,255 והוא מכשיר אותו באותה מיומנות שבעזרתה ניתן לשחרר ולהוציא רוחות תועות או 'עיבורים רעים',256 אשר מסתפחים לעתים לגופי בני אדם ואוחזים בהם. אלו הן פניו הכעורות של העיבור, העלול להופיע כ'עיבור רע' היינו כדיבוק או כאיחוז,257 ומה שמכונה בלועזית Spirit possession. כאחד עשר ייחודים שקיבל מן האר"י למטרה זו מנה הרח"ו בשער רוח הקודש.258 תיעודיו של הרח"ו מלמדים כי האר"י העביר לו מיומנות זו ואף נהג לשלחו למלא את מקומו כשעתותיו לא היו בידו. ר' חיים ויטאל חושף את שלבי התמחותו/ חניכתו במיומנות זו שמתגלה כמורכבת למדי ולא תמיד צלחה עליו המלאכה. כך דרך משל אנו למדים מספרות השבחים על מעשה הוצאת הרוח שנכנס באלמנה259 אשר הובאה לבית מדרשו של האר"י על מנת שיאבחן אם חולה היא או שמא נכנסה בה רוח תועה. האר"י בדק את דפק האישה וקבע שאכן נכנסה בה רוח. הוא שילח אותה לביתה והטיל על הרח"ו לילך לביתה של האישה בערבו של אותו היום ולהוציא את הרוח משום היותו של הרח"ו משורשו של קין, בחינת המאמר 'וידעת כי הקב"ה ממתק מר במר'.260 הוא נתן בידו את הכוונות המדויקות לכוון בשעת הוצאת הרוח והוסיף והזהיר את הרח"ו מפני אותו רוח מהיותו של זה רמאי ותחבלן. היה זה יום השישי והרח"ו התמהמה והלך בלילה ולא בערב כפי שהורה לו האר"י. הרוח מתגלה אכן כתחבלן וכשקרן. משהבחין הרח"ו שבכוונתו של הרוח בצאתו מגוף האישה להזיק לעומדים סביב, גזר עליו נידוי שלא יצא משם. הוא הניח לדברים כמות שהם והלך להתפלל ערבית בביתו של האר"י. משנותר לבדו עם האר"י השיח בפניו את השתלשלות העניינים. האר"י תמה על הרח"ו שאינו יודע ש "הלילה הוא זמן שליטת כל הרוחות והקליפות, ואינו זמן לפעול בהם כלום".261 משהחל יורד גשם ליווה האר"י את תלמידו כברת דרך שלא כמנהגו והזהיר את הרח"ו שישמור נפשו מאד מפני אותו הרוח שבכעס גדול עליו הואיל ורצונו של הרח"ו לגרשו. עוד מלמדו האר"י שגם אם יבואו כל הקליפות שבעולם להזיקו, לא יוכלו לעמוד בפניו ולא יוכלו לגעת בו כל עוד יקפיד לנער את שולי בגדיו. הרח"ו נפנה ללכת לביתו דרך שוק היהודים כשבא לפניו 'כלב שחור גדול כחמור'. הבהלה והפחד השכיחו ממנו את הכוונות שידע ובוודאי את הוראתו של האר"י לנער את שולי בגדיו. הוא נקלע למבוא צר כשגשם זלעפות ניתך ולא היה יכול לחזור על עקבותיו. הכלב נבח בקול גדול, ר' חיים נבעת ונפל ארצה כשידו נוגעת ביד הכלב. משקם ניער את בגדיו המלאים בוץ שלא בכוונת המתכוון, או אז ברח הכלב. אולם ידו של הרח"ו שנגעה בכלב נתייבשה. למחרת בבוקר הלך לביתו של האר"י, השיח בפניו את תלאותיו ומשהחזיק האר"י בידו, שבה ונרפאה. או אז שב האר"י ומסר בידו של הרח"ו כוונות אחרות ולאחר משא ומתן ארוך ומייגע עם אותו רוח תחבלן, לאחר תשאולו של הרוח כיצד ומדוע נכנס באישה, התיר הרח"ו את הנידוי שגזר עליו ובאמצעות הכוונות שמסר בידו האר"י, יצא הרוח ונעלם. 

			אחד התעודים היותר מפורטים שמביא הרח"ו בשער רוח הקודש מתאר את התהליך כולו, את הרציונל מאחוריו ואת הפרקסיס עצמו. וכך כתב:262 

			יחוד אחד שלמדני מורי ז"ל, כדי להוציא רוח רעה ר"ל, שיש לפעמים נפש איזה אדם רשע, שנפשו אינה יכולה להכנס בגיהנם עדיין מרוב עוונותיו, והולך נע ונד, ונכנס לפעמים בגוף איזה אדם או אשה, וכופה אותו, ונקרא חולי הנופל, וע"י היחוד הזה, נתקן נפשו מעט, ויוצא מגוף האדם. וזה מעשיו, כמו שאני עשיתי בידי וניסיתיו, כי הייתי לוקח זרועו של האיש ההוא, ומשים ידי על הדפק שלו שבזרוע שמאל או הימין, כי שם הוא לבוש הנפש, ובו מתלבשת. ואני מכוין אל הנפש ההיא המתלבשת בדפק ההוא, שיצא משם בכח היחוד. ובעודי מחזיק בידו בדפק, אני אומר זה הפסוק ביושר ולמפרע. ומכוין באלו השמות היוצאים ממנו, הן במספר כל תיבה ותיבה, הן בראשי תיבותיו, הן בסופי תיבותיו, כמו שידעת. ועי"ז אני מכוין שיצא, ואז הוא מדבר מתוך הגוף כל מה שתשאל ממנו. ותצוהו לצאת. ולפעמים צריך לתקוע בשופר סמוך לאזנו, ולכוין בשם קְרָעְ שָטָן כולו בשב"א... 

			הפרקסיס המתואר מביא אפוא מזור לשתי הנפשות: זו של הרשע הנע ונד, הכלוא בכף הקלע או המוכה תדיר בידי מלאכי החבלה, ונדחה אפילו מעם פתחו של הגיהינום. כל כך משום שעדיין לא נענש או נצרף דיו בגלגולים שונים ומשונים, לאמור עדיין לא הגיע זמנו להיטהר סופית בגיהינום. רוח רשע זה אשר מצא מפלט מגורלו המר בגוף אנוש, מוחזר למעגל הגלגולים אשר רק עם סיומו יוכנס למצרפה האולטימטיבית של הגיהינום. ואלו האדם הנכפה שבגופו מצא לו הרשע אכסניה אף הוא מוצא מרגוע לנפשו משהרוח עוזבו ותוך שהוא למֵד על הסיבה שאפשרה את כניסתו של הרוח לגופו, כלומר על חטאיו אם בגלגול זה ואם בגלגול אחר. 

					63	שער רוח הקודש, עמ' לט. 

				

				
					64	שם, שם. 

				

				
					65	שערי קדושה, עמ' קי. 

				

				
					66	בהקדמתו לספר עץ חיים הוסיף הרח"ו הערה וזה לשונה: 'גם צריך שתדע, כי בסוף כל שער ושער, כתבתי כמה דרושים שקיבלתי ושמעתי מפי קצת תלמידי מורי זלה"ה, ששמעו מפיו, באיזה שמן שאני לא הייתי יושב שם...', עמ' כ. 

				

				
					67	שער רוח הקודש, עמ' לד; שערי קדושה, עמ' יב. 

				

				
					68	שער רוח הקודש, עמ' לג.

				

				
					69	שם, עמ' לד. 

				

				
					70	לעניין קימה בחצות לילה ראו מ' אידל, מקובלים של לילה, ירושלים תשס"ו-2006. 

				

				
					71	שער רוח הקודש, עמ' לה; שער המצוות, פרשת ואתחנן, עמ' פב. 

				

				
					72	שער רוח הקודש, עמ' לו-לז. 

				

				
					73	שם.

				

				
					74	שם. נמסר לר' שמואל אוזידא. 

				

				
					75	לענין ההנהגות ראו מאמרו של זאב גריס: 'עצוב ספרות ההנהגות העברית במפנה המאה השש־עשרה והשבע־עשרה ומשמעותו ההיסטורית', תרביץ נו (תשמ"ז), עמ' 581-572. 

				

				
					76	שער הגלגולים, הקדמה כ"ב, עמ' נח. 

				

				
					77	שם. 

				

				
					78	שם, ענין דרושי הלילה, עמ' שסג-שסד. 

				

				
					79	האר"י וגוריו באספקלרית אגרות הר"ש שלומל, אגרת שלישית, עמ' נ. 

				

				
					80	עץ חיים, שער ל"ט, עמ' רלג-רלד. 

				

				
					81	ראו דבריו של האר"י בשער הגלגולים, הקדמה ל"ח, עמ' קנח: 'כל מה שאני חושב שיתוקן העולם על ידו כנודע לי'. וכן בעמ' קסה-קסו; אף בספר החזיונות מוזכר תפקידו של הרח"ו כמתקן נפשות הדור פעמים רבות. כך דרך משל בעמ' 89-87, 90, 93, 116-114 ועוד. 

				

				
					82	ראו על דרכו של הרח"ו להשגה, להלן עמ' 179-161. וראו עוד אצל: Fine, I., ‘The Contemplative Practice of Yihudim in Lurianic Kabbalah’, A. Green (ed.), Jewish Spirituality ii, NewYork 1987, pp. 64-98 (להלן Fine, Contemplative Practice).

				

				
					83	שער הגלגולים, הקדמה ל"ח, עמ' קלו. 

				

				
					84	שם, הקדמה ל"ח, עמ' קכו-קל, קלב-קלג, קלו-קלח ועוד; ספר החזיונות, עמ' 136-134, 142-139, 146, 153-150 ועוד.

				

				
					85	שער הגלגולים, הקדמה ל"ח, עמ' קנד.

				

				
					86	לעיל עמ' 125-112; וראו לוין, סודות הגלגול, עמ' 260-251.

				

				
					87	על הדהרמה ראו שם, עמ' 109. 

				

				
					88	שער הגלגולים, הקדמה ל"ח, עמ' קכו-קכח, קנד; ספר החזיונות, עמ' 134, 138, 145, 171; וראו עוד ספר הגורלות לר' חיים ויטאל, ירושלים תשנ"ז, המלמד גם הוא על החשיבות הרבה שייחס לידיעת שורש נשמתו, מה פגם ומה צריך עוד לתקן ולהשלים. ראו אצל לוין, סודות הגלגול, בפרק הדן בתיקון הנפש בקבלת האר"י, עמ' 309-308.

				

				
					89	שער הגלגולים, הקדמה ל"ח, קכז. 

				

				
					90	שם. 

				

				
					91	שם, עמ' קלב.

				

				
					92	ראו אצל לוין, סודות הגלגול, בפרק הדן בדמותו של האר"י כמתקן הנשמות, הערות 10-8 ולידן; ובפרק על הקארמה בקבלה ראו 166-164 ולידן.

				

				
					93	שער הגלגולים, הקדמה ל"ח, עמ' קלג.

				

				
					94	שער רוח הקודש, עמ' לז.

				

				
					95	שער הגלגולים, הקדמה ל"ח, עמ' קכו-קכח, קסב, קנ; ספר החזיונות, עמ' 139-137, 172-171. 

				

				
					96	שער הגלגולים, שם; ספר החזיונות, עמ' 37-36, 134, 136, 138, 146-145 ועוד. 

				

				
					97	דון וידאל מן העיר טולוז חי במחצית השנייה של המאה הי"ד. נודע גם בשמו 'הרב המגיד'. ספרו הנודע מגיד משנה הוא פירוש מוערך על חלק מחיבורו של הרמב"ם 'היד החזקה'. ראו מאמרו של ישראל נתנאל רובין, 'ר' וידאל דה טולוסה בעל 'מגיד משנה' ויחסו לפילוסופיה ולמדע', דעת 84 (תשע"ח), עמ' 153-139. 

				

				
					98	שער הגלגולים, הקדמה ל"ח, עמ' קכו; ספר החזיונות, עמ' 134.

				

				
					99	מעניין תיעודו של הרח"ו בשער המצוות, פרשת ואתחנן, עמ' עח, שם כתב כי האר"י הלך בדרכו של ר' נחוניה בן הקנה (מסכת ברכות דף פ"ד) והתפלל כל אימת שהחל לעסוק בהלכה בש"ס ובעיון, תפילה זו: 'יהי רצון מלפניך ה' אלהי ואלהי אבותי, שלא נכשל בדבר הלכה, ולא נאמר על טמא טהור, ולא על טהור טמא. ולא על איסור מותר. ולא על מותר איסור, ולא יכשלו חברי בדבר הלכה [...] גל עיני ואביטה נפלאותיך. ואח"כ היה מתחיל לעסוק בתורה'.

				

				
					100	שער הגלגולים, הקדמה ל"ח, עמ' קכו, קכח; ספר החזיונות, עמ' 37-36, 140-138 ועוד.

				

				
					101	שער הגלגולים, הקדמה ל"ח, עמ' קכח.

				

				
					102	עם זאת, הרח"ו מתעד פעמים מספר שבהן שימש סנדק בטקס ברית מילה. ראו למשל ספר החזיונות, חלק א, עמ' 69.

				

				
					103	ראו אצל לוין, סודות הגלגול, בפרק הדן בקארמה בקבלה, ליד הערות 166-164; ספר החזיונות, עמ' 139-138; שער הגלגולים, הקדמה ל"ח, עמ' קכח.

				

				
					104	שם, הקדמה ל"ח, עמ' קלב. שני הסברים מביא רח"ו לצו שציווה אותו האר"י להקפיד להסיר הסכין מעל השולחן: האחד קשור להיותו של רח"ו משורש קין, 'שהוא סוד כלי זיי"ן'. השני קשור להיותו של רח"ו מתקן אף את יובל, לוטש כל חורש נחושת וברזל, אף הוא מצד הגבורות ואף הוא משורש נפשו של רח"ו. הואיל ואין הוא מתקן אותו כראוי, כך לפי הרח"ו, נוטה הוא לחתוך ידיו ואצבעותיו כשהסכין בידו; ראו גם בשער רוח הקדש, עמ' לז.

				

				
					105	שער הגלגולים, הקדמה ל"ח, עמ' קכו, קכח; ספר החזיונות, עמ' 37-36, 134, 136, 140-138, 145, 171, 178. 

				

				
					106	שער הגלגולים, הקדמה ל"ח, עמ' קכו. 

				

				
					107	שם, עמ' קכח. 

				

				
					108	שם.

				

				
					109	בניהו, ספר תולדות האר"י, עמ' 236-235 והערה 1 בעמ' 236.

				

				
					110	שער הגלגולים, הקדמה ל"ח, עמ' קכח; ספר החזיונות, עמ' 134, 136, 139.

				

				
					111	ראו בבלי, מסכת כריתות, פרקים ב, ג, ועוד.

				

				
					112	ראו אצל לוין, סודות הגלגול, בפרק העוסק בקארמה בקבלה, עמ' 248, 257, 258, 260.

				

				
					113	ראו שם, עמ' 253-252, 256, 260.

				

				
					114	ראו שם, עמ' 160-159, 240, 257-256.

				

				
					115	מת מצווה הוא אחד מישראל שמושלך בצד הדרך ואין לו מי שיעסוק בקבורתו. הנתקל בו חייב לעסוק בקבורתו, אפילו יגרום ביטול מצוות חשובות אחרות, בכללן, במקרה של ר' עקיבא, איסור טלטול המת הממעט בכבודו ובחשיבותו של גופו של המת. בבלי, שבת, מג ע"ב; ברכות, פרק ב, משנה א ועוד.

				

				
					116	שער הגלגולים, הקדמה ל"ח, עמ' קלב.

				

				
					117	שם, הקדמה ל"ח, עמ' קכח.

				

				
					118	ראו אצל לוין, סודות הגלגול, בפרק הדן בתורת תיקון הנפש בקבלת האר"י, עמ' 310-308.

				

				
					119	שער הגלגולים, הקדמה ל"ח, עמ' קסב, קנ. 

				

				
					120	האר"י מרבה לדבר על היותו של הרח"ו מגולגל מר' עקיבא, כך בשער הגלגולים, הקדמה ל"ח, עמ' קכו-קכז, קכט, קלא-קלב, קלז-קלח.

				

				
					121	שם, הקדמה ל"ח, עמ' קמ.

				

				
					122	על הקשר הנשמתי בין רח"ו לבין ר' עקיבא ראו בשער הגלגולים, הקדמה ל"ח, עמ' קכו-קכז, קכט, קלב, קמ ועוד. 

				

				
					123	גלגול נשמת זכר בנקבה היה כידוע בבחינת ירידת מדרגת הנשמה. 

				

				
					124	בבלי, נדרים נ, ע"ב. טורנוסרופוס היה לפי דעה אחת נציב רומי בתקופת מרד בר כוכבא, וציווה להוציא את עקיבא להורג. אשתו התגיירה ונשאה לאחר מכן לר' עקיבא. עוד מתעד התלמוד מפגש מוקדם בין האישה לבין ר' עקיבא בה זיהה אותה, כלומר ידע שישא אותה לאישה. מפגש נשמות אחר מעניין מתרחש בין חנה אם שמואל לעלי הכהן. חנה, כך לפי האר"י, היא גלגול של חבר הקיני שהוא מצדו גלגול של רחב הזונה, כפי שמלמד היפוך אותיות שמם. על פי אותו עיקרון עלי הכהן הוא גלגול של יעל אשת חבר. ומהיותה של חנה גלגול איש, לא יכלה להרות עד אשר התפלל עליה עלי שהיה גלגול אישה. 

				

				
					125	כנראה הוטלה בו עין הרע או שכושף ולקה באימפוטנציה. עניין זה נזכר בכמה וכמה מקורות, בהם ראו למשל: 'בראשית הבדלה דר' עקיבא', אצל שלום, שדים, רוחות ונשמות, עמ' 153; אזכרי, ספר חרדים, פרק כט, סימן מא-מב; וראו מקורות נוספים אצל אסף נברו 'תיקון' מקבלת האר"י לגורם תרבותי, חיבור לשם קבלת תואר דוקטור לפילוסופיה, אוניברסיטת בן גוריון, באר שבע 2006, עמ' 43-42. עוד ראו מאמרו של יהודה רצהבי, 'שיר חתנים לר' יהודה הלוי', תרביץ נו (תשמ"ז), 432-429. 

				

				
					126	על הפגימה שפוגם עוון הקרי ותיקונו כתב הרח"ו ראו אף בשער הכוונות, ענין דרושי הלילה, עמ' שסג.

				

				
					127	שער הגלגולים, הקדמה ל"ח, עמ' קכז; ספר החזיונות, עמ' 138-137.

				

				
					128	שער הגלגולים, הקדמה ל"ח, עמ' קכז, קלה; ספר החזיונות, עמ' 137; שערי קדושה, עמ' נא-נב. 

				

				
					129	שער הגלגולים, הקדמה ל"ח, עמ' קלג, קלד. 

				

				
					130	שער רוח הקודש, עמ' מט.

				

				
					131	שער הגלגולים, הקדמה ל"ח, עמ' קלד-קלה. 

				

				
					132	שם, הקדמה ל"ח, עמ' קל, קלב; ספר החזיונות, עמ' 20, 23, 47, 145; חיבורו הסודי של הרח"ו באלכימיא ובקבלה מעשית, כ"י מוסיוף 228 מכון בן צבי, 'קבלה מעשית ואלכימיה לר' חיים ויטאל'; ומאמרה של י' בוכמן, 'פנקס המרשמים של ר' חיים ויטאל', קתדרה, 99 (תשס"א), עמ' 64-37 (להלן בוכמן, פנקס המרשמים); עוד בנושא זה ראו: G. Bos, ‘Haim Vital's Practical Kabbalah: A 17th Century Book of Secrets’, The Journal of Jewish Thought and Philosophy, 4 (1994), pp. 55-112; R. Patai, The Jewish Alchemists, Princeton 1994, pp. 340-364.

				

				
					133	שער הגלגולים, הקדמה ל"ח, עמ' קלד-קלה; שבחי האר"י, עמ' נד. 

				

				
					134	דוגמאות לנטייתו זו של הרח"ו לכעוס ולהשלכות של פרצי הכעס שלו מצויות בשער רוח הקודש, עמ' קטז; בשער הגלגולים, למשל הקדמה ל"ח, עמ' קלא, קלח, קנח; בספר החזיונות, עמ' 57, 142.

				

				
					135	ראו שער הגלגולים, הקדמה ל"ח, עמ' קלח. 

				

				
					136	שער רוח הקודש, עמ' קטז; שער הגלגולים, הקדמה ל"ח, עמ' קלא; שער היחודים, פרק ו, דף ה ע"ב. 

				

				
					137	הגימטריא של 'כעס' [150] עולה כדי קנ"א [151] עם הכולל; שער רוח הקודש, תיקון י"ג-ט"ו, עמ' נ-נב; וראו אצל לוין, סודות הגלגול, בפרק הדן בתיקון הנפש בקבלת האר"י, עמ' 312 ועוד. 

				

				
					138	שער רוח הקודש, תיקון י"ג-ט"ו, עמ' נ-נב.

				

				
					139	שם, עמ' מה-מח.

				

				
					140	שער הגלגולים, הקדמה ל"ח, עמ' קלג; שער רוח הקודש, עמ' מח-מט. ג' הימים הרצופים נחשבים כמו מ' יום, שאינם אלא ד' יודין שבשם ע"ב. ארבעים הימים הם כנגד ארבעים הימים שתיקן משה רבנו על ההר בקבלת התורה. ראו בשער היחודים, עמ' לד, פרק א. 

				

				
					141	שער רוח הקודש, עמ' מט-נ. 

				

				
					142	שער הגלגולים, הקדמה ל"ח, עמ' קל-קלא.

				

				
					143	שם, הקדמה ל"ח, עמ' קמ; וראו אצל לוין, סודות הגלגול, בפרק העוסק בתיקון הנפש, עמ' 319. 

				

				
					144	שער הגלגולים, עמ' קמ. וראו לוין, סודות הגלגול, בפרק העוסק בתיקון הנפש בפרק העוסק בתיקון הנפש, הערה 121 ולידה. 

				

				
					145	שער הגלגולים, עמ' קלו. כזכור, אותן שנתיים ומחצה היו כנגד אותן שנתיים ומחצה שבהן התרחק הרח"ו מעיסוק בתורה והתמקד בתורת האלכימיה. ראו אצל לוין, סודות הגלגול, בפרק הדן בתורות הקארמה בקבלה, בסעיף העוסק בסוד נשותיו של הרח"ו, עמ' 166-165.

				

				
					146	ראו שם, עמ' 317-316.

				

				
					147	ראו 'תפלה קודם הלמוד מהאר"י זיע"א', הפותחת כל אחד מכרכי כתבי האר"י.

				

				
					148	שער רוח הקודש, עמ' מ; תיעודים נוספים הממחישים מובאה זו נמצאים למשל בספר שבחי האר"י, עמ' קי-קיא. 

				

				
					149	שער הגלגולים, הקדמה ל"ח, עמ' קל, קלא.

				

				
					150	ראו דרך משל שם, הקדמה ל"ח, עמ' קל-קלא, קלה-קלו ועוד. למעשה, ספר החזיונות מתעד אף את התעניינותו זו של הרח"ו בהשגתו בחכמת הקבלה עוד בשנת ל' (1570), כלומר עוד בטרם התוודע אל האר"י, וגם שנים מאוחר יותר. ספר החזיונות, עמ' 49-48, 78-79 ועוד.

				

				
					151	שער הגלגולים, הקדמה ל"ח, עמ' קלא. 

				

				
					152	שם, הקדמה ל"ח, עמ' קנח-קנט. 

				

				
					153	שער הגלגולים, הקדמה ל"ח, עמ' קלה.

				

				
					154	שם.

				

				
					155	שער המצוות, פרשת ואתחנן, עמ' פב-פג.

				

				
					156	שער הגלגולים, הקדמה ל"ח, עמ' קל. 

				

				
					157	שם. 

				

				
					158	שם, הקדמה ל"ח, עמ' קל-קלא.

				

				
					159	ספר החזיונות, חלק ב, עמ' 94. 

				

				
					160	על ההתבודדות ראו משה אידל, פרקים בקבלה נבואית, ירושלים 1990; מ' אידל, החוויה המיסטית אצל אברהם אבולעפיה, ירושלים תשס"ב; אידל, קבלה היבטים חדשים; מ' אידל, 'ההתבודדות כריכוז בקבלה האקסטטית וגלגוליה', דעת 14 תשמ"ה), עמ' 82-35; מ' אידל, 'תפישת התורה בספרות ההיכלות וגלגוליה בקבלה', מחקרי ירושלים במחשבת ישראל א (תשמ"א), עמ' 84-23; Idel, M., ‘Abraham Abulafia and Unio Mystica’, Studies in Medieval Jewish History and Literature 2 (2000), pp. 147-178; Rabbi Aryeh Kaplan, Meditation and Kabbalah, New Jersey and London 1995 (להלן Kaplan, Meditation and Kabbalah); ורבלובסקי, ר' יוסף קארו, עמ' 66-88; וראו גם מחקריו של יוסף ינון פנטון: 'השפעות צופיותעל הקבלה בצפת', מחניים: במה למחקר, להגות ולתרבות יהודית 6 (תשנ"ד), עמ' 179-170; הנ"ל, 'ראש בין הברכיים: תרומה למחקר על תנוחת מדיטציה במיסטיקה היהודית והאיסלמית', דעת 32-33 (תשנ"ד), עמ' 29-19; Paul Fenton, ‘Solitary Meditation in Jewish and Islamic Mysticism in the Light of a Recent Archological Discovery’, Medieaval Encounters Jewish Christian and Muslim Culture in Confluence and Dialogue 1, 2 1995), pp. 271-296; ספר בדי הארון לר' שם טוב אבן גאון, כ"י פריז 840, דף 44, 45, 46 א, בתוך אידל, פרקים בקבלה הנבואית, עמ' 148-145. 

				

				
					161	ראו מאמרו של פכטר, תפיסת הדבקות ותיאורה, עמ' 191 והערה 162. 

				

				
					162	מילי דשמיא לר' אלעזר אזכרי, כ"י ספריית בית המדרש ללימודי יהדות ניו יורק Ms.3541; מרדכי פכטר, מילי דשמיא, סי' קג, עמ' 88. וראו מאמרו של פול פנטון: Fenton, P. ‘La Hitbodedut’ chez les premiers Qabbalistes en Orient et chez les Soufis’, in: Pre’re, mystique et Judaisme ed. R.Goetchel (Paris: Presses Universitaires de France, 1987), pp. 57-134.

				

				
					163	ראו פכטר, תפיסת הדבקות ותיאורה, עמ' 91 ליד הערה 162. 

				

				
					164	ראשית חכמה לר' אליהו די וידאש, שער האהבה, פרק ג', עמ' שכא. 

				

				
					165	שם, שם, עמ' שלא. 

				

				
					166	שערי קדושה, חלק ד' שער ג', עמ' קנב. 

				

				
					167	ראו ב' זק, בשערי הקבלה, עמ' 69. 

				

				
					168	משה אידל, 'על ר' משה קורדובירו ועל ר' אברהם אבולעפיה', דעת 15 (תשמ"ה), עמ' 120-117; ב' זק, בשערי הקבלה, עמ' 46. 

				

				
					169	פרדס רימונים, שער האותיות, פרק כ"ז, עמ' תלב-תלג. 

				

				
					170	לעיל עמ' 69-64, 87-73; בניהו, ספר תולדות האר"י, עמ' 320-319. 

				

				
					171	אזכרי, ספר חרדים, פרק סה עמ' רכו-רכז; אידל, פרקים בקבלה הנבואית, עמ' 172. 

				

				
					172	על הכוונות בתורתו של האר"י ראו מחקרו של מנחם קלוש, כוונות התפילה בקבלת האר"י, חיבור לשם קבלת תואר דוקטור בפילוסופיה, האוניברסיטה העברית ירושלים 2002 (להלן קלוש, כוונת התפילה). ראו גם Kaplan, Meditation and Kabbalah, pp. 1-13.

				

				
					173	שער הכוונות, ענין נפילת אפים, עמ' שד-שה. 

				

				
					174	שם, עמ' שי. 

				

				
					175	שער הגלגולים, הקדמה ל"ח, עמ' קלא. 

				

				
					176	שער רוח הקודש, עמ' קלא. 

				

				
					177	שם; עוד על כוונות האכילה ראו שער הכוונות, ענין השולחן, עמ' פג-פח; שער המצוות, פרשת עקב: כוונת האכילה, עמ' רנד-רנז; וראו מאמרה של מרוז, מליקוטי אפרים פאנציירי, עמ' 240-217. 

				

				
					178	שער הגלגולים, הקדמה ל"ח, עמ' קלא; שער הייחודים, עמ' ג-ה; פיין, עמ' 68-43. Fine, L., ‘The Contemplative Practice of Yihudim in Lurianic Kabbalah’.

				

				
					179	על הייחודים בקבלת האר"י כתבו קלוש, כוונות התפילה, עמ' 129-114, 243-235, 364-354; פיין, עמ' 122-76.

				

				
					180	ראו לעיל דיוננו בביוגרפיה הרוחנית של האר"י, עמ' 80-73, 126-115.

				

				
					181	תהלים קלג ג. לאמור החסדים ממשיכים חיים עד הנוקבא המכונה 'עולם'. יציאת הנשמה מכונה 'חיים'. ראו אף פרשת מותה של שרה הנקראת 'חיי שרה'. 

				

				
					182	זוהר ח"ג, רצו ע"ב; ראו אצל ליבס, המשיח של הזוהר, עמ' 194-191.

				

				
					183	שער הגלגולים, הקדמה ל"ח, עמ' קלא-קלב, קמט; שבחי האר"י, עמ' פט; האר"י וגוריו באספקלרית אגרות הר"ש שלומל, איגרת ראשונה, עמ' ח-ט.

				

				
					184	ראו 68-43 .Fine, L., Techniques of Mystical Meditation, pp; ועוד אצל Fine, L., ‘The Contemplative Practice of Yihudim in Lurianic Kabbalah’, in A. Green (ed.) Jewish Spirituality II, p. 94-68, New York 1987. 

				

				
					185	שער הגלגולים, הקדמה ל"ז עמ' קפא. 

				

				
					186	שער הגלגולים, עמ' קכו.

				

				
					187	ייחוד ההשתטחות על קברי הצדיקים הוא הייחוד היחיד שיש בידנו בכתיבת האר"י עצמו. 

				

				
					188	ראו אצל לוין, סודות הגלגול, דיון על גלגוליהם המשותפים של האר"י והרח"ו, עמ' 260-251.

				

				
					189	שער הגלגולים, הקדמה ל"ז, עמ' קפד; ספר החזיונות, עמ' 160-158.

				

				
					190	שער רוח הקודש, עמ' קיב-קיד; שער הגלגולים, הקדמה ל"ח, עמ' קמ-קמא; שער היחודים לרבנו האר"י, ירושלים תשנ"ד, דף ח ע"ב-דף ט ע"א-ע"ב, ייחוד ב. ייחוד זה עסק בייחוד הפה והחוטם של עתיקא קדישא. 

				

				
					191	שער רוח הקודש, עמ' קי.

				

				
					192	שער הגלגולים, הקדמה ל"ח, עמ' קמא.

				

				
					193	שער רוח הקודש, עמ' קיא. 

				

				
					194	שער הגלגולים, הקדמה ל"ח, עמ' קלא; שער רוח הקודש, עמ' עה.

				

				
					195	האר"י וגוריו באספקלרית אגרות הר"ש שלומל, איגרת ראשונה, עמ' ז. 

				

				
					196	עץ חיים, עמ' כ. זאת הגם שידוע כי תלמידיו האחרים, יוסף אבן טבול ומשה יונה כתבו, אף הם.

				

				
					197	שבחי האר"י, עמ' פט. וראו אף ספר עמק המלך לר' נפתלי הרץ בכרך, עמ' 52, 57-56.

				

				
					198	שערי קדושה, הקדמת המחבר, עמ' ג. 

				

				
					199	שם, חלק ג, שער ז, עמ' קכה-קכו.

				

				
					200	בבלי, אבות, פ"ד מי"א. 

				

				
					201	ראו: הרב ד"ר נתן אופיר, הדרכת ההתבודדות להשגת רוח הקודש לפי ר' חיים ויטאל לאור המחקר במדיטציה ובהיפנאגוגיה, info@JewishMeditation.org.il עמ' 3. עוד בנושא זה ראו: Idel Moshe, ‘Defining Kabbalah: The Kabbalah of the Divine Names’, Mystics of the Book (ed by R.A. Herrera), New York 1933, pp. 97-122; Fine, L., ‘The Study of Torah as a Rite of Theurgical Contemplation in Lurianic Kabbalah’, AJMT III (1988), pp. 29-40. 

				

				
					202	אסתר, ד טז. 

				

				
					203	שערי קדושה, הקדמת המחבר, עמ' ד. 

				

				
					204	שם, חלק ד, עמ' קכט. 

				

				
					205	שם, עמ' קנב.

				

				
					206	שם, עמ' קנו. 

				

				
					207	שם, עמ' קנט-קס.

				

				
					208	דברים ד, ד; י, כ; ל, כ.

				

				
					209	עוד על השם המיוחד ועל התבודדות תוך ריכוז בשם ע"ב הביא הרח"ו מספרו של הרמ"ק פרדס רימונים ומספרו של אברהם אבולעפיה חיי העולם הבא, כתב הרח"ו בחלק הרביעי לספר בשער א, עמ' קלב-קמא.

				

				
					210	ראו ספר הגלגולים, פרק ה, דף ח ע"ב, פרק לה, דף סו ע"ב; וראו שער הגלגולים, הקדמה ב, עמ' יד-טו. 

				

				
					211	שלום, לחקר, עמ' 139-135; וראו אצל אידל, 'פירושים לסוד העיבור' Chajes, Between Worlds, pp. 11-31.

				

				
					212	כמו למשל אצל ר' טודרוס הלוי אבולעפיה, ראו לעיל ליד הערה 26.

				

				
					213	Scholem, Kabbalah, Jerusalem 1977, pp. 349-350; שלום, פרקי יסוד, עמ' 332.

				

				
					214	זוהר ח"ג, ריז, ע"א. 

				

				
					215	למשל זוהר ח"ב, קד, ע"א. וכן אצל ר' שם טוב אבן גאון, כתר שם טוב, כ"י פריז 774, דף 82א, 83א; אידל, פירושים לסוד העיבור, עמ' 36-37. 

				

				
					216	ספר הגלגולים, פרק ה, ח, ע"ב; שם, פרק לה, סו, ע"ב. 

				

				
					217	ראו בשער הגלגולים, הקדמה ג', עמ' טז-יז.

				

				
					218	שער הגלגולים, הקדמה ל"ח, עמ' קלח, קלט, קמא. על עיבורי הנשמה בקבלת האר"י ראו אצל קלוש, כוונות התפילה, עמ' 297-294. וראו אף מפגשו של הרח"ו עם רב ייבא סבא באותו עניין להלן. 

				

				
					219	שער הגלגולים, הקדמה ל"ח, עמ' קלח-קלט, קמא, קנ-קנא; וראו ספר החזיונות, עמ' 153-152, 157-155 ועוד.

				

				
					220	ראו דבריו של האר"י שראה בחידושים שחידש הרח"ו ביום השבת 'מתנות' שקיבל מאותן נשמות שהתעברו בו. שער הגלגולים, הקדמה ל"ח, עמ' קלח.

				

				
					221	שבחי האר"י, עמ' צ. 

				

				
					222	'אוי אם אגלה, אוי אם לא אגלה', זוהר ח"ג, קכז ע"ב. 

				

				
					223	לעיל עמ' 124-112. 

				

				
					224	ראו מאמרו של ליבס, המשיח של הזוהר.

				

				
					225	על נושא זה ראו מחקריהם של מ' אידל, קבלה: היבטים חדשים, תל אביב וירושלים 1993, עמ' 40-37; מ' הלברטל, 'סתר וגילוי: הסוד וגבולותיו במסורת היהודית בימי הביניים', יריעות ב: מסה, עיון ומחקר במדעי היהדות המשיקים למדעי הרוח והחברה הכלליים (תשס"א), עמ' 100-7; ליבס, המשיח של הזוהר, עמ' 61-50, 108. הלנר־אשד, מבקשי הפנים עמ' 146-144.

				

				
					226	ראו דיונו של ליבס, תרין אורזעלין דאיילתא, עמ' 5, 21, 24-23, 42, 51, 81. 

				

				
					227	שבחי האר"י, עמ' ו; הקדמת הרח"ו לעץ חיים, עמ' כא-כב; בניהו, ספר תולדות האר"י, עמ' 156-155; וראו אצל לוין, סודות הגלגול, בפרק העוסק ביכולותיו של האר"י ובדרכי המידע שלו, עמ' 338-335.

				

				
					228	ליבס, במאמרו המשיח של הזוהר, עמ' 22 הערה 97, טוען כי האר"י מת לא על גילוי סוד שביעי של פסח או גילוי הפירוש לתוספתא ארזלאין דאיילתא בפרשת מצורע בזוהר ח"ג, נה ע"ב, אלא בעיקר בשל העיסוק התיאורגי הכלול בו. 

				

				
					229	ראו אצל לוין, סודות הגלגול, בפרק העוסק בדמותו של האר"י כמתקן, עמ' 338-335.

				

				
					230	שער הגלגולים, ראו למשל בהקדמה ל"ו, עמ' קו, קיא; ובהקדמה ל"ח, עמ' קכו, קלו, קלז.

				

				
					231	שם, עמ' קנז.

				

				
					232	ראו אצל לוין, סודות הגלגול, בפרק העוסק בגלגולים משותפים לאר"י ולרח"ו, עמ' 260-251.

				

				
					233	שער הגלגולים, למשל הקדמה כ"ו, עמ' קא; הקדמה ל"ו, עמ' קו, קיא; הקדמה ל"ח, עמ' קכו, קל, קלה, קלו.

				

				
					234	ראו למשל בספר החזיונות, עמ' 150, 151.

				

				
					235	שער הגלגולים, הקדמה ל"ח, עמ' קמט; ספר החזיונות, עמ' 171-170.

				

				
					236	שער הכוונות, עניין ספירת העומר, עמ' קפו-קפז. וראו ליבס, תרין אורזילי דאיילתא; שפרה אסולין, 'ר' חיים ויטאל וסוד שביעי של פסח', הרצאה מאתר האינטרנט של המרכז הבינלאומי למחשבת ישראל על שם גולדשטיין־גורן, 2014. 

				

				
					237	שבחי האר"י, עמ' קיד-קטו; האר"י וגוריו באספקלרית אגרות הר"ש שלומל, איגרת שלישית, עמ' נג-נד; בניהו, ספר תולדות האר"י, עמ' 98. 

				

				
					238	ראו לעיל ליד הערה 2. 

				

				
					239	שער הגלגולים, עמ' קמט. וכן בספר הגלגולים, למשל פרק לה, עמ' נז. 

				

				
					240	ראו אצל ליבס, תרין אורזעלין דאיילתא. במאמרו זה דן ליבס הן בהשערותיו על תוכנה של הדרשה הסודית, הן בנסיבות שבהן נאמרה דרשת האר"י הן בנושא גילוי הסודות שאותו הוא קושר לעניין הבאת הגאולה.

				

				
					241	האר"י וגוריו באספקלרית אגרות הר"ש שלומל, איגרת שלישית, עמ' נד. 

				

				
					242	שבחי האר"י, עמ' קכ.

				

				
					243	האר"י וגוריו באספקלרית אגרות הר"ש שלומל, איגרת שלישית, עמ' נד-נה; שבחי האר"י, עמ' קכ; וראו גם אצל בניהו, ספר תולדות האר"י, עמ' 202-200.

				

				
					244	שם. וראו אף אצל לוין, סודות הגלגול, בפרק הדן בדמותו של האר"י כמתקן הנשמות, עמ' 340-338.

				

				
					245	שבחי האר"י, עמ' קכב.

				

				
					246	שער הגלגולים, הקדמה ל"ט, עמ' קעו; שבחי האר"י, עמ' קכא-קכג; האר"י וגוריו באספקלרית אגרות הר"ש שלומל, עמ' ז; שבחי האר"י, עמ' יח; בניהו, ספר תולדות האר"י, עמ' 258. 

				

				
					247	שם, הקדמה ל"ט, עמ' קע-קעב; ספר הגלגולים, פרק סה. ולעיל דיוננו בחבורת האר"י וגוריו, עמ' 91-64.

				

				
					248	כתב יד ירושלים, שוקן 70116, F46786; ראו ג' שלום, 'שטר ההתקשרות של תלמידי האר"י', ציון ה (ת"ש), עמ' 160-133. 

				

				
					249	כל ההדגשות שלי ד.ל. 

				

				
					250	זוהר ח"ג קכח, ליבס, המשיח של הזוהר, עמ' 138; הלנר אשד, מבקשי הפנים, עמ' 163-160. 

				

				
					251	האר"י וגוריו באספקלרית אגרות הר"ש שלומל, אגרת שלישית, עמ' נח. 

				

				
					252	כתבוני לדורות, עמ' יא-יב; וראו עוד החידא, בשם הגדולים, ערך הרח"ו. 

				

				
					253	אף הרח"ו לימד את אותה פרקטיקה לבנו שמואל אשר מתעד כיצד הוציא רוח רעה מאשה צעירה במצרים. ראו בסוף שער הגלגולים, 'מעשה של הרוח', עמ' קפו-קפז. 

				

				
					254	ראו בשער החמישי דיוננו בהמשך דרכו של ר' חיים ויטאל לאחר הסתלקותו של האר"י. ויש לזכור כי הרח"ו עצמו העביר מיומנות זו לבנו שמואל, ראו שער הגלגולים, מעשה של רוח, עמ' קפו-קפז. 

				

				
					255	שער הגלגולים, הקדמה ל"ו, עמ' קכד. 

			דמותו של הרח"ו כתלמיד — 
תהפוכותיה של דינמיקת הזמן בחניכתו של רח"ו

			נראה כי לזמן היתה משמעות חשובה מאין כמותה בכל הנוגע לחניכתו של הרח"ו. וכל כך, כפי שהראינו, משום שהאר"י היה מודע לזמן הקצר שנקצב לו על מנת להשלים את משימתו.1 אלא שקצב חניכתו ולימודו של הרח"ו התגלה כאלמנט כלל לא פשוט בדינמיקה שהתפתחה בין המורה לתלמיד. מחד גיסא, חניכתו של הרח"ו הייתה אינטנסיבית מאין כמותה, אם לשפוט לפי הזמן הרב ששהה בחברת האר"י. אף נראה כי את רוב עתותיו הקדיש ללימודו ולחניכתו על ידי האר"י, כפי שהעיד בהקדמתו לספרו עץ חיים.2

			סדר יומו3 נראה עמוס לא רק בלימודו עם האר"י, אלא גם בשינון קבוע של מקרא ומשנה, תלמוד וקבלה, תפילות עם כוונות שמסר לו האר"י וייחודים ליליים. על צימאונו לידע ועל להיטותו להתקדם אנו קוראים בספר החזיונות, עוד בטרם התוודע לאר"י.4 אלה רק הלכו והעצימו במהלך חניכתו. כך דרך משל אומר לו האר"י יום אחד, 'כי כל זה שאני עתיד להשיג עתה, הוא מחמת חשקי בו, ושנשמתו הוא מסייעתני מאד'.5

			בנוסף, תיעודיו של הרח"ו הנוגעים לשלבי חניכתו מלמדים כי לא פעם ביקש להקדים מאוחר למוקדם. כך עולה מאותו תיעוד המתאר את רצונו העז שהאר"י ילמדהו ייחוד מסוים כדי להשיג השגה כלשהי. הגם שהאר"י הודיעו כי עדיין אינו במדרגה הראויה, הפציר בו הרח"ו ודחק בו, עד אשר נעתר לו המורה ונתן לו ייחוד קצר. כפי שצפה האר"י, חווה הרח"ו התנסות קשה. וזה תיאורו:

			וארגיש זעזוע בגופי, וראשי כבידה עלי, והתחיל דעתי להשתטות, ונעקם פי לצד אחד, וחדלתי מלייחד עוד. ובבקר א"ל מורי ז"ל, הלא אמרתי לך, כי יקרך כבן זומא שנפגע.6

			במילים אחרות הקפיצה אל עולם הנסתר ללא הכנה נאותה, סכנות בצדה. בן זומא, לדעת האר"י, לא היה עדיין במדרגה רוחנית ראויה שאפשרה לו לעמוד בניסיון של הכניסה לפרד"ס, להיכלות של מעלה ואת הירידה בשלום אל ההיכלות החיצוניים. אשר על כן בהכרח נפגע. כך צפה האר"י שיקרה אף את הרח"ו. ולולא הקשר הנשמתי שלו לר' עקיבא לא היה נרפא. שלושה ימים נצרכו לאר"י כדי להחזיר את הרח"ו לאיתנו. דוגמא אחרת המאששת כי הרח"ו ביקש להקדים מאוחר למוקדם מתעדת מקרה שבו לקה הרח"ו בכאב חזק בעיניו, אשר נמשך חודשיים־שלושה. לא היה בעיניו שום חולי של ממש זולת אותו כאב נורא. כששאל את האר"י לסיבת אותו כאב, מנה בפניו שתי סיבות. הראשונה נגעה לפסיעתו הגסה של הרח"ו בימות החול,7 אשר 'נוטלת מת"ק ממאור עיניו של אדם'.8 זה שב ומתרפא רק באמצעות כוונה שמכוון האדם בקידוש של ליל שבת. השנייה, כך נראה, נגעה לרצונו העז לחקות את הנהגותיו של המורה עוד טרם הגיע למדרגה הראויה. וכך תיעד: 

			לפי שאני הייתי מתפלל תמיד בבית מדרשו, והייתי יושב לימינו לעולם, והייתי מסתכל ומביט בו ללמוד דרכי הנהגותיו בכל הפרטים, והוא היה מתכוין בתוך תפלתו כוונות גדולות ונוראות, אשר על ידם היה אור עליון שורה עליו, ולא הייתי כדאי אז להסתכל בו. ואמר לי, השתדל שלא תסתכל בפני, בשעה שאני מתכוין ביחוד ק"ש [קריאת שמע] ובשעה שאני כורע במודים, ובשעה שאני עונה קדושה, ואומר ק"ק ה' צבאות. כי אלו הג' מקומות יש בהם כוונות נוראות, ועי"ז [ועל ידי זה] יוסר ממך כאב העינים. ונמנעתי ביום המחרת מלהסתכל בו בג' זמנים אלו, ותיכף נתרפאתי.9

			הדברים הללו מלמדים כי הרח"ו היה להוט ללמוד ולחקות את דרכיו של האר"י. אלא שבאותו שלב של חניכתו, עדיין לא מצאו האר"י כדאי ללמוד את אותן כוונות, משמע עדיין לא היה מסוגל או מורשה לראות מה שראה. אשר על כן לקה בעיניו. בתיעוד אחר מתאר רח"ו את קוצר רוחו אשר הביאו להטיח בפני הבורא את תסכולו על שהאר"י איננו מלמדו כרצונו. מרוח הדברים עולה כי עדיין נותרו סודות ועניינים שהאר"י לא הורשה לגלותם.10 או אז הסביר לו האר"י כדברים הבאים:11

			כי יותר ממה שהעגל רוצה ליינק פרה רוצה להניק,12 אלא שיש זמן קצוב לכל דבר כנז': לכל זמן ועת לכל חפץ וכו'...13 וא"ל, כי מה שמנע עד אז להגיד לי כל רצוני היה סבת זמן קצוב ואז באותו היום נשלם הזמן ושמהיום ההוא ואילך לא יסתיר ממני כל אשר אשאל ממנו. וכן עשה מאז והלאה.14

			משמע מכאן שיש זמן קצוב לכול ובכלל זה לגילוי הסודות לרח"ו. וכל עוד לא היה הרח"ו ראוי ומוכן לכך, לא הורשה האר"י לגלות לו סודות מסוימים. אולם לאחר ש'נשלם הזמן' באותו היום, יכול היה האר"י לגלות לרח"ו כל אשר ישאל. רח"ו עבר אפוא לשלב הבא בחניכתו.

			הדברים מלמדים כי לחניכתו של רח"ו היו שלבים מוגדרים וקצובים בזמן. הם אף רומזים לרצונו העז של האר"י ללמד את רח"ו ולתקנו. דברים אלה חוזרים ומאששים את סברתנו באשר למודעותו הערה של האר"י לזמן הקצר שנקצב לו באותו מסר ראשון שקיבל, שהורה לו לעלות לצפת ולמשוח את הרח"ו תחתיו.15 מצד אחר, נראה כי הרח"ו הפריע לעתים מזומנות לתהליך חניכתו. אשר על כן נמצא האר"י מוכיח את הרח"ו כל אימת שהוא מעכב את התהליך. כך דרך משל כשהרח"ו התעכב בעשיית הייחודים שנתן לו האר"י במשך חודש שלם, הוכיחו האר"י בדברים הבאים:

			אם תעזבני יום יומיים אעזבך, ואתה גורם בזה נזק גדול, שתגרום שיתפרשו ממך הנשמות שרוצות להדבק בך.16 מי שיודע לייחד ייחודים עליונים ונמנע מהן לעשותן גורם שאותן הצדיקים שרוצים להתעבר בו לסייעו בתורה ובמצות שיסתלקו ממנו וגורם היזק גדול בעצמו [...] וצריך טורח גדול מאד להשיגו אח"כ ולהחזיר ולדבק בך.17

			רח"ו עיכב את חניכתו ואת התפתחותו אף בהזדמנויות אחרות. גם כאשר לא שעה לתחינותיו של האר"י שלא לפרסם ברבים את עניין השגתו המופלאה, הוא הפריע להליך חניכתו משנגזל ממנו זמן יקר שהיה האר"י יכול להקדיש לקידומו. וכך מוכיח אותו האר"י: 

			ופעמים רבות היה מורי ז"ל מוכיח אותי על זה, שלא היה לו פנאי ללמוד עמי מרוב הנכנסים, והיה אומר לי, הלא אתה גרמת כל זה שיכנסו כל אלה, ואני איש עניו, ואע"פ שנמשך לי נזק מענין זה, איני יכול לדחותם.18

			רח"ו, אשר כתב את הדברים בדיעבד כידוע, אף התוודה על הנזק הנורא שגרם באומרו: 'ולא שמעתי ולא רציתי לשמוע בקולו [...] סוף דבר לא רציתי לעשות רצונו בזה [...] ואחר שלשה ימים הוכה במגפה.19 דברים אלה מלמדים על רגשות אשם וחרטה עמוקים שליוו את הרח"ו שנים ארוכות אחרי הסתלקותו של מורו. וכך גם כאשר לא שעה לדרשתו של האר"י בשדה, התמקד במעמד הארצי והתכעס על ר' י' משען, אבדו לו כל נשמות הצדיקים והמלאכים שסובבוהו וגרם צער רב לאר"י.20

			חניכתו של הרח"ו התקדמה אפוא בשלבים כשלקצב ולאלמנט הזמן הייתה משמעות חשובה מאין כמוה הן עבור המורה והן עבור התלמיד. הרח"ו ביקש כאמור לא פעם להקדים מוקדם למאוחר. חניכתו הקיפה נושאים שונים. הוא למד על שורשי נפשו, על גלגוליו השונים ועל הסיבות לגלגולים הללו. הוא קיבל מן האר"י כוונות וייחודים למטרות שונות. הוא למד להדביק נפשו עם נשמות הצדיקים על קבריהם ולהוציא רוחות רעות מבני אדם. והוא קיבל ממילא מובן תיקונים אישיים. הוא היה להוט להתקדם ולהדביק את מדרגתו של המורה. ואילו האר"י היה מודע, כפי הראנו לאורך החיבור, לזמן הקצר שהוקצב לו למלא את ייעודו בגלגול זה: להכין את הרח"ו לרשת את מקומו, ללמדו את חכמת הקבלה, לתקן אותו ואת חבריו, ולתקן את העולמות. 

			הקשר הרגשי בין האר"י לרח"ו 

			תיקונו האישי של הרח"ו והשלמת הקארמה החיובית בינו לבין האר"י רבו, היו הציר המרכזי סביבו נרקמה מערכת יחסים מיוחדת ביניהם. ובמילים אחרות תיקון נפשו של הרח"ו, הלימוד והחניכה היו לב לבו של הקשר שהלך ונבנה ביניהם. מערכת זו התבררה גם כתלויית גלגולים משותפים שנחוו על ידם בהלוך העיתים, כפי שהראנו לעיל.21 קשר גלגולים זה אשר בגינו הם שבים ונפגשים הוא משמעותי מאין כמוהו. ואכן הרח"ו הקדיש עמודים רבים בכתביו לבירור אותה ביוגרפיה רוחנית משותפת אשר השליכה על חייהם של שניהם גם יחד.

			השהות האינטנסיבית ששהו האר"י והרח"ו זה במחיצת זה הנביטה ממילא מובן קשת של רגשות אשר אפיינה את הדינמיקה שהתפתחה ביניהם, ובכללם רגשות הערצה שחש הרח"ו כלפי האר"י, רגשות אהבה רבה שרחשו זה כלפי זה, דאגה שחש האר"י כלפי רח"ו, רגשות תסכול הדדיים ורגשות אשם וחרטה שהציפו את הרח"ו. על שהייתם הצמודה של האר"י ותלמידו אנו למדים כבר מהקדמת הרח"ו לשער ההקדמות. שם הוא מודיענו כדברים הבאים: 'דע מן היום אשר מורי זלה"ה, החל לגלות זאת החכמה, לא זזה ידי מתוך ידו אפילו רגע אחד'.22 

			ואכן תיעודיו של הרח"ו מלמדים כי את מרבית עתותיו העביר במחיצתו של האר"י. כך נמצא תיעודים על מפגשים שנערכו ביניהם בימות החול, בערבי שבת, בשבתות עצמן, בחגים ובמועדים ובשעות שאחרי מנחה של מוצאי שבת. רח"ו פוקד את ביתו של האר"י בכל שעה של היום: כשהוא בצרה כלשהי; כשהוא מדווח לו על חוויות שחווה בעת שייחד ייחודים שהאר"י נתן לו; כשהוא מספר למורו על חלומות שהוא מבקש להם פתרונים; כשהוא חולה; ועוד. בנוסף הם מעבירים שעות רבות של לימוד בבית הכנסת, בבית המדרש ובשדות. לא ייפלא אפוא שהאר"י אומר לו, כי הוא 'כמעט מתעבר' בו וכי על הרח"ו להדביק מחשבתו בו תדיר גם בפרקי הזמן שלא שהו יחדיו.23 

			אפשר ויותר מכול בולטת הערצתו העצומה של הרח"ו לאר"י הניבטת מכתביו ומספרות השבחים, אשר מביאה מדבריו בהרחבה. בהקדמתו לשער ההקדמות, שם מנה באריכות את יכולותיו האוקולטיות של האר"י,24 בולטת הערצתו זו משכתב, דרך משל, את הדברים הבאים: 

			ולולא כי יגורתי מפני אף וחמה, קנאה המתגבר עלי [...] הייתי מספר מקצת דרכיו ונפלאותיו, אשר עיני ראו ולא זר, דברים מבוהלים לא נראו בכל הארץ מימות התנאים כרשב"י וחביריו [...] וזה ידעתי מפיו באמונה, ואף אם אין גילוי בדורנו זה לנביא וחוזה, אפילו הכי לא נמנע רוח הקודש, מלהיות מרחפת על פניו המאירות [...] והנה הדברים עצומים והם יתנו עידיהן [...] כל רואיהם יכירום, כי דברים כזה אי אפשר לשום אדם נברא להשיג, בשום שכל ומדע לולי עפ"י הופעת רוה"ק [רוח הקודש] ממרום וע"י אליהו ז"ל.25

			הרח"ו ברוב הערצתו מעמיד את האר"י במדרגתו של הרשב"י.26 לדבריו, האר"י מונחה על ידי אליהו הנביא ורוח הקודש השורה עליו. נוסף על השגתו העליונה מפרט רח"ו גם את יכולותיו האוקולטיות של מורו, ומשום שהאר"י אינו ככל האדם, מטעים הרח"ו כי מעשיו מבהילים מרוב נפלאותם. לא ייפלא כי הרח"ו מתאמץ בכל כוחו ללמוד מן האר"י ולחקות את הליכותיו.27

			רגשות תסכול אפיינו גם הם את מערכת היחסים בין האר"י לרח"ו. אצל האר"י הם הופיעו כל אימת שהרח"ו לא השכיל להקפיד למלא אחר ציווייו. כך כשהפיץ את דבר השגתו של האר"י או כאשר לא הקפיד לבצע ייחודים. תיעוד אחר משל הרח"ו מלמד על תסכולו שלו על שחש כי האר"י לא היה מלמד אותו כפי שרצה ובקצב שרצה. אי לכך הטיח את תסכולו כלפי השמים. וכך כתב:

			יום אחד הייתי בתעניתי, בכיתי מאד, והרביתי דברים לפני השם יתברך, לומר שלמה היה מונע ממני דרכי התשובה, ולא היה משים בלב מורי ז"ל שילמדני כרצוני, הרבה דברים כאלה, והלכתי לביתו והכיר הענין בפרצופי,28 וא"ל, כי באותה שעה רצו להענישני בבית דין של מעלה, על שהטחתי דברים כלפי מעלה לולי שנזדמן לי סניגור אחד עלי, לומר שמחשבתי היתה לטובה.29

			לבד מיכולותיו האוקולטיות, מלמדת מובאה זו על כך שהיו נושאים שעליהם שאל הרח"ו והאר"י סירב להסביר לו. היא מרמזת על להיטותו של הרח"ו ללמוד את הסודות בשלב שהאר"י עדיין לא מצאו כדאי, ומכאן תסכולו הרב.

			ספרות השבחים מלמדת על דאגתו הרבה של האר"י לרח"ו משהיא מתעדת מקרה שבו שלח אותו האר"י להוציא רוח שנכנסה באלמנה אחת בלילה חשוך וגשום אחד. האר"י, שידע כי הרוח ששוכנת בגופה של האלמנה מבקשת להזיק לרח"ו אשר רוצה להוציאה, דואג לתלמידו ומזהירו מפני הסכנות שמרחפות עליו, נותן לו הוראות מדויקות כיצד לנהוג בדרך ומלווה אותו כברת דרך שלא כמנהגו, כמו ידע כי גם במקרה זה לא ידקדק הרח"ו בכל הוראותיו. אשר על כן הוא לא נכנס לביתו עד אשר 'ראה' בראייתו העל־חושית שהרח"ו נכנס בשלום לביתו.30

			באחד מתיעודיו מגולל הרח"ו מקרה שבו, על אף אזהרותיו של האר"י להתרחק מקברו של גוי פלוני אשר נפשו ביקשה להזיקו, לא השגיח במעשיו. היות ונתכעס שם בשדה עם ר' יהודה משען, החלה נפש הגוי ההוא להחטיאו והוא לא שעה עוד לדרשתו של האר"י. כך תיעד הרח"ו את תגובת רבו:

			ולא רציתי לשמוע דרשת מורי ז"ל, והתחיל לבכות ויאמר, הנה כל הנשמות הצדיקים והמלאכים הלכו להם, ע"י הכעס, ולפיכך שלט בו הנפש ההיא, ומה אעשה, והלואי שיזיקוהו ויניחוהו חי, כי אוכל לרפאותו, אבל ירא אני פן ימיתוהו, ולא יתקיים כל מה שאני חושב שיתוקן העולם על ידו כנודע לי, ואיני יכול להגיד כי לא ניתן רשות להגיד, וכי לריק יגעתי, ונחרב העולם, ולא אכל כל הלילה מרוב צערו ודאגתו.31

			בתיעוד זה, צריך לומר, מכונסים שלל רגשות, רעיונות ונושאים המשתייכים לדינמיקה שהתפתחה בין המורה לתלמיד בשלבי חניכתו של הרח"ו ככלל. הדברים מלמדים בראש וראשונה על מעורבותו הרגשית הבולטת של האר"י בחניכתו של הרח"ו. הם מלמדים על האחריות העצומה שחש האר"י שמונחת על כתפיו בהשלמת תפקידו בגלגול הזה. הם מצביעים על האהבה הרבה שאהב את רח"ו ועל מסירות הנפש שגילה. הדברים אף שבים ומחזקים את הבנתנו את ייעודו של האר"י בכל הנוגע לתיקונו של הרח"ו ולתיקון אחרים והעולם באמצעותו של הרח"ו.32 הם מלמדים על תסכולו של האר"י בכל הנוגע לתפקידו זה, שמא 'יגע לריק'. הדברים מאששים אף את היותו של האר"י מונחה באשר למה שהותר לו לגלות ומה שהורוהו לכסות.33 עוד ממחישים הדברים את השפעתה ההרסנית של מידת הכעס ואת הצורך ללמוד לכבשה.34 כאן במפגיע מאבחן האר"י את שליטתה המזיקה של נפש אותו גוי ברח"ו עד כדי סכנה לחייו של הרח"ו. אשר על כן עוגמת הנפש, הדאגה הרבה והתסכול שחש ניכרים היטב מן הדברים.

			ככלל, נראה לעניות דעתי שאהבתו הרבה של האר"י לרח"ו מתגלה אף כחולשתו. כמו אהבתו המרובה של אב אשר סולח לבנו על מעידותיו ונעתר לבקשותיו, כך גם אהבתו ומסירותו של האר"י לרח"ו לא ידעו גבולות. הן עלו לו כידוע בסופו של יום בחיי בנו ובחייו שלו. כמה טרגיים אפוא הם דבריו של האר"י ברגעיו האחרונים על פי אחת הגרסאות, כשהוא נוכח בהיעדרותו של הרח"ו שהלך להתפלל עליו בבית הכנסת: 'וכי בשעה כזאת הלך מאצלי, ויצטער מאד'.35 אף מן הגרסה המצויה בשבחי האר"י, אשר מתעדת את מותו של האר"י, אנו למדים על הקרבה הרבה ביניהם מלשון החיבה השגורה על דרך הכלל בפי אב ובן ועל צערו של האר"י: 'צר לי עליך בני חיים איך אתפרש ממך, אבל מה אעשה ואין שלטון ביום המוות',36 אומר האר"י ברגעיו האחרונים לרח"ו, ואילו הרח"ו באבלו היה בוכה וצועק: 

			אבי אבי רכב ישראל ופרשיו אין מנחם לי. אי רגלים הממהרות לעשות רצון קונם, איך נלכדו ברשת עוונותי, ואיך אתאפק שיגנז ארון האלהים ויתכסה ממני.37

			אבלו של הרח"ו מבטא מעל לכול את אהבתו הרבה למורה שאבד לו; הוא מבטא את תחושת האשם הכבד והאחריות למותו של האר"י שדבקה בו מאז ועד אחרית ימיו. אשם על שדחק במורו בלהיטותו שלא ידעה שובע לגלות סודות שהבין במלוא הכרתו שאסור היה על האר"י לחשוף. הוא מבטא את ראשית חלחולה של התובנה כי הליך חניכתו נקטע באיבו, תובנה שהלכה והעמיקה ככל שנקף הזמן.38

			הדינמיקה שאפיינה את הקשר הרגשי בין האר"י לרח"ו, אשר הלך ונבנה תוך כדי חניכתו ותיקונו, בולטת באינטנסיביות שבה וברגשות העזים והמנוגדים שעוררה אצל שניהם. אהבתו הרבה של האר"י את הרח"ו לא פעם מעורבת הייתה בתוכחה ובאכזבה, ואילו הרח"ו, על אף התמסרותו שלו לאר"י ואהבתו אליו, לא תמיד מילא אחר הוראותיו של מורו ורבו, ואפשר שהאינטנסיביות הרבה של עבודת התיקון והחניכה שעבר הרפו את כוח רצונו והתמדתו מעת לעת. 

			מערכת היחסים המתמשכת של הרח"ו עם האר"י
לאחר הסתלקותו

			לאור תיאור חניכתו של הרח"ו ומערכת היחסים ההדוקה שנרקמה בינו לבין האר"י הקדוש, לא ייפלא שעם הסתלקותו של האר"י נפל הרח"ו ברוחו ולא מצא ניחומים. הוא נותר ללא מורה והליך לימודו, חניכתו ותיקונו נגדע באיבו. סופם הטרגי של אותם אירועים, אשר נכרכו בגילויי הרזין, אף היה בוודאי בין מניעיו העיקריים של הרח"ו לאסוף מידי החברים את כל הקונטרסים שכתבו מפיו של האר"י ולגנזם בביתו. לפי עדותו של ר"ש שלומל, טען רח"ו כי מעיינות החכמה שהיו פתוחים בזמנו של האר"י כבר נסתמו, ומכאן שלא ניתנה עוד רשות לגלות בעולם הזה מאורו הגדול.39 בד בבד קיבץ סביבו עשרה מגורי האר"י, החתימם על שטר התקשרות והשביעם שלא לגלות שום סוד שכבר היה בידם או שעתידים הם לשמוע ממנו בהמשך לימודם איתו.40 את דרושיו הנוספים שהמשיך לכתוב קבר בבית הקברות.41 שנים לאחר מותו של האר"י, בשנת שמ"ו לערך, חלה רח"ו כאמור חולי גדול שבגינו היה מוטל על ערש דווי שנה תמימה. רק אז נגנבו חלקם של הכתבים, אותם 'ת"ר ניירים' והועתקו וכך החלה תורתו של האר"י להיוודע ברבים.42

			מערכת היחסים בין הרח"ו למורו הנערץ לא הסתיימה עם הסתלקותו המוקדמת של האר"י. על כך אנו למדים בעיקר מאותו יומן שכתב הרח"ו שנתכנה 'ספר החזיונות' או 'שבחי ר' חיים ויטאל' ופורסם כידוע רק לאחר מותו.43 היומן לכד את תשומת לבם של החוקרים בעיקר משום שיותר מכל כתביו הוא חושף את נפתולי אישיותו, סבכי נפשו ואת תודעתו העצמית המפותחת. היומן זכה ועדיין זוכה לפרשנויות והתייחסויות שונות המלמדות על אינטרסים מחקריים מגוונים, כמו גם על יחסם המקוטב של החוקרים לאותה אישיות מרתקת במורכבותה ובססגוניותה. חלקם מעריצים אותו בעוד אחרים מתרשמים לשלילה מאופיו ומעצימים את חולשותיו.44 כך או כך על היותו מקובל ענק אי אפשר לחלוק. מאידך אפשר לחלוק על אחדות מן הדעות שהעלו החוקרים. כך דרך משל אינני סבורה שספר 'מגיד מישרים' למרן יוסף קארו השפיע על יומנו של ר' חיים ויטאל,45 שלהבדיל מ'ספר מגיד מישרים' הינו בבחינת אוטוביוגרפיה של ממש, ולו רק מעצם הגדרתה המילונית של 'אוטוביוגרפיה'.46 אף אינני רואה כל פליאה בעובדה שמקומה של תורתו של האר"י ביומן מצומצמת. שהרי עשרים שנה הקדיש הרח"ו לכינוסה ולעריכתה של תורתו של האר"י בשמונת השערים ובספריו האחרים,47 בעוד שבעיניי מהווה היומן בבחינת כתיבה ביבליותרפית,48 כלומר כתיבה שהיא תרפויטית בבחינת פריקת רגשות ועיבודן. הטקסט במקרה זה הם חלומותיו וחזיונותיו המשיחיים, חלומותיהם של אחרים עליו והמסרים השונים שקיבל מן האר"י ומשליחים שונים הנקרים בדרכו במהלך חייו, בעוד התרפיה היא עצם התכתבותו עם סתרי נפשו ובהם ציפיותיו, תסכוליו, אכזבותיו ותקוותיו. את המאורעות, החוויות, הרגשות, והחלומות שלו ושל אחרים, כתב, להבנתי, ברגעי האמת לכשנתרחשו או בסמוך להם. רק בסוף דרכו נראה שכינס ואסף את רשימותיו לכדי חיבור אחד לאו דווקא למטרת רטרוספקטיבה, שכן בכך היה עסוק להבנתי כל חייו באובססיביות, בכל רגע נתון כשהוא בוחן את הישגיו, כישלונותיו וציפיותיו ומבקש חיזוקים ועידודים משכל אשר הובטח ונצפה לו בושש להתממש. גם אז לא התכוון לפרסם את הספר ברבים. 

			כאמור עם הסתלקותו של מורו הנערץ וקטיעתה של חניכתו, נפל ר' חיים ברוחו ושקע בייאוש עמוק ובחוסר ודאות אשר ערערו את ביטחונו ואת דימויו העצמיים. הלך רוח זה נמצא ברקע היומן בחלקים המתעדים את השנים שלאחר פטירתו של האר"י. אולם הקשר ביניהם מתחדש כבר שלושה ימים לאחר פטירתו של האר"י משהוא שב ונגלה לרח"ו בחלומו. וזו חליפת הדברים ביניהם באותו חלום כפי שתיעד הרח"ו:49 

			אחר ג' ימים שנפטר מורי ז"ל ראיתיו בחלום ושאלתי ממנו איך נפטר כ"כ בחטיפה. ויאמר לי לפי שלא מצאתי אפילו אחד שלם כרצוני. אמרתי לו: א"כ, ח"ו אתייאש מכל מה שהבטחתני ומכל הטובה שאמרת לי שעתידה לבא בעולם על ידי? אמר לי: אל תתייאש, כי בהגיע הזמן אני אבא ואגלה לך את אשר תעשה. ואיקץ.50 

			משמע מכאן שגם הרח"ו לא היה בחזקת צדיק גמור בעיניו. משך עשרים השנים הראשונות שלאחר הסתלקותו, היה האר"י נגלה לרח"ו בלילות, מנחמו ומעודד אותו. במהלך עשר השנים שלאחריהן נגלה אליו רק פעם אחת בחודש. מאז ואילך פקד את חלומו רק אחת לשלושה חודשים. בכל החלומות שחלם עמו, כתב הרח"ו, היה האר"י "מלמדני תורה ומנחמני שלא אתייאש. כי עוד חזון למועד וכו' [חבקוק ב, ג] והכל יתקיים ב"ה."51 מכאן אנחנו למדים הן על המשכיותו של הקשר ועל החשיבות העצומה שייחסו שניהם ללימוד התורה, והן על הלך רוחו השפוף של הרח"ו ועל דאגתו באשר ליכולתו לממש את תפקידו כיורשו של האר"י בגינו נזקק לעידודו המתמשך. נזכור שגם בפרק הזמן שחנך אותו האר"י בעודו בחיים, נזקק הרח"ו חדשות לבקרים לחיזוקים ולאישוש התקדמותו בלימוד ובעיקר בהשגה. 

			מכתביו השונים של ר' חיים ויטאל ומכתבי תלמידיו ותלמידי תלמידיו של האר"י, מאגרותיו של ר' שלומיל ומספרות השבחים,52 עולה כי הכירו באר"י כמשיח בן יוסף של דורו.53 כך דרך משל בשער העמידה בספרו פרי עץ חיים הביא ר' חיים ויטאל תיעוד מדבריו של האר"י שעה שהלך עם תלמידיו להתפלל על קברם של שמעיה ואבטליון מהם הסיקו בדיעבד שתפש האר"י את עצמו כמשיח בן יוסף. ומשום כך רמז להם שיתפללו עליו. וזה לשונו:54 

			במלת וכסא דוד עבדך, הזהיר לנו מורי זלה"ה מאוד, ביום א' שהלכנו על ציון שמעיה ואבטליון בהתפללנו שם, והכפיל שם לנו לומר, שנזכיר בכל תפלה ותפלה, לכוין במלת דוד עבדך, שיחיה משיח בן יוסף, ולא ימות ע"י ארמילוס הרשע,55 והוא נקרא כסא דוד עבדך. וזה סוד, חיים שאל ממך, כמ"ש בר"מ [רעיא מהימנא] שעתיד משיח בן יוסף למות.56 ולא הבינו דבריו, והשם יודע נסתרות, וסופו מוכיח על תחלתו, שמת מורי החסיד זלה"ה בעו"ה. [בעוונותינו הרבים]. 

			חייו של משיח בן יוסף, הוא 'כסא דוד עבדך', השב ומתגלגל בכל דור ודור כמאמר תיקוני הזוהר,57 תלויים בהימצאותם של צדיקים באותו דור ובתפילתם שמגינה עליו. בהיעדרם של צדיקי הדור אין מי שיגן עליו. או אז חייב הוא למות ובמותו מכפר הוא על עוונות הדור.58 המסורת בדבר מותו של משיח בן יוסף בשל חטאי הדור מופיעה אף בזוהר כמאמר הרעיא מהימנא, שמשיח בן יוסף הוא גלגול של ירבעם בן נבט שהיה חייב מיתה בגין עוון עבודה זרה. ירבעם בן נבט היה מזרע יוסף, אשר על כן פגם עוונו בכל שבט יוסף לדיראון עולם. ומכאן שחייב משיח בן יוסף להיהרג על מנת לכפר על עוונו. 

			בספרו תורת חכם מעיד ר' חיים הכהן מפיו של מורו, ר' חיים ויטאל, על מאפיינים נוספים למשיח בן יוסף שמצא המאששים את ההכרה באר"י כמשיח בן יוסף. וכך כתב:59 

			וגם כן הוא איש מכאובות וידוע חולי. פירוש דבר זה קיבלתי ממורי הרב האלהי זלה"ה, כי מי שהוא הגואל את ישראל י נמצא (צ"ל למצא ?) בו שני סימנים, שיהיה איש מכאובות וידוע חולי. ופירוש הדבר הוא איש מכאובות, כי תמיד לעול' ימצא בו יסורין וג"כ יהיה בו חולי אחד ידוע תמיד קבוע, והיינו וידוע חולי. זה משמו ז"ל. וכן נמצא ברבו האר"י זלה"ה וג"כ נמצא בו זלה"ה. 

			גם בספר הליקוטים שלו מאפיין הרח"ו את צדיק הדור כבעל הייסורים הנושא את עוונותיהם של רשעי הדור.60 עוד הוסיף וכתב הרח"ו על מאפייניו של משיח בן יוסף ועל תפקידו גם בשער ראש חודש בספרו פרי עץ חיים וזו לשונו:61

			והנה בכל דור ודור, יש צדיק אחד שראוי להיות מנהיג הדור, וגם הוא מהלך ובא עם בני דורו, להאיר להם, וזהו וזרח תחילה, ואחר כך ובא. והוא מה שאמרו רז"ל62 קודם שתשקע שמשו של עלי, זרחה שמשו של שמואל הרמתי. קודם פטירת הצדיק, נולד צדיק אחר, כמאמר רז"ל. וזהו וזרח השמש ובא השמש אל מקומו שואף זורח הוא שם.63 והכוונה שנפטר הצדיק, משם מאיר לצדיק שנשאר במקומו, וזהו אל מקומו, ר"ל לצדיק שנשאר במקומו, שואף וזורח, הוא שם. ואמר כל הנחלים הולכים אל הים,64 שמלבד המנהיג הכולל, יש כמה פרטים חכמים המנהיגים הדור, והיינו כל הנחלים הולכים, שהם ת"ח שיוצאין מצדיק זה... והים אינו מלא, ואינו מתנהג ומקיים התורה ומצוות כראוי, באופן שיחזרו ויתגלגלו הם והחכמים עמהם...

			כלומר, בכל דור ודור ישנו צדיק שראוי למלא את תפקידו המנהיגותי של משיח בן יוסף: הוא משול לשמש הזורחת המאירה לעולם ומתקנת את הדור. לצדו מתפקדת חבורה של חכמים המשולים לענפים המשתרכים ממנו. הם הנחלים ההולכים אל הים. אלא שהמים לים אינם מכסים, והארץ איננה יודעת את יהוה, כלומר אין הדור מתוקן, ואינו מתנהג ומקיים את המצוות כראוי. אשר על כן הוא נפטר לעולמו ושב ומתגלגל והחכמים עמו. עוד הקדים הרח"ו וכתב שעוד בטרם הסתלקותו של צדיק הדור, קודם שתשקע שמשו, זורחת כבר וממתינה שמשו של הצדיק שיירש אותו. ר' חיים ויטאל הכיר בעצמו כיורשו של האר"י הן מתוקף צוואתו של האר"י, הן מתוקף היותו תלמידו המובהק הקרוב אליו ביותר אם גם לא היחיד. משכך, הכיר בעצמו אף כמשיח בן יוסף כפי שהעיד ר' חיים הכהן לעיל שגם ר' חיים ויטאל היה ידוע חולי ומכאובות. בספר החזיונות מתעד הרח"ו מסרים וחלומות המרמזים אם בסמלים אם מפורשות על היותו משיח בן יוסף שנים רבות לאחר הסתלקותו של האר"י, הרחק מעבר לשנת של"ה שהיתה השנה בה ציפו מקובלי הדור לגאולה. לאמור הנושא העסיק את תודעתו של הרח"ו כל אותן שנים באופן שמשקף את ציפיותיו ובצדן אכזבותיו. כך דרך משל מסר לו הר' מסעוד כהן משמו של 'חכם גדול יודע עתידות', הוא ר' אברהם אבשלום, כשנתיים ימים לאחר פטירתו של האר"י כדברים הבאים. ואמר כי:65

			הוא [הרח"ו] משיח בן יוסף וילך לירושלים וישכון בה שתי שנים בהכרח... ואחר השנה הראשונה תחל רוח ה' לפעמו. ומאז ואילך יהיה מחלוקת עליו בין אנשי ירושלים והגליל... אך הגליל ינצחו ויחזירוהו לדור שם בגליל ושם יתקבצו אליו אלפים ורבבות מישראל, וימלוך עליהם, וילמדם תורה... והוא יהיה משיח בן יוסף... ויזהר כשילך לירושלים כנזכ', לא יקבץ אנשים עמו, כי ימשך לו נזק גדול בעבור זה, וגם כי יכנס בסוהר לסיבה זו. ומ"ש אמרו רז"ל על משיח בן יוסף שיהרג, אני אשתדל בכל כוחי להצילו מאותה הגזירה, כי עליו נאמר: "חיים שאל ממך נתת לו".66 פי': כי משיח בן דוד ישאל מהשי"ת שיתן חיים למשיח בן יוסף הנק' חיים והשי"ת יתן לו חיים.67 

			בשנת שס"ח חלם ר' יצחק בן נון החזן על מפגש עם דמות מהודרת המוסרת לו מסר מנומק על היותו של הרח"ו משיח בן יוסף, ובשנה שלאחריה חלם שמואל ויטאל בנו על מסר שנמסר לאביו מאת הזקן החכם היושב בירושלים 'והאוהבו בתכלית' בו נכתב:68 

			אתה הר' חיים, כבר ידעת מה שמחשיבין אותך בשמיים עד להפליא: גם ידעת כי אין הגאולה באה אלא על ידך ולכן טוב לך שמעצמך תמהר לקרב הגאולה, ותקבל שכר גדול, ואם תתאחר, סוף הדבר שמן השמיים יכריחוך לעשותו ולא תקבל שכר גדול. ואמנם אי אפשר שתבוא הגאולה כי אם ע"י, או ברצונך מעצמך, או על ידי הכרח. 

			החלומות, הרמזים והמסרים הללו ועוד רבים שכמותם שפזורים בספר ושקיבל כידוע מן האר"י עצמו כמו גם מידעונים, מיסטיקאיות ומכשפים שונים אף טרם הולדתו, מעצימים את ציפיותיו של הרח"ו משהובטחו לו גדולה, כבוד והשגה. מנגד המציאות העגומה משקפת לו את כישלונותיו. הוא נודד מצפת לירושלים, למצרים, לדמשק. הוא מסוכסך מדי פעם עם דמויות הקוראות תיגר על מנהיגותו, אין העם מקשיבים לו, ואינם חוזרים בתשובה. ואפשר והיעדר הכריזמה או כושר הדיבור, מעצם היותו מושרש מקין, הוא תורף חולשתו של הרח"ו,69 כפי שאמנם ביאר לו האר"י בזמנו:70 

			כי קין הוא בסוד ציור ומעשה. והבל הוא הבל עליון של הפה, שהוא דבור. ולכן שרשו של הבל, הם דרשנים ודברנים, אבל אני להיותי מן קין, איני דברן ובעל דברים, ואין לי כל כך כח הדבור, כמו שיש לי כח בציור מלאכות המעשיות. 

			אשר על כן הוא נזקק לעצותיו, לעידודו ולתמיכתו של המורה כל אותן שנים ארוכות לאחר פטירתו. הוא אכן נענה ומקבל הדרכה ועידוד מאת האר"י ז"ל כפי שמתעד היומן. אולם ככל שנוקף הזמן הולך ופוחת הקשר, אף מתמעטים התגלויותיו של האר"י בחלומותיו של ר' חיים ויטאל. וככל שהולך ופוחת הדור היושב בדמשק, שם ישב הרח"ו בשנותיו האחרונות, לא רק שאינו נענה, יש וספג ביקורת ותוכחה נוקבת מאת האר"י. כך דרך משל ארע כאשר נקרא להוציא את הרוח שנכנס בבתו של רפאל עניו, וזאת שלושים ושבע שנים לאחר מותו של האר"י. תוך שהוא נעזר בבתו של רפאל עניו כמדיום מתווך עם האר"י, שאל הרח"ו שאלה הנוגעת לאותו מקרה. ומסר לה האר"י: "אמרי לו משמי, שלא ישאל עוד שאלות אלו כ"כ פעמים ואיני יכול להשיב לו תשובה כי אם זאת, הלא הם ג' תיבות אלו: אשר"י מתי"ם בבית"ך והוא יבין מעצמו פירוש הדברים".71 שני לילות מאוחר יותר שבה הנערה וחלמה את האר"י. הוא שאל:72

			מה השיבך הר' חיים? ותאמר לו: אמר לי שלא הבין אותן הג' תיבות. ויאמר לה: וכי דבר נקל כזה. נאטם שכלו ולא הבין? ואיה החכמה שלימדתיו? וזכור יזכור אותו הרוח הרעה שהוצאתי ממנו. והנה ד' שנים שאינו רואה אותי בחלום. ועתה חשבתי לחזור אליו וכיון שלא הבין דברי תשובתי, איני רוצה לחזור אליו. 

			באותה שנה, שנת שס"ט, תיעד הרח"ו מפגש עם פליל [מכשף] אחד שהיה בקי בקריאה בחול ובראיית שדים. הוא מקשה ומבקש לדעת:73 

			למה אין מורי ז"ל נגלה לי כבתחִלה בחלום זה זמן רב? וישיבני מורי ז"ל: כמו שאתה שכחתני מלחשוב בי כבתחלה, גם אני שכחתיך. וגם, כי כבר הודעתיך שלא באת לעולם אלא להשיב העם בתשובה. ומתחלה היית משיב ועתה נמנעת, גם אני נמנעתי מלבא אליך. ואמרתי: אם כן ח"ו נתבטלו כל הדברים שהבטיחני בחייו? וישיבני שעדיין כל הדברים ההם עומדים כבתחלה, אבל התרשלותי מונעת קיומם. אמרתי: אם כאשר אני עושה ייחודים ומדבר עם נפש הצדיק ההוא, אם הוא דיבור ממש שלו או אם הוא דמיון בלבד ואינו אלא דיבור שלי, ובפרט ענין אותו הצדיק הרגיל עמי? וישיבני: כי הוא הוא המדבר ולא אני כי הנה נפשו מתלבשת תוך לבי... אבל, מה שאינו מאריך לדבר עמי בפירוש כרצוני, הוא מפני צרות הזמן וצער גלות יש', ועוד מפני שאני מתרשל להשיב העם בתשובה...

			דברי תוכחה אלו עתירים בתובנות. שוב מתברר כי זה זמן רב שאבד לרח"ו הקשר עם מורו ששוב אינו נגלה אליו בחלומו כבעבר. אנו מבינים כי הרח"ו כושל בשליחותו. אין עולה בידו להשיב בתשובה את העם היושב בדמשק, העם השקוע בעבירות גדולות, שנאת חינם ועינויי דין. אין שומעים בקולו. עוד עולה מן הדברים בטחונו העצמי המעורער. שוב אין הוא בוטח במהימנות המסרים שהוא מקבל תוך כדי ייחוד הייחודים, אותה מיומנות חשובה שלימדו האר"י.74 

			תסכולו העמוק של רח"ו מגיע לשיאו בחליפת המילים האחרונה עם האר"י המתועדת ביומן שנתרחשה בליל כ"ט לכסלו שנת הש"ע. הרח"ו חולם שהתעלף, ומששבה אליו רוחו הוא שומע את שיח הסובבים אותו המייחסים את חולשתו לדאגתו על "שאין העם שומעים קולו לשוב בתשובה". או אז מרהיב ר' חיים ויטאל לפנות למורו ז"ל ולהטיח בו את אלו הדברים:75

			אל תכעוס עלי ואומר לך דבר א': הלא היא, כי כל הרעה הזו שאין העם שבים ואינם שומעים לקולי אתה גרמת כל זה, יען לא לימדתני כל הצורך בחכמה זו. 

			כלומר את אי יכולתו להרשים את קהל שומעיו ולשכנעם לחזור בתשובה, או במילים אחרות את העדר הכריזמה, הוא מייחס ללימוד החסר, לאר"י שלא לימדו תורה זו, הגם שכבר הראינו לעיל76 שהאר"י הסביר לרח"ו שלא ניחן בגלגולו זה בכושר דיבור מעצם היותו מושרש מקין שהיה בסוד ציור ומעשה. אפשר והוא רומז לרח"ו שמלבד הכתיבה שבה הצטיין, ולבד מנאומים ודרשות בהן נראה שלא הרשים, היה עליו למצוא דרכים אחרות להחזיר את בני הקהילה בתשובה. כך או כך ניכר כי חולשתו וכישלונו של הרח"ו להחזיר את העם בתשובה, כלומר למלא את ייעודו, מעסיקים את תודעתו תדיר שלא לומר מייסרים אותו גם מעצם הכרתו באכזבה שהכזיב את מורו הנערץ. 

			בסיכומה של תמה זו מן הראוי לבחון במה התייחדה החניכה בשנים שלאחר הסתלקותו של האר"י ובמה התבדלה מן החניכה שחנך את הרח"ו כל זמן שחי. בשנתיים ומחצה בהן חנך את הרח"ו, התאפיינה חניכתו של האר"י באקטיביות, באינטנסיביות רבה, באהבת אב, בסבלנות כמו גם בהקפדה ובתמיכה רגשית שהיו אפופים בכריזמה ששפעה אישיותו של המורה. הלימוד היה תיאורטי ופרקטי בו בזמן כפי שהראנו לעיל כשתורתו של האר"י הומחשה הלכה למעשה כתורה חיה. משהסתלק האר"י לעולמו נקטעו הלימוד, החניכה ותיקון נפשו של הרח"ו באחת כשהוא מותיר אחריו חלל גדול. מאידך, נוכחותו של האר"י, היטמעותו ברח"ו היתה תמידית. כך זכור תיעודו של הרח"ו בשער הגלגולים בו הורה לו האר"י שידבק בו במחשבתו תמיד ויועיל לו, שכן הוא 'כמעט ומתעבר בו ונשמתו מסייעת לרח"ו במאד'.77 כלומר האר"י נוכח היה בתודעתו של הרח"ו על דרך קבע גם לאחר הסתלקותו בוודאי ובוודאי במהלך עשרים השנים בהן שקד על כינוסה ועריכתה של תורתו, אולם גם במחשבותיו, בחלומותיו, בתקשורים עמו באמצעות מדיומים למיניהם, ובעצם הליכותיו והנהגותיו. 

			ה'חניכה' של האר"י את הרח"ו לאחר הסתלקותו, התאפיינה במעין 'ליווי על' אף שנעדר את אותה אינטנסיביות. בכל אותם מפגשים היה האר"י מלמדו תורה, כפי שהעיד הרח"ו ולא פעם הוא משיא לו עצה ומדריך אותו. אולם הרושם העיקרי שמותירים המפגשים בממד הרוח הללו, הוא הזדקקותו הנואשת של הרח"ו לתמיכתו, לעידודו ולחיזוקו של האר"י. במילים אחרות הרח"ו נזקק לתמיכתו הרגשית ולעידודו של האר"י ביתר שאת לאחר הסתלקותו. נראה שהלך הרוח הנלהב של הרח"ו אשר לווה על דרך הכלל את לימודו; שקדנותו, סקרנותו, הערצתו את האר"י שלא ידעה גבול ושבגינה התאמץ לחקות את מנהגיו, שאפתנותו להתקדם במדרגות ההשגה הרוחנית ולהיתקן במהלך השנתיים ומחצה שעברו עליו במחיצת האר"י, הלך רוח זה נתחלף בדכדוך מתמשך, בתסכול, באכזבה שלא לומר בייאוש, מאז הסתלק האר"י לעולמו. הלך רוח זה מרחף אף על כל דף ודף ביומנו. ככל שנקפו השנים, ככל שגדלה אכזבתו של האר"י מן הרח"ו, הלכה האינטראקציה ביניהם אט אט ונתמעטה ככל שבושש האר"י להופיע בחלומותיו של הרח"ו ומשהלך קולו ונאלם. אותו ליווי על היה אמנם בבחינת תמיכה ועידוד, חיזוקן של הבטחות מן העבר, אך לא אחת היה אף לנאום תוכחה ככל שציפיותיו מן הרח"ו נכזבו. התסכול היה הדדי. 

			מעבר לחניכה 

			מבין דפי חיבור זה נשמע מעת לעת קולם של תלמידים מחוננים בני המסורות השונות. תיעודם העלה כי הדרך להארה על דרך הכלל מחייבת את תמיכתו של מורה מואר, וכי מעבר לחניכה על החניך להיעשות מורה לעצמו ותלמיד נצחי לעצמו. פרק החניכה סימן את דרכם ועתידם של אותם תלמידים. לא פעם סיומה של החניכה היה כמו מכוון ביד נעלמה. כך דרך משל היעלמותו של שאמס א־דין מטבריז מחייו של תלמידו ג'לאל א־דין רומי, אפשרה את התבגרותו ועצמאותו הרוחניים אשר סללו את הדרך להיעשותו לאחד מגדולי המשוררים שקמו בשפה הפרסית. הסתלקותו הטראגית של האר"י והוא בדמי ימיו קטעה גם את חניכתו של הרח"ו. אך אפשר שבכורח המציאות החסרה את המורה הגדול, הקדים הרח"ו והבשיל לכדי מילוי צוואתו של האר"י ובכך אף הגשים את ייעודו הראשון כמי שכינס, כתב וערך את תורתו, לה הוסיף את הערותיו ואת פרשנותו שלו. כתיבת תורתו של האר"י הותירה את הקשר הרוחני והנשמתי ביניהם חי וקיים. מאידך, מעלים המקורות השונים המתעדים את התקופה כי פרט לפרק הזמן הקצר שבו נתאספו סביבו אותם תלמידים החתומים על שטר ההתקשרות, נמנע ר' חיים ויטאל מללמד את תורתו של האר"י כמו גם את מנהגיו. לאמתו של דבר גם בכך קיים את צוואתו של האר"י. 

			אולם בצד כתיבת ועריכת משנתו התיאוסופית של האר"י, מתגלה ר' חיים ויטאל כדמות רנסנסית ססגונית טיפוסית. קורות חייו מלמדים שנמנה על המוסמכים בסמיכה הנודעת בצפת על ידי רבו ר' משה אלשיך, ושבנדודיו בין קהילות צפת, ירושלים ודמשק, שימש כרבן של אותן הקהילות. שם התברר כגדול בתלמוד ובהלכה, הרביץ תורה והלכה והעמיד תלמידים, עסק במשפט ואף דרש דרשות בשבתות.78 כתיבתו בתחום הדרוש, אף היא התבססה על קבלתו של מורו.79 מספר החזיונות, דרך משל, אנו למדים כי בהיותו בדמשק נשא דרשות תוכחה בניסיון להשיב את העם בתשובה משך עשור ללא הצלחה.80 ספר החזיונות81 וקובץ דרשותיו המכונה 'רמזי הדרושים' המצוי בכ"י מוסקבה, גינצבורג 1092 82 מלמד שגם בירושלים נהג לדרוש. משיכתו של ר' חיים לעולם האוקולטי התעוררה כבר בצעירותו, כפי שהעיד ביומן חזיונותיו, שם כתב כי בהיותו בן כ"ד שנים התבטל מלימוד התורה משך שנתיים ומחצה בהן התעסק בתורת האלכימיה.83 על כך נדרש מאוחר יותר, במהלך חניכתו, 'להתענות בהספד ובכי תמיד עד תשלום שתי שנים ומחצה'.84 

			גם מנהגו לפקוד יידעונים, חוזים ומיסטיקנים למיניהם מתועד היטיב ביומנו.85 הוא שב ופוגש בהם משך כל חייו. אפשר אולי לייחס את צימאונו של הרח"ו לידע מן התחום האוקולטי ולתחומי עניין משיקים בהם עסקו מלומדי התקופה ובהם אסטרולוגיה, אסטרונומיה, אלכימיה, מאגיה ועוד, לא רק לסקרנותו העצומה אלא גם לרוחות הרנסנס המאוחר המנשבות בסביבתו ככלל ולקרבתו לאר"י, מורו הנערץ עתיר היכולות האוקולטיות, כמתואר בהקדמתו לעץ חיים, בפרט.86 מתיאורו זה עולה כי כהשגותיו של האר"י בתורת האמת, כך גם שליטתו באותו ידע גבוה הנוגע למיסתורין, כלומר שליטתו בכוחות השונים בטבע, היתה מופלאה. ידע זה נמסר על דרך הכלל באחוות סודיות שהיו פזורות במזרח, בתהליכי חניכה סודית ובהעברה בין דורית. לבד משליטה בכוחות השונים שבטבע, הטמיע מדע האוקולטיזם בחניך את המיומנות לתקשר עם בני אדם אחרים שלעתים מפרידים ביניהם עידנים, או להקרין את נשמתו מחוץ לגופו באמצעות מהירות המחשבה. האוקולטיסטים ידעו את קורותיה של הנשמה לאחר עוזבה את הגוף ועוד כהנה ידיעות.87 אלא שלהבדיל, גם בכל הנוגע לידע האוקולטי, לא היו לאר"י מורים בשר ודם. דבקותו, התמסרותו, טהרתו והתבודדותו הם שמשכו עליו את רוח הקודש ואת אליהו הנביא שנגלה אליו תדיר. אשר על כן 'היו כל החוכמות הללו תמיד מונחות בחיקו'.88 

			הערצתו של הרח"ו לאר"י לא ידעה גבול כזכור, ולא בכדי התאמץ בכל כוחו ללמוד ממנו ולחקות את הליכותיו. למדרגתו של האר"י לא הגיע כידוע, אולם הוא היה אוטודידקט אשר רכש מיומנויות וידע אוקולטי מרשים בזכות יגיעה רבה, סקרנות, ניסוי וטעייה ופרקסיס. כך דרך משל מתעד ר' שמואל ויטאל בשער רוח הקודש את הסיפור הבא:89 

			זכורני ביום ר"ח אחד, שהיה מורי אבא מארי דורש על המים ביום תשליך. ראינו צפרדע אחת באה בנהר כנגדו, והתחלנו להשליך עליה אבנים להשליכה, ואבא מארי ז"ל, היו עיניו סגורות ודורש בתורה כדרכו, ומקול צפצוף הצפרדע, פתח עינו וגער בנו, ואמר לנו שהיתה נשמה אחת באה לשמוע תורתו, ובאה מלובשת בצפרדע זאת, ולכבודה התחיל לדרוש בענין הצפרדע, למה נקראת צפרדע, לשון צפור דעה, וזהו ראיה למש"ל. 

			האר"י כזכור אסר על העיסוק בקבלה המעשית כפי שתעד הרח"ו בספריו. את האיסור בשימוש בשמות הקודש נימק האר"י באומרו כי בימים אלה אין בנמצא אפר פרה [אדומה] באמצעותו יוכלו להיטהר מכל הטומאות כולן כפי שעשו ר' עקיבא ור' ישמעאל. הואיל וטומאת המת עדיין עומדת במקומותינו, אמר האר"י, אסרו עלינו מן השמיים להשתמש בשמות הנוראים. עוד טען האר"י כי כל השמות והקמיעות המצויים היום בספרים, מלאים טעויות ולכן אין רשאים להשתמש בהם בימינו אנו. עם זאת הוסיף כי אילו ידעו את השמות על מתכונתם, היו יכולים להשתמש בהם.90 הרח"ו אכן הקפיד בתחילה שלא לכתוב קמיעות כפי שהעיד הר' חיים הכהן.91 אולם נראה כי בשנותיו המאוחרות חזר לעסוק בקבלה המעשית כפי שנלמד להלן. 

			בשער הגלגולים כותב הרח"ו "על מיני עשבים שלמד מהאר"י",92 כלומר האר"י מלמד את הרח"ו פרק בתורת הנטורופתיה. הוא מכיר לו שורה של עשבים על תכונותיהם הרפואיות, ועל דרכי הכנתן.93 מתוך אותה רשימה הומאופטית שהביא הרח"ו מזדקר לו צמח אחד, 'מושקטיליא' שמו ובערבית 'אכליל דהב', שאיננו בבחינת תרופה אלא 'אלכימיא של הזהב'. שירת העשבים חוברת לספריו האחרים של הרח"ו אשר לא עסקו בתורתו של האר"י. מהם עולה כי הרחיב את ידיעותיו בתחומי הרפואה והאלכימיה, וכי סקרנותו בכל הנוגע לידע אוקולטי, לסגולות, לשמות, ללחשים, לאסטרונומיה ולאסטרולוגיה לא שככה מעולם. זאת ניתן ללמוד מאותו אוטוגרף מרתק שכתב בסגנון אנציקלופדי ימי־ביניימי אשר הקיף מגוון עצום של נושאים. אלו באו לידי ביטוי בשמות השונים לו זכה הספר בהלוך העיתים.94 ר' שמואל ויטאל, שלימים ערך את הספר, כינה אותו 'תעלומות חכמה'.95 במכון לתצלומי כתבי היד העבריים בספרייה הלאומית נתכנה הספר 'קבלה מעשית ואלכימיה לר' חיים ויטאל'. הספר נודע אף בשם 'ספר רפואות וסגולות'.96 יש והוא נתכנה 'ספר הסודות של ר' חיים ויטאל'.97 בשנת תש"ע יצא הספר לראשונה לאור והודפס בשם המקיף 'ספר הפעולות: רפואות, סגולות, קבלה מעשית, כימיה', על שם כותרות ארבעת חלקיו של הספר:98 פעולות הנעשות על ידי שמות הקדש; שמות החיצונים; חותמות ולחשים. פעולות הנעשות על ידי טבע וברפואות ובפעולות הנעשות שלא על ידי טבע והם הנקראות סגולות. פעולות הכימיה בעניין שבע המתכות; פעולות אשר ניסה ועלו לפעמים בידו אך לא נתאמתו ונתחזקו בידו ככל הצורך פעמים רבות. ופעולות שלא ניסה בעצמו אך שמע אודותיהם וקיבלם ממגידי אמת ומספרים מנוסים ובהם: ספר שבילי אמונה לר' מאיר אלדבי;99 ספר תולדות אדם לר' משה ב"ר אליהו גאלינה100 ממנו העתיק אף מובאות מאפלטון, מדיוסקורידס הרופא בן המאה הראשונה לספירה ועוד; וספר סוד ישרים ובו ק' סגולות מנוסות לר' יהודה אריה ממודנה101 ועוד. חלק רביעי זה של הספר המקבץ כאמור מובאות מספרי קדמונים ואחרונים מהווה את חלקו הארי של הספר, וכפי שהגדירו ר' חיים, זהו ידע שלא התנסה בו בעצמו אלא קיבלו והעתיקו כלשונו. ניכר אפוא כי ר' חיים ויטאל כינס וקיבץ לתוך ילקוטו אוסף של מרשמים, מרקחות וסגולות, לחשים ועוד, חלקם אזוטריים, חלקם חומריים העונים לצרכים, לבעיות ועניינים יומיומיים מכל תחומי החיים. ניכר שאסף את החומרים ברשימותיו בהלוך הזמנים בלי סדר מוקדם או מאוחר ומבלי שהתכוון לפרסמם.102 ר' חיים ויטאל מתגלה אפוא גם כרופא ומרפא מרשים בהיקף ידיעותיו וכמי שייחס חשיבות עליונה לניסיון האישי ולאימותן של פעולות, מרשמים, סגולות ועוד, אם בכוחות עצמו, אם באמצעות ספרים שקרא ואם בעזרת רופאים בהם נועץ. אמת כתב בניהו כי נראה שאין תחום ברפואה של זמנו שהרח"ו לא התייחס אליו בספרו זה.103 אף התמסרותו לחולים שבהם טיפל, ובפרט לילדים, מרשימה ומזכירה במעט את דאגתו של האר"י לרח"ו כל אימת שהיה חולה או בצרה.104 עוד חושף ויטאל בספרו את ידיעותיו בצורפות,105 בכימיה ובאלכימיה, כמו גם את מיומנותו בהכנת מוצרי מזון.106 עוד התברר כי על אף האיסור שהטיל האר"י על כתיבת קמיעות, ולמרות שהרח"ו אכן נמנע בזמנו מעיסוק זה כפי שהעיד ר' חיים הכהן,107 עם זאת נראה שעם הזמן חזר לעסוק גם בקבלה המעשית לרבות שימוש בשמות הקודש, בלחשים וכתיבת קמיעות. וכך העיד בספרו כי כתב למעלה מאלפיים 'חותמות לרפואה' כהגנה על תינוקות בני יומם. תופעת מותם הכואב של תינוקות בני ימים ושבועות ספורים היתה חלק מהווית החיים מאז ומעולם בשל שכיחותה.108 השאלה באשר לסיבת מותם של התינוקות היתה אחת מן השאלות התיאולוגיות היותר מובהקות והמציקות שעמדה בחללו של עולם מאז ימות התנאים. רבי חיים ויטאל מתייחס אף הוא לסוגיית העוברים והתינוקות המתים טרם זמנם בספר הליקוטים,109 בפרשו את הפסוק: 'לא תהיה משכלה ועקרה בארצך את מספר ימיך אמלא',110 שם כתב כי התינוקות והנפלים, כלומר העוברים המתים ברחם או בהפלה טבעית, חטאו בגלגול קודם, והם מתגלגלים ונולדים אף לאב חוטא, מתוך "שאין עונשים ומגלגלים חובה אלא ע"י חייב".111 אולם הוא גם כותב קמיעות וחותמות המיועדים להגן על היולדת ועל תינוקות בני יומם מאותה לילית הורגת הילדים.112 הנוסחים הקדומים של קמיעות נגד לילית, כך לפי שלום, נמצאו כבר באלפא ביתא דבן סירא.113 הרח"ו מעיד כי "בענין לילית ההורגת את הילדים מבן שמונה ימים ללידתם ובלעז בורושא,114 הנה פעמים רבות לאין קץ יותר מאלפים פעמים כתבתי אותם החותמות הידועים ונכתבו אצלי בסימן ד' והועילו לעולם.115 

			ר' חיים ויטאל חיבר אף ספרים העוסקים באסטרונומיה ובאסטרולוגיה הגם שעסק בנושאים אלה ובשילובם ברפואה בספרו הגדול ספר הפעולות. ספר התכונה על ארבעת שעריו עוסק 'בענין כדור הארץ והגלגלים הסובבים עליה והככבים אשר בהם ומהלכם'. הוא עוסק ב'אופן מעשה הלוחות'. 'בידיעת המולדות והתקופות וקביעת ראש חודש וסדרי השנה ומהלכי ככבי הלכת והמזלות'. כך גם ספר הגורלות116 מלמד על עניינו ומיומנותו של הרח"ו באסטרולוגיה ובנסתר. הספר מתמקד במאתיים חמישים ושש שאלות המתייחסות לשלל היבטים של החיים, גורליים כמו גם בנאליים. הוא מיוסד על שנים עשר המזלות, על שבעת כוכבי הלכת, על המלאכים הממונים על שבעת כוכבי הלכת, על המלאכים הממונים על שנים עשר המזלות ועל הכוכבים השולטים על שעות היום והלילה. הרציונל שעמד מאחורי כתיבת הספר ש'מגלה סוד שמן הראוי היה שלא לגלותו', כך לפי ר' חיים ויטאל, היה:117 

			יען כי ראה ראיתי רעת עמנו וגם שמעתי שרוב העולם אינם נזהרין בזה ושואלים באוב וידעוני על הגניבה או על דברים אחרים ונהנין במעשה כשפים לכן כתבתי זה החיבור מעט הכמות וגיליתי בכאן סוד אף שמן הראוי הי' שלא לגלותו כידוע אך עשיתי זאת כדי שידעו כי יש אלקים ונביאים בישראל שלא ילכו אחרי הכשפים. 

			הספר מורה לקורא כיצד למצוא את התשובות לשאלותיו. הנושא הפותח את רנ"ו השאלות עוסק בשורשי הנשמה וגלגוליה. נושא לו היה מקום מרכזי בתפיסת עולמו של האר"י כפי שהראנו, ואשר העסיק את תודעתו של הרח"ו כמעט על גבול האובססיה מאז בחרותו, במהלך חניכתו, ועד סוף ימיו. כך צריך המבקש לדעת את סוד הגלגול להתפלל לפני הקב"ה ולומר:118

			יהי רצון מלפניך יאו"א... ותגמול עמי חן וחסד להודיעני בגורל זה כל ענין שורש נשמתי ומה ענינה ומה צריכה לתקן: ויען כי שמתי לבי... לשאול ממך שתודיעני את אשר פגמתי כדי לתקנו ואת אשר אני חסר כדי להשלימו. 

			מסיכומה של תמה זו מתבררת תמונת דמותו הרבגונית של ר' חיים ויטאל בכל גדולתו. בפנינו נגלית דמות רנסנסית יהודית טיפוסית של רב, מקובל ענק, ומלומד מחונן השולט בקנון היהודי, בהלכה ובמשפט, במדעים של התקופה ובהם אסטרונומיה, אסטרולוגיה, רפואה וצמחי מרפא, כימיה ואלכימיה, צורפות, הכנת מוצרי מזון חיוניים, שפות שונות,119 מאגיה וקבלה מעשית, ובספרות הרלבנטית לכל אחד מן התחומים שמנינו. הידע המדעי הניבט מספריו שלא עסקו בקבלת האר"י מעורב היה במאגיה120 ובידע אזוטרי, והידע המעשי משולב היה בידע הלכתי וקבלי בבחינת סינקרטיזם רנסנסי של ממש. 

			אחרית דבר

			אברהם יהושע השל התעכב בזמנו על דמותו של המורה כשאמר שלא 'ספרי מבואות' נחוצים לנו יותר מכל בעת הזאת, אלא 'אנשי' ספר'. אישיותו של המורה היא ה'ספר' שהתלמידים קוראים. אותו ספר שלעולם לא ישכחו.1 

			אכן יותר מכול מתאפיין המפגש בין האר"י לרח"ו כמפגש בין מורה לתלמיד. כלומר, דמותו של האר"י, כפי שהיא עולה מהמקורות השונים, מצטיירת כדמות מורה אשר חונך את תלמידו ומעלה אותו שלב אחר שלב. מפגש מרתק זה אשר הותיר את חותמו על דמותו של הרח"ו, סבב סביב שני ייעודים, שתי מטרות עיקריות. המטרה האחת נועדה לתקן את נשמתו של הרח"ו, להשלימה ולחנוך אותו לקראת הייעוד שהועידו לו: לרשת את מקומו של האר"י ולתקן את נשמות בני הדור. תיקון הנפש התברר כמושג מקיף הכולל את תיקוני התשובה, את הסיגופים, את הייחודים ואת תיקון המידות ואת חניכתה של הנפש לאורח חיים ומשטר תורני מוקפד של עבודה ושל יגיעה מתמשכות. אלו מכוונות לעלייה מדרגה אחר מדרגה אל עבר השלמתה של הנשמה וסיום מסכת גלגוליה מחד ולהשגה הגבוהה מאידך. תיאור מערכת היחסים המפורטת כל כך בין האר"י לרח"ו, היא נדבך נוסף משמעותי ומיוחד בין סיפורי החניכה של מאסטר את תלמידו המובהק המוכרים לנו מן הספרות הקבלית.2

			המטרה השנייה היתה שהאר"י ילמדו את חכמת הקבלה. מטרה זו נבעה אף מאופייה הקארמתי של אותה מערכת יחסים, היינו מאותו חוב שהיה על האר"י להשיב לרח"ו שהיה בעבר פעמים אחדות מורו ורבו של האר"י כפי שהראנו לעיל. המפגש ביניהם במאה הט"ז היה החוליה האחרונה של שלשלת גלגולים משותפים מתקופת התנאים והאמוראים, שבה שבו והופיעו תמיד כמורה ותלמיד בחילופי תפקידים. אשר על כן המפגש ביניהם במאה הט"ז הוא שיאה של הקארמה החיובית ביניהם, הגם שנראה כי נקטע באיבו, ומן ההיבט הזה הוא אף טרגי. להבנתי, חובו הרוחני של האר"י כתלמידם של ריב"ז, של ר' עקיבא ושל אביי, הלוא הם גלגוליו של הרח"ו, נשלם באמצעות התורה החדשה והפרשנות החדשה של הספרות הזוהרית אשר לימד את הרח"ו, והוא נשלם גם באמצעות מסירותו העילאית לרח"ו. הרח"ו מצדו ממלא את תפקידו ההיסטורי כמי שכינס, ערך והעלה על הכתב את תורתו של מורו בכישרון רב. אך בתפקידו כיורשו של האר"י שאמור היה לתקן את נשמות הדור כשל, משהתברר שאדרת סמכותו המנהיגותית של האר"י היתה גדולה על מידותיו.3 עם זאת הצדק ההיסטורי מחייב אותנו לזכור כי החיים בקהילות היהודיות בירושלים, בצפת ובדמשק בימיו של הרח"ו, לא התנהלו על מי מנוחות. הם התאפיינו במחלוקות, בריבים, בקנאות,4 בשנאות ובעוונות מרובים בין אדם לחברו ובין האדם למקום ובעוונות מרובים בתחום האישות.5 אפשר וייאושו של הרח"ו רק התעצם אל נוכח קטנותו של הדור אשר סרב להאזין להטפותיו. כך הילך ר' חיים ויטאל המתייסר, נודד בין צפת לירושלים, למצרים ולדמשק, כשהוא חולם ומייחל להביא את הגאולה השלמה, אך לא זכה להיכנס בשערי הארץ המובטחת. באופן טרגי מחד אך מספק מאידך, רק שנים רבות לאחר הסתלקותו זכה ר' חיים ויטאל להכרה בגדולתו, כפי שהעיד ר' שמואל בנו באומרו: "כי כך דרך העולם, שאין מכירין את גדולת האדם בחייו אלא אחרי פטירתו, כמש"ה" [כמו שאומר הכתוב].6 

			מערכת היחסים אשר התפתחה בין המורה לתלמיד משקפת את שלבי חניכתו של הרח"ו, את תהפוכותיו של רכיב הזמן במהלך התקדמותו, את המתח שבין גילוי לכיסוי הסודות ואת הדינמיקה הרגשית שנלוותה אליה. החניכה שחנך האר"י את ר' חיים ויטאל מגלמת, משקפת ומיישמת בצורה חיה את תורתו של האר"י כולה: את התאוסופיה, את התיאורגיה, את תורות הנפש, הגלגול והקארמה שלו כמו גם את תורת תיקון הנפש. 

			סיומו של המפגש בין האר"י לרח"ו קטע לא רק את חייו של האר"י ואת חיי בנו הצעיר, אלא אף את הליך תיקונו וחניכתו של הרח"ו. מחליפת הדברים בין הרח"ו לאר"י שלושה ימים לאחר הסתלקותו של האר"י בה ביקש הרח"ו לעמוד על הסיבה בגינה 'מיהר [האר"י] להסתלק', ענה האר"י כזכור 'לפי שלא מצאתי אחד שלם כרצוני', ובמילים אחרות, רמז שלא עלה בידו להשלים את תמונתו של הרח"ו כרצונו.7 האם ראה האר"י בכאן את כישלונו בחניכתו של הרח"ו? או שמא הסתלקותו מן העולם בדמי ימיו היא שעמדה בעוכריו של התלמיד להגיע לכלל שלימות? מן המסרים, מחליפת הדברים ביניהם בחלומותיו של הרח"ו ובתקשורים שונים לפחות משך עשרים השנים הראשונות שלאחר הסתלקותו, בהן המשיך ללמד את הרח"ו, לעודד אותו ולחזק את רוחו, נראה לעניות דעתי שהסתלקותו המוקדמת מן העולם היא היא שעמדה ככל הנראה בעוכריו של הרח"ו. עם זאת, הגם שמלאכת התיקון והלימוד, שהיתה מטרת המפגש המחודש בין האר"י לרח"ו, לא הגיעה לכלל השלמה מלאה, נראה לפי המקורות כי האר"י הגשים במידה רבה את הייעוד שנקבע לו לתקן את נפשו של הרח"ו וללמדו את תורתו. התמסרותם של האר"י ורח"ו זה לזה והאהבה שאהבו זה את זה הן בוודאי מן המאפיינים העיקריים המייחדים קשר זה. 

			הרשימו של האנרגיות האדירות של אותם ענקי רוח עדיין עומד באוויר עיר המקובלים, אשר על כן נראה כי העניין הרב שמעוררות דמויותיהם של האר"י ושל תלמידו המובהק ר' חיים ויטאל, כמו גם אותה מערכת יחסים יוצאת הדופן שנרקמה ביניהם, ימשיכו לרתק אותנו ולהלך עלינו קסמים עד בוא הגאולה השלמה. 

